
SEMNE DE TRĂDARE 
e Luni 


Ori de câte ori dădea frâu liber gândurilor, nu știu cum se 
face, dar întotdeauna revenea la datele cazului. De obicei 
noaptea. 

Stătea întins în pat, fără să se miște, și privea o muscă de pe 
tavan. Întunericul și tihna niciodată nu îl făceau să se simtă în 
largul lui. Rămânea lipsit de apărare în clipa în care soarele 
dispărea, iar oboseala și întunericul îl cuprindeau pe furiș. Ura 
această senzaţie de vulnerabilitate. O mare parte din viaţa lui se 
văzuse nevoit să fie cu ochii în patru, să fie pregătit pentru 
orice. În ciuda anilor lungi de practică, i se părea incredibil de 
greu să fie gata pentru orice atunci când se odihnea. Ca să 
poată reacţiona prompt, trebuia să fie treaz. In plus, era obișnuit 
să nu se lase copleșit de oboseala care punea stăpânire pe el 
când refuza să doarmă. 

Demult nu mai fusese trezit noaptea de propriile lacrimi. 
Demult nu îl mai răniseră amintirile, lăsându-l fără vlagă. În 
privinţa aceasta, făcuse pași mari în tentativa de a-și găsi 
liniștea. 

Și totuși. 

Dacă închidea ochii, tare, și nu se auzea niciun zgomot în jur, 
îi apărea în față. Mătăhăloasă, se desprindea din umbră și se 
apropia greoi de el. Încet, încet, aşa cum se mișca de obicei. 

Amintirea mirosului ei îi întorcea stomacul pe dos. Mucegăit, 
dulce, prăfuit. Insuportabil. Ca mirosul cărților din biblioteca ei. li 
auzea și vocea: 

Încăpățânatul dracului, șuiera ea. Netrebnicule! 

Apoi îl înșfăca și îl strângea ca într-o menghină. 

Cuvintele erau întotdeauna urmate de o pedeapsă, de durere. 
De foc. Amintirea focului era încă prezentă pe unele porțiuni ale 

corpului său. Îi plăcea să își treacă degetele peste cicatrice, 
știind că a supravieţuit. 

Când era mic, bănuia că e pedepsit fiindcă tot ce făcea era 
greșit. Motiv pentru care, urmând logica lui de copil, încerca să 
facă totul bine. Cu disperare, cu tenacitate. Dar niciodată nu 
reușea. 

Mai târziu înţelesese cum stau lucrurile. Pur și simplu nu 
putea face nimic bine. Nu numai faptele lui erau greșite și 
trebuiau pedepsite, ci întreaga lui esenţă și existență. Era 
pedepsit pentru faptul că exista. Dacă el nu ar fi existat, Ea nu 
ar fi murit. 

N-ar fi trebuit să te naști! îi urla ea în faţă. Ești rău, rău, rău! 

Plânsul care urma, după foc, trebuia să fie tăcut. Tăcut, 
mereu tăcut, ca să nu îl audă ea. Căci, dacă îl auzea, se întorcea 
la el. De fiecare dată. 

Își amintea cum acuzaţiile ei îl tulburaseră multă vreme. Cum 
să se împace vreodată cu vina pe care i-o atribuia ea? Cum să 
plătească vreodată pentru ceea ce făcuse sau să își răscumpere 
păcatul? 

Datele cazului. 

Se ducea la spitalul în care fusese internată și citea ce 
scrisese Ea despre caz. În primul rând ca să înțeleagă exact cât 
de vinovat era. Devenise major la vremea aceea. Major, dar 
dator în continuare, ca rezultat al faptelor lui reprobabile. Și 
totuși, ceea ce găsise în însemnările Ei îl transformase pe 
neașteptate dintr-un datornic într-un om liber. Această eliberare 
era însoţită de o recuperare a forțelor, de putere. Descoperise o 
nouă viață, noi întrebări, importante, la care trebuia să 
răspundă. Problema nu mai era cum să plătească pentru ceea 
ce făcuse, ci cum să i se plătească /uí pentru ceea ce i se 
făcuse. 

Stând acolo, în întuneric, schiță un zâmbet și aruncă o privire 
spre noua păpușă pe care o alesese. Se gândise - niciodată nu 
putea fi sigur - se gândise că aceasta nu va rezista mai mult 
decât celelalte. Nu trebuia să se confrunte cu trecutul ei, cum 
făcuse el. Nu avea nevoie decât de o mână fermă, mâna Mui 
fermă. 

Și multă dragoste. Dragostea lui, deosebită, călăuzitoare. 

Îi mângâie spatele ușor. Din greșeală, sau poate doar fiindcă 
nu îi vedea rănile pe care i le pricinuise, mâna lui trecu peste 

una dintre vânătăile proaspete. Îi împodobea un omoplat ca o 
mică baltă întunecată. Păpușa se trezi brusc și se întoarse spre 
el. Ochii îi luciră de frică; niciodată nu știa ce o așteaptă după 
căderea întunericului. 

— A sosit momentul, Păpușă. Putem începe. 

Pe faţa ei delicată apăru un zâmbet plăcut, somnoros. 

— Începem mâine, șopti el. 

Apoi se lăsă din nou pe spate și își fixă privirea asupra muștei. 
Treaz de-a binelea și gata să înceapă. Nu era timp de odihnă. 


e Marţi 


Primul copil dispăru în vara aceea cu ploi interminabile. Totul 
începu într-o zi de marţi; o zi ieșită din tipare, care ar fi trecut ca 
oricare alta, dar care sfârși prin a schimba profund viețile mai 
multor oameni. Printre care și viaţa lui Henry Lindgren. 

Era a treia zi de marţi din luna iulie și Henry făcea ore 
suplimentare pe  expresul X2000 de pe ruta Göteborg- 
Stockholm. Uitase de când era controlor pentru Căile Ferate 
Suedeze și nici nu îndrăznea să se gândească ce se va întâmpla 
cu el în ziua în care va trebui să se pensioneze. Ce va face cu tot 
timpul liber, de unul singur? 

Poate că simţul lui de observaţie îl va ajuta mai târziu să își 
amintească de tânăra care urma să își piardă copilul în acea 
călătorie. Tânăra cu părul roșcat-deschis, îmbrăcată într-o bluză 
verde, de in, și sandale decupate, care îi lăsau la vedere 
unghiile date cu ojă albastră. Dacă Henry și soţia lui ar fi avut o 
fiică, probabil că ar fi arătat la fel, fiindcă soţia lui fusese cea 
mai roșcată dintre roșcate. 

Dar fetiţa femeii cu părul roșcat nu semăna deloc cu mama ei, 
observă Henry în timp ce le perfora biletele, chiar după ce trenul 
plecase din Göteborg. Părul fetiţei era castaniu-închis și îi cădea 
ușor pe umeri în onduleuri atât de fine încât părea aproape 
ireal. Și îi venea mereu în față, încadrându-i chipul micuţ. Avea 
pielea mai închisă la culoare decât mama ei, dar ochii îi erau 
mari și albaștri. Nasul era presărat ici și colo cu pistrui, făcând-o 
să nu arate chiar ca o păpușă. Henry îi zâmbi când trecu mai 
departe. Fetiţa îi întoarse zâmbetul cu sfială. Lui Henry i se păru 

că fetița e obosită, își sprijinea capul de tetieră. În clipa 
următoare se întoarse și privi pe fereastră. 

— Lilian, scoate-ţi sandalele dacă vrei să pui picioarele pe 
scaun, spuse femeia tocmai când Henry se întorcea să perforeze 
biletul altui călător. 

Când se întoarse din nou spre ele, fetița își scosese sandalele 
mov și își vârâse picioarele sub ea. Sandalele încă mai erau 
acolo, jos, pe podea, după dispariţia ei. 

Călătorii erau destul de zgomotoși. Mulţi dintre ei se duseseră 
la Goteborg, al doilea oraș ca mărime din Suedia, ca să asiste la 
concertul unui mare cântăreţ pe stadionul Ullevi. Acum se 
întorceau la Stockholm cu trenul de dimineaţă pe care lucra 
Henry. 

La început, Henry avu probleme în vagonul 5, unde doi tineri 
vomaseră pe scaune. Erau mahmuri după cât petrecuseră pe 
stadion și Henry fu nevoit să dea fuga după detergent și o cârpă 
umedă. Cam tot atunci două fete se luară la bătaie în vagonul 3. 
Blonda o acuza pe brunetă că încerca să îi fure prietenul. Henry 
încercă să le împace, dar fără folos, și atmosfera din tren se mai 
linişti de-abia după ce trecură de Skövde. Atunci toţi zurbagiii în 
sfârșit aţipiră și Henry apucă să bea o cafea cu Nellie, care lucra 
în vagonul-restaurant. La întoarcere, Henry observă că femeia 
roșcată și fiica ei, Lilian, dormeau și ele. 

Apoi, până aproape de Stockholm, nu se mai întâmplă nimic 
ieșit din comun. Înainte de a intra în Flemingsberg, la vreo 
douăzeci de kilometri de capitală, supracontrolul, Arvid Melin, 
făcu anunţul. Mecanicul fusese înștiințat că, din pricina unei 
probleme de semnalizare pe ultima porţiune de drum, până la 
Gara Centrală din Stockholm, trenul va întârzia între cinci și 
zece minute. 

In timp ce așteptau în Flemingsberg, Henry observă că femeia 
cu părul roșcat cobori repede din tren, singură. O urmări pe furiș 
de la fereastra micului compartiment din vagonul 6, rezervat 
personalului însoțitor. O văzu cum traversează peronul cu pași 
hotărâți pe partea mai puţin aglomerată. Scoase ceva din 
poșetă; poate telefonul mobil? Henry bănui că fetiţa încă mai 
dormea pe locul ei. Cu siguranţă dormea acolo, în urmă cu 
câteva minute, când trenul trecuse ca fulgerul prin Katrineholm. 
Oftă. Ce naiba îl apucase să spioneze o femeie atrăgătoare? 

Henry își întoarse privirea și începu să rezolve un careu de 
cuvinte încrucișate dintr-o revistă. Mai târziu se va întreba, iar și 
iar, ce s-ar fi întâmplat dacă ar fi stat cu ochii pe femeia de pe 
peron. Nu va conta câţi oameni vor încerca să îl asigure că nu 
avea de unde să știe, că nu trebuie să își reproșeze nimic. Henry 
era convins, și va fi așa pentru totdeauna, că nerăbdarea lui de 
a rezolva careul distrusese viața tinerei mame. Acum, însă, pur 
și simplu nu putea da ceasul înapoi. 

Henry încă mai era ocupat cu careul când auzi vocea lui Arvid 
pe intercom. Toţi pasagerii trebuiau să revină la locurile lor. 
Trenul era gata să își continue călătoria spre Stockholm. 

Mai târziu nimeni nu își va aminti să fi văzut o tânără alergând 
după tren. Dar trebuie să fi alergat, fiindcă Henry primise un 
telefon urgent. O tânără care ocupase locul 6 din vagonul 2, 
împreună cu fiica ei, rămăsese pe peronul din Flemingsberg și 
acum se îndrepta într-un taxi spre Gara Centrală din Stockholm. 
Prin urmare, fetița rămăsese singură. 

— Ei, drăcie, făcu Henry și puse receptorul în furcă. 

Oare de ce, de fiecare dată când lăsa pe altcineva să facă o 
treabă, lucrurile mergeau de-a-ndoaselea? De ce nu putea să se 
bucure și el de câteva clipe de liniște? 

Nici măcar nu discutaseră dacă să oprească trenul într-o 
stație intermediară, doar erau atât de aproape de destinaţia 
finală. Henry se duse repede în vagonul 2 și, atunci când o 
recunoscu pe fetița rămasă singură, își dădu seama că femeia 
roșcată pe care o văzuse pe peron fusese cea care pierduse 
trenul. Se folosi de telefonul mobil ca să anunţe centrul de 
comunicaţii că fetița doarme în continuare și că nu are niciun 
rost să o tulbure cu vestea despre absența mamei înainte de a 
ajunge la Stockholm. Șefii au fost de acord cu el și Henry 
promise să aibă grijă personal de fetiță când trenul va opri în 
gară. Personal. Un cuvânt care va răsuna multă vreme în capul 
lui Henry. 

Când trenul trecu prin staţia Söder, la periferia de sud a 
capitalei, fetele din vagonul 3 începură să ţipe și să se încaiere 
din nou. Zgomotul de sticlă spartă ajunse la urechile lui Henry 
chiar în clipa în care văzu un călător care trecea din vagonul 2 în 
vagonul 3. Se văzu nevoit să lase fetița care dormea și să îl 
sune, agitat, pe Arvid prin staţia radio de emisie-recepţie: 

— Arvid, vino imediat în vagonul 3! 

Nu primi niciun răspuns. 

Trenul se oprise cu zgomotul lui caracteristic, ca răsuflarea 
grea, șuierătoare, a unui bătrân, înainte ca Henry să le poată 
despărţi pe cele două fete. 

— Curvă! ţipă blonda. 

— Târfă! replică bruneta. 

— Halal comportament, zise o doamnă în vârstă care tocmai 
se ridicase ca să își ia geamantanul din plasa de bagaje. 

Henry se strecură iute printre călătorii care așteptau pe culoar 
ca să coboare din tren și strigă peste umăr: 

— Coborâţi din tren imediat, amândouă! 

Era deja în drum spre vagonul 2, sperând că fetița încă mai 
dormea. La urma urmei, nu se îndepărtase prea mult de ea. 

Își croi cu greu drum printre călătorii înghesuiți, ulterior jurând 
că nu lipsise mai mult de trei minute. 

Dar numărul minutelor, oricât de mic, nu schimbă nimic. 

Când ajunse în vagonul 2, fetița dispăruse. Sandalele ei mov 
rămăseseră pe podea. lar trenul se golea de toţi acei oameni 
care călătoriseră sub protecţia lui Henry Lindgren de la 
Göteborg la Stockholm. 

o... 

Alex Recht era poliţist de mai bine de un sfert de secol. Prin 
urmare, putea pretinde că are o mare experienţă în domeniu, că 
de-a lungul anilor atinsese un nivel semnificativ de competenţă 
profesională și că dobândise un simț rafinat al intuiţiei. După 
cum i se spusese de atâtea ori, stătea bine la capitolul instinct. 

Pentru un poliţist, puţine lucruri erau mai importante decât 
instinctul. Era marca poliţistului priceput, criteriul suprem care îl 
deosebea pe cel născut pentru așa ceva de cel nechemat. 
Instinctul nu putea înlocui faptele, dar le putea completa. Când 
adunai toate faptele, când identificai toate implicaţiile cazului, 
ideea era să înţelegi ce ai în faţă și să pui cap la cap 
informaţiile. 

— Mulţi chemaţi, puţini aleși, îi spusese tatăl lui când primise 
prima misiune. 

De fapt, tatăl lui Alex sperase ca fiul lui să îmbrace haina 
preoțească, așa cum făcuseră toţi ceilalţi primi născuţi din 
familia lui. Îi venea greu să se resemneze la gândul că fiul lui 
preferase uniforma de poliţist. 

— Trebuie să ai chemare pentru așa ceva, replicase Alex ca 
să îl calmeze. 

Tatăl lui cugetase câteva luni, apoi anunţase că acceptă și 
respectă alegerea făcută de fiul lui. Poate că situaţia se 
simplificase și fiindcă, între timp, fratele lui Alex se hotărâse să 
se facă preot. Oricum, Alex îi rămăsese etern recunoscător 
fratelui său. 

Lui Alex îi plăcea să lucreze cu oameni care, ca și el, simțeau 
că au fost meniţi pentru această meserie. Îi plăcea să lucreze cu 
oameni înzestrați cu același tip de intuiţie ca și el și pricepuţi în 
a face distincţia între fapte și detaliile nesemnificative. 

Poate, își spunea el în timp ce se îndrepta spre Gara Centrală 
din Stockholm, poate că tocmai de aceea o privea cu 
circumspecţie pe noua lui colegă, Fredrika Bergman. Femeia 
părea să creadă că nu are nici chemare, nici tragere de inimă 
pentru așa ceva. Motiv pentru care Alex se aștepta ca femeia 
aceasta să nu facă prea mulţi purici în poliţie. 

O privi pe furiș, așa cum stătea pe locul de lângă el. Incredibil 
de dreaptă. La început se întrebase dacă nu cumva urmase 
liceul militar. Chiar sperase asta. Dar, ori de câte ori se uita 
peste CV-ul ei, nu găsea niciun rând care să îi spună că Fredrika 
petrecuse măcar o oră în armată. Oftă. Atunci practicase 
gimnastica de performanță, singura explicaţie, fiindcă nicio 
femeie obișnuită, pentru care cea mai mare aventură a vieții 
fusese viața de student, nu ar fi stat atât de ţeapănă. 

Alex își drese vocea încet și se întrebă dacă să spună ceva 
despre noul caz. La urma urmei, Fredrika nu se mai confruntase 
cu așa ceva. Privirile li se întâlniră scurt, apoi Alex își îndreptă 
din nou atenţia spre drum. 

— Azi e aglomerată circulația, mormăi el. 

De parcă ar fi existat zile când în Stockholm nu ar fi circulat 
nicio mașină. 

În lunga lui carieră, Alex se ocupase de mai multe cazuri de 
copii dispăruţi. Experienţa acumulată îl convinsese treptat de 
adevărul zicalei: „Copiii nu dispar, sunt pierduţi”. Aproape în 
fiecare caz, în spatele fiecărui copil pierdut era un părinte 
pierdut. Un individ neglijent care, în opinia lui Alex, nu ar fi 
trebuit să aibă copii. Nu era neapărat cineva cu un stil de viață 
dezordonat sau un alcoolic. La fel de bine putea fi cineva care 
muncea prea mult, ieșea cu prietenii prea des și se întorcea 

acasă prea târziu, sau cineva care pur și simplu nu îi acorda 
suficientă atenţie copilului. Dacă ar ocupa spaţiul cuvenit în 
viaţa adulţilor, copiii ar disparea mult mai rar. Cel puţin aceasta 
era concluzia la care ajunsese Alex. 

Norii atârnau groși și întunecaţi pe cer și, când coborâră din 
mașină, un huruit îndepărtat anunţă tunetul inevitabil. Aerul era 
incredibil de greu și de umed. Era una dintre zilele acelea în 
care îţi dorești să plouă cu tunete și fulgere ca să facă aerul mai 
respirabil. Un fulger brăzdă posomorât norii undeva, deasupra 
Orașului Vechi. Se apropia o nouă furtună. 

Alex și Fredrika intrară repede în Gara Centrală. Alex 
răspunse la telefonul mobil: Peder Rydh, al treilea membru al 
echipei, venea și el acolo. Alex răsuflă ușurat. Nu ar fi fost 
corect să înceapă o anchetă de genul ăsta cu o piesă de 
mobilier ca Fredrika. 

Se făcuse trei și jumătate când ajunseră pe peronul 17, unde 
trăsese trenul devenit obiectul unei anchete polițienești. Căile 
Ferate Suedeze fuseseră informate că poliţia nu poate spune 
exact când va fi repus în circulaţie trenul, motiv pentru care 
întregul mers al trenurilor avea să fie dat peste cap. Puţine 
persoane de pe peron nu erau în uniformă. Alex bănui că femeia 
roșcată, ce arăta epuizată, dar stăpână pe sine, așa cum stătea 
pe o cutie mare din plastic albastru, pe care stătea scris „Nisip”, 
era mama copilului dispărut. Intuiţia îi spuse că femeia nu era 
unul dintre acei părinţi care își pierd copiii. Înghiţi în sec. Dacă 
fetița a fost pierdută, înseamnă că a fost răpită. Dacă a fost 
răpită, lucrurile se complică mult. 

Alex se strădui să nu își piardă calmul. Pe moment știa prea 
puţin despre acest caz ca să tragă concluzii pripite. 

Un poliţist tânăr, în uniformă, se apropie de Alex și Fredrika. 
Dădu mâna cu ei, ferm dar cu palma puţin umedă, privindu-i cu 
ochii ușor tulburi și dezorientaţi. Se prezentă simplu: Jens. Alex 
bănui că tocmai terminase academia de poliţie și că acesta era 
primul lui caz. Lipsa experienței era înfricoșătoare când 
proaspeţii absolvenţi își luau în primire posturile. În primele șase 
luni confuzia și panica erau la ordinea zilei. Alex se întrebă dacă 
tânărul a cărui mâna tremura atât de mult nu cumva intrase în 
panică. Probabil că se întreba și el ce naiba căuta Alex acolo. 
Inspectorii-șefi aproape niciodată nu interogau martorii. Cel 
puţin nu în fazele premergătoare ale unei anchete. 

Alex dădu să își explice prezenţa acolo, dar Jens i-o luă 
înainte, vorbind precipitat, cu o voce ascuțită: 

— Alarma s-a dat abia la treizeci de minute de la sosirea 
trenului. Până atunci aproape toţi călătorii părăsiseră peronul. În 
fine, cu excepţia celor pe care îi vedeţi. 

Arătă spre grupul de persoane care stătea puţin mai departe 
de femeia despre care Alex. Credea că e mama fetiţei. Alex se 
uită la ceas. Era patru fără douăzeci. In curând va fi trecut o oră 
și jumătate de la dispariţia copilului. 

— Am căutat în tot trenul. Nici urmă de ea. De copil vorbesc, 
o fetiță de șase ani. Nu e nicăieri. Și nimeni nu pare s-o fi văzut. 
Cel puțin dintre persoanele cu care am stat de vorbă. lar bagajul 
a rămas în compartiment. Fetița n-a luat nimic cu ea. Nici măcar 
sandalele. Sunt tot pe podea, sub scaunul ei. 

Primii stropi de ploaie loviră acoperișul de deasupra lor. 
Tunetul se auzi mai aproape. Alex nu își aducea aminte să fi 
avut parte de o vară mai păcătoasă. 

— Femeia de colo e mama copilului? întrebă Fredrika, arătând 
discret cu capul spre femeia roșcată. 

— Da, răspunse tânărul polițist. O cheamă Sara 
Sebastiansson. Spune că nu pleacă acasă până nu-i găsim fetiţa. 

Alex oftă ca pentru sine. Bineînţeles că femeia roșcată era 
mama copilului. Nu mai era nevoie să întrebe astfel de lucruri, le 
știa oricum, le simțea. Fredrika însă nu avea deloc acest tip de 
intuiție. Punea întrebări despre orice și se îndoia de absolut tot. 
Alex simţi cum crește iritarea în el. Un detectiv pur și simplu nu 
lucra așa. Nu îi rămânea decât să spere că, mai curând sau mai 
târziu, își va da seama cât de nepotrivită era pentru profesia pe 
care și-o alesese. 

— De ce a fost nevoie de treizeci de minute pentru ca poliţia 
să fie alertată? continuă Fredrika să își pună întrebările. 

Alex ciuli urechile imediat. În sfârșit pusese și Fredrika o 
întrebare relevantă. 

Jeans se încordă. Până în acest moment avusese răspunsuri la 
toate întrebările puse de superiori. 

— Mda, e o poveste cam ciudată, începu Jens, și Alex observă 
că tânărul încearcă să nu se uite la Fredrika. Trenul a fost 
reținut în Flemingsberg mai mult decât e normal și mama fetiţei 
a coborât ca să dea un telefon. Și-a lăsat copilul în tren fiindcă 
dormea. 

Alex înclină din cap gânditor. Copiii nu dispar, sunt pierduti. 
Poate că, totuși, a judecat-o greșit pe Sara cea roșcată. 

— În fine, o tânără s-a apropiat de ea, de Sara, pe peron, șia 
rugat-o s-o ajute, câinele ei trăgea să moară. Și așa a pierdut 
trenul. A dat telefon imediat la centrul de comunicaţii - a ajutat- 
o cineva de la gara din Flemingsberg - și a spus că fetița ei e în 
tren și că va veni cu un taxi direct la Gara Centrală din 
Stockholm. 

Alex se încruntă în timp ce asculta. 

— Când trenul s-a oprit în Stockholm, fetița dispăruse deja, iar 
conductorul și alți membri ai personalului însoțitor au căutat-o. 
Călătorii de-abia așteptau să coboare din tren, de aia aproape 
că nimeni nu s-a oferit să-i ajute. Un angajat al firmei de pază 
Securitas, care are contract cu localul Burger King de la parter, 
le-a dat o mână de ajutor. Pe urmă mama fetiţei, adică Sara, 
femeia de colo, a ajuns aici în taxi și a aflat că fiica ei a dispărut. 
Căutarile au continuat; lumea a crezut că fetița s-a trezit și a 
coborât printre primii. Dar n-au găsit-o. De aceea s-a telefonat la 
poliţie. Dar nici noi n-am găsit-o. 

— Nu s-a anunţat nimic prin staţia de radioficare? întrebă 
Fredrika. În caz că fetiţa părăsise peronul și se amestecase în 
mulţime? 

Jens înclină din cap, sfios. Apoi clătină din cap. Da, se dăduse 
un anunţ. Mai mulți polițiști și voluntari căutau acum prin toată 
gara. Radioul va face apel la toţi participanţii din trafic să se uite 
după fetiţă. Vor fi contactate firmele de taxiuri. Dacă plecase de 
una singură, fetița nu putea ajunge prea departe. 

Dar până acum nu o zărise nimeni. 

Fredrika dădu încet din cap. Alex se uită la femeia care ședea 
pe cutia mare, albastră. Era albă la faţă. Dărâmată. 

— Daţi anunţul și în alte limbi, nu numai în suedeză, zise 
Fredrika. 

Colegii o priviră cu sprâncenele ridicate. 

— Sunt o mulţime de oameni care se foiesc pe aici și nu 
vorbesc suedeza, poate au văzut ei ceva. Daţi anunţul și în 
engleză. În germană și franceză, dacă e posibil. Poate și în 
arabă. 

Alex aprobă din cap și îi aruncă o privire lui Jens, semn că 
trebuie să dea curs propunerii venite de la Fredrika. Jens plecă 
în grabă, probabil întrebându-se unde să găsească pe cineva 

care vorbește araba. Ploaia cădea în cascadă peste oamenii 
strânși pe peron, iar huruitul se transformase demult în tunete 
asurzitoare. Era o zi deprimantă de vară deprimantă. 

o... 

Peder Rydh veni în fugă pe peron tocmai când Jens se 
îndepărta. Peder se uită lung la jacheta bej, la două rânduri, a 
Fredrikăi. Femeia asta nu avea deloc habar despre cum arăţi că 
faci parte din poliţie când nu ești în uniformă? Înclină din cap 
grațios spre colegi și își flutură legitimaţia, astfel încât ceilalți să 
își dea seama că e unul de-al lor. Rezistă cu greu pornirii de a-i 
bate pe spate pe cei mai tineri. Savurase din plin anii petrecuţi 
în mașina poliţiei, patrulând pe străzile capitalei, acum însă era 
fericit că avansase pe un post pentru care nu mai trebuia să 
poarte uniformă. 

În clipa în care îl văzu, Alex dădu scurt din cap, privirea lui 
exprimând ceva foarte aproape de recunoștință pentru faptul că 
venise și el. 

— Eram în drum spre marginea orașului când am primit 
mesajul despre fetița dispărută, așa că m-am gândit s-o iau pe 
Fredrika și să vin repede aici. Nu stau prea mult, am vrut să iau 
o gură de aer proaspăt, continuă el uitându-se la Peder cu 
subiînțeles. 

— Adică ai vrut să te dezmorţești un pic după ce ai stat atâta 
timp legat cu lanţuri de birou, replică Peder, zâmbind larg, și 
Alex îi răspunse din nou dând din cap, obosit. 

În ciuda diferenţei mari de vârstă dintre ei, într-o anumită 
privinţă cei doi erau întrutotul de acord: oricât de sus ai ajunge, 
rahatul tot îl vezi. Și niciodată nu ești mai departe de realitate 
decât atunci când faci muncă de birou. 

Dar amândoi considerau că Fredrika nu le împărtășea opinia, 
motiv pentru care renunţțară la subiect. 

— OK, zise Alex. lată ce vom face. Fredrika, tu vorbești cu 
mama copilului, iar tu, Peder, vorbești cu personalul însoțitor și 
cu cei câțiva călători care au rămas aici, poate scoţi ceva de la 
ei. Ar trebui să procedăm regulamentar, să fim mereu câte doi 
când vorbim cu martorii, dar nu cred că mai avem timp de așa 
ceva. 

Fredrika se arătă foarte mulțumită de această distribuire a 
sarcinilor, dar în același timp i se păru că zărește un pic de 
dezamăgire pe fața lui Peder. Dezamăgirea că ea, și nu el, o va 

aborda pe mama copilului dispărut. Alex trebuie să o fi sesizat și 
el, fiindcă adăugă: 

— Singurul motiv pentru care Fredrika se va ocupa de mamă 
e că este femeie. Asta poate înlesni dialogul. 

Lui Peder îi reveni buna dispoziţie. 

— OK, ne vedem în clădirea gării, spuse Alex cu asprime în 
glas. Acolo mă duc acum. 

e 

Fredrika oftă. „Singurul motiv pentru care Fredrika se va 
ocupa de...” Mereu aceeași placă. Fiecare sarcină care îi era 
încredințată trebuia să fie justificată. Se simţea ca un corp străin 
într-un univers străin. Întreaga ei prezenţă era discutabilă și 
reclama mereu explicaţii. Era atât de indignată, încât uită că 
Alex nu numai că îi dăduse sarcina să discute cu mama 
copilului, dar o și lăsase să se descurce singură. Acum practic 
de-abia aștepta să se despartă de echipa lui Alex Recht. Intenţia 
ei era să își termine stagiatura și să plece. Existau și alte 
instituţii, mai dornice să se folosească de pregătirea ei, chiar 
dacă nu atât de insistent precum poliţia. 

Am să arunc o privire înapoi, pentru ultima oară, gândi 
Fredrika, vizualizând ziua în care va părăsi cu pași hotărâți 
sediul poliţiei, sau cartierul general, cum îi spuneau colegii ei, de 
pe Kungsholmen. Apoi se concentră pe ceea ce avea de făcut în 
clipele următoare. Discuţia cu mama copilului dispărut. 

Se prezentă politicos Sarei Sebastiansson și rămase surprinsă 
de forţa cu care femeia îi strânse mâna. Gestul îi contrazicea 
anxietatea și epuizarea ce i se citeau pe față. Observă și că Sara 
se trăgea mereu de mânecile bluzei. Părea un fel de tic sau 
obicei, un lucru pe care îl făcea tot timpul. De parcă ar fi vrut să 
își ascundă antebrațele. 

Poate a vrut să se apere de cineva și acum încearcă să își 
ascundă rănile, gândi Fredrika. Dacă Sara avea un soţ care o 
bătea, aceasta era o informaţie care trebuie adusă imediat la 
cunoștința echipei de anchetatori. 

Dar mai întâi trebuia să îi pună câteva întrebări. 

— Dacă doriţi, putem merge înăuntru. Nu trebuie să stăm aici, 
în ploaie. 

— Nu face nimic, răspunse Sara cu o voce nu departe de 
lacrimi. 

Fredrika se gândi o clipă, apoi spuse: 

— Dacă simţiţi că trebuie să fiți aici în caz că apare fiica 
dumneavoastră, vă asigur că, în clipa în care va fi văzută, veţi fi 
anunțată numaidecât. 

Deși, ar fi vrut ea să adauge, e puţin probabil ca fiica 
dumneavoastră să apară aici, dar își lăsă gândul neexprimat. 

— Lilian, zise Sara. 

— Poftim? 

— Pe fiica mea o cheamă Lilian. Și nu vreau să plec de aici. 

Femeia își întări spusele clătinând din cap. 

— Nu, mulțumesc, nu vreau cafea. 

Fredrika știa cât de greu îi vine să se apropie de cineva când 
era în exercițiul funcţiunii. De cele mai multe ori eșua 
lamentabil. În privinţa aceasta, era tipul distant, cerebral. Îi 
plăcea să citească, să scrie și să analizeze. Toate formele de 
interogatoriu și conversație îi erau atât de străine, atât de greu 
de manevrat. Uneori privea fascinată cum Alex întinde mâna și 
o pune pe umărul persoanei cu care discută. Fredrika niciodată 
nu ar fi făcut așa ceva, mai mult decât atât, nu suporta să o 
bată cineva pe braţ sau pe umăr. Îi repugna, fizic, ori de câte ori 
un coleg încerca să „destindă atmosfera” bătând-o pe spate sau 
dându-i un ghiont în coaste. Nu agrea deloc acest gen de 
contact fizic. Și aproape toţi cei din jur știau asta. Dar nu absolut 
toți. Fredrika se cutremură ușor când vocea Sarei îi întrerupse 
șirul gândurilor. 

— De ce nu și-a luat sandalele? 

— Poftim? 

— Sandalele Lilianei au rămas pe podea, lângă scaunul ei. 
Trebuie să se fi întâmplat ceva cu ea, altfel nu ar fi plecat 
desculță. Și fără să anunţe pe cineva, fără să ceară ajutor. 

— Nici dacă s-a trezit și a descoperit că e singură în 
compartiment? Poate a intrat în panică și a coborât repede din 
tren. 

Sara clătină din cap. 

— Nu-i în firea Lilianei. Nu așa am crescut-o noi. Am învăţat-o 
să acţioneze și să gândească practic. Ar fi întrebat pe cineva de 
alături. Doamna care stătea în faţa noastră, de exemplu, am 
vorbit puțin cu ea. 

Fredrika se agăţă de un cuvânt al Sarei ca să schimbe 
subiectul: 

— Aţi spus „noi”? 

— Poftim? 

— Aţi spus „nu așa am crescut-o noi”. V-aţi referit la 
dumneavoastră și la soțul dumneavoastră? 

Sara își fixă privirea într-un punct mai sus de umărul 
Fredrikăi. 

— Locuim separat, nu de mult timp, răspunse Sara rar. Încă 
nu ne-am obișnuit. Uneori Lilian petrece weekendurile cu el, în 
rest stă cu mine. Va trebui să lămurim lucrurile, mai încolo. 

Sara trase adânc aer în piept, apoi expiră, și Fredrika văzu 
cum îi tremură buza de jos. Pielea ei lividă contrasta cu părul 
roșu. Stătea cu braţele strâns încrucișate la piept. Fredrika îi 
privi unghiile de la picioare. Albastre. Neobișnuit. 

— V-aţi certat când a venit vorba cu cine va sta Lilian? întrebă 
Fredrika pe un ton prudent. 

Sara tresări. 

— Credeţi că a luat-o Gabriel? întrebă ea privind-o în ochi pe 
Fredrika. 

Fredrika bănui că Gabriel era fostul ei soţ. 

— Noi nu credem nimic, răspunse ea repede. Doar trebuie să 
analizăm toate pistele ca să... Încerc să înțeleg ce s-a întâmplat 
cu ea. Cu Lilian. A 

Sara se gârbovi ușor. Işi mușcă buza de jos și își pironi 
privirea în pământ. 

— Eu și Gabriel... am avut... încă mai avem... unele 
neînțelegeri. Recent ne-am certat din cauza lui Lilian. Dar 
niciodată n-a atins-o, nici măcar cu un deget. Niciodată. 

Fredrika văzu din nou cum Sara își trage mânecile. Își dădu 
seama că Sara nu îi va spune dacă fusese bătută de fostul soț. 
Va trebui să verifice dacă se înaintase vreo plângere oficială 
când se va întoarce la cartierul general. Și, oricum, va trebui să 
discute cu fostul ei soț. 

— Mi-aţi putea spune cu mai multă precizie ce s-a întâmplat 
pe peronul din Flemingsberg? întrebă Fredrika, sperând că 
îndrepta discuţia în direcția în care Sara se simțea mai în largul 
ei. 

Sara dădu din cap de câteva ori, dar nu spuse nimic. Fredrika 
spera că nu va izbucni în lacrimi, știind că îi venea foarte greu 
să se descurce cu cineva care plânge. Nu din punct de vedere 
personal, ci profesional. 

— Am coborât din tren ca să dau un telefon, începu Sara 
șovăitor. Am sunat un prieten. 

Fredrika, distrasă de ploaie, încercă să se concentreze. Un 
prieten? 

— Dar de ce n-aţi sunat din tren? 

— N-am vrut s-o trezesc pe Lilian, răspunse Sara repede. 

Puțin prea repede. În plus, mai devreme Sara îi declarase unui 
poliţist că se dăduse jos din tren fiindcă se afla într-un vagon în 
care era interzis orice fel de zgomot. 

— Era atât de obosită, șopti Sara. Ne ducem la Göteborg în 
vizită la părinţii mei. Cred că răcise undeva, de obicei nu 
doarme tot drumul. 

— Aha, zise Fredrika și făcu o pauză înainte de a continua: Nu 
cumva aţi vrut ca Lilian să nu audă ce vorbiţi? 

Sara recunoscu aproape imediat. 

— Ba da. N-am vrut ca Lilian să audă ce vorbesc. Eu și 
prietenul meu... ne cunoaștem de puţin timp. N-ar fi deloc bine 
ca Lilian să afle despre el atât de curând. 

Fiindcă fetița i-ar spune tăticului care, probabil, încă o mai 
bătea pe mămica, deși nu mai locuiau împreună, își spuse 
Fredrika. 

— Am vorbit doar două minute. Poate mai puţin. l-am spus că 
mai avem puţin și ajungem și că poate veni la mine în seara 
asta, după ce o culc pe Lilian. 

— Am înţeles. Apoi? 

Sara își îndreptă umerii și oftă din greu. Limbajul corpului 
anunţa că vor aborda un subiect foarte dureros. 

— A fost ceva absurd, total absurd, zise Sara posomorâtă. 
Total absurd. 

Clătină din cap, obosită. 

— O femeie s-a apropiat de mine. Era tânără. Destul de înaltă, 
slabă, răvășită la faţă. Gesticula și striga ceva despre un câine 
care trage să moară. Cred că a venit la mine fiindcă stăteam 
mai departe de ceilalți oameni de pe peron. A spus că tocmai 
cobora cu scara rulantă și câinele ei a intrat în convulsii. 

— În convulsii? Un câine? 

— Da, așa mi-a spus. Câinele era acolo, în convulsii, iar ea 
avea nevoie de ajutor ca să-l ducă sus. Am avut câini de când 
mă știu, până acum câţiva ani. Și mi-am dat seama ce simţea 
tânăra aceea. Așa că am ajutat-o. 

Sara tăcu și Fredrika se gândi la cuvintele ei, frecându-și 
mâinile. 

— Nu v-aţi gândit că trenul ar putea pleca fără 
dumneavoastră? 

Pentru prima oară de când vorbeau, Sara răspunse pe un ton 
tăios și cu o privire încruntată. 

— Când am coborât, l-am întrebat pe conductor cât stă trenul 
acolo. Mi-a zis că e oprit cel puţin zece minute. Cel puţin. 

Sara ridică mâinile și își răsfiră degetele lungi și subțiri. Zece 
degete, zece minute. Mâinile îi tremurau ușor. Buza de jos îi 
tresărea din nou. 

— Zece minute, șopti ea. De asta am ajutat-o pe tânără să 
urce cu câinele. M-am gândit - știam - că am timp. 

Fredrika obosise să mai respire calm. 

— Aţi văzut când a plecat trenul? 

— Tocmai ajunseserăm sus cu câinele, răspunse Sara cu o 
voce nesigură. Tocmai ajunseserăm sus când m-am întors și am 
văzut cum pleacă trenul. 

Răsufla greu și o privea fix pe Fredrika. 

— Nu mi-am putut crede ochilor, continuă ea și o singură 
lacrimă îi brăzdă obrazul. Parcă eram într-un film de groază. Am 
coborât scara în fugă și am alergat după tren. Dar nu s-a oprit. 
Nu s-a oprit! 

Deși Fredrika nu avea copii, cuvintele Sarei îi transmiseră 
ceva din chinul ei. 

Simţi ceva asemănător unei dureri de stomac. 

— Un angajat al gării din Flemingsberg m-a ajutat să iau 
legătura cu trenul. Apoi am luat un taxi până la Gara Centrală 
de aici. 

— Ce-a făcut tânăra cu câinele în timp ce se întâmplau toate 
astea? 

Sara își șterse coada ochiului. 

— A fost ceva cam ciudat. Pur și simplu a șters-o de acolo, 
brusc. A pus câinele într-un fel de cărucior lăsat în capătul scării 
și a ieșit din gară. După aia n-am mai văzut-o. 

Sara și Fredrika rămaseră un timp fără să spună nimic, fiecare 
absorbită de propriile gânduri. Într-un târziu, vocea Sarei rupse 
tăcerea: 

— Știţi ceva? După ce-am luat legătura cu trenul, n-am mai 
fost atât de îngrijorată. Mi se părea absurd să mă agit prea mult 

pentru că Lilian rămăsese singură pe ultimii kilometri dintre 
Flemingsberg și Stockholm. 

Sara își umezi buzele și apoi ridică tonul pentru prima oară: 

— În taxi chiar am stat liniștită. Am închis ochii și m-am 
relaxat. M-am re/axat în timp ce un nemernic îmi răpea fetiţa. 

Fredrika își dădu seama că aceasta era o durere pe care nu o 
putea alina. Fără prea multă tragere de inimă, făcu ceea ce în 
mod normal nu ar fi făcut niciodată: întinse mâna și mângâie 
brațul Sarei. 

Apoi văzu că nu mai ploua. Mai trecuse o oră de la dispariţia 
Lilianei. 

o... 

Jelena descoperi că era mai greu decât se așteptase să 
părăsească orașul Flemingsberg cu autobuzul. 

— Nu trebuie să iei trenul, nu trebuie să iei un taxi, nu trebuie 
să mergi cu mașina, îi spusese Bărbatul chiar în dimineaţa 
aceea, în timp ce revedeau fiecare detaliu al planului pentru a o 
suta oară. lei autobuzul. Mergi cu autobuzul până la 
Skărholmen, pe urmă iei metroul până acasă. Ai înţeles? 

Jelena înclinase de mai multe ori din cap. 

Da, înțelesese. Și promisese să își dea toată silinţa. 

Jelena simţi cel puţin zece fluturi care îi zburau de colo-colo 
prin stomac. Spera din tot sufletul ca planul să fi reușit pe 
deplin. Trebuia să reușească. Bărbatul se va înfuria dacă nu 
reușea să ia copilul din tren. 

Se uită la ceas. Durase mai mult de o oră. Autobuzul 
întârziase, apoi fusese nevoită să aștepte metroul. În curând va 
ajunge acasă și atunci va ști. Işi șterse de blugi palmele 
transpirate. Niciodată nu era sigură dacă făcea lucrurile cum 
trebuie. Până de curând, când Bărbatul ori o lăuda, ori o certa. 
Până de curând făcuse aproape totul bine. Se descurcase și cu 
șofatul, și când exersase cum trebuie să vorbească. 

— Oamenii trebuie să înţeleagă ce spui, îi repeta Bărbatul. Tu 
nu vorbești clar. Și nu trebuie să te mai strâmbi așa. Sperii 
lumea. 

Jelena se chinuise, nu glumă, dar până la urmă Bărbatul 
fusese mulțumit. Acum doar coada unui ochi i se mai contracta, 
dar numai când era agitată sau nesigură pe ea. Când era calmă, 
nu se contracta deloc. 

— Bravo, spusese Bărbatul și o bătuse ușor pe obraz. 

Jelena se îmbujorase de emoție. Acum spera să aibă parte de 
noi laude când va ajunge acasă. 

În sfârșit metroul ajunse și la staţia ei. De-abia se ţinu să nu 
iasă valvârtej din vagon și să alerge într-un suflet acasă. Trebuia 
să meargă calm, degajat, pentru ca nimeni să nu o bage în 
seamă. Jelena privi tot timpul în pământ și își făcu de lucru cu o 
șuviță din păr. 

Ploaia biciuia strada când ieși din stația de metrou, 
împăienjenindu-i ochii. Ce mai conta acum - tot îl văzu. Pentru o 
fracțiune de secundă, ochii li se întâlniră. | se păru că zâmbește. 

o... 

Peder Rydh privi mai mult decât sceptic încercarea jalnică a 
Fredrikăi de a o liniști pe mama copilului. O mângâia ușor pe 
Sara Sebastiansson cu aceeași reținere cu care ai mângâia un 
câine total antipatic, dar pe care trebuie să îl mângâi fiindcă 
aparţine unui bun prieten. Oameni ca ea nu aveau ce căuta în 
poliţie, unde totul depindea de felul în care știi cum să îi iei pe 
oameni. Oameni și oameni. De toate felurile. Peder scoase un 
oftat plin de iritare. Într-adevăr, angajarea civililor în poliţie 
fusese o idee neinspirată. 

„Poliţia are nevoie de o infuzie de competenţe la cel mai înalt 
nivel” - aceasta era explicaţia venită din partea anumitor 
indivizi din eșaloanele superioare. 

Fredrika pomenise de câteva ori domeniul în care se 
specializase la universitate, dar, lui Peder cel puţin, nici că-i 
păsa. Femeia folosea prea multe cuvinte, cu prea multe litere. 
Complica lucrurile. Gândea prea mult și simţea prea puţin. Pur și 
simplu nu era făcută pentru a lucra în poliţie. 

Peder admira fără rezerve atitudinea fermă a sindicatului 
polițiștilor faţă de poziţia și statutul civililor în cadrul poliţiei. 
Care nu justificau deloc lipsa lor de experienţă relevantă. Ca și 
lipsa acelor competenţe unice la care ajungi numai atunci când 
iei totul de la zero. Lucrând cel puţin zece ani pe mașini de 
patrulare. Punându-i la punct pe beţivani. Potolindu-i pe bărbaţii 
care își bat nevestele. Ducându-i acasă pe adolescenții 
recalcitranţi și dând ochii cu părinţii lor. Intrând cu forța în 
casele celor care mor singuri și zac acolo, putrezind. 

Clătină din cap. Acum trebuia să se gândească la lucruri mult 
mai presante decât la colegii lui incompetenţi. Se gândi la 
informaţiile pe care le culesese până acum din discuţiile avute 

cu personalul trenului. Henry Lindgren, conductorul, vorbea prea 
mult, dar avea simţul observaţiei și sigur stătea bine cu 
memoria. Trenul plecase din Goteborg la 10:50. Ajunsese la 
Stockholm cu opt minute întârziere, la 14:07. 

— Nu eu m-am ocupat de întârzierea din Flemingsberg, 
sublime Henry. Arvid și Nellie s-au ocupat. 

Henry privi trist spre trenul care încă mai era în gară. Toate 
ușile erau deschise, căscate ca niște găuri negre de-a lungul 
vagoanelor. Mai mult decât orice ar fi vrut ca, brusc, dintr-una 
din găurile acelea, să apară fetiţa dispărută. Ca fetiţa să se fi 
rătăcit în tren, să fi nimerit în alt vagon, să fi adormit din nou și 
să se fi trezit. Dar, cu toată certitudinea pe care numai adulţii o 
pot avea, Henry știa că așa ceva nu avea cum să se întâmple. 
Singurele persoane care urcau și coborau din tren erau polițiștii 
și specialiștii. Peronul fusese izolat, iar suprafeţele umede erau 
cercetate pentru a se descoperi eventuale amprente. Henry 
simţi în gât un nod de care îi fu imposibil să scape. 

Peder continuă cu întrebările. 

— Spuneaţi că aţi stat cu ochii pe fetiță. Ce s-a întâmplat 
după aceea? 

Peder văzu cum Henry pur și simplu se chircește, părând că 
îmbătrânește brusc, chiar sub ochii lui, acolo, pe peron, fiind 
obligat să explice de ce anume o lăsase singură pe fetiță. 

— Era greu să fii în mai multe locuri deodată, răspunse el 
deprimat. Cum vă spuneam, am avut probleme în câteva 
vagoane și a trebuit să las fetița ca să mă reped în vagonul 3. 
Dar l-am sunat pe Arvid pe staţia radio. L-am strigat, de mai 
multe ori, dar nu mi-a răspuns. Nu cred că m-a auzit. Cred că nu 
s-a făcut legătura. 

Peder hotărî să nu comenteze în niciun fel reacțiile lui Arvid. 

— Deci aţi părăsit copilul și nu aţi rugat niciun călător să aibă 
grijă de ea? 

Henry ridică brațele, apelând, dramatic, la înţelegerea 
polițistului. 

— Eram în vagonul următor! strigă el. Și am crezut, da, am 
crezut că mă întorc imediat. Ceea ce am și făcut. 

Vocea părea să îl lase. 

— Am lăsat fetiţa singură mai puţin de trei minute, m-am 
întors în clipa în care trenul s-a oprit și oamenii au început să 

coboare. Dar dispăruse deja. Și nimeni nu-și amintea când 
plecase. 

Înecat de emoție, Henry continuă: 

— Cum a fost posibil așa ceva? Cum se face că nimeni n-a 
văzut nimic? 

Peder știa prea bine cum. Pune zece oameni să fie martori la 
comiterea unui delict și vei obţine zece versiuni a ceea ce s-a 
întâmplat, a ordinii evenimentelor și a hainelor purtate de 
făptași. 

Pe de altă parte, ciudat era și felul în care reacţionase Arvid 
Melin. Mai întâi lăsase ca trenul să plece fără Sara 
Sebastiansson, apoi nu răspunsese la apelul lui Henry. 

Peder îl căută repede pe Arvid, care ședea singur pe una 
dintre băncile de pe peron. Părea foarte agitat. La apropierea lui 
Peder, ridică ochii și întrebă: 

— Când putem pleca? Trebuie să ajung undeva. 

Peder se așeză lângă Arvid mai încet decât era nevoie, îl fixă 
cu privirea și răspunse: 

— A dispărut un copil. Ce poate fi mai important decât să 
ajutaţi la găsirea lui? 

Apoi Arvid aproape că rosti doar cuvintele absolut necesare 
unui răspuns direct la o întrebare directă. 

— Ce le-aţi spus călătorilor care v-au întrebat cât va sta trenul 
în Flemingsberg? întrebă Peder cu asprime, dându-și seama că i 
se adresează lui Arvid ca unui școlar. 

— Nu-mi aduc aminte exact. 

Peder observă că Arvid, care se apropia de treizeci de ani, 
răspundea la fel cum făceau copiii lui în adolescenţă. 

„Unde te duci?” „Afară!” „Când te întorci?” „Mai târziu!” 

— Vă aduceţi aminte de vreo conversaţie avută cu Sara 
Sebastiansson? 

Arvid clătină din cap. 

— Nu, deloc. 

Peder se întrebă dacă nu ar fi bine să îl sperie puţin pe Arvid, 
dar acesta continuă: 

— O mulţime de oameni m-au întrebat același lucru, 
înţelegeţi? Cred că și mama fetiţei. Oamenii ar trebui să-și 
asume responsabilitatea pentru ceea ce fac, spuse el cu o voce 
gâtuită, și de-abia atunci Peder își dădu seama cât de 
zdruncinat e. 

— Noi nu putem garanta că trenul va sta zece minute. Absolut 
toți călătorii vor să ajungă la destinaţie cât mai repede. Oricând 
putem pleca mai devreme decât am spus la început. De cea 
părăsit peronul? Dacă ar fi rămas, m-ar fi auzit când am dat 
anunțul în tren. 

Arvid lovi cu piciorul o sticlă goală de Cola din faţa lui. Sticla 
ricoșă din tren și se rostogoli pe peron. 

Peder se gândi că, dacă fetița nu va apărea, Arvid Melin și 
Henry Lindgren vor avea nopţi zbuciumate mult timp de acum 
încolo. 

— N-aţi văzut-o pe Sara Sebastiansson înainte ca trenul să 
plece? întrebă Peder cu blândeţe în glas. 

— Nu, sigur nu, răspunse Arvid hotărât. M-am uitat pe peron, 
cum fac de obicei. Era gol, așa că am plecat. Pe urmă Henry 
spune că m-a sunat, dar eu n-am auzit... fiindcă uitasem să 
deschid stația radio. 

Peder ridică ochii spre cerul cenușiu, întunecat, și închise 
carnetul. 

Mai rămânea să discute cu ceilalți membri ai personalului și 
cu cei câţiva călători rămași pe peron. Poate că îl va ajuta și 
Fredrika, dacă îi luase deja declaraţia mamei. 

Peder le văzu pe Fredrika și Sara Sebastiansson cu coada 
ochiului cum schimbă câteva cuvinte și apoi se despart. Sara 
era disperarea întruchipată. Peder înghiţi în sec. În minte îi 
apăru imaginea propriei familii. Cum ar reacţiona el dacă cineva 
ar încerca să îi facă rău unuia dintre cei doi copii ai săi? 

Strânse carnetul cu toată puterea. Gata cu gândurile negre. 
Mai erau oameni cu care trebuia să vorbească, iar lui Alex nu îi 
plăcea să aștepte. 

o... 

Se întoarseră la cartierul general în mașina lui Peder. În timp 
ce mașina înainta cu viteză pe asfaltul ud de ploaie, Fredrika și 
Peder se gândeau la ale lor. Opriră în garajul de la subsol și 
urcară cu liftul, în tăcere, până la etajul unde își aveau birourile. 
Aproape de poliţia districtuală și de brigada delicte penale, 
aproape de Departamentul Poliţiei din Stockholm. Nimeni nu 
voia să o spună pe șleau, dar echipa de anchetatori condusă de 
Alex Recht slujea, fără doar și poate, la doi stăpâni. Trei, mai 
bine zis. O unitate specială, alcătuită din câţiva oameni aleși pe 
sprânceană, cu pregătire și experiență în diverse domenii, care 

pe hârtie ţinea de poliția din Stockholm, dar care, practic, lucra 
îndeaproape și putea fi solicitată atât de departamentul 
național, cât și de cel districtual. Era o soluție politică la ceva 
care nu ar fi trebuit să fie o problemă. 

Fredrika se lăsă să cadă pe scaun, istovită. Oare exista un loc 
mai bun pentru a gândi și a acţiona decât biroul? Își dădu seama 
cu câtă naivitate crezuse că pregătirea ei de specialitate va fi 
bine venită și folosită la maximum în cadrul poliției. Nu 
înţelegea nici în ruptul capului disprețul total, adânc înrădăcinat, 
al polițiștilor față de competențele dobândite în facultate de 
angajaţii civili. Sau nu era vorba de dispreţ? Poate se simțeau 
ameninţaţi. Explicaţia atitudinii lor încă nu îi era clară. Ştia însă 
că această situaţie, cel puţin în privinţa ei, nu avea cum să mai 
dureze. 

Până să facă parte din echipa lui Alex Recht, fusese angajată 
la Consiliul de Prevenire a Delictelor, apoi doi ani lucrase la 
serviciile sociale, pe post de consilier. Intrase în poliţie doar ca 
să câștige experienţă. Oricum, nici aici nu avea să facă mulți 
purici. Nu neapărat fiindcă presiunea ar fi fost prea mare. 
Reușise să își facă destule relaţii ca să poată obţine un post în 
alte instituţii. Acum trebuia doar să nu se piardă cu firea și să 
aștepte ocazia favorabilă. 

Era foarte conștientă de felul în care o percepeau colegii din 
poliţie. Dificilă și rezervată. O persoană lipsită de simţul 
umorului și fără o viață emoţională în limitele normalului. 

Ceea ce nu e adevărat, gândi ea. Nu sunt rece, ci pur și 
simplu derutată, nu știu încotro mă îndrept. 

Față de cunoștințele ei, era afectuoasă și plină de 
compasiune. Și extrem de loială. Dar asta doar în particular. 
Acum însă lucra într-un loc în care colegii voiau ca ea să se 
comporte la fel ca în particular. Ceea ce, pentru Fredrika, era de 
neconceput. 

Nu fiindcă nu ar fi simţit nimic pentru cei cu care venea în 
contact, ci fiindcă prefera să se implice cât mai puţin din punct 
de vedere emoțional. 

— Munca mea nu are de-a face cu grija duhovnicească, îi 
spusese ea unei prietene care o întrebase de ce refuza o astfel 
de implicare. Munca mea presupune descoperirea celui care 
încalcă legea. Nu are nicio legătură cu cine sunt eu - are 

legătură cu ce fac eu. Eu îl caut pe făptaș; altcineva trebuie să 
se ocupe de consolarea victimelor. 

Altfel te-ai îneca, gândi ea. Dacă aș consola toate victimele 
care îmi ies în cale, n-ar mai rămâne nimic din mine. 

e 

Fredrika nu își amintea să își fi exprimat vreodată dorința de a 
lucra în poliție. Când era mică, visul ei fusese să se dedice 
muzicii, ca violonistă. Avea muzica în sânge. Și acum era cu 
gândul la ea. Mulţi copii renunţă la primele lor aspirații după ce 
mai cresc. Nu era și cazul Fredrikăi; aspiraţiile ei prinseseră 
contur, deveniseră mai concrete. Vizita împreună cu mama ei 
școlile de muzică și discutau care i s-ar potrivi cel mai bine. La 
liceu ajunsese deja să compună muzică. 

Dar, la scurt timp după ce împlinise cincisprezece ani, totul se 
schimbase. Pentru totdeauna, după cum va vedea mai târziu. Se 
rănise grav la brațul drept într-un accident de mașină, în timp ce 
se întorcea acasă dintr-o excursie la munte, și, după un an de 
fizioterapie, își dăduse seama că nu mai poate cânta la vioară 
ore întregi, în fiecare zi. 

Profesorii bine intenţionaţi spuneau că avusese noroc. 
Teoretic și raţional, Fredrika îi înţelegea. Fusese la schi cu o 
prietenă și familia acesteia. În urma accidentului, mama 
prietenei rămăsese paralizată de la brâu în jos. Fratele prietenei 
murise pe loc. Ziarele numiseră accidentul „tragedia de la 
Filipstad”. 

Pentru Fredrika, însă, accidentul rămăsese Accidentul, 
răscrucea vieţii ei. Una fusese înainte de Accident, altceva după 
aceea. Existau foarte clar un Înainte și un După. Nu voia să-și 
recunoască Norocul. Chiar și acum, după aproape douăzeci de 
ani, încă se mai întreba dacă va accepta vreodată viața de 
După. 

— Sunt atât de multe alte lucruri pe care le poţi face, îi 
spunea bunica ei cu înțelepciune, în rarele momente în care 
Fredrika dădea glas disperării profunde la gândul că visele ei 
fuseseră spulberate atât de brutal. Ai putea lucra la o bancă, 
dacă tot ești așa de bună la matematică. 

Pe de altă parte, părinţii Fredrikăi nu spuneau nimic. Mama ei 
era pianistă, dădea concerte, prin urmare muzica ocupa un loc 
sacru în viaţa de zi cu zi a familiei. Practic, fata crescuse în 
culisele unor mari scene pe care cântase mama ei, fie singură, 

fie cu orchestra. Uneori și Fredrika făcuse parte din orchestră. 
Trăise, cu alte cuvinte, momente cu adevărat magice. 

Tocmai de aceea discuţiile avute cu mama ei fuseseră mai 
productive. 

— Ce să fac acum? îi șoptise Fredrika mamei ei într-o seară, 
pe când avea nouăsprezece ani, cu puţin înainte de a termina 
liceul, cu lacrimile șiroindu-i pe obraz. 

— Ai să găsești altceva, Fredrika, îi răspunsese mama ei, 
mângâind-o pe spate, înţelegătoare. Ai atâta forţă, atâta energie 
și atâta voinţă ca să faci ceva în viață. Sigur ai să găsești 
altceva. 

Și găsise. 

Istoria artei, istoria muzicii, istoria filosofiei. Oferta 
universităţii era atât de generoasă. 

— Fredrika vrea să fie profesoară de istorie, spunea tatăl ei cu 
mândrie. 

Mama ei însă tăcea; tatăl ei era cel care se lăuda peste tot cu 
succesele pe care le anticipa pentru fiica lui. 

Dar Fredrika nu ajunsese profesoară. Ajunsese criminalist, 
specializată în abuzurile la care erau supuse femeile și copiii. Nu 
își dusese doctoratul la bun sfârșit, după cinci ani petrecuţi la 
universitate simțind că se săturase de-atâta teorie. 

Citea în ochii mamei că o surprinsese cu opţiunea ei. Toată 
lumea crezuse că nu va părăsi lumea universitară. Mama ei nu 
își exprimase fățiș dezamăgirea, dar recunoștea că rămăsese 
surprinsă. Fredrika ar fi dat oricât ca să poată reacţiona și ea la 
fel: să nu fie dezamăgită, ci doar surprinsă. 

Prin urmare, Fredrika știa câte ceva despre plăcere și 
indolenţă, despre pasiune și dezorientare. În timp ce printa 
reclamatia înaintată de Sara Sebastiansson împotriva fostului ei 
soţ, se întrebă, cum făcea de obicei, de ce rămân femeile alături 
de bărbaţii care le bat. Din dragoste și pasiune? De teama 
singurătăţii, de teama de a fi privite cu ochi răi? Sara, însă, nu 
rămăsese. Cel puţin așa reieșea din documentele pe care le 
avea în faţă. 

Prima reclamaţie oficială fusese înaintată atunci când fiica ei 
avea doi ani. Sara, spre deosebire de multe alte femei, susținea 
că soţul ei nu o mai lovise până atunci. În cazurile în care 
femeile înaintau plângeri existau de obicei precedente. Prima 
dată Sara venise la secţia de poliție cu vânătăi multiple pe față 

și pe corp. Soţul ei respinsese toate acuzaţiile, declarând că 
avea alibi pentru seara în care Sara pretindea că fusese bătută. 
Fredrika se încruntă. Din câte înțelegea ea, Sara nu își retrăsese 
reclamaţia, cum fac atât de multe femei. Dar nici poliţia nu îi 
dăduse curs. Argumentele invocate fuseseră respinse, deoarece 
trei prieteni de-ai soţului declarau că acesta jucase pocher cu ei 
până la ora două în noaptea respectivă și apoi dormise la unul 
dintre ei. 

După doi ani, Sara Sebastiansson înaintase o nouă plângere în 
care declara că era a doua oară când o bătea soţul, dar, când 
Fredrika citi despre gravitatea rănilor Sarei și le compară cu 
primele, fu aproape sigură că Sara minţea. Fusese și violată. Pe 
faţă nu avea niciun semn. 

Era puţin probabil, în opinia ei, ca soţul să nu își fi atins soţia 
timp de doi ani, iar violenţa să crească atât de mult în 
intensitate. 

Nici de data aceasta nu se dăduse curs reclamaţiei. Soţul 
Sarei dovedise cu bilete de tren și mărturia a doi martori care nu 
se cunoșteau că fusese plecat cu treburi la Malmö în momentul 
în care Sara fusese bătută. Maltratarea din partea soțului 
neputând fi dovedită, ancheta se întrerupsese de la sine. 

Nedumerirea Fredrikăi creștea pe măsură ce citea mai 
departe. Simţea că faptele descrise nu au logică. Sara 
Sebastiansson nu îi dăduse impresia unei femei care minte. De 
regulă. Nu menţionase bătăile, deși cu siguranţă își dăduse 
seama că, mai curând sau mai târziu, poliţia va afla despre ele; 
Fredrika însă nu era înclinată să ia această omisiune drept 
minciună. Rănile de care aminteau documentele din fața ei erau 
adevărate. Deci fostul ei soţ era vinovat - întrebarea era cum de 
reușea să își asigure de fiecare dată alibiul? Era, evident, un om 
de afaceri prosper, cu doisprezece ani mai în vârstă decât Sara. 
Își cumpăra alibiurile? Atât de multe? 

Fredrika citi mai departe documentele. Cei doi se despărțiseră 
la scurt timp după cea de a doua bătaie și, doar câteva 
săptămâni mai târziu, Sara revenise la secţia de poliţie cu o altă 
plângere. Fostul ei soţ nu îi dădea pace; o urmărea cu mașina; o 
aștepta în faţa apartamentului și la serviciu. Pe de altă parte, 
fostul soț o acuza și el că îi zădărnicea încercările de a lua 
legătura cu fiica lor. Povestea clasică. După câteva luni - alte 
plângeri oficiale privind ameninţări, hărțuiri și violarea 

domiciliului - dar fără vătamare fizică. Dar, dacă fusese vorba și 
de vătămare fizică, Sara nu amintea nimic. 

Ultima plângere data din 11 noiembrie 2005 când, potrivit 
înregistrărilor companiei de telefoane, soțul Sarei o sunase de 
peste o sută de ori în aceeași noapte. Acum, în sfârșit, 
valabilitatea acuzaţiei împotriva lui era susținută de dovezi, 
motiv pentru care i se interzisese să o mai viziteze. 

Fredrika cugetă la cele citite. In gară, Sara spusese că se 
separase recent de fostul soț, documentele oficiale însă 
prezentau o altă versiune: cei doi nu mai locuiau împreună din 
iulie 2005, când Sara înaintase a doua reclamaţie. Ce se 
întâmplase din 11 noiembrie 2005 și până acum? Fredrika 
compară informaţiile ei cu ce scria în dosarele poliției și oftă 
când descoperi răspunsul. Se împăcaseră, desigur. 

Cronologia i se păru evidentă. Pe 17 iulie 2005, la două 
săptămâni după depunerea celei de-a doua plângeri, Sara și 
Gabriel Sebastiansson locuiau la adrese diferite. Nu făcuseră 
cerere de divorț, dar locuiau separat. Pe 20 decembrie 2005, la 
doar câteva săptămâni după ce lui Gabriel i se interzisese să își 
mai viziteze soția, cei doi locuiau din nou împreună. Apoi liniște. 

Fredrika se întrebă ce se întâmplase între timp. În ce relaţii 
erau acum. Și înțelese prea bine că Sara nu voia ca fostul ei soț 
să afle că își văzuse de viaţă și acum avea pe altcineva. 

Intoarse o nouă pagină din carnet. Va trebui să discute cu 
Sara cât mai curând despre abuzurile la care fusese sau încă 
mai era supusă. Va trebui să discute și cu fostul soț al Sarei, 
care pe moment era de negăsit. Și va trebui să o întrebe pe Sara 
despre noul ei „prieten”, cum îi spunea ea. Fredrika închise 
carnetul și ieși în grabă din birou. Mai avea timp de o cafea 
înainte ca echipa să se adune și să pună la un loc informaţiile 
despre fetița dispărută, Lilian. Poate avea timp și să o sune pe 
mama lui Gabriel Sebastiansson, înainte de ședință. Poate știa 
ea pe unde îi umblă fiul. 

o... 

Alex Recht deschise ședința din Bârlog cu eficiența lui 
obișnuită. Peder întotdeauna simţea cum i se iuțesc bătăile 
inimii când se adunau pentru a discuta mersul unei anchete. 
Bârlogul, sau Bârlogul Leilor pe numele lui întreg, așa îi spuneau 
singurei săli de ședință pe care o aveau. Lui Peder îi plăcea 

numele. Și spera că nu fusese propunerea Fredrikăi. Femeia era 
complet deficitară la capitolul imaginaţie și subtilitate. 

Era aproape șase și Lilian Sebastiansson lipsea de mai bine de 
patru ore. Ținând cont că dispăruse în mijlocul Stockholmului, 
ținând cont și de vârsta ei, era o perioadă destul de lungă. Acum 
nu se mai punea problema că dispăruse de bunăvoie. Era mult 
prea mică, doar șase ani, ca să poată pleca undeva de una 
singură; în plus, era și desculță. 

— Cred că nu mai e nevoie să vă amintesc că avem de-a face 
cu o situaţie foarte gravă, spuse Alex pe un ton sumbru, 
privindu-și colegii. 

Nimeni nu scoase o vorbă. Alex luă loc la masă. 

Pe lângă Alex, mai erau Fredrika, Peder și Ellen Lind, 
secretara echipei. La ședință participau și câţiva polițiști în 
uniformă, pentru a raporta asupra stadiului cercetărilor din zona 
Gării Centrale, ca și mai mulţi membri ai secţiei tehnice. 

Alex începu cu polițiștii în uniformă. Răspunsurile lor erau pe 
cât de scurte, pe atât de deprimante: niciun rezultat. Aproape 
nimeni nu reacţionase la apelul făcut prin staţia de 
radioamplificare, iar firmele de taxi nu oferiseră niciun indiciu. 

Rezultatele verificării vagoanelor erau aproape la fel de 
irelevante. Amprentele erau ca și inexistente și nimeni nu își 
putea da seama pe unde ar fi putut cobori fetiţa. Dacă fusese 
dusă în braţe, când încă mai dormea, încercarea de a o găsi 
devenea și mai dificilă. Nu se descoperise nicio urmă de sânge. 
Tot ceea ce se descoperise erau mai multe urme de pași, chiar 
lângă scaunul fetiţei. 

Alex ciuli urechile când auzi că personalul de întreţinere 
ștergea podeaua între două călătorii, ceea ce însemna că 
urmele de pași proveneau din ultima călătorie. Urmele 
corespundeau unei perechi de pantofi Ecco, mărimea 46. 

— Mda, făcu Alex repede. Va trebui să vedem dacă putem 
afla ceva de la ceilalţi călători. 

Işi drese glasul. 

— Apropo, vestea a ajuns în presă? N-am văzut și n-am auzit 
nimic. 

De fapt, întrebarea îi era adresată Ellenei, care reprezenta, 
într-un fel, purtătorul de cuvânt al echipei. 

— S-a transmis aproape imediat la radio, cum am solicitat noi, 
şi am pus-o pe web, desigur. lar acum o oră am dat un anunț 

prin Agenţia Centrală de Știri. Va apărea mâine în toate 
cotidienele naţionale de mare tiraj. Prin el îi rugăm pe toţi cei 
care au venit cu trenul de Göteborg să ne contacteze cât mai 
curând. 

Alex înclină din cap, vizibil satisfăcut. Personal, nu avea nimic 
împotrivă ca poliţia să apeleze la ajutorul presei. În același timp, 
era conștient că anunţul se putea dovedi contraproductiv. Era 
sfârșitul lui iulie, vara continua să fie la fel de ploioasă, milioane 
de suedezi plecaseră în concediu, iar redacţiile ziarelor duceau, 
probabil, dorul știrilor de orice fel. Nici nu îndrăznea să se 
gândească la titlurile de a doua zi dacă fetița nu era găsită în 
cursul serii. Și nici să aproximeze câţi oameni vor ridica 
receptorul ca să le ofere informaţii de un gen sau altul. Prea 
multă lume avea tendinţa să își imagineze că se afla în posesia 
unei informaţii vitale, fără de care poliţia nu putea supraviețui. 

— Pe moment nu organizăm niciun fel de conferință de presă, 
zise el meditativ. Și mai așteptăm puţin înainte de a da 
publicității fotografia fetiţei... După cum știți, ne raportăm la un 
interval de timp foarte scurt, când fetița a fost lăsată singură. 
Potrivit declaraţiilor, a rămas nesupravegheată mai puţin de 
patru minute. Trenul se oprise cam de un minut când 
conductorul a revenit la locul ei și n-a mai găsit-o. 

Alex se întoarse spre Peder. 

— Peder, ai ceva concret? Ce impresie ţi-au făcut cei cu care 
ai discutat? 

Peder oftă și își răsfoi carnetul. 

— Ca să spun drept, n-am vorbit cu nimeni care să pară a fi 
suspect în mod direct, răspunse el tărăgănat. Nimeni n-a văzut 
nimic; nimeni n-a auzit nimic. Fetiţa a dispărut, punct. Singurul 
care s-a purtat cam ciudat a fost celălalt conductor, Arvid Melin. 
Acesta nu numai că a permis trenului să plece din Flemingsberg 
fără Sara Sebastiansson, dar a și ignorat apelul colegului său. În 
fine, dacă stau bine și mă gândesc... Nu, pentru nimic în lume n- 
aș spune că Arvid M. are vreo legătură cu dispariţia fetiţei. Pare 
total nepotrivit pentru meseria de conductor, fapt care, fără 
îndoială, a ușurat misiunea celui care a răpit-o pe Lilian. Altfel, 
sunt sigur că nu e implicat în niciun fel. Şi nici n-are cazier. 

— Mda, făcu Alex. 

Fredrika se încruntă. 

— Nici eu nu cred că Arvid Melin poate fi suspectat de ceva în 
cazul acesta, spuse ea. Oare Sara a pierdut trenul în 
Flemingsberg dintr-o simplă coincidenţă? Ce știm despre femeia 
care a făcut-o să întârzie acolo? 

Alex lăsă capul pe o parte. 

— Care e ipoteza ta? întrebă el. 

— Depinde de cum privim dispariţia fetiţei. Dacă face parte 
dintr-un plan, care prevedea ca fetita să rămână 
nesupravegheată ca să poată fi răpită mai ușor, atunci și femeia 
cu câinele este suspectă. 

— Adevărat, zise Alex, ezitând puţin. Dar cum de-a știut 
făptașul că Sara, care trebuia să aibă grijă de fetiţa ei, va fi 
împiedicată să o facă? 

— N-a știut, răspunse Fredrika. Făptașul trebuie să-și fi dat 
seama că, după ce a pierdut trenul, Sara Sebastiansson va lua 
legătura cu cei de la gară. Pe de altă parte, era mai ușor să ia 
fetița de lângă o persoană pe care aceasta nu o cunoștea decât 
de lângă mama ei. Cel care a luat-o pe Lilian ar fi încercat să o 
ia chiar de faţă cu Henry Lindgren. 

— Deci tu crezi că primul lucru avut în vedere de făptaș a fost 
ca Sara să coboare din tren. În consecinţă, ceea ce s-a întâmplat 
în Flemingsberg n-a fost o coincidenţă. 

— Exact. 

— Hmm. 

— O clipă..., făcu Peder. 

Alex înclină din cap încurajator. 

— Mie mi se pare puţin exagerat, spuse Peder, ușor derutat. 

— Care ar fi alternativa? întrebă Fredrika. Pura întâmplare? 

— Prilejul te face hoţ, zise Peder, ca un profesor plin de 
răbdare. 

Fredrikăi nu îi veni să creadă ce aude și dădu să spună ceva, 
dar Alex i-o luă înainte. 

— Mai întâi să terminăm cu ce-am aflat până acum. Abordăm 
subiectul după aceea, propuse el și îi făcu semn lui Peder să 
continue. 

Peder așteptă demonstrativ ca Fredrika să protesteze, dar, 
spre dezamăgirea lui, femeia se abţinu. Mobilul Ellenei începu să 
sune și Ellen părăsi încăperea. Folosindu-se de notițele lui cam 
dezlânate, Peder transmise colegilor cele câteva informații 

culese de el. Nimeni nu văzuse ce se întâmplase în 
Flemingsberg, nimeni nu o văzuse pe Lilian coborând din tren. 

— Discuţiile nu au adus prea multe lămuriri, conchise Peder, 
brusc rușinat. 

Alex clătină din cap, de parcă ar fi spus că nu contează. 

— În acest moment, e greu de stabilit ce e important și ce nu 
e, zise el oftând. Fredrika, ești bună să ne prezinţi povestea 
Sarei și informaţiile despre fostul ei soț? 

e 

Fredrikăi îi plăcea să facă prezentări. Se exprima clar și la 
obiect, motiv pentru care în toate celelalte locuri de muncă 
prezentările ei fuseseră apreciate. În poliţie însă bănuia că 
lumea o consideră îngâmfată și mult prea pedantă. 

Le spuse pe scurt despre impresia pe care i-o făcuse Sara și 
trecu în revistă evenimentele din Flemingsberg. Vorbi și despre 
informaţiile găsite în dosarele poliţiei și își dezvoltă teoria 
potrivit căreia soţul Sarei încă îi mai crea probleme acesteia. 

Cel care puse prima întrebare fu Alex, desigur. 

— Ai vorbit cu fostul ei soț? 

— Îl cheamă Gabriel și, teoretic, sunt tot căsătoriţi, deci nu e 
„fostul ei soţ”, ci chiar soțul ei, răspunse Fredrika. Nu, n-am 
reușit să-l găsesc. Are o căsuţă într-o zonă elegantă din cartierul 
Ostermalm. Am vorbit cu mama lui la telefon, chiar înainte de a 
începe ședința. Mi-a spus că fiul ei e plecat cu afaceri. La 
Uppsala, toată ziua. Am încercat să-l sun, dar are telefonul 
închis. Fiindcă tot trebuia să fie înștiințat de ceea ce i s-a 
întâmplat fiicei lui, i-am lăsat un mesaj în căsuţa vocală. 

— Care e situaţia lui actuală? Locuiește singur? întrebă Alex, 
notându-și ceva în carnet. 

— N-am avut timp s-o întreb pe Sara sau pe mama lui. Dar, 
bineînţeles, am să mă interesez. 

Alex se gândi în tăcere. Un tată care, după toate 
probabilitățile, și-a maltratat fosta soție de nenumărate ori, și 
poate că o făcea și acum, devenea foarte interesant într-o 
anchetă privind dispariţia unui copil. Cea mai interesantă 
persoană, de fapt. Zeci de ani de experienţă în poliţie întăreau 
această supoziţie. 

— Care au fost aranjamentele privind custodia? întrebă el, 
lăsându-se pe spătarul scaunului cu mâinile sub cap. 

— Sara mi-a spus că acestea nu au constituit un motiv de 
dispută între ei, dar, la telefon, mama soțului și-a exprimat 
îngrijorarea că fiul ei n-o vede pe Lilian prea des. Am avut 
impresia că ea, bunica, e bine informată despre viaţa de zi cu zi 
a fiului. Mi-a spus, de exemplu, că, în noaptea în care a sunat-o 
pe Sara de o sută de ori, Gabriel era, citez, „înnebunit de grija 
fetiţei”. Sara plecase cu Lilian într-o mică excursie fără să-i 
spună lui Gabriel. 

— Deci se mai certaseră în privinţa fetiţei și până atunci, 
conchise Alex rar. Există motive să bănuim că Sara 
Sebastiansson a minţit, că niciodată n-a fost maltratată sau 
hărţuită de soţul ei? 

Fredrika clătină din cap cu hotărâre. 

— Nu, spuse ea cu tărie în glas. Pur și simplu nu văd cum ar fi 
posibil așa ceva. Când există atâtea dovezi despre rănile pe 
care i le-a pricinuit. 

— Dar nu e nimic suspect în toată această poveste? întrebă 
Peder uitându-se la Alex, care înclină din cap. 

— Da, e ceva suspect. Dar nu-mi dau seama ce anume. 

Peder se uită la Fredrika. 

— Ai vorbit cu Sara Sebastiansson despre chestia cu 
abuzurile? 

— Nu, am văzut dosarele de-abia când m-am întors aici. Dar 
mă întâlnesc cu ea diseară și vorbim atunci. 

Fredrika făcu o pauză și un huruit surd umplu tăcerea. Vechea 
instalaţie de aer condiţionat mai mult făcea zgomot decât să 
răcească aerul din jur. 

— Dar chiar și așa, tatăl trebuie să fie principalul suspect, 
dacă e atât de ticălos pe cât susţine Sara, insistă Peder, 
aruncându-i lui Alex o nouă privire prin care îi cerea sprijinul. 

Alex observă cum Fredrika se încruntă la insinuarea lui Peder 
cum că Sara Sebastiansson ar fi minţit poliţia. 

— Bineînţeles, zise el. Indiferent de ce crede Sara, tatăl este 
principalul suspect în această anchetă până când realitatea va 
dovedi contrariul și vom abandona această pistă. 

Fredrika răsuflă ușurată și umerii i se relaxară un pic. Alex 
constatase de multe ori cât de atrăgătoare putea fi când 
zâmbea și se relaxa. Păcat că nu o făcea mai des. 

— Așadar, spuneai că mama fetiţei are un prieten. Crezi că ar 
putea fi implicat? 

— Încă nu știu foarte multe despre el. îl cheamă Anders 
Nyström. Sara îl cunoaște de foarte puţin timp, motiv pentru 
care nu mi-a putut spune decât anul în care s-a născut și adresa 
lui. Nu locuiește acolo unde Sara s-a întâlnit cu el, iar mobilul îi 
funcţionează pe bază de cartelă. Nu raspunde la telefon, iar 
căsuţa vocală nu-i funcționează. 

— Cum face femeia asta că se încurcă numai cu jigodii? Care 
o bat sau despre care nu știe aproape nimic, exclamă Peder și 
oftă, lăsându-se cu toată greutatea pe spătarul scaunului. 

Fredrika îl fixă cu privirea, dar nu comentă. Alex îi făcu semn 
să continue. 

— Când Sara l-a sunat de pe peron, au stabilit să vină la ea în 
seara aceasta, după ce se culcă Lilian, pe la nouă și jumătate. 
Am găsit trei inși cu numele de Anders Nyström, care s-au 
născut în același an cu prietenul Sarei. Niciunul nu are cazier. 
Diseară, când am să-l întâlnesc la Sara acasă, sper să obțin mai 
multe detalii. 

— ÎI întâlneşti diseară...? începu Alex, nesigur. 

Nu apucă să spună mai mult, fiindcă Fredrika ridică mâna 
discret. 

Alex își înăbuși un oftat. 

— Da? spuse el cu răbdare. 

— Femeia cu câinele, replică Fredrika, cu aceeași răbdare. 

— Da? repetă Alex. 

Fredrika trase adânc aer în piept. 

— Ce rol joacă femeia cu câinele în scenariul nostru, dacă 
presupunem că tatăl a luat fetița? 

Alex zâmbi strepezit. 

— Dacă pe Lilian a luat-o tatăl ei, femeia cu câinele nu poate 
fi doar o coincidenţă? 

Alex îi aruncă Fredrikăi o privire cercetătoare și spuse hotărât: 

— Fredrika, n-am uitat-o pe femeia din Flemingsberg. Dar pe 
moment trebuie să ordonăm informaţiile în funcţie de 
importanţa lor. Cu multă atenţie. 

Alex îi privi din nou pe cei din jurul lui și își drese glasul. 

— Aș vrea să merg cu tine la Sara, adăugă el dând din cap 
spre Fredrika. 

Femeia ridică brusc din sprâncene. Peder reacţionă și el, 
îndreptându-se de spate. 

— Nu fiindcă ţi-aș pune la îndoială competenţa, se grăbi Alex 
să spună. Nu crezi că ar fi mai bine să împarţi responsabilitatea 
acestor discuţii cu altcineva? Noul amic al Sarei s-ar putea să 
facă urât, și atunci ar fi mai indicat să fiu și eu de față. 

Peder zâmbi larg spre Alex. Preţ de o clipă, Alex crezu că își 
va exprima entuziasmul altoindu-i una pe spinare. Ancheta 
aceasta nu avea sorți de izbândă fără lucrul în echipă. 

Fredrika nu scoase nici măcar o vorbă. Nu că ar fi fost nevoie 
de așa ceva - privirea ei cruntă era mai mult decât elocventă. 

Ellen întrerupse discuţiile cu un ciocănit în ușă. 

— Voiam să vă anunţ că centrala primește deja telefoane de 
la diverse persoane. 

— Mda, ce să-i faci? întrebă Alex retoric. 

Curând, dacă fetița nu își făcea apariţia, probabil că va trebui 
să solicite ajutorul brigăzii delicte penale ca să verifice toate 
informaţiile primite. Se hotărî să pună capăt ședinței. 

— In ciuda caracterului neobișnuit al acestui caz, simt că îl 
vom rezolva, conchise el în timp ce ieșea din încăpere. E doar o 
chestiune de timp până vom găsi copilul. 

(E 

După ce făcu pachetul, Bărbatul îl vâri într-o pungă obișnuită, 
de hârtie, și o lăsă pe Jelena singură în apartament. 

— Nu lipsesc mult, zise el. 

Jelena zâmbi în sinea ei. Se plimbă agitată între bucătărie și 
camera de zi. Evită să se apropie de baie. 

Televizorul era deschis. Vestea dispariţiei din tren a unui copil 
fu transmisă în doar câteva fraze rostite cu repeziciune. Ceea ce 
o irită pe Jelena. 

Aveţi răbdare, gândi ea. Foarte curând veţi înțelege că asta 
nu-i o veste obișnuită. 

Işi trecu degetele, nervoasă, prin păr. Bărbatului nu i-ar fi 
plăcut gestul acesta; l-ar fi luat drept un semn că nu are deplină 
încredere în capacitatea lui de a pune la punct un plan și a-l 
duce la îndeplinire. Și totuși, miza era atât de mare, atâtea 
lucruri trebuiau făcute ca la carte. 

Jelena intră în bucătărie și se hotărî să își facă un sandviș. 
Tocmai deschidea ușa frigiderului când îi văzu pe podea, chiar 
sub masă. Simţi cum i se ridică sângele în cap și cum inima o ia 
razna, îi bătea atât de tare, încât crezu că îi va exploda în piept, 
când se aplecă și luă chiloțeii de jos. 

— Nu, nu, șopti ea, panicată. Nu, nu, cum am putut face așa 
ceva? 

Creierul îi funcţiona de parcă ar fi fost pe pilot automat, făcea 
ceea ce trebuia făcut. Trebuie să scape de ei, numaidecât. 
Instrucţiunile Bărbatului fuseseră foarte clare. Toate hainele 
trebuiau împachetate. Absolut toate. Jelena era atât de 
îngrozită, încât îi veni să plângă în timp ce strângea chiloțeii și îi 
vâra într-o pungă veche, de plastic, de la supermarket. Dă 
Doamne să nu se oprească pe drum și să se uite în pachet. leși 
din apartament cu viteza luminii și cobori la fel până la subsolul 
blocului. Ușa opuse rezistență, ca de obicei, dar până la urmă 
reuși să o deschidă. Jelena scoase capacul unuia dintre 
tomberoane și aruncă punga înăuntru. Parcă avea un cal de 
curse în loc de inimă când reveni în apartament, sărind câte 
două trepte odată. 

Trânti ușa în urma ei și se chinui să o încuie. Se văzu nevoită 
să inspire adânc de câteva ori pentru ca palpitaţiile să nu se 
transforme într-un atac masiv de panică. Apoi se apropie tiptil 
de baie, înghiţi în sec de câteva ori și deschise ușa. Răsuflă mai 
mult decât ușurată când aprinse lumina. 

Cel puţin în baie toate erau la locul lor. Fetiţa stătea întinsă în 
cadă, goală, așa cum o lăsaseră. 

o... 

Peder Rydh își răsfoi distrat carnetul. De-abia înțelegea ce 
scrisese. Își făcu vânt cu el ca să mai scape de aerul înăbușitor 
din birou și își lăsă gândurile să zboare. Viaţa oferea cele mai 
neașteptate și mai neplăcute surprize. Lilian Sebastiansson 
simţise asta pe pielea ei chiar astăzi. Peder, însă, împărtășea 
părerea lui Alex: echipa lor avea să rezolve acest caz neobișnuit 
destul de repede. 

Sunetul mobilului îi întrerupse șirul gândurilor. Zâmbi când 
văzu că îl caută fratele lui. Jimmy îi telefona cel puţin o dată pe 
zi. 

— Mă asculţi? întrebă vocea de la telefon, indignată, după 
obișnuita tachinare de început. 

— Te ascult, te ascult, răspunse Peder în grabă. 

Auzea râsul înăbușit de la celălalt capăt, aducând cu chicotele 
unui copil. 

— Minti, Pedda, minţi. Nu mă asculți. 

Peder zâmbi fără să vrea. Într-adevăr, nu îl asculta. Nu cu 
toată atenţia, nu așa cum făcea de obicei când vorbea cu fratele 
lui. 

— Când vii, Pedda? 

— Curând, promise Peder. Ne vedem în weekend. 

— Adică peste mult timp? 

— Nu, nu peste mult timp. Peste doar câteva zile. 

Apoi încheiară conversaţia cum făceau întotdeauna: cu 
promisiuni extravagante, pupici, îmbrăţișări, prăjituri uriașe cu 
marţipan la prima lor întâlnire. Jimmy i se păru relativ fericit. 
Oricum, avea să își vadă părinţii a doua zi. 

— Peder, puteai fi tu în locul lui, îi spusese mama de 
nenumărate ori când era mic. 

Și de fiecare dată îi cuprindea fața cu mâinile ei calde. 

— Puteai fi tu în locul lui. Puteai să cazi tu din scrânciob în 
ziua aceea. 

Peder încă mai avea clar în minte momentul în care fratele lui 
căzuse din scrânciobul acela mare pe care tatăl lor îl prinsese de 
unul dintre mestecenii din grădină. Își amintea cum sângele se 
prelingea pe piatra de care se lovise Jimmy cu capul, iarba cu un 
miros atât de puternic fiindcă de-abia fusese tunsă, fratele lui 
întins pe pământ, arătând de parcă ar fi dormit. Işi amintea și 
cum dăduse fuga la el și îi ridicase capul care sângera atât de 
tare. 

— Nu trebuie să mori, strigase el, gândindu-se la iepurașul pe 
care îl înmormântaseră amândoi cu atâta tristeţe, doar cu o lună 
în urmă. Nu trebuie să mori. 

Rugămintea îi fusese ascultată, într-un fel, pentru că Jimmy 
rămăsese cu ei. Dar schimbat pentru totdeauna: deși fizic 
creștea la fel de repede ca Peder, mintea îi rămânea de copil. 

Peder își răsfoi din nou carnetul. Nu, niciodată nu știi ce 
surprize îţi rezervă viaţa. Peder era sigur că știe mai multe 
despre asta decât majoritatea oamenilor. Nu numai din ceea cei 
se întâmplase fratelui său în anii care au urmat, ci și ca rezultat 
al experienței amare dobândite mai târziu. Plus cea recentă. Dar 
prefera să nu se gândească la asta. 

Apariţia Fredrikăi pe coridor îl făcu să revină cu picioarele pe 
pământ. 

Cu câteva săptămâni în urmă, Alex îi spusese, între patru 
ochi, desigur, că Fredrikăi îi lipsesc tactul și sensibilitatea cerute 

de această meserie. Peder nu ar fi putut-o caracteriza mai bine. 
La drept vorbind, Fredrika era tipul clasic de femeie constipată. 
În plus, nu părea să aibă pe cineva, un bărbat adevărat, care să 
o mulțumească la intervale regulate, Peder însă se abținea să îi 
spună așa ceva lui Alex. Șeful nu era deloc interesat de astfel de 
gânduri și comentarii; nu voia să discute decât despre 
activitatea lor. Poate că, până la urmă, după ce vor mai trece 
niște ani, vor ieși într-o seară la o bere? Simţi cum i se strânge 
ușor stomacul de emoție. Puţini polițiști se puteau gândi la așa 
ceva - o bere cu Alex Recht. 

Chiar îl călca pe nervi că Fredrika nu vedea și, în consecinţă, 
nu recunoștea cât de important era Alex în lumea polițiștilor. 
Stătea acolo, cu jacheta aia strâmtă - purta mereu jachetă - cu 
părul negru, mult prea lung, împletit, care îi atârna pe spate ca 
o cravașă, părând atât de sceptică încât, dacă o privea prea 
mult, îi venea să vomite. Avea ceva în felul în care stătea, ca și 
în râsul acela încrezut pe care îl scotea uneori, care pur și 
simplu îl făcea să se urce pe pereți. Nu, Fredrika nu era polițistă; 
era, vezi Doamne, universitară. Gândea prea mult și acţiona 
prea puţin. Nu așa procedau polițiștii. 

Peder înjură la gândul că Fredrika fusese preferată în locul lui, 
din nou, Alex desemnând-o pe ea să discute cu Sara 
Sebastiansson. Înjură și fiindcă nu avea destul timp pentru a-și 
exercita meseria cum trebuie. Viața lui particulară îi lua prea 
mult din energie ca să poată da maximum de randament. 

Chiar și așa, Alex nu își exprimase încrederea că foarte 
curând cazul fetiţei dispărute va fi rezolvat? Nu se întâmpla de 
atâtea ori ca un bărbat care se simţea nedreptăţit de soţia lui să 
se folosească de copil ca să o pedepsească? Prin urmare, cazul 
Lilian nu părea să aibă o importanță majoră. Din această 
perspectivă, accepta mai ușor ideea că Fredrika va merge acasă 
la Sara împreună cu Alex. La urma urmei, era mai bine că Alex îi 
ceruse ei să meargă acolo, fiindcă ea trebuia să deprindă tainele 
meseriei, nu el. 

Ceea ce nu prea îndrăznea să recunoască, nici măcar în sinea 
lui, era că, în ciuda criticilor pe care i le aducea, Fredrika i se 
părea extrem de atrăgătoare. Avea pielea perfectă și ochii 
minunaţi, mari și albaștri. Ochii albaștri și pielea măslinie creau 
un efect cât se poate de impresionant. Avea trupul unei tinere 
care de-abia a împlinit douăzeci de ani, deși ţinuta și privirea 

aparțineau unei femei mature. Cu siguranță avea sânii unei 
femei cât se poate de mature. Din când în când Peder se 
surprindea având tot felul de gânduri obscene legate de 
Fredrika. Bănuiala lui era că asociaţiile studențești și pub-urile 
erau locurile în care multe studente deveneau niște partenere 
de sex extrem de pricepute. Și tot bănuiala lui era că Fredrika se 
număra printre ele. Evita să îi surprindă privirea când, trecând 
pe lângă biroul lui, Fredrika se uita instinctiv înăuntru. Se 
întreba cum ar fi să facă dragoste cu ea. Probabil deloc rău. 
o... 

Într-un apartament de la ultimul etaj, din cartierul Ostermalm, 
Fredrika Bergman își încheia ziua de lucru atât de intensă în 
compania iubitului ei. Fredrika și Spencer Lagergren se 
întâlneau de ani buni. De fapt, Fredrikăi nu îi plăcea să își aducă 
aminte câţi anume, dar, în rarele momente în care accepta să o 
facă, se întorcea mereu la prima noapte petrecută împreună. 
Fredrika avea pe atunci douăzeci și unu de ani, iar Spencer, 
patruzeci și șase. 

Relaţia lor nu avea nimic complicat. De-a lungul anilor, 
Fredrika fusese uneori singură, alteori se implicase în altă 
relaţie. Atunci când avea pe altcineva, evita să se vadă cu 
Spencer. Mulţi bărbaţi și multe femei par a fi în stare să aibă doi 
parteneri în același timp. Nu și Fredrika. 

Spencer, însă, părea a fi în stare, Fredrika fiind conștientă de 
asta. Spencer și soţia lui, Eva, se căsătoriseră într-o zi însorită 
cu aproape treizeci și cinci de ani în urmă - Spencer nu voia să o 
lase pentru altcineva. Cu excepţia, din când în când, a unei seri 
de weekend. Fredrikăi îi convenea aranjamentul. Spencer era cu 
douăzeci și cinci de ani mai în vârstă decât ea. Simțul practic îi 
spunea că o asemenea ecuaţie nu putea fi posibilă. Calculele 
reci, matematice, îi spuneau și ele că, dacă ar fi să își dedice 
viața lui Spencer, dacă ar trăi cu el, foarte curând ar rămâne iar 
singură. 

În consecinţă, Fredrika se mulțumea să se vadă cu Spencer 
sporadic și să își accepte rolul de a doua femeie, nu prima, din 
viața lui. Prin extrapolarea aceluiași principiu, nu își făcea griji 
că relaţia lor nu are o finalitate. Una peste alta, Spencer 
Lagergren era exact bărbatul de care avea nevoie. Cel puţin așa 
își repeta ea mereu. 

— Nu pot scoate dopul ăsta, spuse Spencer, încruntându-se în 
timp ce se lupta cu sticla de vin pe care o cumpărase. 

Fredrika nu îl băgă în seamă. Pentru nimic în lume Spencer nu 
ar fi lăsat-o să deschidă ea sticla. El răspundea de vin, Fredrika, 
de muzică. Amândoi iubeau muzica clasică. Spencer încercase 
odată să o convingă să îi cânte ceva la vioara pe care încă o mai 
păstra. Il refuzase. 

— Nu mai cânt demult, venise răspunsul ei ferm, brutal. 

De atunci Spencer nu mai adusese vorba despre asta. 

— Poate că iese dacă ţin gâtul sticlei sub jetul de apă caldă, 
mormăi Spencer ca pentru sine. 

Umbra lui juca pe gresia din bucătărie în timp ce agita sticla. 
Era o bucătărie mică; Spencer era mereu gata-gata să o calce 
pe picior. Dar Fredrika știa că nu o va face. Spencer niciodată nu 
călca o femeie pe picior, doar poate atunci când își exprima 
opiniile nu foarte moderne despre feminism. Chiar și atunci o 
făcea cu atâta pricepere, încât aproape întotdeauna ieșea 
învingător. În ochii Fredrikăi, ca și ai multor altor femei, acest 
lucru făcea din el un bărbat extrem de atrăgător. 

Fredrika observă că Spencer câștigase, în sfârșit, lupta cu 
sticla de vin. Arthur Rubinstein cânta Chopin în fundal. Fredrika 
se furișă în spatele lui Spencer și îl apucă ușor pe după talie. Își 
lăsă capul pe spatele lui, ostenită, odihnindu-și fruntea de trupul 
pe care îl cunoștea cel mai bine după propriul trup. 

— Ești obosită sau derutată? întrebă Spencer calm, turnând 
vinul în pahare. 

Fredrika zâmbi. 

Ştia că și el zâmbește. 

— Derutată, șopti ea. 

Spencer se întoarse spre ea și îi dădu un pahar cu vin. Femeia 
își lăsă fruntea pe pieptul lui o clipă, apoi luă paharul. 

— Scuză-mă că am întârziat azi. 

Spencer ridică paharul, un toast fără cuvinte, și sorbiră 
amândoi în același timp. 

Inainte de a-l întâlni pe Spencer, Fredrika nu se dădea în vânt 
după vinul roșu. Acum se putea lipsi de el doar câteva zile. 
Profesorul atât de priceput sigur o învățase câteva obiceiuri 
proaste. 

Spencer își trecu ușor mâna peste obrazul ei. 

— Ultima oară am întârziat și eu, răspunse el. 

Fredrika schiță un zâmbet. 

— Dar e ora unsprezece, Spencer. Chiar atât de mult n-ai 
întârziat ultima oară. 

Dintr-un motiv pe care nu îl înțelegea - poate fiindcă se 
simţea vinovată, poate fiindcă era obosită - îi dădură lacrimile. 

— Hai, nu pune la inimă..., începu Spencer, văzându-i ochii 
umezi. 

— Scuză-mă, nu știu ce-i cu mine, murmură ea. Sunt... 

— Ești obosită, zise Spencer cu fermitate în glas. Ești obosită 
și nu-ţi place deloc ce faci la poliţie. O combinaţie mai proastă 
nici că se poate, buna mea prietenă. 

Fredrika sorbi din pahar. 

— Știu, spuse ea cu o voce joasă. Știu. 

Spencer o apucă de talie. 

— Rămâi acasă mâine. Rămânem amândoi aici. 

Fredrika scoase un oftat aproape imperceptibil. 

— N-am cum. Lucrez la un caz nou. O fetiţă care a dispărut. 
De asta am întârziat atât: am discutat toată seara cu mama 
copilului și cu noul ei prieten. O poveste oribilă, nici nu-mi vine 
să cred că e adevărată. 

Spencer o trase mai aproape. Femeia lăsă paharul pe masă și 
îl îmbrăţișă. 

— Mi-a fost dor de tine, șopti ea. 

Cuvintele ei încălcau regulile nescrise pe care le acceptaseră 
amândoi, Fredrika însă era prea obosită ca să se mai 
sinchisească de ele. 

— Și mie, murmură Spencer și o sărută pe creștetul capului. 

Fredrika îl privi în ochi cu uimire. 

— Așa coincidenţă mai zic și eu, remarcă Spencer cu un 
zâmbet șiret. 

e 

De-abia după ora unu, Fredrika și Spencer se hotărâră, în 
sfârșit, să încerce să doarmă. Ca de obicei, Spencer își puse 
imediat hotărârea în practică. Fredrikăi, însă, îi veni mai greu. 

Patul dublu, lat, stătea lipit de peretele a ceea ce era, de fapt, 
singura cameră adevărată din apartament. În afară de pat, în 
apartament mai erau doar două fotolii englezești vechi și o 
masă de șah frumoasă. În mica bucătărie tronau o masă și două 
scaune. 

Apartamentul aparținuse tatălui lui Spencer. Spencer îl 
moștenise la moartea lui, cu aproape zece ani în urmă. De 
atunci Fredrika și iubitul ei practic se întâlneau numai acolo. 
Fredrika încă nu vizitase casa lui Spencer, ceea ce era logic. Cei 
doi se întâlneau în altă parte numai atunci când Fredrika îl 
însoțea, discret, pe Spencer la câte o conferinţă din străinătate. 
Bănuia că o parte dintre colegii lui știau de legătura lor, dar pur 
și simplu nu îi păsa. În plus, Spencer se bucura de un prestigiu 
extraordinar în fața colegilor, motiv pentru care nimeni nu 
îndrăznea să îi pună o întrebare directă. 

Fredrika se făcu ghem în braţele lui Spencer. Bărbatul respira 
adânc în spatele ei, dormind dus. Îi mângâie cu grijă firele de 
păr de pe brațul gol. Nu își putea imagina viaţa fără el. Astfel de 
gânduri erau extrem de periculoase, știa prea bine. Și totuși, nu 
le putea alunga. Întotdeauna îi veneau în toiul nopţii, când se 
simţea cea mai singură femeie din lume. 

Își schimbă poziţia încet, întinzându-se pe spate. 

Vizita la Sara Sebastiansson o solicitase la maximum. În parte 
din cauza Sarei Sebastiansson, desigur. Femeia era pur și simplu 
dezechilibrată. Dar și din cauza lui Peder. Se arătase cât se 
poate de mulțumit când Alex hotărâse ca Fredrika să nu meargă 
singură la Sara Sebastiansson. Il văzuse cum se îndreaptă de 
spate și cum rânjește dispreţuitor. 

Nu fiindcă ti-as pune la îndoială competența, spusese Alex. 

Fredrika știa prea bine că asta făcea. Ce puteau spera colegii 
ei de la o tânără care absolvise universitatea? Cel mult se 
așteptau să știe cum funcţionează un xerox. Simţea iritarea lui 
Alex ori de câte ori îndrăznea să pună în discuţie sau să dezvolte 
o nouă ipoteză. 

Atitudinea lui faţă de femeia din Flemingsberg era un 
exemplu elocvent. 

Fredrikăi îi venea greu să o excludă din anchetă. | se părea 
de-a dreptul grotesc ca Sarei să nu i se ceară o descriere a 
femeii, iar poliţia să nu facă un portret-robot. In timp ce se 
întorceau la birou, după ce discutaseră cu Sara, Fredrika 
încercase să aducă din nou vorba despre asta, dar Alex, obosit, 
o întrerupsese hotărât. 

— E clar, al naibii de clar, că tatăl copilului nu-i în toate 
minţile. Nimic nu dovedește că ar mai fi și alţi nebuni printre 
cunoștințele Sarei care să vrea răul copilului sau s-o amenințe 


VP - 42 


pe Sara că îi ia copilul. Și nimeni nu i-a trimis Sarei o cerere de 
răscumpărare. 

Când Fredrika dăduse să spună că făptașul putea fi o 
persoană cu care Sara nu mai era în legătură sau cu care nu își 
dădea seama că s-ar afla în conflict, Alex pusese scurt capăt 
discuţiei: 

— Ar fi în avantajul tău ca, în cadrul acestei instituţii, să ne 
respecţi competenţa și experienţa. Eu caut copii dispăruţi de ani 
de zile, așa că te rog să mă crezi, știu bine ce fac. 

Apoi liniștea se așternuse în mașină, drept care Fredrika nu 
mai avusese ocazia să își susțină punctul de vedere. 

Se întoarse și privi faţa destinsă a lui Spencer. Trăsături 
aspre, păr cărunt, ondulat. Arătos, chiar chipeș. Nu frumos, nici 
vorbă. De mult nu se mai întreba cum putea el dormi atât de 
bine, noapte de noapte, când știa că își înșală soţia. Poate 
fiindcă și el, și soţia lui își trăiau viaţa separat și se înțeleseseră 
asupra libertăţii personale de care se bucura fiecare în căsnicia 
lor. Copii nu aveau. Poate că fusese opţiunea lor să nu aibă. 
Fredrika nu era sigură. 

Alex Recht ar fi trebuit să fie mai ușor de suportat. După 
aproape paisprezece ani pe care Fredrika îi petrecuse alături de 
un bărbat ale cărui opinii veneau dintr-o mașină a timpului 
blocată undeva, la mijlocul secolului al XIX-lea. După 
paisprezece ani petrecuţi alături de un bărbat care nici acum nu 
o lăsa să deschidă o sticlă de vin. Fredrika zâmbi gânditoare. Și 
totuși, Spencer o respecta mult mai mult decât Alex. 

— Ce anume îţi oferă el, ce te face să nu poţi trăi fără el? o 
întrebaseră o mulţime de prietene de-a lungul anilor. De ce 
continui să te întâlneşti cu el când știi că legătura asta nu are o 
finalitate? 

Răspunsul ei se schimbase în timp. La început, totul fusese 
incredibil de incitant și de pasional. Interzis și tonic pentru 
amândoi. O aventură. Dar relaţia se adâncise, între limitele 
convenite. Aveau multe lucruri și valori în comun. Cu trecerea 
anilor, apropierea de Spencer devenise un fel de punct de reper 
pentru ea. În timp ce ea mergea dintr-un oraș într-altul, dintr-o 
țară într-alta ca să își termine studiile, Spencer rămânea pe loc, 
omul la care putea reveni mereu. Același lucru era valabil și 
când se implica în diverse legături amoroase, toate relativ 
scurte. În clipa în care se producea dezastrul și castelul din cărți 

de joc se prăbușea, Spencer era tot acolo, mereu. Niciodată 
lipsit de mândrie, dar permanent plictisit de căsnicia lui și 
incapabil de a-și părăsi soţia. Deși Fredrika aflase că și soţia lui 
călca pe alături. 

Faptul că Fredrika nu se mărita fusese subiect de discuție în 
familie de nenumărate ori. Fredrika știa că își surprinsese 
părinţii nu numai prin profesia aleasă. Niciunul dintre ei nu își 
imaginase că fiica lor va rămâne singură până la vârsta aceasta. 
Bunica ei în niciun caz. 

— Lasă, ai să găsești tu pe cineva, o consola ea, bătând-o 
ușor pe brat. 

Trecuse ceva vreme de când bunica ei spusese asta ultima 
oară. Fredrika tocmai împlinise treizeci și patru de ani și își 
sărbătorise ziua de naștere cu mai multe prietene în arhipelag; 
era tot singură și fără copii. Bunica probabil ar fi făcut un atac 
de cord dacă ar fi știut că Fredrika se culca din când în când cu 
profesorul care îi condusese lucrarea de licenţă la universitate. 

Tatăl ei îi ţinea predici ușor voalate despre virtutea „alegerii 
definitive” a unor lucruri în viaţă și a „lipsei de lăcomie”. Numai 
atunci când va înţelege asta, Fredrika își va putea ocupa locul 
cuvenit la masa părinţilor, alături de propria familie, așa cum 
făcea deja fratele ei în fiecare duminică. La treizeci și doi de ani, 
Fredrika părea la fel de hotărâtă să rămână nemăritată (sau 
„Singură”, cum zicea tatăl ei), iar masa de duminică o apăsa 
atât de mult încât începuse să o evite. 

Stând așa, pe întuneric, lângă un bărbat pe care credea că îl 
iubește în ciuda tuturor argumentelor, Fredrika știa că, în ziua în 
care i-ar spune că a rămas însărcinată, Spencer ar ieși din viaţa 
ei. Nu fiindcă putea găsi pe altcineva, ci fiindcă în legătura lor 
nu era loc de copii. 

Deși ocoliseră subiectul mult timp, după o lungă perioadă de 
reflecţie Fredrika începea să își dea seama că s-ar putea să nu 
găsească bărbatul cu care să întemeieze o familie și că ar fi 
cazul să se gândească la o alternativă. Nu era o decizie pe care 
să o amâne la infinit; până la urmă tot trebuia să o ia. Ori găsea 
pe cineva, chiar dacă rămânea singură, ori nu mai avea când să 
facă un copil. O durea inima când încerca să își închipuie o viață 
întreagă fără experienţa maternității. Mai pe șleau, i se părea 
nedrept și nefiresc. 

Existau, desigur, mai multe opţiuni. Cea mai puţin acceptabilă 
era să îl facă pe Spencer tată fără voia lui: putea să renunţe la 
anticoncepţționale. Mai acceptabilă era vizita la o clinică de 
fertilitate din Copenhaga. Dar opţiunea care i se părea cea mai 
fezabilă era adoptarea unui copil. 

— Pentru numele lui Dumnezeu, trimite formularele alea 
odată, îi spusese Julia, prietena ei, cu câteva luni în urmă. Te 
poți răzgândi oricând, spui că ai luat hotărârea în pripă. Vei avea 
timp berechet să te gândești dacă e bine ce faci; adopţia nu se 
face cu una, cu două. Eu, una, aș începe formalităţile imediat. 

La început nu i se păruse o sugestie serioasă. Mai mult, într- 
un fel însemna că depune armele. Ziua în care va trimite 
cererea de adopţie va fi ziua în care va abandona toate 
speranţele de a-și întemeia o familie cu un partener de viaţă. 
Ajunsese oare în acest punct? 

Răspunsul la întrebare venise în clipa în care Spencer nu 
dăduse niciun semn de viaţă nici pe mobil, nici la telefonul de la 
serviciu. După câteva zile de tăcere, Fredrika începuse să sune 
la spitale. Spencer era internat la secția de cardiologie din 
Spitalul Universitar din Uppsala. Fredrika plânsese o săptămână 
întreagă și apoi, cu o nouă perspectivă asupra suferinţei în 
viaţă, trimisese cererea de adopţie. 

Fredrika îl sărută ușor pe frunte. Spencer zâmbi în somn. 
Femeia zâmbi și ea. Încă nu îi spusese despre intenţia ei de a 
adopta o fetiță din China. La urma urmei, prietena ei avea 
dreptate: avea timp berechet. 

Un ultim gând îi veni înainte de a se abandona somnului. Cât 
timp avea Lilian? Avea și ea timp berechet, sau zilele îi erau 
numărate? 


e Miercuri 


Femeia de pe ecranul televizorului vorbea atât de repede, 
încât Nora era cât pe-aci să piardă știrea. De-abia se crăpase de 
ziuă și apartamentul ei era învăluit de întuneric. Singura lumină, 
cu schimbările ei de intensitate, venea dinspre televizor, dar, 
întrucât storurile erau trase, Nora era aproape sigură că nu se 
vede din stradă. 

Pentru ea acest lucru era foarte important. Ştia că e 
condamnată să nu se simtă în siguranţă, dar știa și că putea 
face unele lucruri ca să își ușureze situația. Unul dintre ele era, 
pur și simplu, să nu fie văzută. Solicitase autorităţilor fiscale să i 
se protejeze identitatea, deci devenise mai puţin vizibilă; dar, 
dacă nu aprindea lumina în apartament, devenea și mai puţin 
vizibilă. Avea un cerc infim de prieteni. Intra sporadic în legătură 
cu bunica ei, întotdeauna de la un telefon public și de fiecare 
dată din alt oraș. În privinţa aceasta serviciul ei era foarte util; 
trebuia să călătorească destul de mult. 

Era în bucătărie când auzi știrea, își făcea un sangviș, cu ușa 
de la frigider deschisă. Lumina frigiderului o ajuta; însemna că 
nu trebuie să aprindă alte lumini ca să vadă ce face. 

Vocea femeii rupse tăcerea și ajunse la Nora în timp ce 
aceasta se lupta cu o felie de brânză: 

„O fetiță de șase ani a dispărut ieri dintr-un tren care 
călătorea între Göteborg și Stockholm. Poliţia face apel la toţi 
cei care au fost în trenul care a plecat ieri din Göteborg la ora 
10:50 a.m., sau la Gara Centrală din Stockholm în jurul. 

Nora scăpă felia de brânză și dădu fuga la televizor. 

— Dumnezeule, șopti ea, simțind cum inima ei o ia razna. A 
început. 

Ascultă știrea până la capăt, apoi închise televizorul și se lăsă 
să cadă pe canapea. Digeră încet cuvintele pe care le auzise, 
unul câte unul. Ilmpreună alcătuiau fraze întregi, provocând 
ecouri violente dintr-o perioadă pe care încercase cu disperare 
să o uite. 

„Trenul, Păpușă,” şopti ecoul. „Habar n-ai câte lucruri uită 
oamenii în tren. Habar n-ai cât de neatenți sunt ceilalţi. Cei care 
nu uită lucruri în tren, cei care doar călătoresc. Asta fac oamenii 
în tren, Păpușă. Călătoresc. Și nu văd nimic." 

Rămase acolo, pe canapea, până când foamea îi aduse 
aminte de sandvişul pe care și-l pregătise. De-abia atunci se 
hotări ce să facă. Deschise din nou televizorul și făcu clic pe 
teletext. Numărul poliţiei pentru cei care doreau să ofere 
informaţii de orice natură se afla la sfârșitul textului despre 
copilul dispărut. Il introduse în memoria mobilului. Va suna mai 
târziu. Nu de pe mobil, desigur, ci de la o cabină telefonică. 

Nora trase ușor de stor și privi în stradă cu multă precauţie. 
Măcar de-ar sta ploaia. 

Alex Recht se trezi după șase, aproape cu o oră înainte ca 
deșteptătorul să își facă datoria. Cu grijă, ca să nu o trezească 
pe Lena, soţia lui, se sculă din pat și ieși tiptil din dormitor ca să 
își facă prima cafea a zilei. 

Casa era plină de lumină în această dimineață, deși soarele 
tocmai se ascunsese în spatele unui nor răzleț. Alex își înăbuși 
un oftat în timp ce punea cafeaua în filtru. Nu, sigur nu își 
amintea să fi avut o vară mai proastă decât asta. Peste doar 
câteva săptămâni avea să își termine și restul de concediu. Dar, 
dacă vremea nu se îmbunătăţea, va fi un timp irosit, ca și până 
acum. 

Știind cât de capricioasă e vremea, deschise ușa din spate ca 
să vadă dacă a început să plouă și ieși ca să ia ziarul de 
dimineaţă. Îl deschise înainte de a intra în casă. De pe prima 
pagină a cotidianului naţional îl privea un titlu despre dispariţia 
lui Lilian Sebastiansson. „Un copil de șase ani, dispărut de 
ieri...” Excelent, chiar și ziarele mari apucaseră sa anunţe 
dispariția. 

Alex își luă ceașca și ziarul și traversă micul hol, vopsit în 
albastru-închis, îndreptându-se spre biroul lui. Culoarea albastră 
fusese ideea Lenei. Alex fusese sceptic. 

— Dar spaţiile mici nu par și mai mici dacă le vopsești în 
culori închise? întrebase el nesigur. 

— Poate. Dar, între noi fie spus, arată frumos! 

Acela, gândise Alex, era un argument pe care nu îl putea 
contracara, drept care se lăsase convins fără să opună prea 
mare rezistență. Căzuse în sarcina fiului său să se ocupe de 
vopsit și rezultatul era, într-adevăr, peste așteptări. Spaţiul însă 
părea mai mic. Nu că ar mai fi discutat despre asta. 

Alex se așeză pe scaunul enorm ce aducea mai mult cu un 
fotoliu pe rotile. ÎI moștenise de la bunicul lui și nu s-ar fi 
despărțit de el pentru nimic în lume. Bătu ușor unul dintre braţe, 
multumit. Nu numai că arăta bine, dar era și confortabil. Curând, 
Alex și scaunul aveau să sărbătorească treizeci de ani de când 
erau împreună. Treizeci de ani! O perioadă a naibii de lungă - să 
stai pe același scaun. De fapt, gândi Alex, era oricum o perioadă 
a naibii de lungă. Mai lungă decât căsnicia lui cu Lena. 

Lăsându-se pe spătar, Alex închise ochii. 

Nu se simţea odihnit cum trebuie. Nu dormise deloc bine. 
Pentru prima oară în doisprezece ani, avusese coșmaruri. Oricât 
de mult i-ar fi plăcut să dea vina pe vreme, era conștient că 
visele urâte își au originea în altă parte. 

Alex știa de-acum că, de-a lungul anilor petrecuţi în poliţie, 
ajunsese să fie privit aproape ca o legendă. În general, era o 
reputaţie pe care credea că o merită. Numărul anchetelor și al 
cazurilor care poposiseră pe biroul lui era prea mare ca să și-l 
mai aducă aminte - pe cele mai multe le rezolvase, mai 
devreme sau mai târziu. Niciodată singur, dar el avusese ultimul 
cuvânt. Așa cum avea și acum. Dar acum era conștient de 
trecerea anilor. Se vorbea că vârsta de pensionare pentru 
polițiști se va reduce la șaizeci și unu. Iniţial, lui Alex i se păruse 
o idee proastă de-a binelea, acum însă gândea altfel. O 
autoritate precum poliţia nu avea nimic de câștigat de pe urma 
unor polițiști bătrâni și obosiţi, dimpotrivă. Instituţia avea nevoie 
de sânge proaspăt. 

De-a lungul anilor petrecuţi în poliţie, Alex întâlnise o 
sumedenie de indivizi disperaţi. Sara Sebastiansson era ultima 
de pe listă. Deși până acum nu își manifestase disperarea în 
niciun fel. Își păstra autocontrolul într-un mod remarcabil, gândi 
Alex. Nu avea nicio îndoială că, în sufletul ei, era sfâșiată de 
neliniște și de dorinţa de a-și vedea copilul, dar se silea să le 
țină pentru sine. De parcă ar fi crezut că, dacă și-ar fi arătat 
doar o clipă - doar o clipă - spaima pe care o simţea, pământul 
s-ar fi despicat sub picioarele ei, iar fetiţa ar fi fost pierdută 
pentru totdeauna. Din câte înțelesese, femeia încă nu își sunase 
părinţii. 

— Îi sun mâine, dacă Lilian nu se întoarce până atunci, 
spusese ea. 

Acum era mâine și, după câte știa Alex, Lilian tot nu apăruse. 
Își verifică mobilul. Nu îl sunase nimeni, nu ratase nicio veste. 

Mai erau câteva elemente de bază de care trebuia să ţină 
seama în cazul dispariţiei unui copil. Aproape toţi copiii, marea 
majoritate, erau găsiţi. Mai devreme sau mai târziu. „Mai târziu” 
rareori însemna mai mult de o zi-două. Acesta fusese și cazul 
băiețelului dispărut pe malul mării anul trecut, când Alex fusese 
solicitat tocmai fiindcă, de-a lungul carierei, se ocupase de mai 
multe cazuri de copii dispăruţi. Băieţelul, care avea în jur de 
cinci ani, ieșise pe furiș din casa de vară de la Ekerö, unde 

părinţii lui tocmai se certau, și apoi se îndepărtase atât de mult 
încât nu mai găsise drumul înapoi. 

În cele din urmă îl găsiseră dormind sub un molid, la zece 
kilometri de casă, contrar așteptărilor, dincolo de zona 
anticipată de poliţie. Copilul fusese redat familiei a doua zi 
dimineaţa și ultimul lucru pe care îl auzise Alex în timp ce pleca 
de acolo fuseseră glasurile celor doi părinţi care se certau de 
mama focului, fiecare învinuindu-l pe celălalt de dispariţia 
băiețelului. 

Apoi, desigur, fuseseră și cazuri cu care lui Alex îi venise greu 
să se împace. Cazuri în care copilul fusese supus unor grozăvii 
atât de mari după răpirea lui, încât, la revederea cu părinţii, era 
complet schimbat. Ori de câte ori dispărea câte un copil, Alex își 
aducea aminte de o fetiță anume. Fetița dispăruse câteva zile și 
apoi fusese găsită într-un șanț de către șoferul unei mașini. 
Rămăsese inconștientă mai bine de o săptămână după 
internarea într-un spital și, ulterior, nu fusese în stare să spună 
nimic logic despre ceea ce i se întâmplase. Nu că ar fi fost 
nevoie. Rănile de pe corpul ei demonstrau cât de ticălos fusese 
cel care o răpise și, cu toate că medicii, psihologii și părinţii atât 
de devotați făcuseră tot posibilul ca să i le vindece, rămăseseră 
cicatricele psihologice pe care niciun tratament medical, niciun 
cuvânt nu le puteau îndepărta. 

Fetița rămăsese disfuncţională, afectata mintal, nereușind să 
interacționeze cu cei de acasă sau, mai târziu, cu cei de la 
școală. Se închisese în ea. Nu terminase liceul. Fugise de acasă 
înainte de majorat și devenise prostituată. Părinţii ei o aduceau 
acasă din când în când, dar ea fugea din nou. Murise în urma 
unei supradoze de heroină, înainte să împlinească douăzeci de 
ani. Alex își aminti cum plânsese în birou când auzise vestea. 

Cu o seară în urmă simţise nevoia acută de a o vedea chiar el 
pe Sara Sebastiansson, de aceea o însoţise pe Fredrika 
Bergman. Se temea că Fredrika o va lua ca un semn al 
neîncrederii în priceperea ei de a discuta cu părinţii unei 
victime. Ceea ce, până la un punct, era adevărat, dar nu acesta 
fusese motivul pentru care mersese cu ea. Nu, intenţia lui 
fusese să înțeleagă mai bine cazul. Și îl înţelesese. 

Mai întâi discutaseră cu Sara, apoi apăruse și noul ei prieten, 
Anders Nyström. Verificarea datelor lui personale nu dusese la 

nimic, Fredrika însă vorbise puţin cu el în bucătăria Sarei, în 
timp ce Alex continuase conversaţia cu Sara în camera de zi. 

Informaţiile obţinute îl puseseră pe gânduri. 

Sara nu avea niciun dușman. Cel puţin nu știa de existența 
vreunuia. 

Pe de altă parte, nu părea să aibă nici prea mulți prieteni. 

li spusese că fostul ei soț o bătuse cândva, dar acum nu mai 
era cazul, și că nu credea nici în ruptul capului că el ar fi răpit 
fetița. Tocmai de aceea preferase să nu îi spună Fredrikăi 
despre ce îi făcuse Gabriel în trecut. Nu voia ca ancheta poliţiei 
să o ia pe o pistă falsă, după expresia ei. 

Alex nu o crezuse deloc. În primul rând, îi explicase pe un ton 
cât se poate de neutru, nevrând să pară arogant, că rolul ei nu 
era acela de a evalua pistele pe care trebuia să le urmeze 
ancheta, asta dacă existau mai multe. În al doilea rând, Alex nu 
credea nici că fostul soţ o lăsase în pace. Îi luase ceva timp ca 
să o convingă, dar până la urmă Sara îi arătase antebraţele pe 
care încercase, atât de evident, să le ascundă sub mâneci. Așa 
cum bănuise Fredrika, antebrațele arătau semne clare de 
violenţă fizică. Pe brațul stâng avea o pată mare, foarte 
dureroasă probabil. Pielea era de un roșu-portocaliu, Alex 
observând mai multe urme de bășici care acum se uscau. O 
arsură, fără doar și poate. 

— M-a ars cu fierul roșu, chiar înainte să ne separăm, spusese 
Sara cu o voce plată, privind în gol spre un punct din spatele lui 
Alex. 

Alex o apucase de braţ ușor și îi spusese calm, dar hotărât: 

— Va trebui să faci o reclamaţie, Sara. 

Femeia întorsese capul încet și îl privise drept în ochi. 

— Nu era aici. 

— Poftim? 

— N-aţi citit rapoartele poliţiei? Nu e niciodată aici când se 
întâmplă așa ceva. Întotdeauna e cineva care poate confirma că 
era în altă parte. 

Din nou privirea i se îndreptase spre punctul din spatele lui 
Alex. 

Rănile Sarei Sebastiansson îl tulburaseră pe Alex. Spre iritarea 
și exasperarea lui, fostul ei soț nu dăduse niciun semn de viață 
până acum. Alex trimisese de două ori o mașină la adresa lui, 
dar polițiștii anunţaseră că era întuneric și nu le deschisese 

nimeni. Fredrika spusese că va lua legătura din nou cu mama lui 
Gabriel Sebastiansson și îl va suna la serviciu. Cineva tot trebuia 
să știe unde e. 

Așa cum stătea acolo, pe scaunul bunicului, Alex simţea cum 
crește furia în el. Existau anumite reguli fundamentale cu care 
crescuse și pe care învățase să le respecte în cei aproape 
cincizeci și cinci de ani de viaţă. Nu lovești femeile. Nu lovești 
copiii. Nu minţi. Și ai grijă de cei în vârstă. 

Alex se cutremură când își aminti de arsură. 

Oare ce anume te poate împinge să îi faci așa ceva celei mai 
apropiate persoane din viața ta? 

li venea greu să accepte opinia îmbrăţișată de marea 
majoritate potrivit căreia „bărbaţii devin din ce în ce mai violenți 
față de femei”. In alte privinţe, astfel de generalizări ar fi fost de 
neconceput. De exemplu, un coleg al lui declarase la o 
conferinţă de presă că „tendinţa imigranţilor de a nu se supune 
legilor sau regulamentelor duce la cheltuirea unor sume uriașe 
din banii publici”. Colegul fusese cât pe-aci să își piardă slujba 
din cauza acestei declaraţii. Dacă tot repeta asta, i se spusese, 
oamenii vor crede că toţi imigranții eludează legile societății, 
ceea ce nu era deloc cazul. 

Nu, gândi Alex, nu era deloc cazul. Ca și când ai spune că toți 
bărbaţii bat toate femeile. Unii bărbaţi bat femeile. Cei mai mulți 
nu o fac. Dacă nu se pornea de aici, problema nu putea fi 
abordată corect. 

Nu mai fusese nevoie ca membrii echipei să se întrunească 
din nou seara trecută. Alex îl pusese la curent pe Peder cu toate 
după ce părăsise apartamentul Sarei Sebastiansson împreună 
cu Fredrika. Alex nu era nici prost, nici naiv. Peder avea o 
pornire aproape puerilă de a arăta cât e de inteligent, motiv 
pentru care Alex era oarecum îngrijorat că această atitudine ar 
putea avea un impact negativ asupra puterii lui de 
discernământ în situaţii-limită. Pe de altă parte, nici nu voia să îl 
inhibe pe Peder, care își făcea datoria cu atâta entuziasm și 
dovedea atâta energie. 

Ar fi fost bine dacă și Fredrika i-ar fi urmat exemplul, gândi el 
sarcastic. 

Se uită la ceas. Aproape șapte. Era cazul să se îmbrace și să 
plece la treabă. Avea noroc că locuia pe o insulă ca Resară, atât 
de aproape de oraș, și totuși destul de departe. Nu s-ar fi mutat 

de acolo pentru nimic în lume. Casa lor merita toţi banii, după 
cum spusese draga lui Lena când o cumpărase cu câţiva ani în 
urmă. Alex se ridică de pe scaun și se îndreptă pe holul albastru 
spre bucătărie. Când, câteva clipe mai târziu, intră sub duș, 
prima aversă de ploaie a dimineţii bătea deja în geam. 

o... 

Între Göteborg și Stockholm trenurile circulă cam din oră în 
oră. Părinţii Sarei Sebastiansson luară un tren de dimineață, 
plecând din Göteborg la ora șase. Aceasta nu era prima lor 
călătorie de urgenţă de pe o coastă pe alta a ţării, dar sigur era 
cea mai importantă. În trecut fuseseră nevoiţi să lase totul baltă 
acasă și la serviciu ca să aibă grijă de Lilian, în timp ce Sara 
încerca să se refacă după rănile pe care i le pricinuise soţul ei. În 
urma primei bătăi administrate Sarei, refuzaseră sistematic să 
mai aibă de-a face cu ginerele lor. Încercaseră prin toate 
mijloacele să o convingă pe Sara să o termine cu el. O 
imploraseră să se mute la ei, pe coasta de vest. Dar Sara 
refuzase mereu. Nu voia să îl lase pe Gabriel să îi schimbe total 
viaţa, le spunea ea. Era plecată din Göteborg de cincisprezece 
ani și nu avea de gând să se mai întoarcă acasă. Niciodată. 
Viaţa ei aparţinea Stockholmului acum. 

— Dar, draga mea Sara, te-ar putea omori în bătaie, îi spunea 
mama ei. Gândește-te la Lilian. Ce se va alege de ea dacă mori? 

Sara, însă, rămânea neînduplecată și, în ciuda lacrimilor 
mamei ei, continua să spună nu. 

Oare procedase cum trebuie? 

Stând la masa din bucătărie în dimineaţa de după dispariţia 
Lilianei, se întrebă dacă făcuse o greșeală de proporţii 
incalculabile. Se întrebă și dacă Gabriel era cel care o luase pe 
Lilian. E adevărat, omul ăsta făcuse niște lucruri monstruoase. 
Fără legătură directă cu Lilian, dar care oricum o afectaseră și 
pe fetiță - de câte ori o treziseră din somnul ei nevinovat 
tipetele mamei din camera alăturată! O dată, Lilian se dăduse 
jos din pat și, cu ochii în lacrimi, venise în locul de unde se 
auzeau zgomotele. 

Sara își amintea scena în cele mai mici amănunte. Zăcea pe 
podea, neputând să se ridice din cauza durerii ascuţite din 
șoldul în care Gabriel îi trăsese un picior. Gabriel, turbat de 
furie, stătea aplecat deasupra ei. Și, dintr-o dată, vocea subţire 
a Lilianei. 

— Mămică, tăticule. 

Gabriel se întorsese de parcă ar fi fost în transă. 

— A, fetiţa lui tăticu' s-a trezit? șoptise el. 

Apoi se apropiase repede de ea, o luase în braţe și o scosese 
din bucătărie. 

— Mămica a alunecat și a căzut, draga mea, îl auzise Sara 
spunând. O lăsăm acolo ca să-și revină. Fii fără grijă, se face ea 
bine. Vrei să-ţi citesc o poveste? 

Sara urmase un curs intensiv de psihologie și știa că mulți 
bărbaţi care își bat soțiile au remușcări mai târziu. Gabriel nu 
avea așa ceva. Niciodată nu cerea scuze; niciodată nu dădea de 
înţeles că ceea ce făcuse era anormal sau greșit. Doar se uita la 
rănile și vânătăile ei cu atâta dispreţ și nepăsare, încât Sarei îi 
venea să își pună capăt zilelor. 

Știa că era prea epuizată ca să mai reziste. Noaptea aceea, 
prima fără Lilian, fusese chinuitor de lungă. 

— Încearcă să te odihnești un pic, o sfătuise Alex Recht. Știu 
că pare imposibil, dar cel mai bun lucru pe care îl poţi face 
pentru Lilian e să fii puternică. Fiindcă, atunci când se va 
întoarce, va avea nevoie de o mamă odihnită, care să aibă grijă 
de ea. Ok? 

Sara încercase să îl asculte. Încercase să doarmă, încercase 
să se pregătească pentru întoarcerea fiicei ei. Repeta ultimele 
cuvinte ale lui Alex: „Fiindcă, atunci când se va întoarce...” Nu 
dacă se va întoarce, ci când se va întoarce. 

Așa cum stătea, întinsă în pat, își dăduse seama aproape 
imediat că făcuse o mare greșeală când îl trimisese acasă pe 
Anders. Simţise că o trădează pe Lilian dacă Anders rămânea cu 
ea, de parcă prezenţa lui ar fi scăzut șansele de a-și recăpăta 
fiica. La ora două își sunase părinţii. Tatălui ei îi pierise vocea, 
doar răsufla în telefon. 

În cele din urmă îi auzise glasul înecat de emoție: 

— Întotdeauna am știut că o vom pierde pe una dintre voi. N- 
avea cum să se sfârșească bine cu nemernicul ăla. 

Auzindu-i cuvintele, Sara scăpase telefonul din mână și se 
lăsase să cadă pe podea. Începuse să zgârie parchetul din 
bucătărie și să plângă în hohote. 

— Lilian, strigase ea. Lilian. 

De undeva, dinspre telefonul care căzuse pe podea, auzise 
vocea disperată a tatălui ei: 

— Venim acolo imediat, Sara. Eu și mama ta venim acolo 
imediat. 

Sara luă ceașca de cafea în palmele făcute căuș. Îi plăcea că 
se lumina devreme, în ciuda vremii urâte. Dormise în total mai 
puţin de o oră. Asta nu însemna că e o mamă rea, încercă ea să 
se convingă. O mamă căreia nu îi păsa de nimic era, probabil, 
mai rea decât una căreia îi păsa prea mult. Sara rămase 
surprinsă de gândurile ei. Oare există o limită a grijii pe care o 
simţi atunci când îţi dispare copilul? Se rugă să nu existe așa 
ceva. 

Sunetul strident al soneriei întrerupse tăcerea. Sara tocmai 
închisese radioul. Ascultase știrea despre dispariţia fiicei ei și la 
televizor, și la radio. La început percepu vocea crainicei ca pe o 
pătură mare și caldă. Cineva, totuși, își făcea griji în privinţa lui 
Lilian. Cineva voia să ajute la găsirea ei. Dar, după cel de-al 
treilea sau al patrulea buletin de știri, pătura caldă deveni un fel 
de laţ care o sugruma, un memento permanent al absenței 
fetiţei, de care Sara era deja dureros de conștientă. 

Auzi din nou soneria. 

Sara se gândi puţin. Aruncă o privire la ceas și văzu că era 
aproape opt și jumătate. Vorbise cu polițistul de serviciu de la 
secție cu o oră în urmă. Nu era nicio veste. 

Sara se uită prudent prin vizor, sperând să fie Fredrika 
Bergman sau Alex Recht. Nici urmă de ei. Era un fel de curier. 
Cu un pachet în mână. 

Sara deschise ușa, surprinsă. 

— Sara Sebastiansson? întrebă omul cu pachetul. 

Femeia înclină din cap. Preţ de o clipă se gândi că seamănă 
cu o stafie, așa cum era, slăbită și epuizată. 

— Am un pachet pentru dumneavoastră. Știţi, trebuie să vi-l 
predau personal. De obicei destinatarii se prezintă pentru așa 
ceva la oficiul poștal. II acceptaţi? 

— Desigur, răspunse Sara cu precauţie, luând pachetul. 
Mulţumesc. 

— Eu vă mulţumesc! replică omul zâmbind. Numai bine! 

Sara nu spuse nimic, doar închise ușa și o încuie. Scutură 
pachetul. Era extrem de ușor și nu scoase niciun zgomot. Căută 
adresa expeditorului, nimic. Era o cutie de mărimea și forma 
unui DVD player sau ceva apropiat. Îl întoarse pe toate părțile. 
Cu reținere la început. 

— la legătura cu poliţia de îndată ce se întâmplă ceva ieșit din 
comun, ceva neașteptat, o sfătuise Alex Recht cu o seară 
înainte. Trebuie să anunţi poliția, Sara, indiferent de ce se 
întâmplă. Telefoane ciudate, persoane care sună insistent la 
ușă. Chiar dacă suntem de altă părere, e foarte posibil ca Lilian 
să fi fost răpită, caz în care făptașul s-ar putea să intre în 
legătură cu tine. 

Așa cum stătea acolo, cu pachetul în mâini, Sara se întrebă 
dacă această întâmplare era una neobișnuită. Părinţii ei urmau 
să sosească dintr-o clipă într-alta; oare să aștepte până vin ei? 

Poate fiindcă nu dormise destul, poate fiindcă era prea 
disperată și curioasă, Sara Sebastiansson se hotărî să deschidă 
pachetul imediat. Îl puse pe masa din bucătărie, alături de 
mobil. Va deschide pachetul și apoi îi va telefona lui Alex Recht 
sau Fredrikăi Bergman. Dacă avea vreun motiv întemeiat. Putea 
fi un lucru pe care îl comandase și, între timp, uitase de el. 

Desprinse banda adezivă de pe capacul cutiei. Degetele ei 
lungi apucară de marginile capacului și îl ridicară. Văzu un strat 
de granule de polistiren. Se încruntă. Ce mai era și asta? 

Dădu încet granulele deoparte. La început nu înțelese ce i se 
trimisese. Ochii ei căutau un context pe care să îl înțeleagă. Păr. 
O coamă de păr ondulat, castaniu, nu foarte lung. Nedumerită, 
Sara atinse părul, descoperind ce era sub el. In clipa următoare 
își dădu seama al cui era părul pe care îl ţinea în mâini și scoase 
un urlet animalic. Continuă să ţipe așa până când sosiră părinţii 
ei, câteva minute mai târziu, care chemară poliția și un medic. 
Apoi ţipetele, care erau din ce în ce mai răgușite, se 
transformară în suspine de uluire și disperare. Barajul pe care îl 
înălţase cu atâta pricepere ca să îi stăvilească valurile de panică 
în sfârșit cedase. Ce rău făcuse ca să i se întâmple așa ceva? Cu 
ce greșise? 

o... 

Părinţii Sarei Sebastiansson telefonară la poliţie puţin după 
ora nouă. Alex fu informat de îndată și se duse valvârtej la 
apartamentul Sarei, însoţit de Fredrika Bergman. Spre uimirea ei 
nedisimulată, Fredrika observase nefericirea lui Peder când ei i 
se spusese să meargă cu Alex, și nu lui. 

După ce cutia de carton cu conţinutul care o tulburase atât de 
mult pe Sara fusese trimisă, prin curier special, la Laboratorul 
Naţional de Criminologie, SKL, din Linköping, Alex și Fredrika 

reveniră la cartierul general. Ambii ocupanţi ai mașinii se 
bucurară într-un fel de tăcerea care se așternuse între ei în timp 
ce parcurgeau scurta distanţă dintre Sodermalm și sediul poliţiei 
din Kungsholmsgatan. Intrară în viteză pe Västerbron și, de pe 
pod, priviră spre capitala aproape învăluită de întunericul 
autumnal. Următorul front de nori grei care se rostogoliseră 
peste Stockholm în timpul nopţii se reflecta limpede în apa de 
sub ei. Fredrika observă că, din cauza lor, apa arăta cenușie, o 
priveliște mai puţin atrăgătoare decât de obicei. 

Alex își drese glasul. 

— Poftim? făcu Fredrika. 

Alex se uită la ea și clătină din cap. 

— N-am spus nimic, zise el calm. 

Deși nu voia să recunoască, Alex era șocat de ceea ce văzuse. 
Pachetul transforma ceea ce la început păruse a fi o anchetă de 
rutină, cu doi adulţi care încercau să se despartă și în care 
copilul lor era, inevitabil, doar un pion, într-un caz cu rezultate 
mai puţin previzibile. Dramatismul și tensiunea situației fuseseră 
accentuate de panica Sarei Sebastiansson, de rugăminţile 
înduioșătoare ale mamei care încerca să își liniștească fiica. Alex 
văzuse imediat că Sara Sebastiansson depășise limita la care o 
fiinţă umană pur și simplu „se calmează”. Motiv pentru care 
hotărâse că cel mai bine e să aștepte sosirea medicului și apoi, 
după ce Sarei i se administra un sedativ, să examineze cutia și 
conţinutul. 

Reacția Sarei arăta clar că părul îi aparţinea Lilianei. Analizele 
aveau să stabilească adevărul. Sub păr se aflau hainele pe care 
le purta Lilian în ziua în care dispăruse. O fustă verde, până la 
genunchi, și un tricou alb, cu un imprimeu verde-roz pe piept. 
Erau și două bentiţe. Chiloţeii însă lipseau. 

La vederea hainelor, Alex simţise cum i se întoarce stomacul 
pe dos. Cineva trebuie să o fi dezbrăcat. Dintre toţi dezaxaţii din 
lume, cel mai mult îi repugnau violatorii de copii. 

Pe haine nu erau urme de sânge. Cel puţin nu vizibile, dar 
SKL-ul avea să constate și acest lucru, ca și prezenţa sau 
absenţa altor lichide. 

Alex înțelegea mult prea bine mesajul pe care voia să îl 
transmită pachetul. Cineva voia să o înspăimânte pe Sara. 
Reacţia isterică a Sarei demonstra cât de eficient fusese 
expeditorul. Ulterior Sara va fi întrebată despre pachet și 

persoana care îl livrase, dar, în starea în care se găsea acum, 
nici nu se punea problema unei discuţii cu ea. 

Curând, gândi Alex. Curând. 

Strânse volanul tare, foarte tare. 

— Ai aflat ceva de la locul de muncă al fostului soț? întrebă el. 

Fredrika tresări. 

— Da și nu. 

Fredrika se îndreptă de spate. Vorbise de dimineaţă cu șeful 
lui Gabriel Sebastiansson. 

— Mi s-a spus că Gabriel Sebastiansson e în concediu, dar nu 
se știe unde. E plecat de luni. 

Alex scoase un fluierat. 

— Interesant, zise el. Mai ales că nu i-a spus nimic fostei soții, 
chiar dacă au un copil împreună. Dar parcă mamei lui i-a spus 
că pleacă în interes de serviciu. 

— Da. Cel puţin asta e versiunea ei. Dar, la drept vorbind, 
femeia nu mi-a inspirat încredere. 

Alex se încruntă. 

— Cum așa? 

— Chiar dacă mi-a spus că e plecat în interes de serviciu, nu 
cred că trebuie să fie adevărat. Ține atât de mult la fiul ei, încât 
e foarte posibil să fi minţit doar ca să-l acopere. 

Alex cugetă la cuvintele Fredrikăi. Mai aveau puţin și 
ajungeau la cartierul general. Fredrika se întrebă de ce numai 
colegii ei erau la volan când mergeau undeva. Poate că și asta 
se explica prin faptul că nu urmase academia de poliţie, nu își 
făcuse ucenicia pe o mașină de patrulare, concluzia fiind că era 
un șofer incompetent. 

— Du-te la ea, spuse Alex cu asprime în glas, uitând să 
aprecieze că Fredrika recunoștea, pentru prima dată, că 
reacţionează din instinct. Du-te și vorbește cu mama fostului 
soț. Dar mai întâi vom avea o mică ședință. 

— Am înţeles. 

Intrară în garaj și se îndreptară prin tunel spre spaţiul de 
parcare. 

— Susţinem în continuare că tatăl a fost cel care a luat 
copilul? întrebă Fredrika pe un ton calm, temându-se să nu 
reaprindă furia lui Alex dacă îi punea la îndoială ipoteza de 
lucru. Ce tată și-ar rade fiica în cap și ar trimite părul mamei ei? 

Întrebarea îl făcu pe Alex să se gândească la arsura de pe 
braţul Sarei. 

— Un tată normal n-ar face așa ceva, răspunse el. Dar Gabriel 
Sebastiansson nu e un tată normal. 

e 

Peder Rydh se simțea frustrat. Telefonul primit de la părinții 
Sarei Sebastiansson îi luase pe toți prin surprindere și apoi - 
tocmai în clipa în care situația era cât se poate de gravă - Alex 
preferase să dea fuga la apartamentul ei cu Fredrika, nu cu el. 
Acum era nevoit să verifice fiecare pont pe care îl primea de la 
tot felul de oameni. Merita mai mult decât să se ocupe de ceva 
atât de neînsemnat, cel puţin la prima vedere, în comparaţie cu 
deplasarea acasă la Sara. 

Ce-i drept, primea un ajutor substanţial de la Mats Dahman, 
analistul de la brigada delicte penale; Alex îi ordonase să îi 
solicite sprijinul imediat după ce sunaseră părinţii Sarei. Mats 
tocmai pusese la punct un program de sortare a informaţiilor 
care le parveneau. De exemplu, prin el puteau fi identificați cei 
care se refereau la evenimente ce avuseseră loc prea devreme. 
Toţi cei care susțineau că o văzuseră pe Lilian Sebastiansson la 
Gara Centrală din Stockholm la ora unu fără un sfert trebuiau 
eliminaţi automat, fiindcă Lilian dispăruse mai târziu. Cu ceilalţi, 
însă, era mai greu. O femeie care călătorise în același tren cu 
Sara și Lilian spunea că observase un bărbat scund care 
coborâse cu un copil adormit în braţe. Dar, dacă făptașul purta 
46 la pantofi, nu prea avea cum să fie scund. Dimpotrivă, 
probabil că era destul de înalt. Asta dacă urmele de pantofi 
aveau cât de cât de-a face cu dispariţia Lilianei. 

Peder se lăsă pe spătarul scaunului și oftă dezamăgit. Nici 
noaptea trecută nu îi mersese mai bine. Ajunsese acasă după 
ora zece, deși își pusese în gând să se întoarcă mai devreme, și 
o găsise pe Ylva la masa din bucătărie, cu o cană de ceai în faţă. 
Stătuse acasă toată ziua, dar tot se simţea obosită. Într-un fel, 
asta îl înfuriase și fusese nevoit să se abţină mult ca să nu se ia 
de ea. Se silise să repete aceeași mantra care îl obseda de vreo 
zece-unsprezece luni: 

E obosită; nu se simte bine. Asta e. Dacă nu ne grăbim și O 
luăm încetișor, s-ar putea să se facă bine. Situaţia sigur se va 
îmbunătăți. 

Cu un an în urmă, Peder fusese unul dintre cei care se bucură 
de viaţă din plin. După părerea lui, aceasta era aproape o 
datorie pentru cei care au parte de sănătate și de o situație 
materială bună. Îi plăcea să meargă la serviciu în fiecare zi. Îi 
plăcea viața în general, ca și cariera lui, aflată în plină 
ascensiune, o iubea pe Ylva și îl încânta ideea unei familii unite. 
Pe scurt, era un om cu viitorul asigurat, direct, cu gândirea 
pozitivă și în armonie cu cei din jur. Fericit și deschis. Cel puţin 
așa se considera el. 

Lucrurile se schimbaseră după ce Ylva născuse gemenii, 
primii lor copii. Viaţa, așa cum o știa Peder, se evaporase, 
pentru totdeauna. Imediat băieţii fuseseră plasați într-un 
incubator, iar Ylva dispăruse într-o beznă de nepătruns numită 
„depresie postnatală”. In locul vieţii de până atunci, Peder se 
alesese cu alta: plină de insatisfacții și regrete, de medicamente 
și interminabile concedii medicale, ca și de telefoane din ce în 
ce mai dese prin care Ylva își ruga mama să aibă grijă de copii. 
Mai mult de atât, Peder trebuia să facă faţă și frustrărilor lipsei 
totale de sex. Simţea, instinctiv, că nu asta era viaţa pe care și- 
o dorise sau pe care o merita. 

— Ylva e atât de deprimată, încât nu vrea să aibă niciun fel de 
relaţie fizică, îi explicase medicul bătrân, mai degrabă un 
moșneag. Va trebui să aveţi răbdare cu ea. 

lar Peder chiar avusese răbdare. Încerca să se gândească la 
Ylva ca la o persoană bolnavă incurabil, aproape la fel cum se 
gândea la Jimmy, fără speranţa de a se face bine vreodată. 
Peder - și mama lui, nu trebuia să uite - preluase toate treburile 
casei. Ylva dormise mai tot timpul în lunile septembrie, 
octombrie și noiembrie. Plânsese toată luna decembrie, mai 
puțin de Crăciun, când se stăpânise de hatârul familiei. În 
ianuarie se simţise un pic mai bine, Peder însă fusese nevoit să 
aibă iar răbdare. La mijlocul lui februarie Ylva recidivase și 
rămăsese la pat. În martie situaţia se ameliorase puţin. Dar era 
deja prea târziu. 

In martie, poliţia din Södermalm, unde lucra Peder, 
organizase obișnuita petrecere de primăvară, și Peder petrecuse 
jumătate din seară făcând sex cu colega lui Pia Nordh. O 
descărcare mai mult decât bine-venită. Păcătoasă, ce-i drept. 
De neiertat. Dar - în lumea lui Peder - absolut de înțeles. 

Ulterior fusese cuprins de cele mai groaznice remușcări. Între 
timp, Ylva se simţea din ce în ce mai bine, zilele se lungeau, iar 
Peder începea să își ierte păcatul. Din când în când avea dreptul 
și el la un pic de plăcere fizică, după calvarul prin care trecuse. 
Se bucura de solidaritatea și sprijinul câtorva colegi, care îi 
cunoșteau secretul. De aceea i se părea cât se poate de firesc 
să își dorească să facă sex cu cineva. Nu foarte des, ocazional. 
Işi deplângea soarta, știa că merită ceva mult mai bun. Ce 
naiba, nu avea nici măcar treizeci și cinci de ani. Drept care 
acum se întâlnea cu Pia în mod regulat. La urma urmei, răul 
fusese deja făcut. 

Dar rămăsese perplex când Pia îl întrebase dacă intenţiona să 
o părăsească pe Ylva. Era nebună? Să o lase pe Ylva pentru o 
colegă care umbla cu limba scoasă după bărbaţi? Pia habar nu 
avea despre lucrurile importante din viaţă, gândise Peder, drept 
care renunţase la ea printr-un SMS. 

La scurt timp obținuse un post nou, promovând de la poliţia în 
uniformă la gradul de inspector - mai repede decât alții. Fusese 
repartizat în echipa de investigaţii a aproape legendarului Alex 
Recht și se dedicase cu tot entuziasmul noului loc de muncă. 
Acasă, spre satisfacția lui Peder, Ylva începuse să vorbească 
despre viitor și cum va fi în toamnă când Peder își va lua un mic 
concediu de paternitate și copiii vor fi dați la creșă; ultima 
săptămână din mai o petrecuseră cu toţii în Majorca. Peder și 
Ylva făcuseră dragoste pentru prima oară după mai bine de zece 
luni, ulterior unele lucruri părând să revină la ceea ce gândea 
Peder că e normal. 

— Te rog să nu forțezi lucrurile, îl sfătuise mama lui. Ylva e 
încă destul de sensibilă. 

Peder ar fi vrut să spună că Ylva era în continuare la limită, 
dar săptămâna petrecută în străinătate îi dădea speranţe. Ylva 
redevenea, treptat, ea însăși, Peder începea să o recunoască. 
Dar ar fi fost de-a dreptul riscant să îi spună despre legătura cu 
Pia Nordh. Și, oricum, meritase puţină distracţie. 

Acum era sfârșitul lunii iulie. Trecuseră două luni de la sejurul 
din Majorca. Încă mai avea numărul Piei și se simţea din nou 
nefericit. Sperase să nu mai apeleze la el, dar nu se știa 
niciodată. 

Erau momente în care pur și simplu nu își putea accepta 
situaţia, momente în care i se părea că nu mai suportă. Un 

astfel de moment fusese atunci când se culcase cu Pia Nordh. 
Noaptea trecută fusese altul. 

— Ai lucrat până acum? îl întrebase Ylva. 

Peder se încordase. Ce naiba mai era și asta? O acuzaţie? 

— Da, a dispărut un copil. 

— Am văzut, zise Ylva ridicând ochii din cană. Nu știam că te 
ocupi de cazul ăsta. 

Peder scosese o bere din frigider și un pahar dintr-un dulap. 

— A dispărut în după-amiaza asta, deci până acum nu avea 
cum să fie un caz. Dar acum te anunţ că lucrez la el. 

Simţise sticla rece în timp ce își umplea paharul. 

— Puteai să telefonezi. 

Peder își pierduse cumpătul. 

— Dar ţi-am telefonat, se stropșise el și trăsese o dușcă. 

— Da, dar de-abia la șase, insistase Ylva obosită. Ai spus că 
întârzii, dar că ai să vii până în opt. Și-acum e zece. Nu înţelegi 
că am fost îngrijorată? 

— N-am știut că-ţi pasă unde sunt, replicase Peder scurt, 
regretând în aceeași clipă. i 

Uneori, când era obosit, îi mai scăpa câte o prostie. li întâlnise 
privirea pe deasupra paharului și îi văzuse ochii înlăcrimaţi. Ylva 
se ridicase și părăsise bucătăria. 

— La naiba, Ylva, scuză-mă, spusele el, încercând să nu ridice 
tonul. 

Ca să nu îi trezească pe copii, scuzându-se că încercase să o 
mai scoată dintr-ale ei. Întotdeauna era cineva ale cărui nevoi 
aveau întâietate asupra propriilor lui nevoi. 

Așa cum stătea acolo, la birou, Peder simţi cum îl rod 
neliniștea și conștiința încărcată. Pur și simplu nu înțelegea cum 
lucrurile luaseră o întorsătură atât de neașteptată când ajunsese 
acasă. Doar telefonase. Nu telefonase a doua oară fiindcă nu 
voia să îi trezească pe copii. Cel puţin acela fusese motivul 
principal, încerca el să se convingă. 

Fusese o noapte de pomină. Băieţii se treziseră și nu se mai 
linișteau. Până la urmă îi așezase între el și soţia lui, în patul 
dublu. Peder adormise cu un braţ în jurul unuia dintre fii. Așa 
băieţelul dormea mai puţin agitat. 

În timp ce se întorcea acasă noaptea trecută, Peder sperase 
că Ylva va fi trează și poate dispusă să facă sex. Câtă naivitate, 
își zise el, privind retrospectiv. Fusese dispusă să facă sex o 

singură dată de când se întorseseră din Majorca. Despre așa 
ceva nu le putea spune nici celor mai buni amici în sauna de 
după antrenamentul de joi. 

Mai mult decât umilitor, gândi Peder. Să nu poți face dragoste 
cu soția ta. 

Și nu suport umilinţe din partea nimănui, să fie clar. 

Ylva era atât de plină de viaţă când o cunoscuse, cu șase ani 
în urmă. Nici măcar o clipă nu își imaginase că va veni o zi în 
care o va înșela. Dar oare o înșela dacă ea nu voia să facă sex 
cu el aproape un an? Un an era o eternitate, cel puţin așa vedea 
el lucrurile. 

Ylva, Ylva, unde naiba te-ai dus? 

Numărul de telefon al Piei Nordh îi ardea mobilul. 

Dacă o suna și o lua cu binișorul, spunându-i că din vina lui se 
despărţiseră, poate că o îndupleca să reia legătura. Peder se 
îndreptă de spate. Această abstinenţă forțată îi afecta rău 
judecata, își spuse el. li afecta judecata și îl umplea de frustrare. 
Și-ar face meseria mult mai bine dacă s-ar distra și el puţin. 

Intinse mâna și luă mobilul. După câteva clipe îi auzi vocea: 

— Alo. 

Vocea răgușită, amintirile fierbinţi. Amintirile nebune. Peder 
închise telefonul. Înghiţi în sec și își trecu mâinile prin păr. 
Trebuie să se adune. Acum nu era momentul să-și piardă din 
nou simțul realităţii. Nici gând. Mai bine să îl sune pe Jimmy, să 
vadă ce mai face. 

In clipa următoare Ellen, secretara lor, își vâri capul pe ușă. 

— A sunat Alex. A zis să ai grijă ca presa să primească o 
fotografie a fetiţei. Trebuia trimisă de ieri. 

Peder oftă și spuse: 

— Am înţeles. 

e 

Alex Recht simți tensiunea din aer în timp ce discuta din nou 
cu echipa lui după revenirea de la apartamentul Sarei 
Sebastiansson. Lângă locurile ocupate de Sara și Lilian în trenul 
fatidic fuseseră descoperite urmele unor pantofi mărimea 46. 
Alte probe care să ajute ancheta nu existau. Alex spera ca, după 
analiza cutiei, SKL să le ofere alte indicii. 

Pachetul primit de Sara era extrem de îngrijorător. Conținutul 
lui dovedea că aveau de a face cu un individ care nu era în toate 
mințile. Oare ce urmărea el? 

— Fredrika, încearcă să o faci pe mama lui Gabriel 
Sebastiansson să-ţi spună tot - absolut tot - ce știe, zise el tăios. 

Fredrika înclină scurt din cap și își notă câteva cuvinte în 
carnetul pe care îl avea tot timpul la ea. Pentru Alex nu ar fi fost 
o surpriză ca în zilele următoare să o vadă cu un dictafon. 

— Pachetul complică lucrurile, spuse el. Acum știm sigur că 
dispariția Lilianei nu a fost o coincidenţă, că nu a coborât din 
tren de capul ei. Cineva care știa cine e - cineva care evident că 
vrea să-i facă rău mamei - o ţine ascunsă. Din câte îmi dau eu 
seama... 

Alex își drese glasul și continuă: 

— Încă n-am putut discuta pe îndelete cu Sara, dar, când am 
vorbit ieri cu ea, în afară de fostul ei soț n-a dat de înțeles că ar 
avea vreun dușman. Până când nu primim informaţii, sau 
ponturi care să ne pună pe alte piste, pornim de la ipoteza că 
Gabriel Sebastiansson a răpit-o pe fetiţă. 

Alex se uită fix la Fredrika, dar femeia nu spuse nimic. 

— Întrebări? 

Nimeni, doar Peder se foi pe scaun. 

— Cum merge cu informaţiile primite de afară? întrebă Alex. 
Ceva util? 

Peder clătină din cap. 

Nu, spuse el șovăitor, cu o privire piezișă spre analistul de la 
brigada delicte penale care fusese invitat să participe la ședință. 
Nu, nimic concret. Doar câteva ponturi. Cred că lucrurile se vor 
urni din loc de-abia după ce apare fotografia fetiţei la TV și în 
ziare. 

Alex încuviinţă din cap. 

— Dar au primit fotografia? 

— Sigur că da, răspunse Peder repede. 

— Foarte bine, mormăi Alex. Cineva trebuie să fi văzut ceva. E 
absurd ca nimeni să n-o fi văzut pe Lilian coborând din tren. 

Trase adânc aer în piept și continuă: 

— Și, bineînțeles, nu vom pomeni nimic despre pachetul 
trimis Sarei. Vă daţi seama ce-ar titra ziarele pe prima pagină 
dacă s-ar afla că răpitorul a ras-o pe fetiţă în cap. 

Nimeni nu scoase o vorbă. Instalaţia de aer condiţionat tuși și 
șuieră. 

— OK, spuse Alex. Ne mai întâlnim o dată în după-amiaza 
asta, când Fredrika se întoarce de la mama lui Gabriel. Am 

hotărât să meargă singură acolo; cred că va scoate mai mult de 
la doamna respectivă dacă nu e însoţită de o întreagă delegaţie. 
Peder va continua să monitorizeze informaţiile care ne parvin. 
Sper ca SKL să ne comunice datele despre pachet cât de 
curând. Peder va trebui să ia legătura cu firma de curierat care 
l-a livrat. l-am rugat pe părinţii Sarei să facă o listă cu apropiații 
fiicei lor, oameni cu care putem sta de vorbă și care ne-ar putea 
spune unde se află Gabriel. Va fi din nou o zi foarte aglomerată. 

Acestea fiind spuse, ședința se încheie și fiecare își văzu de 
treabă. Numai Ellen mai rămase la masă câteva minute, 
completându-și notițele. 

o... 

Fredrika Bergman își dădu seama de-abia când se urcă în 
mașină și deschise un ghid rutier: mama lui Gabriel 
Sebastiansson - bunica Lilianei - locuia în Djursholm. Case mari, 
scumpe, grădini uriașe, lux, nu glumă. Fredrika se gândi că, în 
comparaţie cu soțul ei, Sara Sebastiansson provenea dintr-o cu 
totul altă lume. 

Revăzu în minte cele mai importante momente ale zilei. 
Simţea că, până acum, făcuse totul la voia întâmplării. 
Observase, desigur, că Alex era foarte priceput și competent în 
tot ce întreprindea. Recunoștea și că șeful ei avea o experienţă 
bogată, care ei îi lipsea. Dar nu simţea decât dispreţ, ca să o 
spună pe șleau, faţă de incapacitatea lui de a accepta sugestiile 
altora. Mai ales în acest stadiu al anchetei. Amănuntele 
disparate rămâneau disparate, șeful ei neluând nicio măsură 
concretă prin care să le abandoneze sau să le găsească logica. 
Presupunea - poate total greșit - că fetița era ascunsă de tatăl 
ei și că, prin urmare, nu se afla într-un pericol iminent. Acum 
știau sigur că Lilian nu dispăruse din întâmplare. Deci cum putea 
Alex să conchidă că ceea ce se întâmplase în Flemingsberg nu 
interesa câtuși de puţin? 

Și cum naiba îl lăsase pe analistul de la brigada delicte penale 
să participe la ședință fără să îl prezinte celorlalţi? În discuţiile 
purtate cu Fredrika și Peder, Alex îi spusese doar „analistul”. O 
asemenea scăpare o făcea aproape să roșească. Când va avea 
șansa, va lua iniţiativa și măcar se va prezenta ea. 

Fredrika se codea să recunoască, dar, ca femeie, era tratată 
diferit de șeful ei și al lui Peder. Mai ales pentru că era o femeie 
fără copii, simţea ea, avea parte de un tratament diferit. Ca să 

nu mai pomenească de izolarea la care era supusă din pricina 
pregătirii ei universitare. Cel puţin aici avea ceva în comun cu 
analistul brigăzii delicte penale. 

Fredrika se gândi să îl sune pe Spencer înainte de a se urca în 
mașină. Dar până la urmă renunţă. Spencer lăsase să se 
înţeleagă că s-ar putea întâlni din nou în weekend. Cel mai bine 
era să îl lase să își rezolve treburile ca să aibă timp să se vadă 
cu ea. 

— Dar vă vedeţi numai când vrea el, obiectase Julia, prietena 
Fredrikăi, de mai multe ori. S-a întâmplat vreodată să-l suni tu și 
să-i spui că vrei să vă întâlniți, așa, într-o doară, cum face el? 

Pe Fredrika o deranjau întrebările și observaţiile de genul 
acesta. Condiţiile în care se întâlneau erau stabilite de mult: 
Spencer era căsătorit, ea nu. Ori accepta situaţia, și 
consecinţele - de exemplu, Spencer era întotdeauna mai puţin 
disponibil decât ea, ori o refuza. Dacă o refuza, își putea căuta 
alt iubit sau prieten. Același lucru era valabil și pentru Spencer. 
Dacă nu ar fi acceptat că Fredrika avea din când în când relaţii 
cu alţi bărbaţi, ca mai apoi să revină la el, cei doi s-ar fi 
despărțit de mult. 

Spencer nu-mi dă totul, spunea Fredrika, dar, cum pe moment 
nu am pe altcineva, sunt mulţumită cu cât îmi dă. 

Chiar dacă ieșea din tipare, relaţia lor era autentică și 
practică. Și nici nu îi umilea, nici nu îi făcea să se simtă ridicoli. 
Un schimb reciproc, în care niciunul nu părea să fie perdantul. 
Fredrika prefera să nu se întrebe care dintre ei era câștigătorul. 
Atât timp cât simţea în ea dorința, i se supunea fără crâcnire. 

O femeie în vârstă, probabil mama lui Gabriel, ieșise deja pe 
treptele de la intrare, în timp ce Fredrika oprea mașina pe aleea 
acoperită cu prundiș. Femeia îi făcu semn să lase geamul jos. 

— Vă rog să parcaţi mașina acolo, zise ea, arătând grațios, cu 
degetul ei lung și delicat, spre un loc din spatele a două mașini 
care probabil îi aparțineau. 

Fredrika parcă și cobori. Inspiră aerul umed și simţi cum 
hainele i se lipesc de corp. Privi în jur în timp ce se apropia de 
Teodora Sebastiansson. Grădina era mai mare decât celelalte pe 
care le văzuse până aici, aproape cât un parc, izolată la capătul 
străzii. Peluza era de un verde ciudat, amintindu-i de iarba unui 
teren de golf. Grădina era împrejmuită de un zid. Poarta prin 
care intrase era singura la vedere. Avea senzaţia că e nedorită 

acolo și prinsă ca într-o capcană. Arbori uriași, dintr-o specie pe 
care nu o recunoștea, se înălţau de jur împrejur și în spatele 
casei. Fredrika, însă, nu își putea imagina ca vreun copil să se fi 
jucat acolo. Pe peluză, lângă zid, era un pâlc impresionant de 
pomi fructiferi, iar mai departe, dincolo de locul în care își 
parcase mașina, se înălța o seră de dimensiuni neobișnuite. 

— Legumele pe care le producem aici ne ajung toată vara, 
zise femeia, răspunzând la întrebarea care, presupuse Fredrika, 
i se citea pe faţă la vederea serei. Soţul meu a fost pasionat de 
horticultură. 

Ceva în vocea ei atrase atenţia Fredrikăi. Avea un mic ecou, 
unele consoane păreau scrâșnite. Ecoul era greu de explicat, 
venind de la o persoană atât de măruntă. 

Fredrika întinse mâna când ajunse la trepte și se prezentă: 

— Fredrika Bergman, anchetator. 

Femeia strânse mâna Fredrikăi neașteptat de tare, la fel cum 
făcuse și Sara la Gara Centrală din Stockholm cu o zi în urmă. 

— Teodora Sebastiansson, spuse femeia cu un zâmbet abia 
schițat. 

Fredrikăi i se păru că zâmbetul o făcea să arate și mai 
bătrână. 

— Vă mulțumesc că mi-aţi permis să vă fac o vizită. 

Teodora înclină din cap cu aceeași graţie cu care îi arătase 
locul de parcare. Zâmbetul îi dispăru și faţa i se netezi. 

Fredrika observă că aveau cam aceeași înălțime, dar 
asemănarea se oprea acolo. Părul cărunt și, probabil, lung era 
strâns într-un coc de modă veche, aproape de creștet. Ochii ei 
erau albaștri, reci, la fel cu cei pe care îi văzuse în fotografia 
fiului ei, găsită în dosarele poliţiei. 

Limbajul ei corporal era controlat perfect. Tinea mâinile una 
peste alta pe pântece, exact acolo unde bluza se întâlnea cu 
fusta gri. Bluza crem, austeră, era însufleţită doar de o broșă 
prinsă sub bărbia ascuţită. Urechile îi erau împodobite cu cercei 
simpli, din perle. 

— Desigur, sunt extrem de îngrijorată de soarta nepoţicăi, 
zise Teodora cu voce atât de impersonală, încât Fredrika o privi 
cu scepticism. Voi face tot ce-mi stă în putinţă ca să ajut poliţia. 

Flutură din mână, invitând-o înăuntru. Fredrika urcă cele trei 
trepte și intră într-un hol spaţios, auzind cum Teodora trântește 
ușa în urma ei. 


VP - 66 


Preţ de o clipă nu spuseră nimic, așteptând ca ochii să li se 
acomodeze cu lumina difuză din holul fără ferestre. In aceeași 
clipă Fredrika avu senzaţia că pășește direct într-un muzeu de la 
sfârșitul secolului trecut. Un turist din afara Europei probabil că 
ar fi fost dispus să cheltuiască o mică avere ca să stea în 
conacul familiei Sebastiansson. Senzaţia unei alte epoci se 
accentuă când Fredrika fu invitată în ceea ce trebuia să fie 
salonul. Fiecare detaliu, de la tapet, muluri, tavanul cu 
stucatură, mobilier, până la tablouri și candelabre, fusese ales 
cu o precizie extraordinară ca să creeze impresia unei case 
unde timpul s-a oprit. 

Fredrika era uimită, nu își amintea să mai fi văzut așa ceva. 
Nimic nu egala ceea ce vedea acum, nici măcar casele 
cunoștințelor mai înstărite ale bunicilor ei. 

Teodora Sebastiansson se oprise chiar lângă Fredrika, 
observându-i reacţia la interioarele casei cu o plăcere abia 
mascată. 

— Tatăl meu mi-a lăsat o colecție uriașă de obiecte din 
porțelan, inclusiv păpușile acelea de pe ultima policioară, zise 
ea, scrâșnind consoanele, când văzu cum Fredrika face ochii 
mari la vitrina înaltă, din sticlă, care părea să fie principala 
atracţie, alături de impunătorul pian negru, cu coadă. 

Fredrika se gândi imediat la mama ei. Știa că, dacă închide 
ochii, se va întoarce imediat în timp, înainte de Accident, și se 
va vedea cum stă la pian, lângă mama ei. 

„Auzi melodia, Fredrika? Auzi cum se joacă înainte de a-și 
face loc în sufletul nostru?” 

Teodora urmări privirea Fredrikăi și își trecu degetele peste 
claviatură. 

Dacă mă iau după ea, uit de ce-am venit, se gândi Fredrika. 
Trebuie să preiau iniţiativa; n-aş fi ajuns aici dacă nu m-aș fi 
autoinvitat. 

— Locuiţi în casa aceasta mare de una singură? 

Teodora râse ușor, strepezit. 

— Da, nu se pune problema unui azil de bătrâni. 

Fredrika schiță un zâmbet și își drese glasul. 

— Am venit aici fiindcă încercăm de ceva vreme să vorbim cu 
fiul dumneavoastră, dar, până acum, nu am reușit să dăm de el. 

Teodora ascultă, dar nu făcu niciun gest. Apoi, pe 
neașteptate, se întoarse spre Fredrika și întrebă: 


VP - 67 


— Vreţi o cafea? 
Fredrika pierduse iar controlul discuţiei. 
e 

Peder Rydh încerca să facă cel puțin zece lucruri deodată, 
rezultatul inevitabil fiind că activitatea lui părea și mai haotică 
decât era în realitate. Cu ajutorul adresei imprimate pe cutia 
livrată Sarei Sebastiansson, identificase firma de curierat. Plin 
de speranţă, dăduse fuga la sediul modest al firmei de pe 
Kungsholmen. Avea toate șansele ca angajatul care preluase 
pachetul să poată descrie persoana care îl adusese acolo. 

Speranţele lui se spulberară foarte curând. 

Pachetul fusese lăsat acolo de o persoană care nu își dăduse 
numele, cu o seară înainte, după ora de închidere. Personalul îl 
găsise dimineaţa, în cutia care rămânea deschisă nonstop. 
Sistemul prevedea ca expeditorul să atașeze un plic la pachet, 
cu adresa destinatarului, ora livrării și suma corespunzătoare. 
Din nefericire, camera CCTV care supraveghea cutia era defectă 
de mai mult timp, drept care nu exista nicio imagine cu 
persoana care lăsase pachetul. Desigur, plicul cu banii și adresa 
fusese preluat și trimis SKL-ului prin curier expres, dar Peder nu 
se aștepta să se găsească vreun indiciu despre răpitor nici pe 
bani, nici pe plic. 

Injură în sinea lui și se întoarse la cartierul general ca să îl ia 
pe Alex și să discute din nou cu Sara Sebastiansson. 

Apoi, ca din senin, se trezi că îl sună Ylva. Avea vocea 
încordată și voia să vorbească despre ce se întâmplase cu o 
seară înainte. Peder îi spuse că îi va telefona mai târziu; pe 
moment era foarte ocupat. Telefonul ei îl enervă, accentuându-i 
starea de tensiune. Atât de mult se îndepărtaseră unul de 
celălalt. Păreau că trăiesc în lumi diferite chiar și atunci când 
erau împreună. Uneori i se părea că nu aveau nimic în comun, 
doar copiii. 

Când ajunseră acasă la Sara, aceasta dormea și nu putea fi 
trezită. Medicul chemat în dimineaţa aceea îi administrase un 
sedativ foarte puternic. Peder o privi cum dormea, pe o parte. O 
față palidă încadrată de părul roșu, încâlcit. Un braţ pistruiat, 
bronzat, ieșit de sub pătură. Un alt braţ, cu o arsură mare care 
tocmai începea să se vindece. O vânătaie pe gambă. Răului îi 
plăceau culorile vii, se gândi Peder obosit. 

Alex era în bucătărie, vorbea încet cu părinţii Sarei, 
nerăbdători să îl pună la curent cu ultimele acte de cruzime ale 
ginerelui. Făcuseră o listă cu cei care ar fi putut oferi poliţiei mai 
multe informaţii. Lista era scurtă. Sara trăia izolată din cauza 
soțului ei imposibil. 

— Nu avea cum să-și întâlnească prietenele, spuse mama 
Sarei. Nici măcar pe una singură. 

Părinţii îi avertizară pe Alex și Peder să fie precauţi în privința 
mamei lui Gabriel. O întâlniseră o singură dată, la nuntă, de 
ajuns ca să înţeleagă ce fel de om era. 

— Ar face orice pentru fiul ei, zise tatăl Sarei și ofta. Femeia 
aia nu cred că-i în toate minţile. 

Peder luă lista cu numele și numerele de telefon, culese mai 
ales din mobilul Sarei. În timp ce Alex conducea mașina înapoi 
spre Kungsholmen, Peder începu să dea telefoane, întâmpinând 
aceeași reacţie. lar? Era chiar atât de rău încât să fie chemată 
poliția? Ce mai făcuse nebunul ăla? Nu, nimeni nu mai stătuse 
de vorbă cu el, nimeni nu știa unde ar putea fi. 

— Incercaţi să vorbiți cu mama lui, sugeră un bărbat, cândva 
bun prieten cu Sara și Gabriel. 

Peder își vâri mobilul în buzunarul hainei și se gândi o clipă la 
Fredrika. 

e 

— Ca să fiu sinceră, mi-aş fi dorit ca fiul meu să aleagă pe 
altcineva, zise Teodora Sebastiansson, rupând tăcerea așternută 
după ce Fredrika Bergman acceptase cafeaua. 

Fredrika ridică o sprânceană pe deasupra ceștii pe care 
tocmai o ducea la gură. 

Teodora își fixă privirea undeva, în spatele Fredrikăi. Fredrika 
dădu să se întoarcă, dar se stăpâni și sorbi din cafea. Era prea 
tare, însă fusese servită într-o ceașcă atât de frumoasă, încât 
sigur bunica ei și-ar fi vândut nepoţii doar ca să bea din ea. 

— Fiindcă mă așteptam la mai mult de la Gabriel, continuă 
Teodora ușor ezitantă. Așa cum fac toţi părinţii. Dar băiatul 
acesta încă de mic ne-a dat de înţeles că va face tot ce-l va tăia 
capul. Cred că tocmai de asta a și ales-o pe Sara. 

Bătrâna sorbi discret din cafea și puse ceașca pe masă. 
Fredrika întrebă cu prudență: 

— Aveţi idee cum a funcţionat, de fapt, relaţia dintre Sara și 
Gabriel? 

Își dădu imediat seama de greșeala făcută. Teodora deveni și 
mai ţeapană. 

— Cu alte cuvinte, dacă eu, ca bunică a Lilianei, am fost 
informată despre toate minciunile sfruntate pe care nora mea 
le-a spus despre fiul meu? Răspunsul e da. Cred că vi l-am dat 
deja, când am vorbit la telefon. 

Mesajul nu era greu de interpretat - fie schimbau subiectul, 
fie întrevederea lua sfârșit în secunda următoare. 

— Îmi dau seama că e o chestiune delicată pentru 
dumneavoastră, dar avem de-a face cu o situaţie foarte gravă 
Și..., zise Fredrika, răgușit. 

Teodora o întrerupse, aplecându-se peste masa care le 
despărţea și fixând-o cu ochi de oţel: 

— Nepoţica mea - nu a dumneavoastră, a mea - una dintre 
cele mai dragi fiinţe din viaţa mea, a dispărut. Credeţi, chiar 
credeţi că trebuie să-mi spuneţi dumneavoastră cât de gravă e 
situaţia? șuieră ea. 

Fredrika trase adânc aer în piept și refuză să-și lase privirea în 
jos, deși simţea cum tremură. 

— Nimeni nu se îndoiește de îngrijorarea dumneavoastră, 
replică ea cu o surprinzătoare stăpânire de sine. Dar ar fi 
extraordinar dacă aţi răspunde la întrebările noastre, așa ne-am 
convinge că încercaţi să cooperaţi cu noi. 

Apoi îi spuse despre pachetul care îi fusese livrat Sarei în 
dimineaţa aceea. Când termină, camera fu cuprinsă de o tăcere 
stranie și, pentru prima oară de la sosirea ei acolo, Fredrika își 
dădu seama că spusese ceva care o impresionase pe Teodora. 

— Noi nu susţinem că fiul dumneavoastră e implicat în cazul 
acesta, continuă ea accentuând cuvântul „nu”. Dar trebuie - 
repet, trebuie - să dăm de el. Nu putem și nu vrem să trecem cu 
vederea informaţiile pe care le avem despre el. Despre căsnicia 
lui. Și, până nu vorbim cu el, nu avem cum să-l ștergem de pe 
lista suspecţilor. 

Nu exista nicio listă cu suspecți, dar, una peste alta, Fredrika 
era destul de mulțumită de felul în care pusese problema. Acum 
sigur Teodora era numai ochi și urechi. 

— Dacă știți unde e, acum ar fi momentul cel mai potrivit să 
ne spuneţi și nouă, zise Fredrika pe un ton calm, dar cu 
fermitate. 

Teodora clătină încet din cap. 

— Nu, spuse ea în cele din urmă, atât de încet încât Fredrika 
de-abia auzi cuvântul. Nu știu unde e. Tot ce știu e că ieri 
trebuia să plece cu treburi. Cel puţin așa mi-a spus luni, la 
telefon. L-am invitat la cină, împreună cu Lilian, după ce se 
întorcea Sara din călătoriile în care o cară după ea și pe 
sărmana copilă. 

Fredrika o privi cu atenție. 

— Am înțeles, zise ea și se aplecă peste masă, zâmbind ușor. 
Problema e că, potrivit șefului lui Gabriel, de luni fiul 
dumneavoastră e în concediu. 

Simţi cum i se întețesc bătăile inimii când văzu cum Teodora 
se albește la faţă. 

— Şi, firește, ne întrebăm de ce și-a minţit mama, continuă ea 
cu blândeţe și se îndreptă de spate. Doar dacă nu cumva vreți 
să mai spuneți ceva... 

Teodora rămase tăcută multă vreme. Apoi zise: 

— Gabriel nu minte niciodată. Refuz să consider minciună 
ceea ce mi-a spus el înainte de a recunoaște chiar el că e 
minciună. 

Işi țuguie buzele și culoarea i se întoarse încet în obraji. O 
privi pe Fredrika drept în ochi. 

— O anchetați cu aceeași unitate de măsură și pe mama 
Lilianei? întrebă ea mijindu-și ochii. 

— Într-un caz ca acesta, anchetăm toate persoanele din 
anturajul copilului, replică Fredrika scurt. 

Teodora își împreună mâinile pe masă și zâmbi strâmb, 
superior. 

— Dragă domnişoară, aţi face o mare greșeală dacă n-aţi 
aborda-o pe Sara cu mai multă atenţie, zise ea cu asprime în 
glas. 

Fredrika se îndreptă și mai mult de spate. 

— Cum vă spuneam, îi anchetăm pe toți cei care... 

Teodora ridică o mână, semn că vrea să o întrerupă. 

— Credeţi-mă pe cuvânt. Dumneavoastră și colegii 
dumneavoastră aţi avea numai de câștigat dacă v-aţi concentra 
pe toţi cei care se perindă prin apartamentul Sarei după bunul 
lor plac. 

Fredrika dădu să spună ceva, dar bătrâna continuă: 

— Poate nu știți, dar, în opinia mea, Gabriel a dat dovadă de 
mult prea multă răbdare în relaţia cu Sara. 

Teodora plescăi din limbă într-un mod pe care Fredrika nu l-ar 
fi putut imita pentru nimic în lume, oricât de mult ar fi încercat. 

— A acceptat tot felul de umilinţe, continuă Teodora, și 
Fredrika văzu cu surprindere că ochii bătrânei strălucesc de 
lacrimi. 

Teodora privi pe fereastră la cerul întunecat și se șterse la 
ochi. Când întoarse privirea spre Fredrika, era albă la faţă de 
furie: 

— Sara a spus toate minciunile acelea îngrozitoare. De parcă 
Gabriel nu ar fi suferit destul, a încercat să-i distrugă viaţa 
acuzându-l că o bate. 

Brusc, bătrâna scoase un râset ascuţit care o făcu pe Fredrika 
să tresară. 

— Dacă nici asta nu e o dovadă de răutate, atunci ce e? 

Consternată, Fredrika nu făcu decât să urmărească mica 
reprezentaţie teatrală a Teodorei, sau cum s-o fi chemând. 

— Poate nu știți, dar Sara și-a scos certificat medical de 
fiecare dată când l-a reclamat pe fiul dumneavoastră la poliţie. 

Teodora o opri înainte ca Fredrika să treacă la argumentul 
următor. 

— Bineînţeles că știu, zise ea, încruntându-se la Fredrika de 
parcă ar fi vrut să spună că întrebarea era și inutilă, și 
nechibzuită. E clar că unii dintre amicii ei trebuie să-și fi pierdut 
răbdarea. 

Apoi Teodora se întinse peste masă și luă ceașca de care 
Fredrika de-abia se atinsese. 

— Mai am câte ceva de făcut, sper că mă înţelegeţi, se scuză 
ea. Dacă mai sunt și alte întrebări...? 

Fredrika scoase repede o carte de vizită din buzunar și o puse 
pe masă. 

— Vă rog să luaţi legătura cu mine oricând doriţi, zise ea pe 
un ton hotărât. 

Teodora încuviinţță din cap, dar nu spuse nimic, amândouă 
știau că nu va suna niciodată. 

Când ajunseră din nou în holul întunecat, Fredrika întrebă: 

— Gabriel mai are din lucrurile lui aici? 

Teodora își țuguie iar buzele. 

— Firește. Doar e casa lui. Are camera lui, la etaj. 

Înainte ca Fredrika să spună ceva, bătrâna continuă: 

— Dacă nu aveţi mandat de percheziţie, vă rog să părăsiţi 
casa imediat. 

Fredrika îi mulţumi la repezeală și plecă. De-abia când ajunse 
pe trepte și Teodora închise ușa în urma ei, își aduse aminte de 
întrebarea pe care uitase să o pună: 

— Apropo, cât poartă fiul dumneavoastră la pantofi? 

o... 

Ellen Lind avea un secret. Tocmai se îndrăgostise. Dintr-un 
motiv obscur, asta o făcea să se simtă teribil de vinovată. 
Undeva, acolo, se gândi ea privind pe fereastră, un copil era 
ținut captiv de un nebun, iar în Söder mama copilului trecea prin 
chinurile iadului. Ellen avea și ea copii. Fiica ei avea aproape 
paisprezece ani, iar fiul ei, doisprezece. De câtva timp îi creștea 
singură și nu putea exprima în cuvinte cât de mult însemnau 
pentru ea. Uneori, la serviciu, în clipa în care se gândea la ei, se 
și lumina la faţă. O duceau bine, aveau viaţa plină și, din când în 
când - doar din când în când -, tatăl lor trecea să îi vadă. Ellen 
aștepta cu răbdare să se facă mai mari și să înţeleagă cât de 
urât se purtase tatăl lor în toți acei ani. La vârsta lor conta doar 
plăcerea pe care o simțeau când își întâlneau tatăl. Niciodată nu 
întrebau de el și, atunci când își făcea apariţia, Ellen constata că 
nu îl mai întrebau unde a fost și de ce nu a telefonat săptămâni 
sau luni întregi. 

Ellen aflase de la cunoștințe comune că fostul soţ își găsise o 
prietenă care rămăsese gravidă foarte repede, fapt care Ellenei 
nu i se părea foarte amuzant. De fapt, gândul la asta o făcea să 
scrâșnească din dinţi. De ce alţi copii, când nu se îngrijea nici de 
cei pe care îi avea deja? 

Dar, mai mult decât orice, Ellen se gândea la noua ei 
dragoste. Neașteptat, ceea ce îi apropiase fusese interesul ei 
faţă de Bursă. O vreme nu găsise vreun coleg care să îi 
împărtășească entuziasmul, dar, în cercul ei de prieteni, existau 
câţiva dispuși să îi ofere ponturi și sfaturi practice. Pentru Ellen 
era ca un joc de noroc. Nu investea sume mari și avea grijă să 
nu își pericliteze profiturile. Dar ultima primăvară îi împlinise 
viaţa, ca și viața copiilor ei, mai mult decât îndrăznise vreodată 
să viseze. O speculație reușită și, într-un fel, foarte îndrăzneață 
îi adusese atâția bani încât vara plecase împreună cu copiii într- 
o excursie de două săptămâni în străinătate. La Alanya, în 
Turcia, la un hotel de cinci stele. A// inc/usive, desigur. Mâncare 

și băutură la alegere. Excursii și plajă la mare sau la piscină în 
timpul zilei. Distracţie seara. De-abia acolo își dăduse seama cât 
de mult își dorise o escapadă ca aceasta. Ea și copiii, ca 
întotdeauna. 

Ellenei nu îi plăcea să flirteze. Pe lângă timiditate, nici nu era 
obișnuită să i se facă tot felul de complimente. Nu pentru că ar fi 
fost urâtă, dimpotrivă, ci fiindcă dădea impresia unei femei 
„obișnuite”. Nici prea multă, nici prea puţină culoare. Fără o 
garderobă extraordinară, dar niciuna săracă. Era ușor să o faci 
să râdă și avea un zâmbet plăcut. Avea ochii mici și părul drept. 
Bustul ei arăta un pic obosit după ce alăptase doi copii, dar felul 
în care se îmbrăca ascundea acest amănunt. 

Apoi, într-o seară, în barul hotelului din Alanya, se trezise cu 
el alături, întrebând-o ce ar vrea să bea. 

Ellen își aducea aminte cu plăcere de acel moment și se 
înroșea de fiecare dată. Era atât de chipeș, ochii lui aveau un 
licăr deosebit. Nasturii de sus ai cămășii erau descheiaţi, lăsând 
să i se vadă părul negru de pe piept. Era înalt și bronzat. Una 
peste alta, incredibil de atrăgător. 

Ellen nu era deloc o pradă ușoară, dar bărbatul acesta chiar o 
tulbura. O flata și cocheta cu ea, dar niciodată nu întrecea 
măsura. Nu cât să îl ia în serios. Aveau atât de multe subiecte 
despre care puteau discuta. Ellen acceptase câteva pahare de 
vin și timpul păru că zboară. Puțin după miezul nopţii spusese că 
trebuie să plece; copiii - care își ocupaseră timpul cu tot felul de 
distracții - voiau în cameră, iar ea nu îi lăsa să urce singuri. 

— Ne vedem și mâine? întrebase bărbatul. 

Ellen înclinase repede din cap - atât de repede - și zâmbi. 
Ținea atât de mult să îl revadă și se bucura că interesul era 
reciproc. 

Poate că stătuse în dubiu când sosise vremea să plece acasă. 
Încercaseră să se întâlnească în fiecare zi, dar numai când copiii 
erau în altă parte. Nu făcuseră dragoste, dar el o sărutase de 
două ori. În cele din urmă Ellen abordase subiectul în ultima 
seară. 

— Ne vedem și în Stockholm? 

Îi surprinsese privirea evazivă, pornirea de a se uita în altă 
parte. 

La naiba, gândise Ellen. 

Apoi bărbatul se îndreptase de spate. 

— Am programul foarte încărcat, răspunsese el cu blândețe. 
Foarte încărcat. Mi-ar plăcea să te revăd, dar nu pot promite 
nimic. 

Ellen îl asigurase că nu avea nevoie de niciun fel de 
promisiune. Voia doar să știe dacă se mai puteau întâlni. Da, o 
asigurase el, vădit ușurat că Ellen nu voia și garanţii. Dar el nu 
locuia în Stockholm, deși obligaţiile de serviciu îl aduceau de 
multe ori acolo. Avea să îi telefoneze cu prima ocazie când 
venea în oraș. 

Trecuse o săptămână, răstimp în care vara ploioasă își intrase 
în drepturi. Și într-una din acele zile ploioase bărbatul sunase - 
de atunci Ellen zâmbea mereu. Cât de absurd, dar și câtă 
ușurare. Singurul neajuns era că se întâlneau tot atât de rar pe 
cât spusese la început; mai era și lipsa lui aproape totală de 
interes faţă de copiii ei. Dar, desigur, Ellen înțelegea și asta. 
Dacă îl îndemna să se apropie de copii atât de repede, însemna 
că îi forțează mâna. Tocmai de aceea, își spunea ea, era mai 
înţelept să se întâlnească în camera de hotel, cum propusese el 
de la început. Luau masa la un restaurant elegant, apoi se 
întorceau în cameră. După prima noapte petrecută împreună, 
Ellen fusese absolut convinsă. Nu va renunţa la această legătură 
prea ușor. Bărbatul acesta îi întrecea toate așteptările. 

Ellen privi spre calendarul de pe birou. Numărase săptămânile 
de când se întorsese din Turcia. Trecuseră cinci săptămâni. In 
aceste cinci săptămâni se întâlnise cu el de patru ori. Ținând 
cont că nu locuia în oraș, Ellen considera că e un început bun, 
verdict confirmat de prietena care avea grijă de copii în lipsa ei. 

— Mă bucur atât de mult pentru tine, exclamase ea. 

Ellen spera din toată inima că entuziasmul prietenei ei nu va 
dispărea prea repede fiindcă, după toate aparențele, avea să își 
reîntâlnească iubitul cât de curând. Tocmai întindea mâna după 
mobil ca să îl sune, când telefonul de pe birou începu să 
zbârnâie. Era centrala, cineva voia să vorbească despre Lilian, 
fetița dispărută. Ellen așteptă legătura și auzi o voce stridentă, 
de femeie: 

— În legătură cu copilul care a dispărut. 

Ellen spuse calm: 

— Da? 

— Cred că... Cred că știu cine a răpit-o. 

Tăcere. 

— Cred că e vorba de un bărbat pe care-l cunosc, continuă 
femeia în șoaptă. 

Ellen se încruntă. 

— De ce credeţi asta? întrebă ea pe un ton blând. 

O auzi cum respiră, neștiind dacă să continue sau să întrerupă 
convorbirea. 

— E un tip oribil. E... nebun de legat. 

Altă pauză. 

— Vorbea mereu despre asta, despre ce va face. 

— Scuzaţi-mă. N-am înţeles. Despre ce vorbea? 

— Spunea că va repara, șopti femeia. Spunea că va repara 
totul. 

Femeia mai avea puţin și izbucnea în plâns. 

— Ce voia să repare? 

— Spunea că există femei care au făcut niște lucruri care 
arată că nu-și merită copiii, răspunse femeia cu o voce 
întretăiată. Asta voia el să repare. 

— Voia să le ia copiii? 

— N-am înţeles prea bine ce voia să spună, n-am vrut să-l 
ascult, răspunse femeia, și acum Ellen era sigură că plângea. Și 
mă lovea atât de tare, atât de tare. Și striga la mine: Nu vreau 
să mai ai coşmaruri, trebuie să lupţi, trebuie să repar totul. 

— Scuzaţi-mă, dar nu înţeleg nimic, zise Ellen, încercând să 
afle mai multe. Coșmarurile și toate celelalte. 

— Spunea că trebuie să nu mai visez, să nu-mi mai aduc 
aminte ce s-a întâmplat. Că, dacă nu pot să fac asta, înseamnă 
că sunt slabă. Spunea că trebuie să fiu puternică, să intru în 
luptă. 

Femeia făcu o pauză, apoi continuă: 

— Spunea că sunt păpușa lui. Și că niciodată nu va putea să 
facă asta singur; trebuie să aibă o altă păpușă. 

Ellen era atât de nedumerită încât nu știa ce să mai spună. Se 
hotări să revină la subiectul copiilor. 

— Aveţi copii? 

Femeia râse dezamăgită. 

— Nu, n-am. Și nici el nu avea. 

— De asta voia să ia copilul altcuiva? 

— Nu, nu, nu, protestă femeia. Nu voia doar să îl ia; nu-l voia 
pentru el. Important era ca femeile să-și primească pedeapsa, 
să li se ia copiii. 

— Dar de ce? întrebă Ellen cu disperare în glas. 

Femeia nu răspunse. 

— Alo? 

— Nu mai pot să vorbesc. Am spus deja prea mult, zise 
femeia scâncit. 

— Spuneţi-mi cum vă cheamă. Nu trebuie să vă fie teamă. Vă 
putem ajuta. 

Ellen se îndoia că povestea încâlcită a femeii avea vreo 
relevanță pentru cazul lor, dar era cât se poate de convinsă că 
femeia avea nevoie de ajutor. 

— Nu vă pot spune cum mă cheamă, șopti femeia. Nu pot. Și 
să nu-mi spuneţi că mă puteţi ajuta, fiindcă nu m-aţi ajutat 
niciodată. lar femeile n-au voie să-și păstreze copiii fiindcă nu 
merită așa ceva. 

De ce? se întrebă Ellen. Dar întrebă altceva: 

— Unde l-aţi cunoscut? Spuneţi-mi cum îl cheamă. 

— Acum nu pot să vă mai spun nimic. Pur și simplu nu pot. 

Ellen crezu că femeia vrea să închidă, motiv pentru care 
întrebă repede: 

— Dar de ce aţi telefonat dacă nu vreți să ne spuneți cine e? 

Intrebarea o făcu să ezite pe femeie. 

— Nu știu cum îl cheamă. lar femeile nu-și merită copiii 
fiindcă, dacă nu-ți plac toţi copiii, nu ai dreptul să ai niciunul. 

Apoi femeia închise și Ellen rămase cu receptorul în mână, 
descumpănită. Era sigură că nu aflase nimic deosebit. Nu se 
alesese cu niciun nume, iar femeia nu explicase de ce individul 
răpise tocmai acel copil. Clătină din cap, puse receptorul în furcă 
și scrise o mică informare privind convorbirea, alăturând-o 
celorlalte documente. Işi propuse să nu uite să le spună 
celorlalţi despre ea. 

o... 

Când reveni de la Teodora Sebastiansson la cartierul general, 
Fredrika îi găsi pe toţi în Bârlog, o așteptau. Trecuseră câteva 
ore de la prânz și, în încercarea disperată de a-și ridica puţin 
glicemia, înghiţi o napolitană cu ciocolată pe care o găsise pe 
fundul poșetei. 

Alex Recht stătea singur într-un colț al încăperii. Arăta 
tensionat. Și îngrijorat la culme. Cazul Lilian Sebastiansson 
evolua într-o direcţie pe care nu o prevăzuse. Analizele iniţiale 
confirmaseră faptul că părul și hainele îi aparţineau Lilianei. De 

altceva nu se puteau agăța. Nu exista nici măcar o amprentă pe 
cutie, nici înăuntru, nici afară. Absolut nicio urmă de sânge. lar 
vizita la amărâta aia de firmă de curierat nu adusese nimic nou. 

Imediat după Fredrika apăru și Peder. Alex deschise cea de-a 
treia ședință din Bârlog într-un interval extrem de scurt. 

Îi spuse Fredrikăi să își prezinte concluziile în urma vizitei la 
bunica fetiţei. Avusese încă de la început reţineri în a o trimite 
pe Fredrika singură la o întâlnire atât de importantă, fără 
ajutorul unui coleg mai experimentat, dar, pe măsură ce 
Fredrika intra în amănunte, își dădu seama - ca și Peder, de 
altfel - că Fredrika fusese cea mai bună alegere pentru a discuta 
cu o bătrână atât de excentrică. 

— Cu ce impresie ai rămas după această întrevedere? întrebă 
Alex. 

Fredrika lăsă capul pe o parte. 

— Nu sunt foarte sigură, recunoscu ea fără tragere de inimă. 
Am senzaţia că minte, dar nu știu cât și în legătură cu ce. Nu 
știu dacă ea însăși crede că fiul ei niciodată n-ar fi lovit-o pe 
Sara, cum nu știu dacă minte fiindcă știe ceva sau pur și simplu 
încearcă să-și protejeze fiul, indiferent de faptele lui. 

Alex înclină din cap gânditor. 

— Avem destule motive ca să emitem un mandat de arestare 
pe numele lui? Ca să-l dăm în urmărire? 

— Mă tem că nu, răspunse Fredrika pe un ton foarte hotărât. 
Singurul motiv ar fi bătăile pe care i le-a administrat soţiei lui 
mai demult. 

Alex dădu să spună ceva, dar Fredrika adăugă: 

— Și mai știm că poartă 45 la pantofi și că are o mamă care e 
dusă cu pluta. 

Felul colorat în care se exprimase Fredrika Bergman îl 
surprinse pe Alex, făcându-l să uite ce voia să spună. 

— Mărimea 45, repetă el într-un târziu. 

— Da. Așa spune mama lui. Deci nu ar fi deloc imposibil să 
aibă și o pereche de pantofi mărimea 46. 

— Bravo, Fredrika, bravo! exclamă Alex, entuziasmat. 

Lauda neașteptată o făcu pe Fredrika să se înroșească la față; 
pe de altă parte, Peder arăta de parcă ar fi fost mai-mai să se 
omoare. Sau să o omoare pe Fredrika. 

— L-am putea acuza de vătămare corporală, sugeră el, 
încercând să atragă atenţia asupra lui. 

Ignora faptul că Fredrika spusese același lucru în urmă doar 
cu câteva secunde. 

— Desigur, spuse Alex, dând din cap afirmativ. Până nu-l 
găsim, nu-l tăiem de pe listă. Scoate un mandat de arestare 
pentru acte de violenţă asupra soţiei. 

Peder încuviință scurt. 

Fredrika îl privi fără să i se citească nimic pe față. 

— Adineauri a sunat o femeie, interveni Ellen șovăitor. 

Alex își scărpină absent o înţepătură de ţțânțar. Ai naibii 
țânțari; apăreau din ce în ce mai devreme. 

— Și? 

— Păi, nu prea știu ce să spun, zise Ellen și oftă. N-a vrut să-și 
dea numele și tot ce mi-a spus a fost... un talmeș-balmeș, ca să 
mă exprim delicat. Dar, în esenţă, femeia credea că îl cunoaște 
pe cel care a răpit-o pe Lilian. 

Toţi cei din jurul mesei întoarseră ochii spre Ellen, care făcu 
un gest a lehamite. 

— Părea dezorientată rău. Și speriată. Dar n-am înțeles de ce. 
Spunea că e vorba despre un bărbat cu care avusese o relaţie și 
care o bătuse. 

— Gabriel Sebastiansson a făcut la fel, a bătut-o pe femeia cu 
care e însurat acum. 

Ellen continuă, clătinând din cap. 

— E vorba de altceva, zise ea încercând să își pună gândurile 
în ordine. Spunea că avea coșmaruri care îl enervau și că... 

— Ce? făcu Peder, nerăbdător. 

— Da, cam așa spunea. Că avea coșmaruri și că tipul se 
înfuria. Ducea un fel de campanie în care voia să o implice și pe 
ea. 

— Ce fel de campanie? întrebă Fredrika. 

— N-am înțeles, răspunse Ellen, oftând. A fost un talmeș- 
balmeș, cum am mai spus. Unele femei nu-și merită copiii, ea 
era păpușa lui, el se folosea de păpuși... Aproape neinteligibil. 

— Și nu ţi-a spus numele lui? Al celui care o bătuse? întrebă 
Alex rar. 

— Nu, și nici pe-al ei. 

— Dar ai luat legătura cu departamentul tehnic ca să 
descopere de unde suna? 

Ellen ezită. 

— Păi, nu, n-am luat. Mi s-a părut atât de ciudat, atât de 
neserios. In anchete ca aceasta mereu sună câte un scrântit. 
Dar pot lua legătura cu departamentul imediat după ședință. 

— Foarte bine, zise Alex. S-ar putea să ai dreptate, dar nu-i 
rău să verificăm cine a sunat. 

Alex se ridică în picioare, dar Fredrika dădu de înțeles că are 
și ea ceva de spus: 

— Se prea poate ca femeia să fi fost speriată, nu și 
dezorientată. 

Alex se încruntă. 

— Dacă femeia a fost victima unui abuz, e foarte posibil să fi 
apelat la poliţie și altă dată. Dacă nu a primit niciun fel de 
ajutor, e traumatizată de relaţia cu poliția și, în același timp, se 
teme de fostul ei amic. Caz în care... 

— Stai puţin! o întrerupse Peder plin de frustrare. Cum adică 
„traumatizată de relaţia cu poliţia”? Nu-i vina poliţiei că aproape 
orice fustă care sună aici și reclamă că bărbatul ei o mai 
ciufulește din când în când... 

Fredrika ridică mâna, exasperată. 

— Nu asta am vrut să spun, Peder. Și nu cred că în acest 
moment avem nevoie de o dezbatere despre tactica utilizată de 
poliție în prevenirea violenței asupra femeilor. Dar dacă, 
subliniez dacă, femeia respectivă a fost bătută și nu a primit 
niciun fel de protecție din partea poliției, probabil e foarte 
speriată. In consecinţă, ar fi o prostie să considerăm apelul ei 
doar rezultatul unei minţi tulburate. 

— Dar, dacă stăm să analizăm puţin, nu vi se pare ciudat că a 
sunat tocmai acum? întrebă Alex. 

Nu îi răspunse nimeni. 

— Cu alte cuvinte, cât știe presa despre cazul nostru? Știe 
doar că a dispărut un copil. Atât. N-am anunţat nimic despre 
pachet și nimic nu arată că fetița a suferit mai mult decât alți 
copii care au fost daţi dispăruţi în ultimul an. 

Fiecare membru al echipei medita la cuvintele lui Alex. 

— Eu sunt înclinat să cred că femeia nu știe pe ce lume 
trăiește, conchise el. Dar, desigur, trebuie să-i aflăm identitatea. 
Nu putem exclude posibilitatea ca Gabriel Sebastiansson să fie 
bărbatul cu care a avut o legătură. 

— Pe de altă parte, e foarte posibil ca dispariţia Lilianei să-i fi 
adus aminte de ceea ce îi spusese fostul ei amic, insistă 

Fredrika. Ai dreptate, Alex, când spui că am dat publicităţii 
foarte puţine informaţii. Dar un detaliu, cât de mic, trebuie să-i fi 
atras atenţia, făcând-o să-și dea seama că acest caz de 
dispariţie e diferit de altele. Și nu putem spune că bărbatul la 
care s-a referit femeia e tot Gabriel Sebastiansson... 

Alex se enervase deja, uitând că, doar cu câteva secunde în 
urmă, o lăudase fără rezerve pe Fredrika. 

— Mda, propun să trecem la alt subiect, zise el brusc. 
Fredrika, într-o anchetă există întotdeauna mai multe piste de 
urmat, pe moment însă avem doar una, care pare cel puţin 
plauzibilă. 

Alex se întoarse spre analistul de la brigada delicte penale, al 
cărui nume nu și-l putea aminti și pace. 

— Avem ceva martori care au luat legătura cu poliţia? Oameni 
care au călătorit cu același tren? 

Analistul înclină repede din cap. Da, foarte mulţi - mulți de tot 
- sunaseră la poliţie. Aproape toţi călătorii din vagonul 2, în care 
stătuseră Sara și Lilian. Dar niciunul nu își amintea să fi auzit 
sau să fi văzut ceva. Toţi își aminteau că văzuseră copilul 
dormind, dar nimeni nu își amintea să fi văzut că venise cineva 
după el. 

— Prima oară când am discutat cu Sara mi-a spus că ea și 
fiica ei vorbiseră un pic cu femeia din faţa lor. Femeia respectivă 
a sunat cumva? întrebă Fredrika. 

Analistul scoase un teanc de foi dintr-un dosar de plastic. 

— Dacă femeia era chiar în fața lor, înseamnă că a stat pe 
numărul 14. Nici ea, nici persoana care a stat pe numărul 13 nu 
au telefonat. 

— Să sperăm că o vor face cât de curând, mormăi Alex, 
frecându-și bărbia. 

Privirea îi fu atrasă de fereastră. Undeva, acolo, era Liban 
Sebastiansson. Foarte probabil în compania tatălui ei sadic, care 
era dispus să recurgă la orice ca să își terorizeze fosta soţie. Işi 
dori cu disperare să găsească fetița cât mai repede. 

Apoi sună mobilul Ellenei și femeia se strecură afară ca să 
răspundă. 

— Peder, zise Alex pe un ton autoritar. Vreau să te ocupi de 
mandatul de arestare pe numele lui Gabriel Sebastiansson. De 
asemenea, vreau ca, împreună cu Fredrika, să stai din nou de 

vorbă cu familia Sarei și cu cât mai multe dintre cunoștințele ei. 
Încercaţi să aflaţi unde naiba e Gabriel. 

Sau, gândi Fredrika, să găsim o nouă pistă. Dar nu o spuse cu 
voce tare. 

Alex se pregătea să pună capăt ședinței când Ellen vâră capul 
pe ușă. 

— Rugăciunile noastre au fost ascultate, spuse ea. Femeia 
care stătea în faţa Sarei și a Lilianei tocmai ne-a sunat. 

În sfârșit, gândi Alex. În sfârșit lucrurile încep să se miște. 

LA 

Peder Rydh luă declaraţia Ingridei Strand într-una din sălile de 
interogatoriu de la același etaj cu biroul de la intrare. Ziua 
începuse atât de haotic, încât abia își putea pune gândurile în 
ordine. Se bucura că avea un coleg cu el, altfel exista riscul de 
netăgăduit ca Peder să rateze o parte dintre informaţiile pe care 
le putea oferi noul martor. Era foarte posibil ca Ingrid Strand să 
îi ajute decisiv în rezolvarea cazului, motiv pentru care trebuia 
să fie extrem de atent. 

Peder era mulțumit că fusese desemnat să conducă discuţia 
cu acest posibil martor-cheie. Avusese câteva momente de 
îndoială, crezând că și acest martor va fi dat pe mâna Fredrikăi, 
Alex însă revenise la sentimente mai bune și, slavă Domnului, îi 
încredințase lui misiunea. 

Ingrid Strand îl privea în ochi. Ca și colegul lui, Jonas. Peder le 
susținu privirea. 

Își drese glasul. 

— Mă scuzaţi, unde am rămas? întrebă el. 

— Nu cred că am rămas nicăieri, replică doamna în vârstă din 
faţa lui. 

Peder zâmbi strâmb, zâmbetul care în general le făcea să se 
înmoaie pe cele mai dure femei. Ingrid Strand se topi doar un 
pic. 

— Îmi cer scuze, repetă el. Am avut o zi incredibil de 
stresantă. 

Ingrid Strand înclină din cap și zâmbi ca să arate că îi acceptă 
scuzele. Puteau continua discuția. 

Peder o cântări din ochi, pe ascuns. Arăta bine. Ca o bunică 
bine conservată. Îi amintea, într-un fel, de mama lui. Imediat 
simţi un junghi în piept. Încă nu îi telefonase Ylvei. Conștiinţa 
încărcată, care îl sâcâia mereu. 

— Așadar, aţi stat pe locul din faţa Sarei și Lilianei 
Sebastiansson, spuse el, știind că trebuie să înceapă de undeva. 

Ingrid încuviinţă din cap îndatoritor și își îndreptă spatele. 

— Da, și aș dori să vă explic de ce nu am luat legătura cu 
dumneavoastră până acum. 

Peder se aplecă spre ea, concentrându-se. 

— Ne-ar interesa să știm unde aţi fost până acum, zise el și 
zâmbi. 

Ingrid îi zâmbi și ea, doar pentru o fracțiune de secundă. 

— Știţi, am stat cu mama mea, spuse ea rar, lăsând ochii în 
jos. Se simte foarte rău. Sigur, e destul de în vârstă acum, nu 
mai e în putere. A căzut la pat pe neașteptate, cu doar câteva 
zile în urmă, de aceea a trebuit să vin la Stockholm. 

Peder își dăduse seama după cum vorbea că nu e din 
Stockholm. 

— Locuim în Göteborg de aproape patruzeci de ani, eu și soţul 
meu, dar părinţii mei au rămas aici. Tata a murit anul trecut, iar 
acum se pare că i-a venit sorocul și mamei. Pe moment stă 
fratele meu cu ea. Mi-a spus că sună dacă e vreo schimbare. 

Peder înclină din cap, încet. 

— Vă suntem extrem de recunoscători că v-aţi făcut timp să 
veniţi aici, zise el fără să se grăbească. 

Jonas încuviinţă din cap și își notă ceva în carnet. 

— A, sigur că am vrut să vin, după ce-am auzit ce s-a 
întâmplat. leri, practic, am stat cu mama de dimineaţă până 
seara. Am ieșit din cameră de vreo două ori și am dormit în 
fotoliul de lângă patul ei. Credeam că se va întâmpla mai 
repede, așa erau semnele. Pe urmă a venit fratele meu, cum vă 
spuneam, și m-am dus să stau cu rudele. Acolo televizorul era 
deschis. Pe urmă... mda, pe urmă am auzit că fetiţa a dispărut și 
mi-am dat seama că trebuie să iau legătura cu dumneavoastră 
numaidecât. Am stat chiar în fața lor. Așa că am sunat. 

Ingrid se înfioră ușor înainte de a continua. 

— Poate ar fi trebuit să-mi dau seama că ceva nu e în regulă. 
La urma urmei, vorbisem cu fetiţa și cu fermecătoarea ei mamă. 
Fetița a adormit destul de repede, cu mama ei am vorbit mai 
mult. Și, desigur, am sesizat că nu s-a întors la locul ei după ce 
am plecat din Flemingsberg. Dar conductorul, cel mai în vârstă, 
a venit și a stat cu copilul. N-am vrut să mă amestec; omul mi s- 

a părut atât de sigur pe el și „la butoane”, cum se spune în ziua 
de azi. Și, mda - aveam alte griji. 

Peder înclină scurt din cap, semn că o înțelegea. 

— Bineînţeles că se întâmplă și așa ceva, zise el blând. 
Bineînţeles că avem și alte griji. 

Când îi întâlni privirea, văzu că are lacrimi în ochi. 

— Nici nu mi-a trecut prin minte că i s-ar putea întâmpla ceva, 
șopti ea. Trenul s-a oprit la Stockholm fără nicio problemă și 
toată lumea s-a sculat în picioare ca să-și ia bagajele și să 
coboare. Dar conductorul nu s-a mai întors. M-am întrebat dacă 
n-ar trebui să fac ceva, dar până la urmă mi-am spus că, 
probabil, aranjaseră să o ia pe fetiță de acolo. 

Ingrid oftă și o lacrimă i se rostogoli pe obraz. 

— Când am ieșit din compartiment, am văzut că se trezise. A 
privit în jur, puţin ameţită de somn. S-a ridicat în capul oaselor și 
a privit în jur. Apoi bărbatul a răsărit ca din pământ. In clipa 
următoare n-am mai văzut-o pe fetiță, am văzut doar spatele 
lui. 

Peder o privi lung. 

— Un bărbat a venit la ea? întrebă Jonas, care nu scosese 
nicio vorbă până acum. 

Ingrid Strand încuviinţă din cap și se șterse la ochi. 

— Da. Şi părea atât de sigur pe el încât m-am gândit că... Pur 
și simplu am crezut că totul e în ordine. Fiindcă, atunci când am 
coborât pe peron, am văzut-o din nou. 

Peder rămase nemișcat. Işi simţea gura uscată. 

— Bărbatul o ţinea în braţe, șopti Ingrid. l-am văzut în faţa 
celeilalte uși a vagonului, tocmai când coboram. O ţinea în braţe 
și fetița arăta cât se poate de relaxată. Mi-am zis că totul e în 
regulă; probabil că era o persoană pe care o cunoștea bine. 

Ingrid clipi de câteva ori. 

— L-am văzut numai din spate. Era înalt. Înalt și brunet. Cu 
părul scurt, într-o cămașă verde, cum poartă ginerele meu când 
stăm la casa de vară. Și o mângâia ușor pe spate, cum fac 
părinţii. l-am văzut mâna; purta un inel mare, de aur, cu piatră. 

Peder își notă tot. Individul era destul de înalt ca să poarte 
mărimea 46 la pantofi? 

— Am văzut când îi șoptea ceva la ureche, continuă Ingrid 
Strand, cu o voce nesigură acum. Am văzut când îi vorbea. Și 
fetița asculta, chiar dacă stătea așa, moale, în braţele lui. 

Se făcu liniște, liniște absolută. Peder încercă să respire rar. 
Jonas se foi pe scaun și se uită la el. Dacă Ingrid mai avea să le 
spună ceva, era mai bine să nu intervină niciunul, nici celălalt. 

Ingrid stătea gârbovită, cu o expresie disperată. 

— Nu m-am gândit că ar putea fi ceva în neregulă când i-am 
văzut, șopti ea și din nou ochii i se umplură de lacrimi. Era atât 
de evident că fetiţa îl cunoștea. De fapt, am crezut că e tatăl ei. 

e 

Când reveni, Peder o găsi în birou pe Pia Nordh. Îl aștepta. 
Peder se opri în ușă și o privi lung. Femeia zâmbi ușor și Peder 
simţi cum sângele începe să-i fiarbă când o văzu cum, înclinând 
capul, părul ei blond deschis i se furișează spre faţa ovală, în 
formă de inimă. 

— Salut. 

— Salut, răspunse Peder, intrând. 

Privi în jur, descumpănit. La naiba. 

— Am văzut că m-ai sunat, zise Pia și zâmbi. Cred că am ajuns 
la telefon tocmai când închideai. 

Da, ăsta era planul. 

Peder era prea tulburat ca să facă ceva; rămase în mijlocul 
încăperii privind-o pe Pia. La naiba, și-acum ce urmează? 

— Dar poate că ești ocupat? îndrăzni Pia o întrebare, cu 
dulceaţă în glas. 

Prea multă dulceaţă. 

Peder clătină repede din cap. Trecu pe lângă Pia și se așeză la 
birou, la o distanţă sigură de ea. 

Se îndreptă de spate. Își drese vocea. Control, Peder, control. 

— De fapt, chiar sunt, răspunse el pe un ton prea autoritar. 
Lucrez la un caz foarte important. Nu prea am timp de... hm, 
taifas. Nici măcar de o cafea, dacă e să spunem lucrurilor pe 
nume. 

Peder știa că exagerează. În poliţie găseai întotdeauna motive 
pentru o cafea. Când spuneai că nu ai timp de o cafea, însemna 
că situaţia e foarte gravă. Ca atunci când regele e împușcat sau 
clădirea Parlamentului e aruncată în aer de teroriști. Desigur, 
astfel de evenimente erau de competenţa serviciilor secrete. 

Serviciile secrete. Ce bine-ar fi să lucreze acolo. Visul oricărui 
polițist. 

Au fost întrerupţi de Ellen Lind, care voia să îi transmită ceva. 

— Ești gata? Alex vrea concluziile în urma discuţiei cu Ingrid 
Strand cât mai curând posibil, zise ea, părând agitată. 

Ellen aruncă o privire surprinsă spre încântătoarea Pia, pe 
care nu o mai văzuse niciodată, apoi reveni la Peder. 

— Vin imediat, spuse el repede. 

Ellen ieși, lăsând ușa deschisă. 

— Poate stăm la o bere, după serviciu, propuse Pia, zâmbind. 

Peder îi întoarse zâmbetul. Vit-o, uit-o, uit-o. 

— Te sun mai încolo, promise el. 

O mai privi o dată și ieși din birou, răsuflând ușurat că evitase 
confruntarea cu însăși persoana care îi întruchipa păcatul, dar și 
dureros de conștient de dorința pe care o simţise în clipa când o 
revăzuse. Vit-o, uit-o, uit-o. 

(J 

Soarta fusese generoasă cu Ellen Lind încă de la naştere. Nu 
numai că plesnea de sănătate, dar avea și mai multe daruri. 
Unul dintre ele era ușurința cu care își dădea seama când 
cineva călca pe alături. Așa descoperise că mama ei avea o 
legătură, motiv pentru care divorţul părinţilor nu o luase prin 
surprindere. Din nefericire, tot așa descoperise că soţul o înșela, 
motiv pentru care rămăsese singură. Și tot datorită acestui dar, 
deși avusese la dispoziţie doar o fracțiune de secundă, 
înţelesese că femeia frumoasă din biroul lui Peder era mai mult 
decât o colegă. 

Faptul că Peder își înșela soţia nu o surprinse prea mult pe 
Ellen, dar o revoltă la culme. Drept care trânti hârtiile de pe 
biroul ei, care așteptau să fie puse în ordine. Știa că, de mai 
bine de un an, soția lui Peder suferea de depresie postnatală și 
nu răspundea la medicaţie. 

Ellen cunoștea prea bine acea slăbiciune a bărbaţilor ca să nu 
își dea seama ce se întâmplase. Peder se auto-compătimea și, 
drept rezultat, își oferea o compensație. Pentru Ellen era 
inexplicabil cum un astfel de bărbat se putea suporta. Ca și 
motivul pentru care o femeie și-ar dori o relaţie cu un bărbat în 
condiţii atât de vrednice de dispreț. 

Pe de altă parte, propria situaţie a Ellenei la capitolul 
sentimental era departe de a fi ideală. Prietenul ei tocmai o 
sunase ca să îi spună că intervenise ceva la serviciu și nu se 
puteau vedea. Ellenei îi fusese greu să își ascundă dezamăgirea. 
Prietenul ei nu părea să înțeleagă că nu îi era deloc ușor să 

împace o relaţie amoroasă cu statutul de femeie singură, cu doi 
copii de crescut. 

În timp ce vorbeau, deslușise ceva nou în tonul lui. Vocea lui îi 
dădea de înţeles că nemulţumirea ei puerilă nu făcea decât să îl 
calce pe nervi. Pe neașteptate, își schimbase partitura, făcându-i 
reproșuri mai mult sau mai puțin voalat. Subtil, dar îndeajuns de 
clar. 

— Trebuie să fim rezonabili faţă de ceea ce vrem unul de la 
altul, spusese el. Îmi pare rău că ești atât de neclintită în 
convingerile tale, atât de inflexibilă. 

Ellen rămăsese uluită. Apoi se gândise să închidă. Până la 
urmă se hotărâse să îi ignore cuvintele care o răniseră atât de 
mult, sfârșind prin a spune „Mai vorbim peste câteva zile”. 

De ce era atât de greu - atât de greu - să găsească un bărbat 
cu care să aibă o relaţie normală, firească? 

o... 

Singură pe drum, protejată de ploaie și de cerul neobișnuit de 
întunecat, Jelena se îndrepta spre nord în mașina pe care o 
cumpărase, împreună cu Bărbatul, tocmai în acest scop. Era 
atât de emoţionată încât de-abia își găsea locul. In sfârșit, se 
întâmpla. După cât plănuiseră, după cât așteptaseră, în sfârșit 
se întâmpla. Pe fața ei mică, delicată, își făcu loc un zâmbet; o 
senzaţie de fericire, din ce în ce mai intensă, îi distrăgea atenţia, 
implorând-o să i se abandoneze cu totul. Dar instrucţiunile 
Bărbatului fuseseră extrem de clare, ca întotdeauna. 

— Păpușă, nu trebuie să vindem pielea ursului din pădure, 
șoptise el, luându-i fața în mâinile puternice. Nu sărbătorim 
nimic - absolut nimic - până nu ne ducem tot planul la 
îndeplinire. Nu uita asta, Păpușă. Ai grijă să nu greșești. Mai ales 
acum, când suntem atât de aproape. 

ÎI privise drept în ochi și jurase pe tot ce avea mai sfânt că nu 
îl va dezamăgi niciodată. 

— Mă iubești? o întrebase el. 

— Da, șoptise ea repede, plină de dorinţă. Te iubesc îngrozitor 
de mult! 

Bărbatul îi strânsese obrajii mai tare. 

— Te-am întrebat dacă mă iubeşti, Păpușă. E o întrebare la 
care cel mai bine se răspunde cu un singur cuvânt. Niciodată să 
nu folosești mai multe cuvinte decât e nevoie. Altfel s-ar putea 
să dăm de bucluc. 

Încercase să încuviințeze din cap între mâinile lui aspre, 
nerăbdătoare fiind să îi facă pe plac. 

— Știu, știu. Dar din moment ce suntem numai noi aici... Am 
vrut atât de mult să-ți spun cât de iubesc, nu numai că te 
iubesc. ` 

Bărbatul o strânsese și mai tare; acum o durea. Incet, o 
ridicase până la pieptul lui, până la faţa lui. Fusese nevoită să se 
înalțe în vârful picioarelor ca să nu atârne în aer. 

— E frumos că vrei s-o spui, Păpușă, șoptise el. Dar știi că am 
mai vorbit despre asta. Important nu e ceea ce spui, important e 
ceea ce faci. Dacă nu știi cât mă iubești, dacă trebuie să-mi 
spui, atunci dragostea noastră nu valorează nimic. Am dreptate? 

Jelena încercase să dea din cap, dar fără folos, Bărbatul o 
strângea atât de tare. Ochii i se umpluseră de lacrimi și sperase 
din toată inima că lacrimile nu o vor lua la vale. Așa seara ar fi 
fost distrusă. lar ea ar fi avut de suferit. Mult. 

— Înțelegi ce-ţi spun? 

Strânsoarea slăbise puţin, iar Jelena reușise să dea din cap. 

— Spune, îi ceruse el, fără să ridice vocea. 

— Înţeleg, răspunsese Jelena repede. Înţeleg. 

Spre groaza ei, strânsoarea se înteţise din nou. 

— Așa te vreau, Păpușă, spusese el, în șoaptă. Fiindcă, dacă 
nu înţelegi, dacă nu mă pot baza pe tine, nu-mi ești de niciun 
folos. Înţelegi? 

Jelena înţelesese. Înțelesese foarte bine. 

— Atunci nu mai vorbim despre asta, hotărâse el calm, 
lăsând-o să revină cu tălpile pe podea. 

Jelena respira mai ușor acum, dar mușchii gâtului stăteau la 
fel de încordați. 

— Doar ești păpuşa mea, nu? șoptise el, aplecându-se ca să o 
sărute. 

— Da, șoptise și ea, mulțumită că Bărbatul îi iertase greșeala. 

— Așa te vreau, Păpușă. Așa te vreau. 

Și Bărbatul o împinsese ușor, dar ferm spre dormitor. 

Jelena strânse tare volanul în timp ce își amintea cum se 
împreunaseră în pat, amândoi plini de bucuria copleșitoare a 
primilor pași făcuţi cu succes. Bărbatul avea dreptate, desigur. 
Încă nu trebuie să se simtă mulţumită, nu trebuie să își piardă 
concentrarea. Dar când vor termina... Jelena se înfioră de 
plăcere. Va fi fantastic. Trebuie să fie. 

Mașina își vedea de drum, răspunzând docilă la comenzi. 
Chiar dacă Jelena nici măcar nu își luase permisul de conducere. 
Rareori mai apăreau și alte mașini. Nu privea nici în stânga, nici 
în dreapta. Era foarte sigură de rolul pe care îl avea de 
îndeplinit. Dacă se gândea bine, faza asta era un joc de copii. 
Trebuia să facă exact cum stabiliseră. Mai bine zis, cum stabilise 
Bărbatul. Dat fiind că el știa exact ce și cum, lăsase planificarea 
pe seama lui. 

lar ea știa sigur că, dacă dădea greș, era terminată. Înghiţi în 
sec și se concentră asupra volanului. 

Aruncă Fetusul, gândi ea. Altceva nu mai contează acum. 

Trebuie să aștept doar momentul potrivit. 

o... 

Fredrika Bergman își încheie ziua de lucru făcând o listă. Era 
frântă de oboseală. Habar nu avea că ziua va decurge astfel 
când preferase să bea prea mult vin și să doarmă prea puţin cu 
o noapte în urmă. 

Se uită la ceas. Era șapte și jumătate. Luase prânzul de-abia 
la ora patru. Curând i se va face foame din nou. 

Mobilul îi anunţă cu un sunet primirea unui nou mesaj. 
Fredrika văzu cu surprindere că era de la Spencer. Care rareori îi 
trimitea mesaje. 

„Salut din nou și mulțumesc mult pentru vinul minunat de 
aseară. Sper să ne vedem și în weekend. S.” 

Fredrika încercă o senzaţie de bine. Pentru fiecare se găsea 
cineva. Ea îl avea pe Spencer Lagergren. Uneori. 

Apoi îi reveniră gândurile de noaptea trecută. De fapt, cât o 
costa relaţia cu Spencer? Una din prietene o asigurase cândva 
că Spencer o face să se simtă în largul ei, cu alte cuvinte încă nu 
întâlnise bărbatul cu care să înceapă o relaţie serioasă. Fredrika 
protestase, nici pe departe nu era vorba de așa ceva. Spencer 
era ca o manta de vreme rea la care putea apela ori de câte ori 
se lăsa copleșită de dorinţa de a fi aproape de cineva. În lipsa 
lui, nu s-ar fi simţit mai puţin singură; s-ar fi simţit disperat de 
singură. 

Reveni la listă, conștientă că aceleași gânduri o vor năpădi din 
nou. 

De ce nu exista niciun alt martor care să coroboreze 
versiunea lui Ingrid Strand? De ce nu mai văzuse și altcineva 
cum fetița era dusă în brațe pe peron de un bărbat înalt? 

Alex explicase că aceasta era o imagine obișnuită, de zi cu zi, 
la care oamenii nu reacţionează și, prin urmare, nu și-o 
amintesc. Un tată care își duce copilul în brațe, cine ar reţine 
așa ceva? 

Intr-o oarecare măsură, Fredrika putea accepta acest 
argument. Sigur, Ingrid Strand își amintea scena respectivă 
fiindcă se aflase în apropierea copilului în timpul călătoriei cu 
trenul. Și totuși. Fredrika îl întrebase discret pe Mats, analistul 
pe care Alex nu credea că trebuie să îl prezinte celorlalți membri 
ai echipei: Chiar nu mai telefonase nimeni ca să coroboreze 
versiunea lui Ingrid? 

Mats, care se ocupa de fiecare informaţie primită, 
introducând-o în baza de date, își ţuguiase buzele și clătinase 
din cap, căutând printre informaţiile primite. Nu, nimeni nu mai 
oferise informaţii care să vină în sprijinul versiunii bătrânei 
doamne. 

Fredrika nu se îndoia că Ingrid Strand văzuse cu adevărat 
ceea ce declarase poliţiei că văzuse. Dar pur și simplu se întreba 
încotro o luaseră Lilian și tatăl ei - dacă era tatăl ei bărbatul pe 
care îl văzuse Ingrid - după ce părăsiseră peronul. De ce nu Îi 
văzuse nimeni după aceea? 

Poliţia întrebase firmele de taxi și proprietarii chioșcurilor din 
Gara Centrală, dar nu se alesese cu absolut nimic. Nimeni nu își 
amintea să fi văzut un bărbat înalt care ducea în braţe o fetiță 
cu semnalmentele Lilianei. Desigur, asta nu însemna că bărbatul 
nu fusese văzut, ci doar că lumea nu își mai amintea. Tocmai 
din acest motiv se agita Fredrika - foarte mulţi oameni 
avuseseră ocazia să îi vadă pe cei doi. 

Alex nu părea foarte preocupat de neputinţa lor de a afla cum 
plecase Lilian din gară. 

— Să-i mai lăsăm puţin, spusese el. Mai devreme sau mai 
târziu, cineva tot își va aminti ceva. 

Să-i mai lăsăm puţin. 

Fredrika simţi cum o trec fiorii. De fapt, cât timp aveau la 
dispoziție? 

Totul depindea de cine luase fetiţa și de ce. Își dădu seama cu 
tristețe că era singurul membru al echipei care nu credea că 
bărbatul respectiv e Gabriel Sebastiansson. 

Judecătorul se declarase în linii mari de acord cu Alex și 
Peder, considerând că Lilian fusese luată din tren de tatăl ei. 

Într-adevăr, Ingrid Strand nu îl văzuse la faţă, dar informaţia 
oferită de ea bătea într-acolo. Sigur, ce crimă era să îţi iei fetița 
din tren? Gabriel Sebastiansson nu avea niciun fel de interdicție 
să își vadă fiica, chiar dacă era de dorit să o informeze pe mamă 
asupra locului în care o ducea. Pe de altă parte, în opinia 
judecătorului, faptul că fetița fusese rasă în cap putea fi luat 
drept un caz de vătămare corporală. Dar, din moment ce nu 
exista niciun indiciu care să îl lege pe tatăl fetiţei de pachetul cu 
haine și păr, nu puteau exclude posibilitatea ca altceva să i se fi 
întâmplat fetiţei, chiar dacă judecătorul repetase de câteva ori 
că așa ceva e puţin probabil. 

După o jumătate de oră de deliberare, judecătorul trase 
concluzia: copilul fusese răpit; mama lui nu fusese informată; 
copilul fusese maltratat, iar pachetul trimis mamei putea fi 
considerat o ameninţare. Toate aceste elemente erau suficiente 
pentru ca infracţiunea să fie trecută în dreptul răpirilor 
potenţiale, Gabriel Sebastiansson fiind suspectul principal. În 
consecinţă, se putea emite un mandat de arestare pe numele 
lui, iar Alex îl putea da în urmărire generală. 

Alex și Peder părăsiseră biroul judecătorului extrem de 
mulțumiți. Fredrika îi urmase încruntată. 

Se uită cu atenţie la lista cu numele membrilor familiei Sarei 
și ale cunoștințelor ei, oameni cu care va încerca să vorbească a 
doua zi. Cum era de așteptat, Peder privise cu încântare cât de 
repede renunţase Fredrika să caute în continuare persoane din 
anturajul lui Gabriel. Arătase chiar triumfător, de parcă ar fi 
câștigat la loterie. 

Fredrika însă prefera să își păstreze atitudinea sceptică. 

Acum nu se mai îndoia că făptașul era o persoană de care 
Sara era legată într-un fel sau altul, cu sau fără intenţie. Dar nu 
era convinsă că acea persoană trebuie să fie Gabriel. Se gândi la 
femeia despre care pomenise Ellen în după-amiaza aceea. 
Femeia care trăise cu un bărbat violent, despre care credea că o 
răpise pe Lilian. Exista o șansă minimă ca bărbatul la care se 
referea să fie Gabriel Sebastiansson, dar chiar și așa Fredrika 
evita să accepte ideea. Nimeni nu îl mai reclamase pe Gabriel la 
poliţie; sigur ar fi făcut-o dacă el ar fi fost cel despre care vorbea 
femeia aceea. Asta dacă porneau de la ipoteza că telefonul 
femeii putea fi considerat o reclamaţie. Alex și Peder 
respinseseră fără drept de apel încercarea ei de a analiza 

spusele femeii, cerându-i să se concentreze asupra unor 
„scenarii concrete, reale”, și nu asupra unor fantasmagorii. 

Fredrika râse strâmb. Fantasmagorii. De unde până unde? 

Mulțumită analistului Mats, cel puţin aflase de unde sunase 
femeia. De la o cabină telefonică din centrul orașului Jönköping. 
Informaţia se oprea acolo. În Jönköping. Fredrika verifică repede 
dacă Gabriel Sebastiansson avea contacte acolo, dar nu se alese 
cu nimic. 

În sinea ei, Fredrika era sigură că telefonul femeii nu avea 
nicio legătură cu Gabriel. Întrebarea era dacă merita să îi acorde 
atenţie. Ellen avea dreptate, bineînțeles: ori de câte ori poliția 
apela la ajutorul oamenilor, întotdeauna se găseau mai mulți 
ciudați care să sune. 

Se încruntă. Poate că Alex avea dreptate când îi reproșa că nu 
are chemare pentru o astfel de activitate. Dar... Trase adânc aer 
în piept. Dar... Dacă se gândea la ce anume considerau Alex și 
Peder a fi esenţa muncii lor, atunci ceea ce făcea ea acum putea 
fi caracterizat drept punctul de maximă dificultate. 

Fiindcă, dacă privea lucrurile în toată complexitatea lor, în 
cazul femeii cu câinele de pe peronul din Flemingsberg, ca și în 
cazul femeii care sunase ca să le spună despre bărbatul care o 
bătea, Fredrika nu putea acţiona decât pe bază de instinct. Fapt 
cu care domnii ăia ar trebui să fie de acord. 

Instinct. Cuvântul în sine îi întorcea stomacul pe dos. 

Își puse ușor o mână pe burtă, iar cu cealaltă își mai notă un 
lucru pentru a doua zi. Să meargă la gara din Flemingsberg. 

Simţi cum îi chiorăie maţele. 

Dialog, gândi Fredrika. În clipa asta numai cu burta ei putea 
să poarte un dialog. 

o... 

În seara aceea Peder Rydh plecă relaxat de la serviciu. De 
fapt, se simțea nemaipomenit. Pentru simplul motiv că nu 
intenţiona să își strice seara acasă, cu soţia lui îmbufnată, ci 
mergea la o bere cu câţiva colegi. 

Nici lui nu îi venea să creadă cât de ușurat se simţea. Știuseră 
tot timpul că Gabriel Sebastiansson o răpise pe fetiță, acum însă 
erau mai siguri, nu mai trebuia să afle „cine”, trebuia să se 
concentreze pe „unde”. Unde e fetița? 

Peder râse tare când se gândi că, în timpul acesta, Fredrika se 
împiedica de fiecare informaţie nesemnificativă sau evazivă. Nu 

avea stofă de copoi, fără doar și poate. Era mai degrabă un 
mops, cu picioarele scurte și nasul cârn. Peder râse din nou. Un 
mops, asta era Fredrika. lar mopșii nu trebuie să se joace cu 
dulăi ca Alex și Peder. 

Pașii îl duseră pe Peder până la bar. Intră cu pieptul înainte. 
Din întâmplare, era și Pia Nordh acolo. Peder observă că mai 
mulți colegi o văzuseră și ei, iar acum rânjeau la el. Le întoarse 
rânjetul. Fără comentarii, băieți. 

Peder era un om căruia îi plăcea să creadă în întâmplare. 
Întâmplarea îl făcuse de multe ori fericit. Ylva credea mai puţin 
în întâmplare, motiv pentru care prefera să planifice tot ce se 
putea planifica. Nu îi plăcea să lase totul în voia sorții. 

De fapt, tocmai acest lucru îi ținea împreună, liantul, își 
spunea Peder. Era incitant, provocator, să trăiască alături de o 
persoană care gândea altfel, avea alte automatisme. 

Dar, desigur, exista și reversul. 

Întâmplarea are viaţa ei, de sine stătătoare, și nu e supusă 
logicii. Ce ironie, întâmplarea fusese cea care le distrusese 
viața. Lui Peder nu îi plăcea să gândească în astfel de termeni, 
mai ales când stătea la o bere, ușor ameţit, dar aceasta era 
situația. Viaţa lor fusese distrusă în mare parte, vina purtând-o 
numai întâmplarea. Și neputinţa Ylvei de a i se adapta. 

Când Ylva făcuse ecografia, amândoi rămăseseră uluiţi că vor 
avea gemeni. 

— Dar nici în familia mea, nici într-a lui nu au fost gemeni, 
spusese ea emoţionată. 

Moașa le explicase pe îndelete. Gemenii proveniţi din două 
ovule pot fi rezultatul unei predispoziţii genetice. Pe de altă 
parte, gemenii identici proveniţi dintr-un singur ovul ţin pur și 
simplu de întâmplare. 

Pentru Peder termenul era sinonim cu energia, o sursă de 
mare forță. Gemeni întâmplători. Ylvei, însă, înţelesese el mai 
târziu, începuseră să îi cedeze nervii chiar din clipa în care 
auzise cuvintele moașei. 

— Dar nu asta ne-am planificat noi, repetase ea la nesfârșit în 
timpul sarcinii. Nu așa trebuia să fie. 

Peder își amintea cât de surprins fusese, din moment ce, el 
cel puţin, nu își făcuse o imagine clară a ceea ce „trebuia să 
fie”. 

Unul dintre băieţi îi întrerupse șirul gândurilor bătându-l pe 
spate. 

— Cum merge treaba în echipa lui Recht? întrebă el, cu ochii 
plini de invidie. 

Peder savură momentul. La naiba cu toate gândurile negre; 
iată o sursă de energie la care putea apela. 

— Excelent, exclamă el cu un zâmbet binevoitor. Alex e un 
profesionist de prima mână. Are un fler nemaipomenit. 

Colegul înclină din cap admirativ și Peder simţi cum se 
înroșește. Cine ar fi crezut că, după numai câţiva ani petrecuţi în 
poliţie, va sta acolo și se va referi la marele Alex Recht cu 
numele mic? 

— Bravo, bătrâne, știi să te descurci, zise colegul. Tine-o tot 
așa! 

Peder flutură modest din mână și îi mulțumi pentru urare. 

— Următorul rând îl dau eu, anunţă el și imediat alţi colegi se 
strânseră în jurul lui. 

Fu nevoit să răspundă la o avalanșă de întrebări. Pe băieţi îi 
interesa cum acționează echipa lui Recht. Peder se bucura prea 
mult că e în centrul atenţiei ca să pomenească de elementele 
mai puţin plăcute, cum ar fi lipsa frecventă de resurse și nevoia 
de a solicita ajutorul altor departamente. Sau că trebuia să 
lucreze de unul singur mult mai mult decât înainte. Sau că, în 
multe privinţe, Alex Recht nu se ridica la înălțimea reputației lui 
extraordinare. 

După o vreme colegii întrebară și despre ceilalți membri ai 
echipei atât de invidiate. Aproape imediat, conversaţia se 
concentră pe subiectul Fredrika Bergman. 

— Știţi ceva? spuse unul dintre colegii din poliția Södermalm. 
Avem și noi un civil. Niciodată n-am lucrat cu un individ mai 
inutil ca ăsta. Nu vorbește decât despre baze de date și 
structuri, face grafice și trage linii. Numai gura e de el. 

Peder trase repede un gât de bere și încuviinţă din cap. 

— Așa e! exclamă el. Habar n-au în ce direcţie trebuie să se 
îndrepte o anchetă, iau în calcul toate ipotezele... ce mai, e 
imposibil de lucrat cu ei. 

Un alt coleg de pe vremea când lucra în poliţia Södermalm 
privi cu ochii împăienjeniţi spre Peder și îi zâmbi șiret. 

— Dar poate că Fredrika nu-i chiar atât de lepădat, nu? 

Peder îi întoarse zâmbetul. 

— Mda, îmi pare rău s-o spun, dar, mda, nu-i deloc de lepădat. 

Zâmbetele celor doi îi molipsiră pe cei din jur care, plini de 
entuziasm, mai comandară un rând. 

De-abia la ora unsprezece Peder se despărți de colegi, însoțit 
de Pia Nordh, încercând în zadar să păstreze un minimum de 
discreție. Era ameţit de alcool și de nesomn, dar instinctul îi 
spunea că, fără îndoială, aceasta era una dintre rarele ocazii din 
viața unui bărbat când avea dreptul să se culce cu o altă femeie. 

Când, la scurtă vreme, Pia închise ușa apartamentului, în 
corpul lui nu mai rămăsese nici urmă de vină. Doar alcool și 
dorinţă. O dorință copleșitoare. Căreia îi făcu o primire regală. 

o... 

Teodora Sebastiansson era o relicvă a unei epoci apuse, fapt 
de care se arăta conștientă, un statut cu care se mândrea. 
Uneori o încerca senzaţia că nici nu își are locul în vremurile de 
acum. 

La momentul potrivit, mama ei îi spusese fără ocolișuri în ce 
constă viața. Trebuie să mergi la școală, să te măriţi și să te 
imortalizezi. Ultimul lucru se obţine foarte simplu, prin 
reproducere. Educaţie, soț și copii: sfânta treime a femeii. In 
limitele stricte ale acelei trinităţi nu își are locul cariera, nu că ar 
fi nevoie de așa ceva, din moment ce soțul trebuie să își 
întrețină consoarta. Educaţia ţi-o faci doar ca să poţi susţine o 
conversaţie cu persoanele cultivate. 

După cum îi spusese și Fredrikăi Bergman, Teodora credea cu 
fermitate că fiul ei și-ar fi putut găsi o soție mult mai bună decât 
Sara. Așteptase cu răbdare în culise, sperând că fiul ei își va 
veni în fire și își va părăsi soţia cât nu era prea târziu. Spre 
dezamăgirea ei, Gabriel nu îi făcuse pe voie, Sara fiind cea care 
îi dăruise Teodorei primul nepot. 

Dat fiind că ea însăși fusese crescută într-una din școlile mai 
dure ale vieţii, Teodora nu avusese nimic împotriva eforturilor 
disperate și justificate ale lui Gabriel de a o ridica pe Sara la 
nivelul lui. In ciuda lucrurilor pe care i le spusese Fredrikăi 
Bergman, cunoștea foarte bine relația fiului ei cu Sara, ca și 
aspectele ei violente. Și regreta incapacitatea Sarei de a-i face 
pe plac soțului. Sigur - sigur - Sara nu încercase niciodată să 
ascundă cine este. lar Teodora accepta ideea că, în mare 
măsură, fiul ei se căsătorise cu Sara ca un semn de revoltă 
stânjenitor de târzie împotriva părinţilor lui atât de bogaţi. Cu 

toate acestea, își dăduse seama că Sara nu-i era devotată fiului 
ei atunci când situația se agravase și, în consecinţă, nora ei 
apelase la ajutorul poliţiei. Ce mai, Sara nu agrea viaţa de lux pe 
care i-o oferea Gabriel! 

Sara era o proastă, o mare proastă dacă își închipuia că o 
mamă adevărată ca Teodora își va abandona vreodată fiul și 
nepoţica. Grija ei cea mare era Lilian, își spuse ea în timp ce 
ridica receptorul și îi suna pe doi dintre bătrânii servitori fideli ai 
soţului ei, care datorau familiei Sebastiansson mari sume de 
bani și favoruri. 

Partea mai ușoară era salvarea lui Gabriel prin aranjarea 
alibiurilor de care avea nevoie și pe care le merita din plin. 
Partea mai grea era direcționarea lui în viaţă de acum încolo. 
După cea de-a doua bătaie pe care i-o administrase Sarei și cea 
de-a doua plângere la poliţie, Teodora avusese o discuţie 
serioasă cu fiul ei. Nu îi reproșa încercările de a-i vâri soţiei 
minţile în cap, dar implicarea poliţiei trebuia să înceteze. Le 
punea familia într-o situaţie neplăcută, continua discreditare 
putând să le compromită numele pentru totdeauna. Mai ales 
atunci când eforturile lui de a o disciplina pe Sara lăsau urme 
atât de vizibile, mai ales că femeia nu avea bunul-simţ să 
păstreze tăcerea în privinţa unor probleme care, de regulă, se 
rezolvau în familie. 

După ce lui Gabriel i se interzisese să își mai vadă soţia, ca și 
după ce o sunase de prea multe ori într-o seară, Teodora 
hotărâse să pună piciorul în prag. Gabriel ori ajungea la un 
compromis cu Sara, soluţie pe care Teodora o dezaprobase încă 
de la început, ori abandona orice încercare de a o da pe brazdă 
și divorța de ea. Divorţ și custodia copilului. 

Nu știa exact cum făcuse fiul ei, dar, pe neașteptate, reușise 
să se împace cu Sara. Nu că ar fi durat prea mult. Sara 
continuase să îi facă probleme, cei doi despărțindu-se din nou. 

De data aceasta, incredibil, Sara, printr-un vicleșug numai de 
ea știut, o lipsise pe Teodora de nepoţica ei. Tremura din toate 
încheieturile. Evident, Sara apela la orice ca să distrugă familia 
Sebastiansson. Teodora, și ea mamă, văzuse cum își trata Sara 
copilul, o, da. Nici cu o mână fermă, nici cu prea multă grijă 
maternă. Dacă fetiţa îi era dată în grijă Sarei, Teodora avea să 
se dea peste cap pentru ca fiul ei să o poată crește singur. Sara 
avea să se confrunte cu un adversar insensibil la plângeri și 

ameninţări. Sara avea să afle ce se întâmplă atunci când îţi 
trăieşti viaţa doar ca să ţi-o distrugi, când încerci să îţi împingi 
propriul copil la pierzanie. 

Cu aceste sentimente faţă de nora și nepoata ei, nu îi fusese 
deloc greu să mintă în numele lui Gabriel și cu o zi înainte, și în 
timpul discuţiei cu Fredrika Bergman. Era regretabil, desigur, că 
fiul ei nu avusese timp să o anunţe că pleacă în concediu, 
fiindcă aceasta i-ar fi dat ocazia să mintă și mai mult. 

Oftă. 

— Se vor întoarce, sigur, spuse el. 

Teodora tresări la auzul vocii lui. 

— Dumnezeule, ce m-ai speriat! 

Gabriel trecu pragul bibliotecii tatălui său, unde Teodora 
rămăsese de la plecarea Fredrikăi Bergman. Teodora se ridică în 
picioare și se îndreptă încet spre el. 

— Trebuie să știu, Gabriel, zise ea în șoaptă, îngrijorată. 
Trebuie să știu sigur. Ai vreo legătură - oricare - cu dispariţia 
Lilianei? 

Gabriel Sebastiansson se uită peste umărul mamei lui, pe 
fereastră. 

— Cred că se apropie furtuna, spuse el răgușit. 

o... 

Era o vreme, în adolescenţa Norei, când întunericul fusese 
dușmanul ei. Dar, cu trecerea anilor, teama îi dispăruse. Acum 
întunericul era prietenul ei, pe care îl întâmpina în fiecare seară 
și în fiecare noapte. La fel și liniștea. O întâmpina cu plăcere, 
avea nevoie de ea. 

La adăpostul întunericului și al liniștii, Nora își umplu repede 
un geamantan cu haine. Așa cum se întâmpla vara, cerul nu se 
înnegrea complet niciodată, dar acel albastru-închis, catifelat, îi 
era de ajuns. Podeaua îi scârțâia sub picioare în timp ce umbla 
prin cameră. Zgomotul o speria. Zgomotul tulbura liniștea și 
liniștea nu voia să fie tulburată. Cel puţin nu acum. Nu când 
trebuia să se concentreze. De fapt, era destul de simplu să își 
facă bagajul acum. Nu era nevoie să își ia toate lucrurile cu ea. 
Pleca doar pentru câteva săptămâni. 

Bunica Norei fusese bucuroasă să îi audă vocea când o 
sunase. 

— Draga mea, vrei să stai câteva zile aici? întrebase ea, 
surprinsă, când Nora spusese că vrea să îi facă o vizită. 

— Dacă n-ai nimic împotrivă. 

— Draga mea, doar știi că ești binevenită întotdeauna. Nu-i 
așa că știi? 

Biata bunică. Minunata ei bunică. Singurul punct luminos din 
copilăria ei, despre care altfel avea numai amintiri dureroase. 

— Te sun din nou după ce îmi rezerv biletul și știu mai exact 
când sosesc, șoptise Nora la telefon și apoi închisese. 

In timp ce își făcea bagajul, Nora încercă să își pună ordine în 
gânduri. Se hotărî să meargă în pantofii roșii, cu tocul înalt. 
Pantofi precum cei despre care Bărbatul spusese cândva că o 
fac să arate ca o târfa, acum însă îi purta cu mare plăcere, 
vedea în ei un semn al independenţei. Poate greșise că nu 
spusese poliției cum o cheamă, dar nu voia să spargă cineva 
cochilia în care își găsise refugiul mult dorit. 

Închise geamantanul, gata să părăsească apartamentul. 

Puse geamantanul pe podea și se așeză pe marginea patului. 
Era aproape zece. Era momentul să o sune pe bunica ei ca să Îi 
spună când sosește, așa cum promisese. 

Tocmai forma numărul când îi atrase atenţia un zgomot venit 
dinspre hol. Scurt, apoi se făcu liniște. Nora clipi de câteva ori. 
Apoi zgomotul se repetă, cineva călca pe podea. 

Simţi cum i se usucă gura de teamă când îl văzu în pragul 
ușii. Paralizată la gândul că acesta era sfârșitul, rămase pe pat. 
Nu apucase să formeze tot numărul. 

— Salut, Păpușă, șopti el. Pleci undeva? 

Telefonul alunecă din mâna Norei și femeia închise ochii, 
sperând că răul va dispărea. Ultimele lucruri pe care le văzu 
fuseră pantofii roșii, lângă geamantan. 


e Joi 


Dr. Melker Holm întotdeauna agrease schimbul de noapte la 
secția de urgenţă. In primul rând fiindcă era genul de om căruia 
îi plăcea să fie într-o continuă mișcare, să fie în miezul 
evenimentelor; în al doilea rând fiindcă simțea o atracţie 
irezistibilă faţă de calmul nocturn care se instala după orele 
pline de neprevăzut. 

Poate că, în clipa în care își începea schimbul din noaptea 
aceea, Melker avu o premoniţie că se vor întâmpla lucruri ieșite 
din comun. În secţia de urgenţă agitația depășise nivelul 
normal. Victimele unui grav accident de circulaţie, în care 
fuseseră implicate mai multe vehicule, puseseră pe jar întregul 
personal, iar în sala de așteptare un grup de pacienţi cu 
probleme mai puţin presante își pierduse răbdarea după o 
așteptare îndelungată. Melker auzi pașii asistentei Anne înainte 
de a-i auzi vocea. Anne avea picioarele neobișnuit de scurte, 
ceea ce însemna că mergea cu pași mici și repezi. Altfel, Melker 
nu observase niciun alt defect în prezenţa ei fizică atât de 
impresionantă. Deși nu apleca urechea la zvonuri și nici nu le 
colporta, auzise - aproape fără să vrea - că Anne nu scăpa 
niciun prilej să își pună frumusețea la treabă. 

Nu că lui Melker i-ar fi păsat de femeile vulgare care se 
prostituau la locul de muncă. Contrar aparenţelor, asistenta 
Anne îi inspira oarecare încredere. Femeia avea un aer de 
stabilitate. Te puteai baza pe ea. Pentru el puţine alte calități 
prețuiau mai mult. 

Anne apăru în pragul ușii după câteva secunde. 

— Cred că ar trebui să veniţi, domnule doctor, spuse ea și 
Melker citi pe fața ei o încordare pe care nu o mai văzuse până 
atunci. 

Fără să pună vreo întrebare, se ridică și o urmă. 

Spre surprinderea lui, Anne trecu în grabă prin secţie și ieși pe 
ușa principală. De-abia atunci i se adresă Melker: 

— Scuză-mă, ce se întâmplă? 

Anne întoarse capul spre el și încetini pașii. 

— A sunat o femeie. A spus că vine aici cu soţul ei, în mașină. 
A spus că e primul ei copil și se teme că nu ajung la timp. Se 
teme că naște în mașină. Ne-a rugat să-i întâmpinăm afară. 

Anne își linse buzele și privi agitată aleea care ducea spre 
secţia de urgenţă. Simţi privirea derutată a lui Melker și se 
întoarse din nou spre el. 

—A spus că sunt aproape și m-a rugat să aduc un 
obstetrician, de asta... 

Melker o întrerupse înclinând din cap. 

— E-n regulă. Dar văd că n-au sosit. Și de ce vin aici? Ar fi 
trebuit să-i trimiţi la maternitate. 

Anne se înroși. 

—Vă cer scuze, n-am vrut să abuzez de timpul 
dumneavoastră, răspunse ea repede. Știţi... vocea ei. Ceva în 
vocea ei mi-a spus că e mult mai serios decât dădea ea de 
înțeles. 

Melker înclină iar din cap, de data aceasta mai îngăduitor. 

— Înţeleg ce-a fost în mintea ta și îţi stau la dispoziţie oricând. 
Dar, dacă sună din nou, spune-le să meargă la maternitate. 

Medicul reveni în secţie. Se uită la ceas. Era cu puţin trecut de 
miezul nopţii. Începea o nouă zi. 

e 

De-abia după ora unu Melker auzi din nou pașii Annei pe 
coridor. Avu timp să își dea seama că femeia mai mult alerga - 
în clipa următoare apăru în ușă, udă de ploaie și cu privirea 
rătăcită. 

— La naiba, trebuie să veniţi numaidecât, spuse ea și repetă: 
Numaidecât, la naiba! 

Melker Holm rămase surprins de limbajul folosit de Anne, total 
inadecvat atmosferei de lucru din secția de urgență, dar se luă 
după ea până în parcare. 

— Mai repede, în celălalt capăt al parcării, îl zori Anne. 

La capătul aleii, chiar între parcarea pentru vizitatori și 
intrarea în secție, pe asfalt, zăcea o fetiță. Nu avea absolut 
nimic pe ea, iar ochii ei inexpresivi, sticloși, priveau, fără să 
vadă ceva, spre cerul întunecat, în timp ce ploaia îi biciuia trupul 
alb și gol. 

— Ce dracu'...? murmură Melker îngenunchind lângă fetiță și 
luându-i pulsul, deși își dăduse seama imediat că e moartă. 

Mai târziu, Melker avea să o invidieze pe Anne pentru 
lacrimile ei, care se amestecau cu ploaia, fiindcă el, unul, nu 
fusese în stare să verse nici măcar una. 

— Am ieșit ca să văd dacă cei doi așteaptă aici, în parcare, 
fiindcă n-au mai sunat, zise Anne. Și, Dumnezeule, am văzut-o 
cum zace aici. Cum zace aici. 

Fără să vrea, Melker Holm se aplecă și mângâie obrazul 
fetiţei. Îi văzu fruntea, unde cineva scrisese un cuvânt, literele 
estompate și lăbărțate acum. Cineva o însemnase. 

— Trebuie să sunăm la poliţie ca s-o putem duce la căldură, 
sărăcuţa de ea, spuse el. 

În clipa în care deschidea ușa ca să plece la serviciu, Alex 
primi un telefon de la poliția din Umeå. 

— Sunt inspectorul-șef Hugo Paulsson, de la brigada delicte 
penale din Umeă, bubui o voce de la celălalt capăt. 

Alex se opri. 

Hugo Paulsson scoase un oftat. 

— Cred că am găsit fetița pe care o căutați, cea dispărută din 
Gara Centrală, spuse el cu mâhnire în glas. Lilian Sebastiansson. 

Au găsit-o? Alex avea să își amintească acel moment ca pe 
unul dintre puţinele din cariera lui în care timpul se oprise în loc. 
Nu auzi cum ploaia bătea în geam, nu o văzu pe Lena, care îl 
privea de la câţiva metri de el, nu dădu niciun răspuns la vestea 
pe care tocmai o primise. Timpul se oprise în loc, iar pământul i 
se căscase sub picioare. 

Cum naiba am dat greș în cazul ăsta? 

Când văzu că nu primește niciun răspuns, Hugo Paulsson 
continuă: 

— A fost găsită la spitalul de aici, din Umeå, în faţa secţiei de 
urgență, azi-noapte, la ora unu. Ne-a luat ceva timp să-i stabilim 
identitatea fiindcă mai avem o fetiță care a fugit de acasă șia 
trebuit să ne asigurăm că nu e vorba de ea. 

— Lilian n-a fugit de acasă, zise Alex automat. 

— Știu, spuse Hugo Paulsson, îndârjit. Dar acum știți unde e. 
Sau, ca să fiu mai exact, unde ar putea să fie. Trebuie 
identificată. 

Alex înclină încet din cap, pe hol, așteptând ca timpul să se 
urnească din loc. 

— Vă sun eu mai încolo ca să vă spun cum procedăm, zise el 
într-un târziu. 

— În regulă. Nu știu ce înseamnă asta, dar fetiţa e complet 
dezbrăcată și rasă în cap. 

e 

Fredrika Bergman primi pe telefonul mobil vestea că nu mai 
anchetau dispariţia Lilianei, ci uciderea ei. Işi dădu seama după 
voce că Alex era într-o stare de șoc. La rândul ei, se simți secată 
de orice urmă de emoție. Alex îi spuse să vorbească din nou cu 
Teodora Sebastiansson, apoi cu cât mai multe persoane de pe 
lista de nume primită de la părinţii Sarei. Vor trebui să afle cum 
de apăruse fetița tocmai în Umeå. 

De-abia atunci când convorbirea luă sfârșit și, privind afară, 
își dădu seama că se anunţa o nouă zi ploioasă, Fredrika începu 
să plângă. Slavă Domnului că era singură în birou, în spatele 
unei uși închise. 

Cum de murise fetița? 

Dintre toate întrebările care i se învălmășeau în minte, una 
era mai insistentă decât celelalte. 

Ce naiba caut eu aici? Cum de-am ajuns să lucrez într-un loc 
ca ăsta și să mă ocup de așa ceva? 

Dădu să îl sune pe Alex și să îi spună pe șleau: 

— Ai dreptate, Alex. Nu sunt făcută pentru așa ceva. Sunt 
prea slabă, prea emotivă. În viaţa mea n-am văzut un mort și nu 
suport poveștile cu final nefericit. lar o poveste mai nefericită ca 
asta nu cred că există. Renunț. N-am ce căuta aici. 

Işi trecu degetele ușor peste cicatricea de pe braţul drept. 
Timpul estompase operația, lăsând doar două linii albe, vizibile 
însă pentru oricine. Pentru Fredrika erau un memento zilnic nu 
numai al Accidentului, ci și al vieţii de care nu va avea parte 
niciodată. Viaţa de care nu avusese parte. 

Se șterse la ochi și își suflă nasul. Dacă o ţinea tot așa, nu va 
putea lucra cum trebuie. Era obosită, pur și simplu dărâmată. 
Mai avea doar câteva săptămâni până la concediu. Clătină din 
cap cu încăpățânare. Nu acum, își spuse ea, nu acum. Dacă s-ar 
ridica și ar pleca în clipa aceasta, ancheta ar avea numai de 
suferit. Dar, mai târziu, când cazul se va încheia... 

Voi pleca... 

Fredrika își suflă nasul din nou. Mototoli șerveţelul în mână. Îl 
aruncă spre coș. Nu nimeri, dar lăsă șervețelul pe podea. 

Oare de ce imaginea rămânea atât de tulbure? 

Gândurile îi zburau prin minte cu viteza fulgerului, așa cum 
stătea la birou, deși nici nu era opt. Era prima care recunoștea 
că nu lucrase la prea multe cazuri, dar și că experienţa analitică 
nu îi era deloc străină. Dacă lua în considerare punctul în care 
ajunsese cazul Lilianei, nu ar fi trebuit să îi fie foarte greu să 
completeze puzzle-ul din faţa ei. Lipsea însă o piesă. Simţea 
asta cu toată ființa ei, dar nu o putea exprima în cuvinte. 
Trecuseră cu vederea ceva? Vreun amănunt pe care ar fi trebuit 
să îl vadă sau la care să se gândească până acum? 

Pe de altă parte, își zise Fredrika, încă nu aflaseră motivul 
răpirii. Dacă cel care o luase pe Lilian era Gabriel Sebastiansson, 

de ce o făcuse? Nu se dădea nicio bătălie pentru custodia fetiţei; 
nu exista nicio reclamaţie cum că i-ar fi făcut vreun rău Lilianei. 

Întâlnirea cu mama lui Gabriel îi oferise certitudinea că fiul 
acesteia o maltratase pe Sara. De fapt, întreaga familie îi crea o 
senzaţie de disconfort. Se așeză în faţa computerului ca să 
alcătuiască o listă cu alte întrebări pentru doamna 
Sebastiansson. Simpla amintire a degetului descărnat al 
bătrânei care îi arăta unde să parcheze o făcea să se înfioare. 
Nu, ceva nu era în regulă că familia asta. Singura întrebare era: 
de ce o femeie ca Sara își dorise să facă parte din ea? La urma 
urmei, spre deosebire de soacra ei, părea a fi o tipă directă, 
simplă, fără ifose. Va fi interesant să vadă ce fel de om e 
Gabriel, când va sosi momentul. 

In clipa aceea îi sună mobilul, obligând-o să întrerupă lista pe 
care de-abia începuse să o încropească. Era vocea unui bărbat. 

— Sunteţi Fredrika Bergman? 

— Da. Cu cine vorbesc? 

— Sunt Martin Ek, de la SatCom. Am schimbat câteva cuvinte 
aseară, când aţi sunat în legătură cu Gabriel Sebastiansson. 

SatCom, compania la care Gabriel făcuse carieră în ultimii 
zece ani, ajungând unul dintre directorii ei executivi. 

Fredrika se încordă imediat. 

— Da? spuse ea. 

— Păi, începu Martin Ek, vădit ușurat că interlocutoarea își 
amintea de el. M-aţi rugat să vă sun dacă Gabriel dă vreun 
semn de viață. 

— A, sigur, făcu Fredrika cu răsuflarea întretăiată. Și a dat? 

Martin Ek nu spuse nimic. Fredrika simţi că vrea să închidă. 

— Nu. 

Fredrika se gârbovi puțin. 

— Dar cred că am găsit ceva interesant, mormăi el. 

— OK, zise Fredrika cu precauţie, luând o foaie de hârtie și un 
creion. Ce-aţi găsit, mai precis? 

Altă pauză. 

— Aș prefera să veniţi ca să vedeţi cu ochii dumneavoastră. 

Fredrika șovăi. Nu avea nici timp, nici chef să meargă acolo. 
Și, oricum, Peder era cel care trebuia să se ocupe de asta, el 
primise sarcina de a discuta cu anturajul lui Gabriel 
Sebastiansson. 


VP - 103 


— Nu-mi puteţi da câteva detalii despre ce anume este 
vorba? Suntem ocupați până peste cap. 

Martin Ek răsufla din greu la celălalt capăt. 

— E un lucru pe care l-am găsit în computerul lui, spuse el în 
cele din urmă. 

Trase aer în piept de câteva ori și continuă: 

— Fotografii. Fotografii dezgustătoare. N-am văzut ceva mai 
grețos. Cred că ar trebui, totuși, să veniţi. Imediat, dacă se 
poate. 

Fredrika simţi cum se înăbușă. 

— Am să-l rog pe colegul meu să ia legătura cu 
dumneavoastră imediat. OK? 

— OK. 

Când dădu să închidă, Martin Ek adăugă: 

— Dar vă rog să veniţi repede. 

eoo 

Deșert. 

Sete. 

Durere. O groaznică durere de cap. 

Peder Rydh de-abia se trezise, mahmur, când Alex îl sună ca 
să îl anunţe că o fetiţă care, după toate probabilitățile, era Lilian 
Sebastiansson fusese găsită moartă în Umeå. Alex îi spuse să 
meargă acasă la Sara și să se asigure că ea, sau una dintre 
rudele apropiate ale Lilianei, va prinde avionul de zece spre 
Umeå. Alex pleca și el cu același avion, urmând să se 
întâlnească la aeroport cu persoana respectivă. Peder primi și 
sarcina de a face tot posibilul ca să afle ce rol juca Umeå în 
această afacere. 

Prima reacţie a lui Peder fu aproape de panică. 

Cum naiba murise copilul? 

Lipsea de mai puţin de patruzeci de ore și, de când primiseră 
informaţia de la femeia din tren, care stătuse în faţa Sarei și a 
Lilianei, îl căutaseră pe tatăl fetiţei, suspectându-l de implicare 
în dispariţia acesteia. Înnebunise Gabriel Sebastiansson? Își 
ucisese propria fiică și o abandonase în fața unui spita’ 

A doua reacţie: Unde dracu' era Gabriel Sebastiansson? 

Peder se împotrivi cu disperare mahmurelii, care îi paraliza 
capacitatea de a gândi. Trecură câteva secunde bune până să 
își dea seama că dormise acasă la Pia Nordh. La naiba, îi va fi 
greu să găsească o explicaţie pentru Ylva. 

Telefonul o trezise pe Pia, care stătea întinsă lângă el, 
privindu-l. Era goală și se uita la el întrebătoare. Înţelesese din 
scurta convorbire că se întâmplase ceva foarte grav. 

— Au găsit-o, zise Peder scurt, sculându-se prea repede din 
pat. 

Podeaua se legăna sub pașii lui, capul îi zvâcnea, iar ochii îl 
dureau cum dădea să îi deschidă. Se așeză pe marginea patului 
și își lăsă capul în mâini. Trebuie să gândească, să se adune. Își 
trecu degetele prin păr și se întinse din nou după mobil. Jimmy îl 
sunase o dată, iar Ylva de unsprezece ori, deși îi spusese că va 
ajunge târziu acasă; soţia lui sigur nu se așteptase să nu vină 
deloc. Când anume o sunase? Amintirile din seara trecută erau 
ca un vârtej în capul lui, îi era imposibil să le separe. Oare chiar 
o sunase? Parcă își amintea ceva. Peder, pe jumătate dezbrăcat, 
în baia Piei. Sprijinindu-se cu o mână de chiuvetă ca să nu cadă, 
cu cealaltă mână ţinând mobilul și trimițând un mesaj. 

„Întârzii. Culcă-te. Mai vorbim.” 

Îi venea să se lepede de propriul corp. Nu era deloc bine. 
Sau... mai rău nici că se putea. Dacă ajunsese în halul ăsta, 
trebuia să facă ceva, până nu era prea târziu. 

— Trebuie să plec, spuse el țâfnos și se ridică din nou. 

Picioarele îl purtară din dormitor pe hol și apoi în baie. Cât 
băuse? Câte beri dăduse pe gât? 

Tocmai ieșea de sub duș când își auzi iar mobilul. Părăsi baia 
în fugă, fiind cât pe-aci să alunece pe gresia umedă. Pia îl 
întâmpină în hol, cu mobilul lui în mână. 

Era Fredrika. 

— Am primit un telefon de la compania unde lucrează Gabriel 
Sebastiansson, spuse ea răspicat. Vor să mergem acolo imediat 
ca să vedem ce-au găsit în computerul lui Gabriel. Niște 
fotografii oribile. 

Peder se retrase în baie ca să nu ude tot holul Piei, dar reveni 
imediat fiindcă acolo nu era semnal. Încercă să se șteargă cu 
prosopul în timp ce vorbea la telefon. 

— Am înțeles, zise el. Alex m-a trimis să o anunţ pe Sara 
despre ce s-a întâmplat. Mă ocup pe urmă de treaba asta cu 
Gabriel. 

Fredrika dădu să spună ceva, dar Peder continuă repede: 

— Ce fel de fotografii? Nu putem accesa niciun computer fără 
un mandat de percheziţie din partea judecătorului. 

Fredrika îl informă pe Peder cu tupeul ei obișnuit - cu același 
tupeu - că știe prea bine că poliţia nu are voie să își vâre nasul 
în computerele oamenilor când vrea și când nu vrea, dar că, în 
împrejurările de față, telefonul primit putea fi luat ca o 
informaţie de mare folos într-o anchetă extrem de importantă, și 
că nu există nicio lege care să interzică poliţiei să se uite la ceea 
ce a descoperit cineva și... 

— Bine, bine, o întrerupse Peder, obosit. Dă-mi numărul de 
acolo, am să-i sun chiar acum ca să stabilesc ce și cum. 

— În regulă, replică Fredrika, părând și ea destul de ostenită. 

— N-au spus nimic ce e în fotografiile alea? 

— Nu, doar că sunt dezgustătoare. 

— Apropo, tu ce faci acum? întrebă Peder, curios. 

— Alex mi-a spus să stau iar de vorbă cu doamna 
Sebastiansson. Şi mai am câteva lucruri de făcut... 

— Nu trebuia să mă ocup eu de discuţiile cu familia și prietenii 
lui Gabriel? întrebă Peder, iritat. 

— Nu și de asta, îi răspunse Fredrika tăios. 

Peder închise telefonul încruntat și se întoarse în baie. 

Pia apăru în pragul ușii. Era tot goală pușcă. Peder o privi în 
oglinda din baie. Oare era chiar atât de atrăgătoare? | se păru 
că sânii îi cam atârnă. Sau poate că mahmureala îi întuneca 
judecata? Mda, îi era totuna, oricum pleca de acolo. 

Într-un fel parcă nu îi venea să se întoarcă și să îi întâlnească 
privirea. 

— Ce facem de-acum încolo? întrebă Pia, încrucișându-și 
braţele. 

— Ai un Panadol? întrebă Peder epuizat și începu să se spele 
pe dinţi cu periuţa Piei. 

Fără să scoată vreun cuvânt, Pia deschise un dulap și scoase 
un blister cu câteva tablete dintr-o cutie. Peder îl luă pe tot; ziua 
era lungă. 

— Ai putea să spui ceva. 

Peder aruncă nervos periuţa în chiuvetă. 

— Nu înţelegi cum mă simt în clipa asta? ţipă el, temându-se 
să nu îi explodeze capul în clipa în care ridica vocea. Copilul a 
fost găsit mort, ucis! Nu înţelegi că în clipa asta nu mă pot gândi 
la altceva? 

Pia îl privi lung. 

— Pleacă, Peder. 

Femeia ieși din baie fără să mai aștepte răspuns. 

Peder se așeză pe podea și respiră adânc de câteva ori. 

Își dezamăgise soţia. 

Își dezamăgise șeful prin starea în care se afla. 

Foarte posibil o dezamăgise și pe micuța Lilian. 

lar acum Pia Nordh îi dădea de înțeles că o dezamăgise și pe 
ea. Ce naiba voia femeia asta de la el? 

Peder se îndreptă de spate. Trebuie să se concentreze. 
Trebuie să se ridice și să iasă de acolo. Rămâne de văzut cum 
va ajunge acasă la Sara Sebastiansson. Probabil nu la volanul 
mașinii. 

Se ridică de pe podea, se îmbrăcă și părăsi apartamentul Piei 
în grabă. 

Câteva clipe mai târziu se trezi pe trotuar, în ploaie, cu părul 
ud, chemând un taxi. Clipi de câteva ori și privi cerul. 

Rămase nemișcat. 

Pentru prima oară după atâta amar de vreme, părea că 
soarele va reuși să spargă norii. În sfârșit, sosise vara. 

o... 

Jelena se întorcea la Stockholm. Cu avionul. Abandonase 
mașina, conform planului. Era prima ei călătorie cu avionul. Se 
aplecă în față și privi prin hublou, fascinată. Incredibil, gândi ea. 
A naibii să fiu dacă nu e incredibil. 

Simţi cum o copleșește neliniștea. Bărbatului nu îi plăcea 
deloc când o auzea că vorbește urât. La început o pedepsise 
sever. În fine, nu o pedepsise, o mustrase, termenul pe care îl 
folosea el de obicei. Dar numai spre binele ei. 

Jelena zâmbi. Bărbatul chiar era șansa vieţii ei. Strânse tare 
brațul scaunului pe care stătea. Bărbatul era, de fapt, singura 
șansă pe care i-o dăduse viaţa. Era atât de generos. Și de 
deștept. Jelena se topea când îl vedea cum muncește și cum 
planifică totul. Arăta atât de bine când făcea toate astea. De 
exemplu, felul în care o reţinuse pe proasta aia în Flemingsberg, 
ca să scape trenul, o impresionase extraordinar. 

În plus, gândi Jelena, în Flemingsberg norocul fusese de 
partea lor. 

Chiar dacă Bărbatul poate nu era de acord cu ea, Sara 
Sebastiansson le fusese servită pe tavă în clipa în care se 
hotărâse să coboare din tren ca să dea un telefon. Conform 
planului iniţial, Jelena trebuia să atragă atenţia Sarei bătându-i 

în geam și încercând să o facă să coboare prin gesturi disperate. 
Dacă nu reușea să o scoată de acolo, ar fi răpit-o pe Lilian a 
doua zi, când mama urma să lase fetița în grija tatălui. Dar, 
până la urmă, nu mai fusese nevoie de așa ceva. 

Jelena nu știa sigur de ce o alesese Bărbatul tocmai pe ea. 
Fusese atât de norocoasă. Bărbatul trebuie să fi știut că existau 
o grămadă de tinere care ar fi dat orice numai să participe la 
bătălia lui. Probabil că avusese de unde alege. li și spusese asta. 

— AȘ fi putut alege pe oricine, Păpușă, șoptea el în fiecare 
seară, înainte de culcare. Aș fi putut alege pe oricine, Păpușă, 
dar te-am ales pe tine. Dar, dacă mă dezamăgești, am să aleg 
pe altcineva. 

Jelena nu își putea exprima în cuvinte groaza pe care o simţea 
ori de câte ori Bărbatul îi dădea de înțeles că poate fi înlocuită. 
Jelena fusese dintotdeauna înlocuibilă. Nu își amintea deloc cu 
plăcere anii pe care îi trăise înainte de a-l întâlni, motiv pentru 
care o făcea foarte rar. Doar noaptea, în vis, își amintea toate 
acele lucruri dezgustătoare, fiecare amănunt. Uneori visele 
refuzau să se sfârșească și atunci se trezea brusc, se ridica în 
capul oaselor și începea să urle: 

— Nu vreau, nu vreau, nu vreau! 

Bărbatul nici nu voia să audă de visele ei. O culca la loc și îi 
șoptea: 

— Tu ești cea care ai grijă de somnul tău, Păpușă. Trebuie să 
înţelegi asta. Dacă nu înţelegi, vei continua să visezi tot ce nu-ți 
place. Și dacă faci asta, Papușă, dacă visezi tot ce nu-ţi place, și 
dacă nu te străduiești îndeajuns, înseamnă că ești o ființă slabă. 
Și tu știi ce părere am eu despre păpușile slabe, nu? 

La început încercase să obiecteze, să îi spună că își dă toată 
silinţa, dar că visele îi vin oricum. La început plânsese mult. 

Atunci Bărbatul se întindea peste ea, pe pat, și o apăsa atât 
de tare încât de-abia mai putea să respire. 

— Păpușă, nimic - absolut nimic - nu e mai inutil decât 
lacrimile, încearcă să înţelegi asta. Să conștientizezi că trebuie 
să înţelegi asta. Nu vreau să mai văd așa ceva niciodată. 
Niciodată. Înţelegi? 

Jelena înclina din cap, sub el, simțind cum o apasă și mai tare. 

— Răspunde, vreau să te aud, Păpușă. 

— Înţeleg, șoptea ea repede. Înţeleg. 

— Dacă nu înţelegi, te voi mustra cu cea mai mare plăcere. 


VP - 108 


Bărbatul își înfigea o mână în părul ei, iar cu cealaltă se 
pregătea să o lovească. 

— înţelegi? 

— Înţeleg, spunea ea cu ochii holbaţi de frică. 

— Poate ai înţelege mai bine dacă te-aș mustra, cum făceam 
la început? 

Jelena începea să tremure sub el și să clatine din cap pe 
pernă. 

— Nu, nu, șoptea ea. Te rog, nu. 

Bărbatul lăsa pumnul în jos și o mângâia pe obraz. 

— Liniștește-te, Păpușă, spunea el cu o voce mieroasă. Noi nu 
ne rugăm. Nici tu, nici eu. 

Jelena respira încet sub greutatea lui. Așteptând să vadă ce 
urmează. 

— Nu trebuie să-ți fie teamă de mine, Păpușă. Niciodată. Tot 
ce fac eu, Păpușă, e spre binele tău. Spre binele nostru. Ştii 
asta. Nu-i așa? 

Jelena înclina din cap, gâfâind. 

— Da, știu. 

— Foarte bine, replica Bărbatul și se întindea alături de ea. 
Fiindcă, atunci când vom începe lupta, când vom începe 
campania menită să trezească păcătoasele din somnul lor dulce, 
nu va fi loc de nicio greșeală. 

o... 

Alex Recht avu timp doar să treacă în fugă pe la cartierul 
general înainte de a se îndrepta spre aeroport. Fredrika îi spuse 
că primise un telefon de la compania la care lucra Gabriel 
Sebastiansson, apoi Alex vorbi cu Peder, care tocmai ieșise din 
apartamentul Sarei. Peder confirmă că Sara mergea și ea la 
Umeă, împreună cu părinţii ei, ca să identifice fetița moartă. 
Alex le aminti Fredrikăi și lui Peder să întrebe dacă familia 
Sebastiansson avea rude sau cunoștințe în Umeå. 

Apoi luă un taxi spre Arlanda. Nu credea că va rămâne mult în 
Umeă, probabil avea să se întoarcă în aceeași zi. Fără prea 
multă tragere de inimă, îi trimisese pe Peder și pe preotul de 
serviciu să o înștiințeze pe Sara. Desigur, Peder nu era cel mai 
indicat pentru această misiune, dar a o trimite pe Fredrika ar fi 
fost și mai puţin oportun. 

Cei care duceau o viaţă disfuncţională din punct de vedere 
emoţional nu puteau face față unei sarcini atât de delicate 
precum anunţarea morţii unei persoane. 

Alex își sprijini capul de tetieră pe bancheta din spate a 
taxiului. Cadavrul Lilianei fusese găsit în fața secţiei de urgență 
din Umeå în jurul orei unu noaptea. Alex înţelesese că fetiţa 
fusese găsită de o asistentă și de medicul de serviciu, întinsă pe 
alee, goală și udată de ploaie. Cineva îi scrisese pe frunte 
cuvântul „Nedorită”. 

Copilul era mort. Nu se încercase resuscitarea lui. Cauza 
morții încă nu fusese stabilită, dar o examinare iniţială a 
cadavrului indica faptul că fetița era moartă de aproximativ 
douăzeci și patru de ore. Ceea ce însemna că supraviețuise doar 
câteva ore după ce fusese răpită. Doar câteva ore. Dacă Alex și 
echipa lui ar fi știut că aceasta era marja de timp cu care aveau 
de-a face... 

Dar tocmai aceasta era problema. Nu știuseră. Și nu 
avuseseră niciun motiv să se aștepte la așa ceva. Sau 
avuseseră? 

Alex simţi un nod mare în gât și înghiţi de câteva ori ca să 
scape de el. Își căută repede mobilul și sună acasă la Viktoria, 
fiica lui. Viktoria răspunse la al cincilea apel și, după vocea ei, 
Alex își dădu seama că o trezise. 

— Îmi pare atât de bine că ai răspuns, zise el cu o voce 
pierită. 

Viktoria, obișnuită ca tatăl ei să o sune din când în când la ore 
nepotrivite, nu spuse prea multe și închise fără să își dea seama 
de ce anume îi telefonase. Nu conta. Experienţa îi spunea că va 
afla până la urmă. Poate după ce va suna din nou, poate chiar 
înainte. 

Alex, fericit și ușurat, își vâri mobilul în buzunar. 

O parte din el sperase mereu, ca toţi părinţii, că unul dintre 
copiii lui va alege aceeași carieră ca și el. Sau cel puţin ceva 
asemănător. Dar niciunul nu îi urmase exemplul. 

Viktoria se făcuse medic veterinar. Multă vreme Alex se 
agăţase de speranţa că interesul ei enorm faţă de cai ar putea 
să o împingă spre poliția călare, dar, după ce fata absolvise 
liceul și se înscrisese la facultate, își dăduse seama că 
așteptările i se năruiseră. 

Nici nu putea să se împotrivească. La urma urmei, și el își 
alesese o meserie foarte diferită de cea așteptată de părinții lui. 
Dar în sinea lui nădăjduise ca Viktoria, care semăna leit cu 
mama ei, să îi semene măcar în spirit. Nu se întâmplase așa 
ceva. Alex simțea cum îi crește inima ori de câte ori se gândea 
la ea, deși era conștient că o arată mult prea rar. Câteodată îi 
citea neliniștea și incertitudinea în ochi. 

„Eşti mulțumit de mine, tată?” părea că întreabă ea. „Am 
evoluat așa cum ai vrut tu?” 

Alex simţi din nou un nod în gât. Era atât de mulțumit, încât 
însuși cuvântul „multțumit” suna banal într-un astfel de context. 

De fapt, era mulţumit de ambii copii, nu numai de Viktoria, ci 
și de fratele ei mai mic, Erik. Fiul lui, eternul căutător. Alex știa 
că exagera într-un fel dacă își considera copilul mai mic un 
căutător când nici măcar nu împlinise douăzeci și cinci de ani, 
dar, cinstit vorbind, nu îl vedea pe Erik prinzând rădăcini 
vreodată. In niciun caz. Nu după stilul lui de viață. 

O vreme, imediat după terminarea liceului, Erik dăduse 
impresia că ar putea opta pentru o carieră militară. Alex nu prea 
voia ca fiul lui să intre în armată, dar, dacă se dovedea o 
alegere inspirată, nu avea niciun fel de obiecţii. Erik, însă, 
abandonase școala de ofițeri, spunând că vrea să se facă pilot. 
Și, cu toate că nimeni nu înțelegea cum, băiatul ajunsese la o 
școală de piloţi din Skâne. Apoi intervenise altceva și, spre 
marea uimire a părinţilor, părăsise școala și ţara ca să se mute 
în Columbia, împreună cu o femeie pe care o întâlnise la un curs 
seral de limba spaniolă. Femeia era cu zece ani mai mare și 
tocmai își părăsise soțul. Alex și Lena pur și simplu rămăseseră 
fără grai, lăsându-și fiul să plece fără să protesteze prea mult. 

— Se va sătura și de ea, cât de curând, spusese Lena, 
încercând să îl consoleze. 

Alex nu făcuse decât să clatine din cap, cu resemnare. 

Veștile despre viața fiului de pe cealaltă parte a planetei 
ajungeau la ei sub forma unor e-mailuri și a telefoanelor date de 
băiat, dar și prin intermediul Viktoriei. Cum era de așteptat, 
relația cu femeia se destrămase, dar nu rămăseseră deloc 
surprinși când Erik își găsise pe altcineva și se hotărâse să mai 
rămână acolo un timp. Se împlineau doi ani de când trăia în 
Columbia, fără ca Alex să îl fi văzut în tot acest timp. 

Ar trebui să mergem noi la el, gândi Alex. Să îi arătăm că îi 
ducem grija. Atunci poate că se va întoarce. Și nu îl vom mai 
pierde. ` 

Privi absent pe geamul taxiului. Soarele strălucea. Işi simți 
gura uscată. A naibii zi își alesese vara ca să își facă apariția. 

e 

Peder Rydh fu copleșit de lumina puternică a soarelui în clipa 
în care ieși din clădirea în care locuia Sara Sebastiansson. Se 
simţea groaznic. Avea pielea ca de găină. Țipetele Sarei încă îi 
mai răsunau în cap. Bietul de tine, se căină el. Nu putea, nu 
voia, pur și simplu refuza să își imagineze că i s-ar putea 
întâmpla ceva asemănător. Copiii lui Peder nu vor dispărea 
niciodată. Copiii aceia erau ai /ui, nu ai altcuiva. Işi promise 
solemn ca, de acum încolo, să aibă mai multă grijă de ei. 

Zgomotul ușii care se deschise în urma lui îl făcu să tresară. 
Tatăl Sarei Sebastiansson păși cu prudență pe trotuar și se opri 
lângă perete. Peder putea jura că omul îmbătrânise brusc în cele 
cincisprezece minute care trecuseră de la sosirea lui Peder și a 
preotului. Părul lui cărunt părea fără viaţă, iar în ochi avea atâta 
disperare, încât lui Peder îi veni greu să îi susţină privirea. Se 
simţi și mai rușinat fiindcă, nefiind în stare să conducă, trebuia 
din nou să sune după un taxi. 

— Spuneţi-mi, vă rog, zise bărbatul mai în vârstă înainte ca 
Peder să spună ceva. Există vreo șansă ca fetița găsită moartă 
să nu fie Lilian? 

Peder înghiţi în sec și simţi cum i se strânge stomacul când 
văzu cum celălalt izbucnește în plâns. 

— Nu cred, răspunse el repede. Am primit mai multe fotografii 
și suntem aproape siguri că ea este. Mai e și faptul că e rasă în 
cap... Îmi pare rău, dar suntem aproape siguri. 

Tatăl Sarei răsuflă adânc. 

— Sigur, așteptăm să o vedeţi și dumneavoastră, dar, cum 
spuneam, nu avem niciun dubiu. 

Tatăl Sarei înclină din cap, încet. Lacrimile lui cădeau ca niște 
stropi grei de ploaie pe puloverul negru, iar petele se întindeau 
mereu, parcă apăsând și mai tare umerii gârboviţi. 

— Am știut tot timpul că se va termina prost, eu și soția mea. 

Peder făcu un pas spre el. Făcu un pas spre el și își vârî 
mâinile în buzunare. Imediat își dădu seama de gest și își scoase 
mâinile. 

— Vedeţi dumneavoastră, eu și mama Sarei o avem numai pe 
ea. Și ne-am dat seama, imediat, în clipa în care Sara l-a întâlnit 
pe individul ăla, că se va termina prost. 

Vocea îi tremura și ochii lui priviră departe, dincolo de Peder. 

— In ziua în care ni l-a prezentat, i-am spus soţiei că e soi rău. 
Dar se iubeau atât de mult. Sara era atât de îndrăgostită. Chiar 
dacă începuse să se poarte urât cu ea din primele zile. Ca să nu 
mai pomenesc de vrăjitoarea de maică-sa. 

Peder se încruntă și îl întrerupse: 

— Dar, din rapoartele poliţiei, reiese că de-abia după câţiva 
ani de la căsătorie a început să o maltrateze. Cine are dreptate? 

Bărbatul mai în vârstă clătină din cap. 

— N-o lovea, dar sunt și alte metode de a face rău cuiva. De 
exemplu, umbla cu alte femei, tot timpul. Aproape de la început. 
Dispărea în unele seri fără să spună nimic, unele weekenduri le 
petrecea în altă parte. Dar Sara îl primea înapoi de fiecare dată. 
lar și iar. Pe urmă s-a născut Lilian. Care pur și simplu a legat-o 
pe Sara de mâini și de picioare. 

Brusc, aerul păru prea greu și tatăl Sarei se înfioră. Apoi 
răsuflă adânc, umerii îi căzură din nou, iar lacrimile o luară și 
mai repede la vale, pe obraji. 

— Când s-a născut fetița, am crezut că ginerele nostru se 
liniștește. Toţi prietenii noștri ne-au felicitat, dar... Era, desigur, 
un nou început, dar... După aceea n-a mai fost cale de 
întoarcere, după aceea a devenit din ce în ce mai clar că va fi un 
dezastru. 

— Credeţi că..., începu Peder ezitant. Credeţi că Gabriel 
Sebastiansson are vreo legătură cu ceea ce i s-a întâmplat 
fetiţei? 

Celălalt ridică privirea și îl privi în ochi. 

— Omul ăsta e întruchiparea răului, răspunse el cu vocea 
obosită, dar fermă. E în stare de orice, numai să o facă să sufere 
pe Sara. E în stare de orice. 

Tatăl Sarei se clătină și era să cadă, dar Peder îl prinse la 
timp. Bătrânul se lăsă greu în brațele lui, plângând ca un copil. 

e 

După puțin timp Peder părăsi centrul orașului și se îndreptă 
spre locul de muncă al lui Gabriel Sebastiansson. Inghițea 
mereu ca să își oprească lacrimile. Apoi își aduse aminte că încă 
nu îi telefonase Ylvei. 

Își strânse tare mobilul. Pe unde va scoate cămașa? Mda, Ylva 
va trebui să mai aștepte. Întârziase deja la întâlnirea stabilită cu 
colegul lui Gabriel. 

Martin Ek îl întâmpină la intrarea principală în SatCom. Peder 
văzu că e agitat și încordat. În general, Peder nu prea se 
pricepea la oameni, dar, în cazul lui Martin Ek, era clar că avea 
nervii întinși. La maximum. 

— Vă mulţumesc că aţi venit atât de repede, spuse Martin Ek, 
strângându-i mâna. 

Peder observă că are mâinile ude de transpiraţie și văzu cum 
și le șterge de pantaloni. Incântător. 

Martin Ek nu mai vorbi decât după ce urcară în liftul care îi 
purta spre etajul unde își aveau birourile directorii executivi. 
instinctul îi spuse lui Peder că liftul era prea mic și că stăteau 
prea aproape unul de celălalt. Spera din toată inima că nu mai 
mirosea a băutură. 

— Azi-dimineaţă am intrat în biroul lui, zise Ek, privind drept 
în faţă. Aveam nevoie de un raport trimestrial foarte important 
și Gabriel nu răspundea pe mobil. Am încercat de nu știu câte 
ori. Dar nu mi-a răspuns. 

Peder înțelese că Martin Ek încerca să justifice faptul că îi 
accesase computerul, ceea ce era inutil. 

— Înţeleg, zise el ca să îl liniștească, ieșind din liftul prea mic 
de îndată ce se deschise ușa. 

Martin se relaxă un pic și îl conduse discret pe Peder spre 
biroul lui. Pe drum Peder văzu mai multe sprâncene ridicate și 
se întrebă dacă nu ar fi mai bine să fie prezentat personalului de 
acolo. În cele din urmă hotărî că nu e cazul, cel puţin pe 
moment. 

Martin răsuflă ușurat când ajunseră în biroul lui, îi făcu semn, 
îndatoritor, vizitatorului să ia loc și se așeză la masa de lucru. 
Luă în mâini tamponul de sugativă și își drese glasul. 

În spatele lui, Peder văzu un șir de fotografii în rame pline de 
culoare. Fotografiile emanau căldură și armonie. Peder văzu că 
Martin are trei copii, toţi probabil sub zece ani, și o soţie 
frumoasă. Dacă fotografiile spuneau adevărul, Martin avea o 
căsnicie solidă și își iubea soţia îndeajuns ca să se uite la ea în 
fiecare zi. Peder simţi că se ofilește, în timp ce stătea acolo, pe 
scaunul vizitatorului. Era o rușine pentru neamul bărbătesc. Și 
Alex avea o grămadă de fotografii de familie în biroul lui, nu? 

— Deci am intrat în biroul lui Gabriel ca să iau raportul, reluă 
Martin, obligându-l pe Peder să se concentreze asupra 
cuvintelor lui. Avem dreptul, dacă nu se poate altfel. In plus, 
șeful nostru, al meu și al lui Gabriel, mi-a dat permisiunea. 

Peder înclină din cap, puţin mai nerăbdător de data aceasta. 

— N-am gasit raportul. Am căutat prin fișetele lui; avem fișete 
speciale, sigure, unde păstrăm documentele importante. 
Secretara noastră are chei pentru toate. 

O altă pauză, de efect. 

— Văzând că nu găsesc raportul, m-am gândit că trebuie să 
aibă cel puţin o copie în computer, pe care s-o printez. 

Martin își schimbă poziţia pe scaun și, brusc, familia lui 
dispăru din raza vizuală a lui Peder, acesta fiindu-i mai mult 
decât recunoscător. 

— Așa am dat de fotografii, zise Martin aproape în șoaptă. 
Vreţi să le vedeți? 

Peder discutase puţin cu Alex despre acest subiect. Dacă 
fotografiile încălcau în vreun fel legea, era extrem de important 
ca accesarea computerului să fie cât mai corectă, pentru ca 
poliția să nu fie acuzată că a obţinut în mod ilegal informaţiile 
despre Gabriel  Sebastiansson, stocate pe hard disk-ul 
computerului de la serviciu. Dar, dacă informaţiile erau 
prezentate de o terță persoană care accesase computerul lui 
Gabriel din proprie iniţiativă, Peder nu avea niciun motiv să nu 
arunce o privire pasivă asupra lor. Și totuși, simţi instinctiv că 
acesta era unul dintre ultimele lucruri pe care voia să le facă. 

— La telefon n-aţi vrut să-mi spuneţi despre ce e vorba, zise 
el încet. Poate îmi spuneţi acum, înainte să mă uit la ele. 

Martin Ek se foi pe scaun. Ochii îi rătăciră spre o fotografie din 
faţa lui, probabil mezinul lui. Işi drese glasul din nou, palid la 
față și ţeapăn. Privi fix în ochii lui Peder. Apoi răspunse cu doar 
două cuvinte: 

— Pornografie infantilă. 

o... 

Fredrika Bergman părăsi repede orașul la volanul mașinii și se 
îndreptă spre Flemingsberg. Se întrebă dacă ceea ce făcea 
acum încălca regulamentul. Alex îi ceruse în mod explicit să se 
concentreze asupra discuţiilor cu familia și cele mai apropiate 
cunoștințe ale Sarei. li ceruse să discute în primul rând cu 
Teodora Sebastiansson și să afle ce legătură avea Umeå cu 

acest caz. Nicidecum nu îi ceruse să meargă până la 
Flemingsberg ca să verifice o gară de care nimeni nu se arătase 
interesat. 

Dar iat-o în drum spre gară. 

Parcă în fața clădirii Procuraturii, aproape de gară. Privi în jur 
în timp ce cobora din mașină. Blocurile viu colorate, unde își 
vizita din când în când prietenele, în anii studenţiei, se profilau 
pe cer dincolo de șine. Spitalul era chiar în spatele lor. Simţi 
cum i se strânge stomacul când văzu semnele care arătau cum 
se ajunge acolo și gândurile îi reveniră automat la Spencer. 

L-aș fi putut pierde, își spuse Fredrika. Și aș fi rămas singură. 

Drumul de la mașină la gară o făcu să transpire. Își scoase 
jacheta și își suflecă mânecile bluzei. O deranja că în ultimul 
timp se gândea atât de mult la Spencer. N-ar fi mai bine să se 
gândească la cererea de adopţie pe care o trimisese de ceva 
timp? Brusc, dragul de Spencer părea mai insistent, zi și noapte. 
Fredrika simţi cum i se mișcă pământul sub picioare. Işi imagina 
oare sau relaţia cu Spencer se schimbase de la începutul verii? 
Se întâlneau mai des și parcă era... altfel. 

Dar îi venea greu să spună ce anume era altfel. 

Relaţia mea cu Spencer ţine de mai bine de zece ani și 
niciodată nu am sperat mai mult de atât, niciodată nu am văzut- 
o altfel decât este, se gândi Fredrika. De aceea nu are rost să 
complic lucrurile tocmai acum. 

Intră în gară și privi în jur. Spre fiecare peron cobora o scară 
rulantă. În capătul îndepărtat erau o scară rulantă și mai multe 
trepte spre peronul unu, unde soseau trenurile intercity care 
mergeau în nordul Stockholmului. Pe acolo trebuie să fi coborât 
Sara, valvârtej, când pierduse trenul. 

Se duse la casa de bilete de lângă barierele lăsate, pentru 
navetiști, pe peroanele doi și trei, și își arătă legitimaţia. Se 
prezentă casierei și explică pe scurt de ce se află acolo. Tânăra, 
înghesuită în spaţiul acela strâmt, se ridică imediat, dându-și 
seama, după privirea Fredrikăi, că era important să răspundă cu 
toată seriozitatea. 

— Aţi fost de serviciu joia trecută? 

Spre ușurarea Fredrikăi, tânăra încuviință din cap. Termina 
repede aici. 

— Vă aduceți aminte de o femeie care avea un câine bolnav? 

Tânăra se încruntă, apoi înclină iar din cap. 

— Da. Da, mi-aduc aminte. O tânără înaltă și slabă? Cu un 
alsacian mare? 

Fredrika simţi cum îi stă inima în loc, amintindu-și cum o 
descrisese Sara pe femeia care o reținuse în Flemingsberg. 

— Da, zise ea, străduindu-se să nu pară prea emoţionată. Se 
potrivește cu semnalmentele primite de noi. 

Tânăra zâmbi. 

— Mi-o aduc aminte foarte bine, spuse ea, aproape triumfător, 
reacţie care o făcu pe Fredrika să se gândească la polițistul de 
la Gara Centrală din Stockholm când Lilian fusese dată dispărută 
și la felul în care îi primise pe ea și pe Alex. Am auzit mai târziu, 
la știri, despre fetița care a dispărut din tren. Tânăra cu câinele 
a ajuns aici o dată cu trenul de Goteborg și a așteptat un timp. 
Mi-aduc aminte fiindcă eu am ajutat-o pe mama fetiţei să dea 
telefon la centrul nostru de control după ce-a pierdut trenul. 

Fredrika zâmbi. Excelent. 

— Încotro mergea? Dacă vă puteţi aminti și asta. 

Tânăra privi derutată. 

— Femeia care și-a pierdut copilul? 

— Nu, răspunse Fredrika calm. Femeia cu câinele. 

— Nu știu. Voia doar să coboare pe peron ca să întâmpine pe 
cineva care tocmai sosea. M-a întrebat unde trage trenul de 
Goteborg. 

— Aha. Și ce s-a mai întâmplat? 

— Păi, mi-am dat seama că ceva nu e în regulă cu câinele. 
De-abia se ţinea pe picioare; tânăra îl tot trăgea de lesă. Pe 
urmă l-a împins în fața ei. l-am văzut cum coboară cu scara 
rulantă, pe urmă am auzit-o strigând. Pe femeia cu câinele... De- 
abia după vreo două minute a apărut din nou cu femeia cu părul 
roșu, care o ajuta. La început am crezut că se cunosc, dar, când 
trenul X2000 s-a pus în mișcare, roșcata a început să ţipe ca din 
gură de șarpe și s-a repezit pe scară în jos, spre peron. Striga 
mereu „Lilian”. 

Fredrika simţi un nod în gât. 

Își drese glasul. 

— Și femeia cu câinele ce-a făcut? 

— A suit câinele într-un cărucior poștal care era chiar acolo, 
răspunse tânăra arătând pe geam. 

Fredrika privi, dar nu văzu niciun cărucior. 

— Dacă stau bine să mă gândesc, n-am mai văzut cărucioare 
din astea pe-aici, dar pe moment am crezut că l-a lăsat vreun 
poștaș acolo. 

Fredrika trase adânc aer în piept. 

— În fine, în clipa aceea mi-am dat seama că nu se cunosc, 
femeia cu câinele și cealaltă. Și, din câte am văzut eu, femeia cu 
câinele nu era însoţită de nimeni. Am crezut că persoana pe 
care o aștepta nu mai venise și, cum câinele era bolnav, se 
hotărâse să plece. Ceva firesc, din moment ce câinele trăgea să 
moară. 

Fredrika înclină din cap, încet, dar în sinea ei era din ce în ce 
mai convinsă că femeia cu câinele coborâse pe peron doar ca să 
o întârzie pe Sara Sebastiansson, să o facă să piardă trenul. 

— Credeţi că femeia cu câinele are vreo legătură cu copilul 
dispărut? întrebă tânăra casieriță, curioasă. 

Fredrika se sili să zâmbească. | 

— Nu știu, răspunse ea repede. Incercăm să vorbim cu toţi cei 
care au văzut ceva. Credeţi că aţi putea să o descrieţi în 
amănunt pe femeia cu câinele dacă v-aș trimite pe cineva care 
să-i facă portretul-robot? 

Tânăra se îndreptă de spate și privi încrezătoare. 


— Desigur. 
Fredrika îi luă datele de contact și îi ceru numărul de telefon 
al centrului de control al Căilor Ferate Suedeze. li mulțumi 


pentru amabilitate și îi spuse că va reveni. 

Tocmai se îndepărta când tânăra strigă după ea: 

— O clipă! 

Fredrika se întoarse. 

— Aţi găsit fetița? 

e 

Există imagini care sunt mai elocvente decât o mie de 
cuvinte. Există și imagini pe care pur și simplu nu vrei să le vezi, 
fiindcă nu vrei să ai de-a face cu cuvintele legate de ele. Așa 
erau fotografiile stocate în computerul lui Gabriel. Ca să evite 
riscul de a da alarma inutil, Peder se uită la una dintre ele. 
Regretă imediat, cum avea să regrete tot restul vieţii. 

Fotografiile erau ascunse într-un fișier numit „Rapoarte, 
trimestrul 2, versiunea 3”, cel care îi atrăsese atenţia lui Martin 
Ek. Negăsind raportul de care avea nevoie, deschisese acest 

fișier plin de fotografii dezgustătoare pe care nicio persoană 
normală nu ar fi vrut să le vadă. 

Din taxiul care îl ducea înapoi la cartierul general, Peder își 
sună colegii pentru un nou mandat de arestare pe numele lui 
Gabriel Sebastiansson, de data aceasta pentru acuzaţia de 
pornografie infantilă. Foarte curând Gabriel avea să fie dat în 
urmărire generală. Analiza fotografiilor - Cum de se întâmpla 
așa ceva? Cine își dorea să se uite la scârboșeniile astea? - avea 
să demonstreze dacă Gabriel se făcea vinovat de exploatarea 
sexuală a copiilor sau doar se mulțumea să îi privească pe alţii 
cum o fac. Peder simțea cum crește în el groaza că ar putea 
găsi și fotografii cu Lilian, deși raţiunea îi spunea că ar fi fost 
prea mult. 

ÎI sunase și pe Alex, care tocmai coborâse din avion în Umeå, 
ca să îi spună ultimele noutăți. 

— Încă nu știm unde ne poate duce asta, spusese Alex 
circumspect. Dar ceva îmi spune că ne apropiem încet-încet de 
adevăr. 

— Asta înseamnă că el e omul nostru? întrebase Peder, agitat. 

— Să nu ne pripim. Până-l găsim pe Gabriel Sebastiansson 
trebuie să fim deschiși la alte variante. Fredrika va trebui să 
discute cu absolut toate cunoștințele Sarei ca să vadă dacă nu 
cumva mai sunt și alţi suspecți. lar tu poți face același lucru cu 
cei din anturajul lui Gabriel. Află-i toate secretele. 

— Păi, pornografia infantilă și bătăile date nevestei nu sunt de 
ajuns? obiectă Peder, nesigur. 

Alex făcuse o pauză ca replica următoare să își facă efectul. 

— Peder, când îl găsim, nu trebuie să mai avem niciun fel de 
îndoială. Niciun fel, ai înţeles? 

— OK, spusese Peder și închisese telefonul. 

Acum o sună pe Fredrika. Privi pe geam. Soarele încă mai 
strălucea. Uimitor. 

Când Fredrika îi răspunse, Peder nu își putu reţine bucuria. 

— L-am încolţit! zise el, lipindu-și mobilul de ureche plin de 
euforie. 

— Pe cine? întrebă Fredrika, derutată. 

Peder rămase uluit, simțind cum i se ridică sângele la cap. 

— L-am încolţit pe tatăl fetiţei, spuse el exagerat de rar, 
evitând să rostească numele lui Gabriel în taxi. 

— Foarte bine. 

— Acuzaţie de pornografie infantilă, zise Peder triumfător și 
văzu cum șoferul se uită la el prin oglinda retrovizoare. 

— Poftim? 

— Ai auzit bine, răspunse Peder, căutând o poziţie mai 
comodă. Dar putem discuta despre asta la cartierul general. 
Apropo, tu unde ești? 

Fredrika răspunse după câteva clipe: 

— A trebuit să verific ceva. Oricum, ajung la birou în 
cincisprezece minute. Am și eu câteva noutăți. 

— Nu pot fi de același calibru cu ale mele, remarcă Peder, pe 
un ton superior. 

— Mai vorbim, răspunse Fredrika brusc și închise. 

Peder se simţea atât de mulţumit la sfârșitul convorbirii. Asta 
da eficiență. Echipa făcuse un lucru mare. Mă rog, fetița murise. 
Fără îndoială, asta era un eșec al poliţiei. Dar, privind 
retrospectiv, moartea ei părea, într-un fel, inevitabilă, ca și cum 
misiunea poliţiei nu ar fi fost să o salveze. Misiunea poliţiei 
fusese să îl găsească pe făptaș. Pentru Peder cel mai mult conta 
că rezolvaseră un caz macabru într-un timp-record. Curând, 
foarte curând, îl vor găsi pe Gabriel Sebastiansson. Peder va 
insista să fie de faţă la toate interogatoriile. Sperând că Fredrika 
nu va încerca să îi ia locul. 

Telefonul sună din nou. 

II scoase repede din buzunar. 

De-abia când văzu cine îl caută își dădu seama de gafă. 
Uitase complet de Ylva. 

o... 

Alex Recht mai fusese o singură dată în Umeå. De fapt, ieșirile 
lui în nord fuseseră penibil de puţine. O dată vizitase rudele 
Lenei din Gâllivare, iar altă dată - în tinereţe - se întâlnise cu o 
prietenă în Haparanda. Atât. 

După discuţia cu Peder se simțea mult mai bine decât în 
timpul zborului. Vestea că unul dintre colegii lui Gabriel 
Sebastiansson descoperise fotografii cu pornografie infantilă în 
computerul acestuia nu schimba lucrurile prea mult, dar 
confirma ceea ce, în unele privinţe, știau deja. La urma urmei, 
existau prea multe indicii care arătau spre Gabriel. Încă nu 
apăruse, își maltratase soţia și avea fotografii pornografice cu 
copii în computerul de la serviciu. 

Pentru Alex, totul era foarte clar. 

Se îndoia puţin de mobilul crimei. Îl rodea faptul că încă nu 
dăduse ochii cu Gabriel, ca să își dea seama ce fel de om era. 
Era unul care își pierduse minţile punând la cale uciderea 
propriei fiice și ducându-și planul la îndeplinire? Sau era vorba 
de altceva? O ura pe Sara atât de mult încât să o pedepsească 
prin uciderea propriului copil? 

Inspectorul-șef Hugo Paulsson îl întâmpină la aeroport. Cei doi 
dădură mâna, gravi, apoi Hugo îi arătă unde era parcată 
mașina. Alex spuse că aeroportul părea mai mare decât și-l 
amintea el, iar Hugo răspunse mormăind că, „pe măsură ce 
îmbătrânim”, nu te mai poţi baza pe memorie. Rămaseră tăcuți 
până urcară în mașină. Alex îl privi pieziș pe Hugo Paulsson. Hm, 
„pe măsură ce îmbătrânim”. După părerea lui, niciunul dintre ei 
nu era bătrân. Arătau cam de aceeași vârstă. Părul celuilalt 
poate era un pic mai cărunt și mai rar, dar, în general, amândoi 
arătau la fel de tineri și de sănătoși. 

— Copiii ne ţin tineri, Alex, spunea Lena uneori. 

Observă, fără să comenteze, că Hugo nu purta verighetă. 
Poate că nu avea nici copii... 

— Recht, nu cumva un nume german? întrebă Hugo, rupând 
tăcerea. 

— În parte german. Evreiesc. 

— Evreiesc? repetă colegul lui, privindu-l de parcă ar fi fost 
ceva ieșit din comun să aibă un nume de familie evreiesc. 

Alex schiță un zâmbet. 

— Dar, e o poveste lungă. Din varii motive, la naștere, bunicul 
din partea tatălui meu a primit numele de familie al mamei lui, 
Recht. Dar, cum tatăl meu nu era evreu, familia nu a respectat 
niciodată tradiţiile evreiești. Deci singurul din familie care poate 
fi socotit evreu e bunicul meu. 

Alex văzu că Hugo răsuflă ușurat, dar nu insistă asupra 
subiectului. 

— Dosarul e în torpedou, zise Hugo. Vă puteţi uita, dar să fiți 
pregătit pentru orice. ` 

Alex înclină din cap și scoase dosarul. Il deschise cu grijă, 
aproape respectuos, și scoase cele câteva fotografii. Dădu iar 
din cap. Era sigur Lilian, nicio îndoială. 

Simţi un junghi în inimă. Sara Sebastiansson și părinţii ei 
veneau cu avionul următor - fuseseră reținuți în trafic pe drumul 
spre Arlanda. Odată ajunși în Umeă, vor confirma identitatea 

copilului. Alex se uită din nou la fotografii, una după alta, 
înfiorându-se. De fapt, procedura de identificare era inutilă și 
plină de cruzime. Nu exista nici cel mai mic dubiu că fetița 
aceea era Lilian. 

Alex își schimbă poziţia. Saabul vechi avea scaunele tari, 
simţea cum îl ia durerea de spate chiar și într-o călătorie atât de 
scurtă. 

— M-am gândit să mergem direct la spital, spuse Hugo 
Paulsson. Am stabilit o întâlnire cu medicul legist, care poate 
prezenta un raport preliminar asupra cauzei morții. Bănuiesc că, 
după identificare, cazul va fi preluat de criminaliștii din 
Stockholm... 

— Așa e. Spuneaţi că, în momentul în care a fost găsită, fetița 
era moartă de douăzeci și patru de ore. 

— Întocmai. A fost găsită în jurul orei unu noaptea. 

Asta însemna că Lilian supraviețuise mai puţin de o zi după 
dispariția ei din tren. Și că era moartă când mama ei primise 
pachetul cu hainele și părul. 

— Aţi vorbit cu persoanele care au găsit-o? 

Hugo încuviinţă din cap. Da, vorbiseră și cu medicul, și cu 
asistenta despre cele întâmplate. Amândoi descriseseră totul în 
amănunt și asupra lor nu plana nicio suspiciune. 

— Există vreun indiciu cum că fetița ar fi putut fi ucisă aici, în 
Umeå? întrebă Alex precaut. 

Întrebarea era importantă fiindcă răspunsul stabilea care 
autoritate polițienească își asuma responsabilitatea anchetei. 
Locul faptei, și nu locul în care fusese descoperit cadavrul 
decidea acest lucru. 

— Greu de spus. Fetiţa a stat ceva timp acolo, în ploaie - 
poate o jumătate de oră -, s-ar putea ca mai multe probe să fi 
fost curățate de apă. 

Alex dădu să deschidă gura, dar Hugo continuă: 

— Mirosea a ceva fetița, a acetonă poate. Noi credem că 
cineva a încercat s-o spele, dar n-a mai apucat să termine. Și i-a 
tăiat unghiile din carne. 

Alex oftă adânc. Dintr-un motiv obscur, aceste detalii îl 
convingeau și mai mult că Gabriel Sebastiansson răpise fetiţa. 
Cineva încercase să înlăture toate probele. Cineva îi tăiase 
unghiile din carne pentru ca poliția să nu îi găsească nimic sub 
ele. Ucigașul era clar o persoană dotată cu oarecare inteligenţă. 

Dar de ce lăsase cadavrul tocmai în faţa spitalului din Umeå? 
Acela era locul în care ucigașul voise ca fetița să fie găsită. Dar 
de ce? _ 

Își bate joc de noi, gândi Alex posomorât. Îşi bate joc de noi, 
ne aruncă fetița la picioare. Priviţi, spune el, priviţi cât de 
aproape sunt. Dar tot nu mă vedeți. 

Hugo arătă ceva pe geam. 

— Am ajuns. Aici e spitalul. 

o... 

Fredrika Bergman telefonă la Căile Ferate Suedeze de îndată 
ce termină de vorbit cu Peder. Se prezentă și spuse că sună în 
legătură cu fetiţa dispărută din trenul X2000 de Göteborg, în 
urmă cu două zile. Insul care îi răspunse știa despre ce era 
vorba. 

— Am doar o singură întrebare, zise ea. 

— Vă rog. 

— Aş vrea să știu din ce cauză trenul nu a plecat la ora 
stabilită. De ce a fost reţinut în Flemingsberg? 

— Păi, până la urmă trenul a plecat cu o întârziere de numai 
câteva minute... 

— Știu, dar nu mă interesează câte minute au fost. Vreau să 
știu cauza. 

— A fost ceea ce noi numim o problemă de semnalizare. 

— Am înţeles, dar ce anume a provocat acea problemă? 

Insul oftă. 

— Cel mai probabil niște copii inconștienţi s-au jucat pe șine. 
Așa își găsesc moartea în fiecare an. De obicei nu e vorba de 
defecţiuni prea mari. Ca în Flemingsberg. Se remediază în 
câteva minute. 

Fredrika înghiţi în sec. 

— Cu alte cuvinte, plecarea trenului a fost întârziată de un fel 
de sabotaj. 

— Exact. Sau poate că un animal a încercat să tragă de 
transmiţător. Deși nu cred să se fi întâmplat așa ceva, fiindcă 
problema a fost doar la gara din Flemingsberg. 

Fredrika înclină din cap ca pentru sine. 

— Mulţumesc, atât pe moment, zise ea, reţinând numele 
insului. S-ar putea să revin cu alte câteva întrebări sau să vă 
solicit oficial o declaraţie scrisă. 

După ce închise, își încleștă mâinile pe volan. 

Nici nu îndrăznea să se gândească la ce pierduse echipa 
neurmărind această pistă atât de importantă. 

Desigur, la prima vedere asta însemna că Gabriel 
Sebastiansson acţionase împreună cu femeia din Flemingsberg. 
Inghiți în sec. Ea, una, nu credea așa ceva, dar nu avea încotro, 
cu concluzia asta trebuia să se prezinte în fața echipei. Altfel nu 
primea avizul lui Alex de a-și continua investigația pe aceeași 
linie. 

Fredrika era departe de a fi optimistă. Cazul acesta o 
deprimase încă de la început. Simţi cum i se împăienjenesc ochii 
când se întrebă dacă Sara va găsi puterea să își identifice copilul 
mort. 

e 

Cu câţiva ani în urmă, Alex nu își mai amintea exact, soacra 
lui fusese internată în spital. Diagnosticul, cancer la ficat și 
pancreas în fază terminală, o aruncase pe Lena în ghearele 
disperării. Cum va rezista tatăl ei? Cum vor crește copiii ei și ai 
lui Alex fără bunică? 

Alex nu își făcuse prea multe griji în privinţa copiilor. Sigur, 
aveau să îi simtă lipsa bunicii, dar durerea lor nu se putea 
compara cu cea a socrului său. 

— Trebuie să fim alături de tata, spusese Lena în seara în care 
aflaseră vestea. 

— Desigur. 

— Nu, mai mult de-atât. Mai mult de-atât, Alex. Acestea sunt 
momentele în care oamenii au nevoie de tot sprijinul și toată 
dragostea celorlalți. 

Amintirea soacrei bolnave incurabil îl durea și acum, când 
stătea acolo, în biroul Sonjei Lundin, la Spitalul Universitar din 
Umeå. Hugo Paulsson stătea lângă el. 

Sonja Lundin era medicul legist care stabilise un verdict 
preliminar privind cauza morții. 

— N-am știut care echipă de criminaliști va prelua cadavrul, 
spuse Sonja Lundin încruntându-se. Nu știm nici unde a fost 
comisă crima, aici sau în Stockholm. 

Alex o privi lung. Era foarte înaltă pentru o femeie și arăta 
foarte sigură de ea. Alex se simţea atras de persoanele cu o 
asemenea ţinută. Din când în când se gândea că Fredrika 
Bergman e la fel. Păcat că avea atâtea lipsuri în alte privinţe. 

— Dar am verificat cum s-a procedat în alte cazuri și am 
hotărât că, cel puţin, putem face o examinare iniţială astfel încât 
să nu împiedicăm ancheta poliţiei, continuă Sonja Lundin. Drept 
care am făcut-o. 

Medicul le prezentă succint concluziile. 

— Nu am găsit nimic care să indice că fetiţa a fost supusă 
unor violențe sau, din ceea ce am observat cu ochiul liber, că ar 
fi fost abuzată sexual, începu ea și Alex scoase un mic oftat de 
ușurare. 

Sonja Lundin observă și ridică o mână. 

— Subliniez, totuși, că abuzul sexual nu poate fi exclus până 
la o examinare mai detaliată. 

Alex înclină din cap. Ştia și el asta. 

— La început nu mi-am dat seama din ce cauză a murit, 
continuă Sonja Lundin, încruntându-se din nou. Dar, cum era 
rasă în cap, am văzut când m-am uitat mai atent. 

— Ce-aţi văzut? întrebă Hugo. 

— O rană în moalele capului. Și o puncţie la ceafă. 

Hugo și Alex înălțară sprâncenele în același timp. 

— Bineînţeles că nu pot spune cu certitudine fără analize și 
examinări mai complexe, dar concluzia mea preliminară e că 
cineva a încercat să-i înfigă un obiect ascuţit în cap și, când a 
văzut că nu merge, i-a injectat otravă în ceafă, aceasta fiind 
cauza morții. 

Hugo o privi fix. 

— Aţi mai întâlnit așa ceva? întrebă el. 

— Nu. Și nu-mi este clar de ce mai întâi a încercat să-i crape 
capul. 

— Ştiţi ce fel de otravă a fost folosită? întrebă Alex. 

— Nu, va trebui să facem câteva analize. 

Hugo nu își putu stăpâni indignarea. 

— Ce părere aveţi, fetița era conștientă când ucigașul a 
încercat să-i crape capul? Adică... 

Sonja schiţă un zâmbet. Un zâmbet cald. 

— Înţeleg ce vreţi să spuneţi, dar mă tem că nu știu răspunsul 
la această întrebare. Poate că mai întâi fetitei i-a fost 
administrat un sedativ, dar, în acest moment, nu pot fi sigură. 

Se așternu tăcerea. Hugo își drese glasul încet, iar Alex se 
trezi rotindu-și verigheta pe deget. 

Își drese și el glasul, puţin mai tare decât Hugo. 

— Și acum ce urmează? întrebă el. 

— Colegul dumneavoastră știe mai bine decât mine, răspunse 
Sonja Lundin, arătând spre Hugo. 

— Aşteptăm ca mama și părinţii ei să identifice copilul, zise 
Hugo hotărât. Dacă, în cursul zilei, nu reușim să legăm cazul de 
Umeå, diseară cadavrul va fi trimis echipei de criminaliști din 
Solna, care va face o autopsie completă. Când spuneaţi că 
trebuie să sosească mama și părinţii ei? 

Alex se uită la ceas. 

— Aterizează peste aproximativ o oră. 

e 

Fredrika răsuflă ușurată când văzu că Peder e prea absorbit 
de ceea ce face ca să o mai întrebe unde a fost și de ce nu a 
vorbit cu mama lui Gabriel. 

Peder tocmai pregătea cererea de arestare care trebuia 
trimisă judecătorului. 

— ÎI vom da în urmărire generală, spuse el, cu ochii neobișnuit 
de mari din cauza surplusului de adrenalină. 

În rest arăta destul de dărâmat. Oare ce făcuse de aseară și 
până azi? Era răvășit bine. 

Fredrika se abţinu să facă vreun comentariu pe acest subiect. 

— Vom solicita și un mandat de percheziţie, continuă el. Așa 
că du-te repede la maică-sa. Parcă spuneai că tipul are camera 
lui acolo. 

Fredrika privi nedumerită. Spusese ea asta? 

— Da, zise ea în cele din urmă, are. 

— În regulă. Deci avem nevoie de mandat ca să-i 
percheziţionăm casa din Ostermalm, camera din casa maică-sii 
și biroul. 

— Ce anume căutăm, oficial vorbind? 

— Oficial vorbind, căutăm pornografie infantilă, neoficial 
vorbind, orice lucru care ne-a putea spune unde e tipul. Tocmai 
am vorbit cu Alex, se pare că fetiţei i-a fost injectată otravă în 
cap. Gabriel ăsta e bolnav rău. 

Fredrika înghiţi în sec. Încă un detaliu grotesc care nu își 
găsea locul în felul în care vedea ea lumea. 

— Primim și întăriri, adăugă Peder. Doi anchetatori care ne 
vor ajuta să discutam cu toţi prietenii și cunoștințele familiei 
Sebastiansson. 

— OK, spuse Fredrika prudent. 

Dădu să întrebe cine îi ţinea locul lui Alex, dar își dădu seama 
că nu voia să audă răspunsul. Până la urmă tot întrebă. 

— Alex a hotărât ca eu să-i ţin locul cât lipsește, zise Peder pe 
un ton atât de triumfător, încât Fredrika simţi cum i se face 
greață. 

De-abia așteptase întrebarea, ca să își savureze răspunsul. lar 
căzuse în capcana întinsă de el. 

— Dar Alex se întoarce diseară, adăugă Peder. Asta dacă nu 
găsim legătura dintre cazul nostru și Umeå... Eu îl iau pe unul 
din cei doi anchetatori noi și mă duc la compania lui Gabriel. Am 
aflat că Gabriel are câţiva prieteni buni printre colegii lui, poate 
le-a spus ceva. Tu poţi să o iei pe cealaltă persoană - e o tipă - 
ca să discutațţi cu cei din anturajul Sarei. 

Inainte ca Fredrika să apuce să spună ceva, Peder exclamă: 

— La naiba, așa ceva mai rar! Trei mandate de percheziţie 
odată, nu te întâlneşti în fiecare zi cu o operaţiune atât de 
complexă. 

Peder părea atât de surescitat, încât Fredrika se întrebă dacă 
nu cumva luase ceva. 

— A murit un copil, spuse ea, cu vocea egală. Scuză-mă dacă 
nu pot cădea și eu în extaz. 

Și părăsi biroul lui Peder ca să își găsească noua colegă. 

e 

Peder se întrebă dacă nu ar trebui să se ducă după Fredrika și 
să o pună la punct. Cine dracu’ se credea asta ca să-i spună lui 
că nu se cade să se bucure? 

Apoi se răzgândi. Fredrika avea dreptate, cel puțin în ideea că 
acum anchetau o crimă. Dar ea era cea care nu ținea cont de 
asta, nu el. Mda, la urma urmei, nu voia să se coboare la nivelul 
ei. Și sigur nu voia ca Fredrika să îi strice buna dispoziție. După 
ce reușise să supraviețuiască discuţiei cu Ylva sau, mai precis, 
monologului ei, nu voia să lase ca o amărâtă de colegă să 
minimalizeze rezultatele anchetei. 

Se înfioră când își aminti cuvintele Ylvei. Eufemistic vorbind, 
soţia lui fusese extrem de furioasă, cu atât mai mult cu cât 
niciunul dintre colegii lui pe care Ylva îi sunase în cursul nopţii 
nu fusese în stare să îi spună unde era Peder. Ylva se gândise să 
îl dea dispărut. Peder era mai mult decât recunoscător că nu o 
făcuse; până la urmă femeia adormise pe canapea. Peder îi 
promisese că vor discuta pe îndelete când va ajunge acasă și nu 

uitase să o pună la curent și cu ultimele noutăţi în cazul copilului 
dispărut. Motiv pentru care avea să întârzie și în seara aceasta. 

Deși lui Peder îi venea greu să recunoască, Ylva se arătase 
şocată de moartea fetiţei și imediat tonul i se înmuiase. Brusc, 
devenise mult mai înțelegătoare față de meseria lui. Dar, din 
nefericire, nu prea credea că lucrase toată noaptea. Va trebui să 
înveţe să mintă mai bine, cam asta era soluţia. Sau să renunțe 
la întâlnirile cu Pia Nordh. În sinea lui nu credea că poate face 
niciuna, nici alta, dar nu găsea nimic rău în a avea ambiţii. 

Îl sună Jimmy, voia să stea de vorbă cu el. Era îngrijorat și nu 
își găsea locul. Urma un curs de artă culinară împreună cu 
ceilalți membri ai grupului de asistați și voia să știe dacă totul 
va fi în regulă. 

— Bineînţeles că va fi! spuse Peder pe tonul superoptimist pe 
care îl folosea întotdeauna când vorbea cu fratele lui. Poţi face 
absolut orice! 

— Eşti sigur? întrebă Jimmy, nu foarte convins. 

— Absolut. 

Apoi imaginile îi reveniră din nou în minte, ca un torent. Dintr- 
o vreme când totul era altfel, când Jimmy avusese curaj, iar 
Peder se temuse. 

„Pot să ajung cel mai sus, Pedda! Pot să ajung cel mai sus 
dintre toti!” 

„Nu te cred, nu te cred!” 

„Ba da, Pedda, pot să ajung cel mai sus dintre toți copiii de pe 
stradă." 

Dacă Jimmy ar fi crescut normal, gândi Peder, oare el ar fi fost 
cel mai puternic dintre noi doi? Sau s-ar fi înmuiat cu timpul? 

Reveni la cererea de arestare. Ştia că Jimmy era singura 
persoană din lume pe care nu o dezamăgise, asta de când 
devenise adult. Pe de altă parte, nu exista o altă persoană 
căreia să îi datoreze atât de mult. Și pe care să o iubească fără 
rezerve. 

Avea aproape toate datele esenţiale pentru judecător. Alte 
câteva mici detalii și cererea va fi gata. După ce își lăsa noul 
coleg la SatCom, o va urma pe Fredrika acasă la mama lui 
Gabriel. Nu avea ocazia în fiecare zi să cotrobăiască prin 
conacul unui bogătaș. 

Gândurile circulau mai ușor acum prin mintea lui Peder, la 
câteva ore după ce se trezise atât de brusc. Băuse multă apă și 

luase alte tablete de Panadol. Se întrebă dacă să plece cu 
mașina lui. Mai bine nu. Pe de altă parte, nu putea fi oprit un 
poliţist care trebuia să pună în aplicare un mandat de 
percheziţie. Cine putea fi atât de ghinionist? În niciun caz Peder 
Rydh. Era foarte convins de asta. 

e 

Ellen Lind era extrem de tulburată. Se aşteptase ca, până la 
urmă, Lilian Sebastiansson să fie înapoiată mamei ei, pentru ca 
acum, după ce aflase că fetița fusese ucisă, să fie îngrozită. 
Încercă să își sune iubitul pe mobil, chiar dacă acesta nu se 
arătase foarte înțelegător cu o zi în urmă, dar nu îi răspunse 
decât căsuţa vocală: 

„Aţi sunat la Carl. Vă rog ca, după bip, să lăsaţi un mesaj și vă 
voi contacta cât de curând”. 

Ellen oftă. Poate se vedeau un pic pe seară? Puțin probabil să 
găsească o babysitter atât de repede, dar odată și-odată tot 
trebuia să se sfârșească acest frecuș. Avea nevoie de el. Și voia 
să simtă că are dreptul să simtă așa. Voia să simtă că e bine - 
uneori - să aibă nevoie de el. Cerea prea mult? 

Îi lăsă un mesaj în cutia vocală și nu se putu abţine să nu 
plângă în timp ce îi explica ce se întâmplase. Sărmana fetiţă, 
abandonată acolo, în fața spitalului. Goală, întinsă pe spate, în 
ploaie. 

Ellen privi absent la ecranul computerului. Habar nu avea ce 
trebuie să facă. Rămânea mută de admiraţie ori de câte ori îi 
vedea pe Peder și Fredrika grăbindu-se pe coridor, mereu prinși 
într-o altă fază a anchetei. 

Alex îi lăsase instrucţiuni clare, la telefon, înainte să plece la 
Umeå: nu avea voie să scoată niciun cuvânt despre ultimele 
evenimente în cazul Lilian până când mama fetiţei nu identifica 
oficial cadavrul. Sub niciun motiv nu trebuia să intre în detalii. 
Nu trebuia să pomenească nimic despre faptul că fetița fusese 
rasă în cap sau despre pornografia infantilă găsită în computerul 
tatălui. Ellen urmărise presa online și văzuse că descoperirea 
copilului era pe prima pagină a ziarelor. 

Mats, analistul brigăzii delicte penale, o scoase dintr-ale ei cu 
un ciocănit în ușă. 

— Mă scuzaţi că vă deranjez, începu el politicos. 

Ellen zâmbi. 

— Nicio problemă, stăteam doar și... mă gândeam. 

Mats schiţă și el un zâmbet. 

— Peder spunea să ne ocupăm de mandatul privind 
interceptările. Știţi ceva despre asta? 

Văzând că Ellen nu răspunde, Mats explică: 

— Convorbirile telefonice ale lui Gabriel. 

Ellen râse scurt. 

— Mulţumesc, știu ce înseamnă... Instalarea durează în jur de 
o oră; puteţi cere durata exactă de la departamentul tehnic. 
Tele2 trebuia să ne trimită lista cu toate apelurile făcute de pe 
mobilul lui Gabriel în ultimii doi ani, dar nu știu când o vom 
primi. 

— Am primit-o acum o oră, o întrerupse Mats. Am verificat 
convorbirile lui din ultimele zile. De la răpirea copilului a dat 
doar trei telefoane, destul de lungi: unul mamei lui, unul către 
un avocat și unul în afara ţării, un număr care încă nu știu cui îi 
aparţine. Oricum, prefixul e al Elveţiei. Și a primit câteva mesaje 
scrise. 

Ellen îl privi surprinsă. 

— Elveţia? 

Mats încuviinţă din cap. 

— Da, dar, cum spuneam, nu știu pe cine a sunat acolo. lar 
dacă mama lui încă mai susține că nu l-a văzut în ultimele zile, 
minte cu nerușinare. Am verificat arhivele Tele2. Telefonul lui 
Gabriel Sebastiansson a fost activ de câteva ori în apropierea 
casei părinţilor, de marţi încoace. De fapt, până în această 
dimineață, la ora șase. 

Ellen scoase un fluierat. 

— Se precipită lucrurile, remarcă ea, gânditoare. 

— Cu siguranţă. 

e 

Fredrika conduse cu prea mare viteză spre reședința familiei 
Sebastiansson. De data aceasta nu mai telefonă ca să își anunţe 
vizita. Când sosi, nu așteptă ca degetul Teodorei Sebastiansson 
să îi arate unde să parcheze. Opri mașina scurt chiar în faţa 
casei și sări din ea înainte ca motorul să se oprească. Urcă 
treptele de la intrare din trei pași și sună de două ori. Neauzind 
nicio mișcare, sună din nou. O clipă mai târziu, auzi cum cineva 
umblă la broască și, în sfârșit, ușa se deschise. 

Teodora se înfurie la vederea ei. 

— Ce mai înseamnă și asta? strigă femeia cea măruntă cu o 
voce surprinzător de puternică. Intraţi cu toată viteza pe 
domeniul nostru și mai-mai să ne dărâmaţi ușa! 

— În primul rând, nu cred că „domeniu” e cel mai potrivit 
termen pentru casa dumneavoastră; în al doilea rând, nu am 
făcut decât să sun de câteva ori; în al treilea rând... 

Fredrika era surprinsă de forţa cu care răspundea atacului 
Teodorei și, drept urmare, făcu o pauză pentru ca efectul să fie 
și mai percutant. 

— În al treilea rând, mă tem că am câteva vești proaste. Mă 
lăsaţi să intru? 

Teodora o privi lung. Fredrika îi susținu privirea. Și de data 
aceasta femeia purta o broșă mare prinsă de bluză, chiar sub 
bărbie. De parcă rolul ei ar fi fost să îi ţină capul drept. 

— Aţi găsit-o? întrebă ea calm. 

— Aș prefera să intrăm, totuși, zise Fredrika pe un ton mai 
blând. 

Teodora clătină din cap. 

— Nu, vreau să știu acum. 

Nu își dezlipi ochii de pe fața Fredrikăi. 

— Da, am găsit-o, spuse Fredrika după ce se gândi puţin la 
posibilele implicaţii ale veștilor date unei femei de vârsta 
Teodorei Sebastiansson chiar în pragul ușii ei. 

Teodora rămase nemișcată. 

— Intraţi, zise ea într-un târziu, lăsând-o să treacă. 

De data aceasta Fredrika nu aruncă nici măcar o privire 
decorului în timp ce străbătea mica distanţă dintre ușa de la 
intrare și salon. 

Teodora se așeză încet pe un scaun de lângă masă. Spre 
ușurarea Fredrikăi, bătrâna nu îi mai oferi nimic de băut. Se 
așeză cât mai discret cu putinţă pe scaunul din fața Teodorei și 
își sprijini bărbia de mâinile împreunate. 

— Unde aţi găsit-o? 

— În Umeå. 

Teodora tresări. 

— În Umeå? repetă ea sincer surprinsă. Ce naiba... Sunteţi 
sigură că e Lilian? 

— Da, mă tem că da. Deși mama ei și bunicii din partea 
mamei urmează să o identifice oficial, suntem siguri că ea este. 

Aveţi vreo legătură cu Umeå? Sau știți dacă Sara sau fiul 
dumneavoastră au vreo legătură? 

Teodora își lăsă mâinile în poală, încet. 

— După cum cred că v-am explicat data trecută, știu foarte 
puţin despre cum își duce viaţa nora mea, răspunse ea cu 
asprime în glas. Nu, din câte știu eu, nici ea, nici fiul meu nu au 
legături deosebite cu Umeă, cum, de fapt, nu am nici eu. De 
fapt, niciun fel de legătură. 

— Aveţi prieteni acolo? 

— Dragă domnişoară, n-am fost în viaţa mea acolo. Și nici nu 
știu să fi fost cineva acolo. Cineva din familia mea. E posibil ca 
Gabriel să fi mers acolo în interes de serviciu, dar, sincer, nu 
știu. 

Fredrika așteptă câteva secunde. 

— Apropo de fiul dumneavoastră, aţi vorbit cu el? întrebă ea, 
cu mai multă hotărâre. 

Teodora păli la faţă. 

— Nu. Nu am vorbit. 

— Sunteţi sigură? 

— Foarte sigură. 

Cele două femei se priviră în ochi, un concurs - care e mai 
tare, peste masa din salon. 

— Pot să-i văd camera? 

— Răspunsul meu e același, răspunse Teodora răstit. Nu 
puteţi vedea nici măcar un metru pătrat din casa aceasta fără 
un mandat de percheziţie. 

— Intâmplarea face să am așa ceva, replică Fredrika auzind 
chiar în clipa aceea cum mai multe mașini opresc, scrâșnind din 
pneuri, pe aleea de prundiș din faţa casei. 

Teodora făcu ochii mari, cu o uimire nedisimulată. 

— Nu vă ajutați deloc fiul dacă refuzaţi să cooperaţi cu poliția 
pentru a-l prinde pe ucigașul nepoatei dumneavoastră, zise 
Fredrika ridicându-se în picioare. 

— Dacă aţi fi mamă, ați ști că un părinte niciodată nu-și 
abandonează copiii, spuse Teodora cu o voce întretăiată, 
aplecându-se spre Fredrika. Dacă Sara ar fi înțeles asta, Lilianei 
nu i s-ar fi întâmplat nimic rău. Unde era ea, femeia asta care 
nu-i bună de nimic, când a dispărut Lilian? 

Era prinsă într-o capcană întinsă de cineva care îi voia răul, 
gândi Fredrika. 

Dar nu spuse nimic. Ținuse doar o fracțiune de secundă, dar o 
văzuse. Sfârșeala din ochii bătrânei. Și vulnerabilitatea. 

Asta o face să sufere mai mult decât e gata să arate lumii, 
gândi ea. 

Apoi o însoți până la ușă ca să îi lase să intre pe polițiștii care 
așteptau afară. 

o... 

Peder Rydh rămăsese în mijlocul camerei de zi a Teodorei 
Sebastiansson și nu îi venea să își creadă ochilor. Interiorul 
arăta exact ca un muzeu și îl făcea să se simtă stingher. 
Senzaţia era accentuată de femeia în vârstă, atât de fragilă, 
care îl privea fix din celălalt capăt al încăperii. Nu clipise nici 
măcar o dată de când îi deschisese ușa, iar el o informase de ce 
se afla acolo, împreună cu colegii lui. Doar se așezase, ţeapănă, 
într-un fotoliu din colț. 

Peder făcu rapid un tur al parterului. Nici urmă de Gabriel 
Sebastiansson. El însă știa că fiul Teodorei fusese acolo. Recent. 
Era conștient de prezența lui Gabriel într-un fel pe care nu și-l 
putea explica. 

— Când v-aţi văzut fiul ultima dată? întrebă Peder din nou, 
după ce își termină turul și reveni în camera de zi. 

— Pe moment, doamna Sebastiansson nu va răspunde la nicio 
întrebare, auzi el o voce tăioasă din spatele lui. 

Se întoarse. 

Un ins pe care Peder nu îl cunoștea apăruse în cameră pe 
neașteptate. Era lat în umeri și foarte înalt. Avea trăsături aspre, 
era smead și cu părul negru. Fără să vrea, Peder simţi imediat 
respect faţă de el. 

Insul întinse mâna și se prezentă drept avocatul familiei 
Sebastiansson. 

Peder dădu mâna cu el și îi spuse pe scurt motivul pentru 
care poliţia făcea percheziţie acolo. 

— Acuzaţii de pornografie infantilă? strigă Teodora, sărind în 
picioare. Aţi înnebunit? 

Se apropie cu pași ușori de cei doi bărbați. 

— Credeam că îl căutaţi pe Gabriel! 

— După cum am explicat la început, tocmai asta și facem, 
zise Peder calm. Vă pot spune și că s-a emis un mandat de 
arestare pe numele fiului dumneavoastră. Ajutându-l, riscaţi să 
încălcaţi și dumneavoastră legea, în funcţie de infracțiunea 

pentru care va fi dat în judecată. Avocatul dumneavoastră poate 
să confirme acest lucru. 

Teodora, însă, avea din nou o privire absentă și nu părea să 
asculte ce se vorbește. Peder își înăbuși un oftat și părăsi 
încăperea. 

Urcă în grabă treptele late care duceau la primul etaj. Camera 
lui Gabriel era chiar în capul scării. 

— Cum merge? strigă el. Aţi găsit ceva? 

O polițistă scundă, care tocmai se uita sub pat, se ridică în 
picioare. 

— Nimic, răspunse ea. Dar suntem absolut siguri că a fost 
aici. Patul a fost făcut în grabă; cearșafurile sunt boţite. Sunt cât 
se poate de sigură că a dormit aici azi-noapte. 

Peder îi sustinu opinia înclinând din cap. 

— S-ar putea să aibă un laptop, zise el. 

— Mai mult ca sigur, interveni un coleg. Dar probabil că l-a 
luat cu el acolo unde s-a dus. 

— Ai dreptate, spuse Peder obosit. N-aţi găsit nicio fotografie? 

— Nici urmă de așa ceva, răspunse poliţista. 

— Am înţeles. Dar putem afirma, cu un anumit grad de 
certitudine, că și-a petrecut noaptea aici? 

Toţi încuviinţară din cap. 

— Foarte bine, mormăi Peder. Am să telefonez celorlalte 
echipe ca să văd ce-au găsit la biroul lui din Ostermalm. 

Dar primul telefon îl dădu la cartierul general, unde Ellen 
confirmă că Mats stabilise, cu ajutorul companiei de telefoane, 
că Gabriel Sebastiansson fusese în casa părinţilor. Din afară însă 
nu se primise nicio informaţie deosebită, chiar dacă fotografia 
fetitei apăruse în toată presa. Intr-adevăr, spuse ea, exista o 
persoană care văzuse cum micuța Lilian era dusă de cineva pe 
peronul din Stockholm, la puţin timp după ce trenul oprise în 
gară, deci succesiunea evenimentelor părea să se confirme. 
Altceva? Nimic nou. 

Peder sună echipa care percheziţiona biroul lui Gabriel 
Sebastiansson. Computerul fusese ridicat și acum era verificat 
de un grup de voluntari dispuși să analizeze fotografiile cu un 
conţinut atât de dezgustător. Corespondenţa prin e-mail urma 
să fie verificată separat și mult mai repede. Șeful lui Gabriel 
confirmă și că acesta utiliza un laptop al companiei, dar nu avea 
idee unde ar putea fi. Cum era de așteptat, echipa nu găsise în 

birou alte dovezi de pornografie infantilă decât cele din 
computer. 

Peder încercă apoi să discute cu noul anchetator pe care ÎI 
trimisese să ia legătura cu colegii lui Gabriel, dar acesta spuse 
că pe moment era ocupat și promise să sune el, în mai puţin de 
o oră. 

Peder nu prea știa cum să interpreteze noile informații 
obţinute în urma percheziţiei. Îl mulțumea confirmarea faptului 
că Gabriel evita poliția în mod deliberat. Ca și confirmarea 
faptului că mama lui minţise ca să își protejeze fiul. Era foarte 
bine că acum știau unde fusese acesta în ultimele zile. 

Și totuși... 

De ce era Gabriel atât de prost încât să păstreze pornografia 
infantilă în computerul de la serviciu, când avea un laptop? De 
ce se ascunsese la mama lui, când era clar că acela va fi primul 
loc în care îl va căuta poliţia? Și, dacă Gabriel Sebastiansson 
fusese cel care o ucisese pe Lilian, crima fusese comisă în casa 
mamei lui? Bunica Lilianei îi fusese complice? 

Simţea, instinctiv, că așa ceva nu era posibil. Dar era oare 
posibil ca Gabriel să își fi ţinut copilul în casa aceea fără știrea 
mamei lui? În caz că fetiţa fusese sedată? Probabil că nu. 

Privi în jur. Oare aceasta fusese casa în care murise Lilian? 
Dacă da, avea nevoie numaidecât de permisiunea judecătorului 
ca să răscolească toată casa în căutarea locului faptei. Deși Alex 
îi spusese ultima oară că spitalul din Umeă constatase că Lilian 
murise în urma unei doze de otravă injectate în craniu. O astfel 
de crimă nu putea lăsa prea multe urme. 

Apoi îl fulgeră un gând. Mats, analistul, spusese că telefonul 
lui Gabriel nu fusese folosit nici măcar o dată la nord de 
Stockholm. Dar sigur fusese folosit la sud de capitală. Dacă 
Gabriel a avut tot timpul telefonul la el, cum naiba a ajuns 
cadavrul Lilianei tocmai în Umeå? 

Oboseala îl cuprinse din nou. Creierul refuză să mai 
coopereze, iar durerea de cap îi reveni cu și mai mare 
intensitate. 

Apoi primi un telefon de la colegii care percheziționau casa lui 
Gabriel din Ostermalm. Nu găsiseră decât o cutie mare cu jucării 
sexuale. Era de discutat dacă așa ceva depășea limitele 
normalului. Echipa găsise și câteva DVD-uri fără etichetă. Din 
ele poate mai aflau ceva. 

— Aţi găsit ceva care să dovedească prezenţa copilului acolo? 
întrebă Peder dezamăgit. 

— Desigur, avea camera ei în casă, dar, din păcate, n-am 
găsit nimic care să ne arate că fetiţa a fost aici în ultimele zile. 
În coșul din bucătărie nu e gunoi, iar frigiderul e gol. Ori nu a 
mai trecut nimeni pe aici de ceva vreme, ori cineva a venit și a 
golit frigiderul. 

Peder era înclinat să accepte cea de a doua variantă. Ar fi 
interesant de știut dacă telefonul fix a fost folosit recent. Dar, pe 
de altă parte, șeful lui Gabriel Sebastiansson spunea că Gabriel 
fusese la serviciu ca de obicei, toată săptămâna trecută, inclusiv 
sâmbătă. 

Atunci trebuie să se fi întâmplat ceva care l-a făcut pe Gabriel 
să se dea la fund, să își ia concediu pe nepusă masă și să o 
mintă pe mama lui cum că trebuie să plece în interes de 
serviciu. De ce își luase toate aceste măsuri de precauţie? 
Mama lui, mai mult decât sigur, îi era incredibil de loială. Și 
totuși, dacă femeia mai avea măcar o urmă de moralitate, 
loialitatea faţă de fiul ei nu o putea determina să fie complice la 
pornografie infantilă și la uciderea unui copil. 

Peder îi anunţă pe cei din dormitorul lui Gabriel că se duce la 
apartamentul din Ostermalm.  Părăsi casa. Teodora 
Sebastiansson se încuiase împreună cu avocatul ei în camera de 
zi, motiv pentru care Peder consideră că nu mai e nevoie să le 
spună că pleacă. 

Când ieși pe aleea acoperită de prundiș pe care își lăsase 
mașina, avu o senzaţie ciudată, copleșitoare, de ușurare. Se uită 
câteva clipe la conacul masiv, din cărămidă. Apoi se uită la 
terenul pe care fusese construit, de mărimea unui parc. In acest 
loc timpul se oprise mult prea mult. 

o... 

Agitată, Jelena vâri cheia în broască. Mereu îi tremura mâna 
când era emoţionată sau agitată. Numai că acum era și una, și 
alta. Își îndeplinise misiunea. Făcuse absolut tot ce îi spusese 
Bărbatul să facă. Mersese cu mașina până la Umeă, scăpase de 
Fetus exact cum voise și unde voise el, apoi luase avionul 
înapoi. Nu o văzuse nimeni, nimeni nu bănuise ce făcea. Jelena 
era sigură că niciodată nu se descurcase mai bine. 

Liniștea o întâmpină de îndată ce închise ușa în urma ei. 

Își scoase pantofii cu greutate și îi aranjă exact unul lângă 
celălalt, așa cum insista Bărbatul ca pantofii să fie aliniaţi pe 
micul hol. 

— Salut, spuse ea cu precauţie, intrând în camera de zi. Eşti 
aici? 

Mai făcu doi pași. Prea multă liniște. 

Ceva nu e în regulă, mai mult decât sigur. 

Bărbatul se desprinse brusc din umbră. Jelena mai mult simţi 
decât văzu cum pumnul imens se abate asupra ei și o izbește 
drept în față. 

Nu, nu, nu, gândi ea, disperată, în timp ce zbură prin aer și 
căzu pe spate, lovindu-se cu capul de perete. 

Tremura de durere și spaimă, corpul ei știind că, în astfel de 
situaţii, cel mai bine era să nu reacționeze în niciun fel. Dar 
lovitura fusese atât de neașteptată și atât de năprasnică, încât 
aproape că se scăpă pe ea de groază. 

Bărbatul se repezi și o ridică în picioare. Dintr-un colț al gurii îi 
curgea sânge, iar capul îi vuia. Simţea cum o săgeta durerea în 
spate. 

— Curva dracului, nenorocita dracului, șuieră el printre dinții 
încleștaţi, cu ochii aprinși de furie, cum nu îl mai văzuse până 
acum. 

— Nu, nu, te rog, de m-ar ajuta cineva! murmură ea. 

— Trebuia să stea în poziţia fătului, zise el trăgând-o atât de 
aproape de el încât Jelena îi văzu fiecare por al feţei. Trebuia să 
stea în poziţia fătului și, pe lângă asta - pe /ângă asta! -, ce 
dracu' căuta pe asfalt? Ce-a fost atât de greu de înţeles? 

Bărbatul urlă ultimele cuvinte, luându-i piuitul. 

— Păi..., începu ea, dar Bărbatul nu o lăsă să vorbească. 

— Gura! urlă el. Gura! 

lar când încercă să explice, să explice că nu avusese timp să 
aranjeze Fetusul exact cum stabiliseră ei - cum stabilise el - și 
nici în locul cuvenit, Bărbatul urlă din nou la ea să tacă din gură 
și o amuţi cu un alt pumn în faţă. Doi pumni. Un genunchi în 
stomac. Un șut în șold când căzuse pe podea. Coastele îi 
trosniră, scoțând același zgomot precum crengile îngheţate din 
pădure, iarna. Curând nu îi va mai auzi urletele și nu îi va mai 
simţi loviturile. Văzu ca prin ceaţă cum îi smulge hainele de pe 
ea și cum o trage după el în dormitor. În clipa în care Bărbatul 

scoase cutia de chibrituri începu să scâncească. Bărbatul îi vâri 
o șosetă în gură și aprinse primul chibrit. 

— Cum preferi, Păpușă? șopti el, ridicând chibritul aprins în 
faţa ochilor ei mari, îngroziţi. Pot să mă bazez pe tine? 

Jelena înclină din cap, disperată, încercând să își scoată 
șoseta din gură. 

Bărbatul o înșfacă de păr și se aplecă spre ea. Chibritul ardea 
în continuare. 

— Nu sunt sigur, zise el, apropiind chibritul de pielea ei 
subţire, acolo unde gâtul se întâlnește cu pieptul. Nu sunt foarte 
sigur. 

Apoi lăsă ca flacăra tremurată să îi atingă pielea. 

o... 

Alex Recht și Hugo Paulsson se întâlniră cu Sara 
Sebastiansson și părinţii ei într-o așa-zisă cameră de familie la o 
oră după ce aceștia o identificaseră pe Lilian. Pereţi în culori 
calde. Fotolii și canapele moi. Mese de lemn, indiene. Fără 
tablouri, desene sau fotografii. Doar o fructieră. 

Alex o privi lung pe Sara. 

Spre deosebire de momentele de după primirea cutiei cu 
părul și, mai târziu, după ce aflase de moartea fetiţei, acum 
părea mai stăpână pe sine. Părea. În cariera lui, Alex văzuse 
destui oameni îndureraţi ca să știe că pe Sara o aștepta un 
drum lung înainte de a reveni la ceea ce se cheamă viața 
normală, de zi cu zi. Pierderea unei persoane dragi era atât de 
complexă, trecea prin atâtea momente contradictorii. Cineva, 
Alex nu își mai amintea numele, spusese odată că durerea 
intensă e la fel de periculoasă ca și mersul pe gheaţa subţire. 
Când crezi că totul e în ordine, gheața cedează și brusc te afunzi 
în cea mai cruntă dintre dureri. 

Acum Sara părea că stă pe o bucată foarte mică, dar solidă, 
de gheaţă. Alex avea senzaţia că o privește de la depărtare. 
Femeia nu era nici foarte prezentă, nici foarte absentă. Avea 
ochii roșii și umflați de-atâta plâns și ţinea un șerveţel de hârtie 
în mână. Din când în când ridica mâna și își ștergea nasul cu 
șervețelul. În rest ţinea mâinile nemișcate, în poală. 

Părinţii ei ședeau fără să scoată o vorbă, cu ochii umezi de 
lacrimi. 

În cele din urmă, Hugo rupse tăcerea. Mai întâi întrebând 
dacă vor o cafea. Apoi dacă vor un ceai. Apoi cu promisiunea că 
discuţia nu va dura mult. 

— Am vrea să înţelegem de ce am găsit-o pe Lilian tocmai în 
Umeå, începu Alex șovăitor. Aveţi cunoștințe în oraș sau în 
împrejurimi? 

La început nu răspunse nimeni. 

— Nu, nu avem cunoștințe aici, răspunse Sara într-un târziu. 
Absolut niciuna. Și nici Gabriel nu are. 

— Și n-ai fost niciodată aici? întrebă Alex, întorcându-se spre 
ea. 

— Ba da, o dată, răspunse Sara înclinând din cap. 

Lui Alex i se păru că Sara nu mai e stăpână pe capul ei, că nu 
mai reușește să îl ţină în loc. 

— Am fost aici cu Maria, prietena mea cea mai bună, în vara 
în care am terminat colegiul, șopti ea și apoi își drese glasul. Dar 
asta se întâmpla - o clipă - acum șaptesprezece ani. Am urmat 
un curs de compoziţie literară organizat de un centru din afara 
orașului, pe urmă m-am angajat pe timpul verii ca asistentă a 
unuia dintre profesori. Dar n-am stat mult, poate trei luni în 
total. 

Alex o privi gânditor. În ciuda oboselii și a suferinţei care 
păreau să îi învăluie faţa, văzu cum i se zbătea un ochi în timp 
ce vorbea. O neliniștea ceva, ceva ce nu avea nicio legătură cu 
Lilian. 

Buza de jos îi tremura puţin și scotea mereu bărbia înainte. 
Oare arăta puţin sfidătoare, în ciuda lacrimilor care îi umpleau 
ochii și amenințau să o ia la vale? 

— Ţi-ai făcut ceva prieteni aici? Poate un prieten? întrebă Alex 
evaziv. 

Sara clătină din cap. 

— Nu. Adică am întâlnit câţiva oameni drăguţi la curs, unii de 
aici, din Umeå, cu care m-am văzut de câteva ori după ce-am 
început să lucrez la centru. Dar, știți cum e, când te întorci 
acasă, totul pare atât de departe. Am pierdut legătura cu 
majoritatea. 

— Și nu ţi-ai făcut niciun dușman aici? întrebă Alex cu 
blândeţe în glas. 

— Nu, răspunse Sara și închise ochii pentru o clipă. Nu, 
niciunul. 

— Dar prietena cu care ai venit aici? 

— Maria? Nici ea. Din câte știu eu. N-am mai vorbit demult. 

Alex se lăsă pe spătarul scaunului și înclină din cap spre 
Hugo, semn că poate pune orice întrebare dorește. Alex și Hugo 
stăteau puţin în dubiu în privinţa cursului urmat de Sara, dar, ca 
să fie sigur, Hugo își notă numele colegilor pe care și-i mai 
amintea femeia. La urma urmei, alte piste de urmărit nu aveau 
în încercarea de a afla de ce cadavrul fetiţei fusese lăsat în 
Umeå. 

Pe moment, polițiștii din Umeå porneau de la premisa că 
fetita fusese ucisă în Stockholm, prin urmare ancheta trebuia 
condusă de echipa lui Alex. 

Pe de altă parte, grupul lui Hugo pusese cap la cap toate 
informațiile despre descoperirea cadavrului. Telefonul care 
initial o chemase pe asistenta Anne în parcarea spitalului fusese 
dat de pe un mobil cu cartelă. De la treizeci de kilometri de 
Umeă, undeva în sudul orașului. De atunci mobilul nu mai 
fusese folosit. În noaptea aceea nu apăruse nicio femeie gata să 
nască, însoțită de partenerul ei de viață, drept care polițiștii 
ajunseseră la concluzia că telefonul fusese dat doar ca să atragă 
un membru al personalul spitalului în parcare. Cineva voia ca 
fetita să fie găsită acolo, fără întârziere. _ 

Multe lucruri îl nedumereau pe Alex în acest caz. În același 
timp, era evident că nu se putea concentra suficient asupra lui 
aici, în Umeå. Trebuia să revină în Stockholm cât mai repede ca 
să stea în liniștea biroului său și să îl întoarcă pe toate părțile. 
Aici nu își găsea locul. Povestea asta pur și simplu nu avea 
logică. Absolut deloc. 

Vocea răgușită a Sarei Sebastiansson îi întrerupse șirul 
gândurilor: 

— Niciodată n-am regretat că o am, șopti ea. 

— Poftim? făcu Alex. 

— Pe fruntea ei scria „Nedorită”. Dar nu era adevărat. 
Niciodată n-am regretat că o am. Era tot ce aveam mai de preţ 
pe lumea asta. 

e 

Fredrika petrecu restul zilei încercând să discute cu cât mai 
mulți prieteni, cunoscuți şi colegi ai Sarei Sebastiansson, 
folosindu-se de numele furnizate de Sara și părinții ei. Lista se 

mărise după ce îi contactase pe toţi. Motiv pentru care lăsă 
câţiva dintre cei de pe listă noii colege. 

Acum avea, într-un fel, imaginea clară a Sarei. În esenţă, 
femeia era văzută ca o persoană caldă, plină de calităţi, o 
persoană cumsecade. Aproape toată lumea, chiar și cei nu 
foarte apropiaţi considerau că în ultimii ani trecuse prin 
momente extrem de dificile. Soţul ei era nesăbuit și inflexibil, 
rece și autoritar. Uneori Sara venea șchiopătând la serviciu, 
alteori purta bluze cu mâneci lungi, chiar și în toiul verii. 
Bineînțeles, nu puteau fi siguri... dar... cât de des te poţi 
împiedica și cădea atât de rău? 

Absolut toate persoanele cu care vorbiseră Fredrika și colega 
ei contraziceau opinia Teodorei Sebastiansson despre Sara - o 
mamă iresponsabilă și o soţie necredincioasă. Mai mult chiar, 
una dintre cele mai bune prietene ale Sarei le spuse că Gabriel o 
înșelase pe Sara cu alte femei încă de la început. 

— Vedeţi dumneavoastră, toţi am crezut că se va lipsi de el, 
va găsi puterea să-l părăsească, zise ea plângând. Dar a rămas 
însărcinată. Și-atunci am știut, am știut aproape sigur că jocul s- 
a terminat. Că va rămâne cu el. 

— Dar până la urmă tot l-a părăsit, nu? întrebă Fredrika, 
încruntându-se. Sunt în divorț. 

Prietena Sarei începu să plângă și mai tare și clătină din cap. 

— Noi nu credem așa ceva. Oameni ca Gabriel întotdeauna se 
întorc. Întotdeauna. 

Unul dintre amănuntele pe care le reținu Fredrika în cursul 
discuţiilor era că până și persoanele pe care Sara le considera 
„prieteni vechi” erau, de fapt, persoane pe care le cunoscuse în 
viața de adult. Nu își păstrase nici măcar un prieten din vremea 
copilăriei petrecute în Göteborg. judecând după listă, părinţii ei 
erau singurele persoane de pe coasta de vest a ţării de care se 
simţea legată. 

— Sara mi-a spus odată că, după ce l-a întâlnit pe Gabriel, a 
trebuit să întrerupă aproape orice legătură, explică prietena ei. 
Toată lumea trebuia să-i perceapă ca un cuplu, dar eu, una, cred 
că prietenii Sarei n-au acceptat ideea ca ea să stea cu el. 

Informaţiile culese în urma discuţiilor arătau că Sara nu avea 
niciun dușman, în afară de soţul ei. 

Fredrika reveni la cartierul general istovită, cu un hot-dog în 
mână. Spera din toată inima ca Alex să se fi întors. Dacă nu, va 

profita de ocazie și se va închide în birou ca să se relaxeze un 
pic. Simţea nevoia să își pună picioarele pe masa de lucru și să 
asculte piesa muzicală recomandată de mama ei, pe care o 
descărcase pe playerul ei MP3. 

— Te va ajuta să meditezi, îi spusese mama, zâmbind, știind 
că, pentru Fredrika, la fel ca și pentru ea, muzica era la fel de 
importantă precum mâncarea sau somnul. 

Dar primul care îi ieși în cale fu Peder. 

— Aaa, hot-dog! exclamă el. 

— Mmmm, făcu ea cu gura plină. 

Spre surprinderea ei, Peder o urmă în birou și aproape că se 
prăbuși pe celălalt scaun. Era clar că, pe moment, nu va avea 
parte nici de odihnă, nici de muzică. 

— Cum ţi-a mers? întrebă el cu o voce obosită. 

— Așa și așa, răspunse ea evaziv. 

Încă nu îi spusese că fusese la Flemingsberg, că trimisese 
acolo pe cineva care să facă portretul-robot al femeii cu câinele, 
din cauza căreia Sara Sebastiansson scăpase trenul. 

— Ai găsit ceva? întrebă ea. 

Peder își puse mai întâi gândurile în ordine și apoi spuse: 

— Da. Dar, ca să fiu sincer, lucrurile sunt mai încurcate decât 
am crezut. 

Fredrika se așeză la masa de lucru și îl privi atent. Peder arăta 
la fel de dărâmat. Uneori se uita la el cu dispreţ. Se purta ca un 
retardat, prost și infatuat, mereu tentat să epateze. Dar, în 
această după-amiază, când cu toţii resimţeau efectele celor 
întâmplate în ultimele zile, îl vedea cu alţi ochi. În Peder exista 
și o ființă umană. Și acea ființă umană nu se simţea prea bine. 

Își termină repede hot-dog-ul. 

Peder, puţin șovăitor, puse câteva foi de hârtie pe masă. 

— Ce sunt astea? 

— E-mailurile scoase din computerul lui Gabriel 
Sebastiansson. 

Fredrika înălță o sprânceană. 

— Le-am scos acum o oră, chiar după ce am discutat cu 
unchiul lui Gabriel. Pierdere de vreme. 

Fredrika zâmbi strâmb. În cursul zilei avusese și ea câteva 
discuţii asemănătoare. 

— Ce-i în ele? 

— Citește-le și ai să vezi. Eu nu cred că spun ceea ce vor să 
spună. 

— OK, zise Fredrika și începu să le răsfoiască. 

Peder rămase cu privirea aţintită asupra ei. Voia să îi vadă 
reacţia. Neliniștit și nerăbdător. 

Fredrika citi primul e-mail. ` 

— E un schimb de e-mailuri, explică Peder. Incepe în ianuarie. 

Fredrika înclină din cap în timp ce citea. 

Schimbul era între Gabriel Sebastiansson și cineva care își 
spunea „Tăticu Picioare Lungi”, nume despre care Fredrika, deși 
nu prea citise literatură pentru copii, bănui că vine dintr-o serie 
de cărţi cu poze, inofensive, care îi erau cunoscute. 

Gabriel și Tăticu Picioare Lungi discutau despre diverse soiuri 
de vin și stabileau degustări de vinuri. După ce citi două pagini, 
Fredrika simţi cum i se întoarce stomacul pe dos. 


Tăticu Picioare Lungi, 1 ianuarie, 09:32: Ceilalţi nu 
vor să guste vinuri de dinainte de 1998. 
Dumneavoastră ce preferaţi? 


Gabriel Sebastiansson, 1 ianuarie, 11:17: Cred că 
strugurii din 1998 n-ar fi răi, dar eu, unul, prefer un vin 
mai tânăr. Sunt sceptic în privinţa păstrării 
îndelungate. 


Tăticu Picioare Lungi, 2 ianuarie, 06:25: Unii s-au 
interesat de ţările de origine ale vinurilor și de soiurile 
de struguri. Contează pentru dumneavoastră? 


Gabriel Sebastiansson, 2 ianuarie, 19:15: Prefer 
strugurii negri celor roșii. Mă interesează mai puţin 
regiunile din care provin vinurile. Parcă aș vrea să gust 
ceva mai exotic decât ultima oară când s-a întâlnit 
cercul nostru eminent. Poate din America de Sud? 


— Dumnezeule, șopti Fredrika, simțind un nod în gât. 

— Nu-i așa că nu discută despre degustări de vinuri? întrebă 
Peder șovăitor. 

Fredrika clătină din cap. 

— Nu, zise ea. Nu cred. 

— Strugurii roșii... ar putea fi fetițe? Și strugurii negri... 
băieței? 

— S-ar putea. 

Fredrika își înăbuși o senzaţie de vomă. 

— Dumnezeule, șopti ea și își duse mâna la gură în timp ce 
citea mai departe. 


Tăticu Picioare Luni, 5 ianuarie, 07:11: Stimate 
membru! Următoarea degustare de vinuri va avea loc 
săptămâna viitoare! Furnizorul nostru ne va pune la 
dispoziţie vinuri delicioase de care ne vom bucura 
toată seara și toată noaptea. Plata se va face cu bani 
gheață, în ziua respectivă. Detalii despre locul 
degustării urmează conform înţelegerii. 


Cei doi făcură un calcul și conchiseră că, de la începutul 
anului, Gabriel Sebastiansson participase la patru „degustări de 
vinuri”. 

— Oare cum află despre locul degustării? întrebă Fredrika. 

— Nu știu, răspunse Peder cu o voce obosită. Dar am sunat un 
amic de la brigada delicte penale, care se ocupă de grozăvii din 
astea. Mi-a spus că recurg la tot felul de mijloace: chiar și 
mesaje trimise de pe telefoane mobile neînregistrate. 

— Oribil, exclamă Fredrika agitată și reveni asupra e- 
mailurilor. 

— Citește ultima foaie, zise Peder nerăbdător. 

Fredrika era mai mult decât mulţumită să sară o parte din e- 
mailuri, drept care luă ultima foaie. 


Tăticu Picioare Lungi, 5 iulie, 09:13: Stimate 
membru! Se apropie punctul culminant al verii! Am 
primit un transport neașteptat de vinuri minunate, 
provenite dintr-o extraordinară varietate de struguri, 
toate din recolta incredibilă a anului 2001! Bucuraţi-vă 
de ea săptămâna viitoare! Locul va fi anunţat altădată, 
ca de obicei, dar puteţi marca ziua de marţi, 20 iulie, 
în calendarul dumneavoastră ca pe o adevărată 
sărbătoare. Evenimentul va începe în jurul orei 16:00. 
Reţineţi, vă rog, că acest eveniment nu va avea loc în 
minunatul nostru colț de ţară, motiv pentru care ar 

trebui să vă rezervaţi cel puţin cinci ore de mers cu 
mașina. Anunţaţi-mă cât de curând dacă puteți 
participa! 


Fredrika ridică ochii imediat și se uită lung la Peder. 

— Dar... pe 20 iulie a dispărut Lilian, zise ea încruntându-se. 

Peder înclină din cap fără să scoată o vorbă. 

Se mai uitară unul la altul preț de câteva clipe. Apoi Fredrika 
răsfoi din nou e-mailurile. Alte mesaje, cu date ulterioare e 
mailului pe care tocmai îl citise, nu mai erau. 

— Săptămâna asta Gabriel a fost în concediu de luni până 
miercuri, așa a spus șeful lui, zise Fredrika, privind gânditoare. A 
plecat în pripă, fără să facă cerere, a spus că are nevoie de 
câteva zile pentru o problemă personală. 

— lar în ziua în care a fost răpită Lilian, judecând după locurile 
în care și-a folosit mobilul, Gabriel s-a aflat undeva lângă 
Kalmar, puţin după ora 22. A ţinut telefonul închis toată ziua. L-a 
deschis din nou seara, târziu. 

— Și pe cine a sunat? 

— Pe mama lui, răspunse Peder. 

Fredrika îl privi lung. 

— Să presupunem că micul lor... „eveniment”... a avut loc în 
Kalmar, începu ea și Peder înclină din cap, semn că gândeau la 
fel. S-ar potrivi unei călătorii de cinci ore. 

— Deci trebuie să fi plecat din oraș pe la ora 11 ca să ajungă 
acolo la ora 16, când s-a dat startul, o completă el. 

— Exact, spuse Fredrika emoţionată, punând foile pe masă. 
Putem stabili când a plecat din Stockholm? 

— Nu, după ora 8 n-a mai vorbit la telefon... 

— OK, nu contează. Știm că la ora 22 era în Kalmar, de unde a 
sunat-o pe mama lui. Putem presupune că, între timp, totul se 
terminase și acum era în drum spre casă. 

Fredrika se opri și îl privi în ochi. 

— În cazul ăsta, nu avea cum să o ia pe Lilian din tren, 
conchise ea. Doar dacă era în drum spre Kalmar, nu spre casă. 

Peder se foi pe scaun. 

— Sau poate că s-a hotărât să ajungă la „eveniment” mai 
târziu ca să o ia pe Lilian cu el. 

Fredrika clătină din cap. 

— Știu și eu... Dar nu văd logica. Mai întâi o ia pe Lilian și o 
suie în mașină. Apoi merge la Kalmar, la... clubul ăla de perverși 
sau ce-o fi. Apoi vine acasă cu Lilian, o rade în cap, îi trimite 
Sarei părul, o omoară și pune pe cineva să o lase la intrarea în 
spitalul din Umeå! Înregistrările de la Tele2 arată că mobilul n-a 
fost folosit la nord de Stockholm în perioada respectivă. 

Peder se îndreptă de spate. Fredrika își dădu seama că noile 
informaţii îl scoteau din răbdări. 

— Mda, făcu el. Mda... mi se pare și mie exagerat. 

Se gândi câteva clipe, apoi bătu cu pumnul în masă. 

— La naiba, e o harababură totală! Cum dracu’ le-a făcut pe 
toate? Pur și simplu nu are sens. Să fi dat telefonul altcuiva? 

Fredrika își lăsă capul pe o parte și privi scurt peste umărul lui 
Peder. | se păruse că îl aude pe Alex venind pe coridor. 

— Sau poate că aceste două lucruri nu au nicio legătură, 
spuse ea calm. 

o... 

Alex Recht părăsi Umeå după ora 16. Cadavrul Lilianei 
Sebastiansson urma să fie trimis cu avionul la Stockholm spre 
seară. 

— Să sperăm că-l găsiţi pe ticălosul ăsta înainte să omoare și 
alți copii, spuse Hugo Paulsson pe un ton sumbru când se 
despărţi de Alex. 

— Să omoare și alţi copii? repetă Alex. 

— Da, de ce s-ar opri? Asta dacă vede că scapă. 

Acel scurt schimb de replici nu îi risipi deloc starea de 
neliniște lui Alex. 

Ateriză în Stockholm cam după o oră și merse direct la 
cartierul general. 

Fredrika, Peder, Ellen, analistul de la brigada delicte penale și 
doi inși pe care Alex nu îi mai văzuse până atunci, dar despre 
care bănui că sunt întăririle, îl așteptau în Bârlog. 

— Ei, prieteni, începu Alex luând loc. De unde începem? 

Era târziu. Voia o ședință scurtă și eficientă. Apoi voia să 
meargă acasă și să se gândească la caz pe îndelete, fără să îl 
deranjeze nimeni. 

— Ce-am mai aflat? Să începem cu noile informaţii. 

Cele mai multe informaţii care apăruseră în ziua aceea 
fuseseră deja transmise prin telefon de către membrii echipei. 
Alex, însă, nu auzise ultimele amănunte despre e-mailurile și 

convorbirile telefonice ale lui Gabriel Sebastiansson. Văzu cum 
Peder și Fredrika se uită scurt unul la altul când le ceru să îl 
pună la curent cu ultimele noutăți - cât mai repede. La rândul 
lui, urma să le spună și el ce se mai întâmplase în Umeå. 

Peder își adună gândurile și începu să vorbească. Le dădu 
tuturor c6pii de pe e-mailurile dintre Gabriel și „Tăticu Picioare 
Lungi”. Apoi, spre uimirea nedisimulată a lui Alex, le proiectă un 
diapozitiv cu două cronologii. 

Alex aruncă o privire spre Fredrika. 

Idea ei, probabil, gândi el. 

După satisfacția care i se citea pe chip, avea dreptate. 

Nu era o idee rea, doar puţin diferită. Uneori era bine să vii cu 
ceva diferit, recunoscu Alex. 

— Mda, făcu Peder arătând spre cronologii. Pornind de la 
informaţiile de până acum, împreună cu Fredrika am ajuns la 
concluzia că putem aborda acest caz din două perspective. 

Peder își rezumă propria teorie. Apoi o lăsă pe Fredrika; ea 
vorbi fără să își părăsească locul pe care stătea. 

— Alternativa la teoria potrivit căreia Gabriel s-a dus la 
Kalmar cu Lilian, care e foarte posibilă, chiar dacă e mai greu 
încadrabilă în timp, e că avem de-a face cu două lucruri complet 
diferite, două infracţiuni fără nicio legătură între ele. 

Alex se încruntă. 

— Vă explic imediat, zise Fredrika repede. Știm că Gabriel o 
bate pe Sara, știm că la serviciu se uită la pornografie infantilă. 
Din acest schimb de e-mailuri se poate presupune că e un 
pedofil activ. Face parte dintr-o reţea de pedofili despre care noi 
nu știm nimic și se întâlnește regulat cu ei de la începutul 
anului. Apoi, brusc, se anunță un nou eveniment, în Kalmar. 
Gabriel își ia concediu imediat și - de înţeles - se hotărăște să-și 
mintă mama, spunându-i că în zilele respective va fi plecat în 
interes de serviciu. Promite să vină să ia cina cu Lilian, după ce 
Sara și Lilian se întorc de la Göteborg. 

Fredrika se opri o clipă ca să se asigure că toată lumea a 
înțeles. Nimeni din jurul mesei nu se arăta nedumerit. 

— Drept care se duce la Kalmar marţi dimineaţă, continuă ea, 
simțind că de emoție se înroșește la faţă. La puţin timp după ora 
14, Lilian dispare. După aproximativ o oră, oamenii încep să 
sune ca să întrebe despre ea. Gabriel are mobilul închis și e de 

negăsit chiar în acele momente. Rămâne așa până la ora 22, 
când își redeschide telefonul. 

Fredrika făcu o pauză de efect. 

— Gabriel tocmai a comis una dintre cele mai dezgustătoare 
infracțiuni când fiica lui dispare, iar poliţia îl caută exact pentru 
acest lucru. Ştie, probabil, că am găsit deja reclamaţiile făcute 
de soţia lui și bănuiește că avem declaraţii contradictorii de la 
mama lui și de la compania la care lucrează despre motivul 
plecării. E târziu și e la depărtare de câteva ore de casă. Poate 
că e vorba doar de panică. Nu vrea să meargă acasă, nu vrea să 
discute cu poliţia. N-a răpit-o el pe Lilian, dar nici nu vrea să 
spună unde se afla când fetița a dispărut. 

Fredrika trase adânc aer în piept și vorbi mai departe. 

— Dar acum nu mai are pe unde să scoată cămașa fiindcă 
bătrânei lui mame, care de obicei îi asigură alibiurile, ceva nu-i 
miroase a bine fiindcă băiatul nu i-a spus exact unde se duce. 
Firește, pe ea o sună; altcineva nu-i poate oferi un ajutor 
necondiționat. E greu de spus ce fel de plan pun la cale, cât de 
mult îi spune mamei lui, dar, probabil, cei doi se hotărăsc să 
aștepte ca Lilian să fie găsită și, până atunci, să nu facă valuri. 

— Dar, dacă Lilian ar fi fost găsită, poliţia nu s-ar fi interesat 
unde a fost Gabriel? întrebă Alex. 

— Foarte posibil, zise Fredrika, luând o gură de apă după 
atâtea explicaţii. 

Alex se uită prin e-mailurile date de Peder, citind pe sărite. 

— Dumnezeule mare! exclamă el, punând foile deoparte. 

Apoi se aplecă peste masă. 

— Are cineva vreo informaţie care să susţină versiunea 
Fredrikăi? întrebă el cu o voce moale. 

Nu răspunse nimeni. 

— În cazul ăsta, sunt înclinat să cred că, foarte probabil, 
amicul nostru Gabriel, pe care l-am căutat ca nebunii, nu e cel 
care a răpit-o pe Lilian, zise Alex. 

Apoi privi spre Peder, care ședea lângă Fredrika. 

— Sunt de acord că nu e imposibil ca Gabriel să o fi luat pe 
Lilian și să fi mers la Kalmar în aceeași zi, dar, după cum a 
subliniat și Fredrika: nu știu dacă i-ar fi permis timpul. 

Alex clătină din cap. 


VP - 148 


— Dar cum rămâne cu declaraţia Ingridei Strand? întrebă 
Peder. Femeia care a stat față în față cu Sara și Lilian, în tren. 
Ea spunea că a văzut cum Lilian e dusă în brațe... 

— ... de cineva care trebuie să fi fost tatăl ei, completă Alex 
calm. Știu, ceea ce e logic. Altfel pe cine ar fi lăsat Lilian să o ia? 
Doar dacă nu era deja drogată... Oricum, va trebui să așteptăm 
rezultatul analizelor. 

Fredrika înghiţi în sec. 

— A fost..., începu ea. Medicii legiști au constatat că a fost 
agresată sexual? 

Alex clătină din cap. 

— Se pare că nu, dar, din nou, trebuie să așteptăm raportul 
oficial, mâine dimineaţă. 

Alex căzu pe gânduri. Indiferent dacă Gabriel Sebastiansson 
era legat sau nu de dispariţia Lilianei, atât de multe informaţii 
despre o reţea de pedofili ajunseseră brusc pe biroul lui. Deși 
asta nu era problema lui; de asta se ocupa brigada regională 
sau chiar cea naţională. 

— Asta înseamnă că ne-am întors de unde am plecat? întrebă 
Peder derutat. 

Alex zâmbi. 

— Nu. Asta înseamnă că informaţiile noastre nu se mai leagă 
ca la început. Dar, cum spuneam, cred că Gabriel nu mai e 
suspectul principal, cel puţin pe moment. 

Peder oftă, dar Alex îi avertiză ridicând un deget. 

— Ceea ce nu înseamnă că Gabriel nu știe cine i-a răpit fiica. 
Nu putem exclude asta, cunoscându-i anturajul. 

Fredrika ridică o mână, șovăitor, cerând voie să vorbească. 

Alex înclină din cap. 

— Dar știm că persoana care a răpit-o pe Lilian și-a îndreptat 
atenţia spre Sara și - din câte cunoaștem noi - nu spre Gabriel, 
spuse ea calm. Părul a fost trimis pe adresa Sarei, nu a lui. 

— Deci crezi că ucigașul trebuie legat mai curând de Sara 
decât de Gabriel? interpretă Alex. 

— Da, răspunse Fredrika imediat. 

— Mai avem și alte informaţii care să susţină această opinie? 
întrebă Alex, privindu-i pe cei din jur. 

Fredrika ceru din nou voie să vorbească. 

— Da, mai avem, zise ea și se înroși. Știţi, azi am fost la 
Flemingsberg. 

Alex și ceilalți ascultară scurta prezentare a Fredrikăi, 
informaţiile culese în Flemingsberg și pe cele de la Căile Ferate 
Suedeze. Fredrika încheie asigurându-i că, după părerea ei, 
aceste informaţii nu pot fi folosite ca probe, dar că prea multe 
lucruri se întâmplaseră în același timp ca să fie vorba de o 
simplă coincidenţă. 

Alex ascultă atent, în tăcere. Apoi se încruntă. 

— Ar trebui să-ţi spun să nu mai ai astfel de iniţiative când îţi 
cer să faci alte lucruri, dar, pe moment, treacă de la mine. 

Fredrika scoase un oftat de ușurare. 

— Dacă presupunem că informaţiile obţinute de tine sunt 
adevărate, în sensul că indică o serie de acţiuni planificate 
minuţios și îndreptate împotriva Sarei, atunci avem de-a face cu 
un adevărat sadic, spuse Alex calm. Și încă unul foarte 
inteligent, care nu dă greș. Mă întreb însă ceva: de ce n-am 
găsit o explicaţie pentru asta? De ce nu știe Sara pe cine ar fi 
putut înfuria atât de mult? 

— Poate fiindcă nu-și dă seama, interveni Peder. Dacă Lilian a 
fost răpită de un psihopat, ceea ce pare probabil, motivul nu 
poate fi logic decât pentru el. 

— Va trebui să revedem toate informaţiile, zise Alex cu o voce 
vădit tensionată. Sigur ne-a scăpat ceva. Când va fi gata 
portretul-robot al femeii cu câinele? 

— E gata, răspunse Fredrika. Mai rămâne ca tânăra de la casa 
de bilete să vadă dacă e nevoie de ceva retușuri - diseară. 

— In regulă. Să trecem la altceva, spuse Alex mulțumindu-i 
Fredrikăi printr-o înclinare scurtă a capului. 

Fredrika încercă să spună ceva, dar Alex o opri. 

— Pot să vă informez pe scurt despre ce-am aflat de la Sara și 
părinţii ei în Umeå? 

Fredrika încuviinţă din cap, la fel de curioasă ca toţi ceilalți. 

Alex era conștient că îi va dezamăgi. 

Repetă ce spuseseră Sara și părinţii ei după identificarea 
oficială a cadavrului. Observă cum Fredrika îl fulgeră cu privirea 
când le povesti despre lunile petrecute de Sara în Umeå după 
absolvirea colegiului. 

Când termină, Fredrika făcu primul comentariu. 

— Azi am vorbit cu câteva dintre prietenele și colegele Sarei 
și ceea ce m-a frapat e că nu mai ţine legătura cu niciuna dintre 
prietenele vechi. 

— Întocmai, zise Alex. Din câte am înțeles, a rupt orice 
legătură cu ele după ce l-a întâlnit pe Gabriel. 

— Ceea ce înseamnă că, atunci când încercăm să stabilim 
care este cercul ei de cunoștințe, cronologia noastră începe 
foarte târziu, spuse Fredrika repede. Cu alte cuvinte, nu luăm în 
calcul nimic din ceea ce s-a întâmplat în viaţa Sarei înainte de a- 
| întâlni pe Gabriel. 

— Și crezi că acolo e cheia? Persoana care a răpit-o pe Lilian 
urmărește de ani de zile să se răzbune pe Sara? 

— Nu putem exclude și această ipoteză. Dacă așa stau 
lucrurile, n-avem nicio șansă să ajungem la adevăr atât timp cât 
ne raportăm la altă perioadă. 

Alex înclină din cap gânditor. 

— Mda, spuse el. Prieteni, să ne odihnim creierul la noapte. 
Duceţi-vă acasă și relaxaţi-vă. Mâine ne întâlnim din nou și 
revedem tot materialul. Absolut tot. Chiar și telefoanele primite 
de la cei care susţin că au văzut ceva și cărora nu le-am dat 
atenţie. OK? 

Alex se gândi cu surprindere că folosise cuvântul „prieteni” de 
două ori în cursul unei singure ședințe. Gândul îl făcu să 
zâmbească. 

o... 

Ellen Lind plecă puţin dezamăgită de la serviciu. Muncise pe 
rupte de când dispăruse fetița și, chiar dacă era doar secretară, 
șeful ar fi trebuit să aprecieze și contribuţia ei. Alex, însă, nu își 
amintea întotdeauna de așa ceva. Ca să nu mai vorbim de felul 
în care îl trata pe sărmanul analist. Măcar știa că îl cheamă 
Mats? 

Toate aceste gânduri se evaporară când își scoase mobilul și 
văzu că ratase câteva apeluri de la bărbatul pe care îl iubea. li 
lăsase un mesaj vocal scurt în care spunea că ar dori să o 
întâlnească în seara aceea, la hotelul Anglais, unde rămânea 
peste noapte. Apoi se scuza pentru turnura stupidă pe care o 
luase legătura dintre ei. 

Ellen simţi că îi stă inima în loc de bucurie. 

În același timp o încercă și o senzaţie de iritare. Nu îi plăceau 
deloc aceste schimbări bruște de atitudine. 

După ce se tocmiră o vreme, nepoata Ellenei acceptă să aibă 
grijă de copii. De fapt, era deja acasă la Ellen. Fata o ajuta la 
treburile casei când Ellen trebuia să lucreze până târziu. 

— Chiar au nevoie de o babysitter? întrebă tânăra, care avea 
nouăsprezece ani și tocmai terminase liceul. 

Gândurile Ellenei se întoarseră la Lilian Sebastiansson, drept 
care femeia răspunse ferm: 

— Da. 

Apoi se grăbi să ajungă acasă, măcar ca să le spună noapte 
bună copiilor și să se schimbe. 

Nepoata o urmări cum se foiește de colo-colo numai în chiloți 
și sutien, neștiind cu ce să se îmbrace. 

— Arăţi ca o adolescentă care tocmai s-a îndrăgostit de 
cineva, remarcă ea, chicotind. 

Ellen zâmbi și se înroși la faţă. 

— Da, știu că am dat în mintea copiilor, dar sunt atât de 
fericită ori de câte ori spune că vrea să ne întâlnim. 

Fata îi răspunse cu un zâmbet cald: 

— Pune-ţi bluza roșie. Roșul ţi se potrivește de minune. 

Câteva minute mai târziu, Ellen era în taxi, în drum spre hotel. 
Își dădu seama cât de obosită era doar în clipa în care se lăsă să 
cadă pe bancheta din spate. Ultimele zile o solicitaseră din plin. 
Sper că nu se va supăra Carl când îi voi povesti despre toate 
grozăviile astea, se gândi ea, fiindcă simt nevoia să mă 
răcoresc. 

Carl o întâmpină în hol. Când o văzu, îi zâmbi larg. 

— Ca să vezi, de două ori într-o săptămână, murmură Ellen în 
timp ce se îmbrăţișau. 

— Unele săptămâni sunt mai ușoare decât altele, replică 
bărbatul, strângând-o la piept. 

O mângâie pe spate, îi lăudă bluza și spuse că arată 
nemaipomenit, chiar dacă ea se simţea dărâmată. 

Până să adoarmă, orele trecură ca prin ceaţă. Băură vin, 
mâncară puţin și vorbiră mult, cu seriozitate, despre cele 
întâmplate, apoi făcură dragoste cu toată pasiunea, până 
hotărâră că e cazul să și doarmă puţin. 

Ellen se relaxă în braţele lui și, când să se abandoneze 
somnului, șopti: 

— Carl, sunt atât de fericită că te-am întâlnit. 

Simţi cum zâmbetul lui îi gâdilă ceafa. 

— Sunt la fel de fericit, zise el. 

Apoi o sărută pe umăr și își făcu mâna căuș pe sânul ei stâng, 
adăugând: 

— Tu-mi dai tot ce-mi doresc mai mult. 

PARTEA A DOUA 


SEMNE DE FURIE 


e Vineri 


Când își veni în fire, era întuneric în apartament. Jelena 
deschise un ochi și văzu că zăcea întinsă pe spate. Celălalt nu 
voia să se deschidă. De-abia avu timp să se întrebe de ce era 
atât de greu că simţi cum o cuprinde valul de durere. Trecând 
prin ea, izbindu-se de ea. Imposibil de evitat, imposibil de 
suportat. Trecu prin ea și o făcu să se cutremure. Când încercă 
să se întoarcă, cearșaful se lipi de pielea spatelui acolo unde 
sângele se închegase și se uscase. 

Jelena renunţă aproape imediat la încercarea de a nu plânge. 
Știa că Bărbatul nu era acasă. Niciodată nu era după o Mustrare. 

Lacrimile îi puteau curge în voie pe obraji. 

Măcar să o fi lăsat să vorbească, măcar să o fi ascultat, măcar 
să nu fi tăbărât asupra ei. 

Câtă furie. 

Așa ceva nu mai văzuse. 

Cum putea face asta? gândi ea în timp ce plângea cu faţa în 
perna pătată de lacrimi. 

Dar acesta era un gând interzis. Nu avea voie să pună la 
îndoială nimic din ceea ce spunea Bărbatul, așa sunau regulile 
lor. Dacă o mustra, o făcea doar pentru binele ei. Dacă Jelena nu 
înțelegea atâta lucru, relaţia lor avea de suferit, putea fi 
distrusă. De câte ori îi spusese asta? 

Și totuși. 

Jelena era o femeie care își pierduse încrederea în ea însăși și 
în cei din jur, puţin câte puţin. Era singură fiindcă așa merita să 
fie. De aceea era atât de recunoscătoare, de aceea accepta 
orice când un om ca Bărbatul avea nevoie de ea. 

Mai rămăsese însă un pic de putere în ea, pe care Bărbatul nu 
reușise să o anihileze. Nu că aceasta ar fi fost și intenţia lui: fără 
putere, Jelena nu putea fi aliatul lui în războiul care îi aștepta. 

Zăcând așa în pat, goală, singură și abandonată, cu corpul 
plin de răni, Jelena își folosi ultimul strop de energie ca să simtă 
gustul amar al protestului. Când era mai tânără, într-o vreme în 
care, alături de Bărbat, se străduise să uite, întreaga ei ființă se 
împotrivise cu toată forța de care era în stare. Bărbatul o sleise 
de puteri. Protestul ei era de condamnat. Îi spusese asta din 
clipa în care o luase cu mașina. Dar existau și alte forme de 
protest. Dacă voia și avea destul curaj, Bărbatul o putea ajuta să 
le experimenteze. 

Jelena de-abia aștepta să treacă la acţiune. 

Dar drumul spre desăvârșire, despre care Bărbatul susținea 
că este absolut necesar pentru lupta lor, era mult mai lung și 
mai întunecat decât își închipuise Jelena. Lung și dureros. 
Aproape întotdeauna o durea ceva. Cel mai mult o durea când o 
ardea cu chibritul. Deși asta se întâmplase doar de câteva ori și 
doar la începutul relaţiei lor. 

Acum o făcuse din nou. 

Jelena simţea că are febră. O durea pieptul când respira și 
corpul îi era plin de arsuri. Durerea pur și simplu o scotea din 
minţi. 

În clipa aceea îi veni un gând disperat. 

Trebuie să cer ajutor. Trebuie să cer ajutor. 

Adunându-și ultimele puteri, se lăsă să alunece de pe pat și 
începu să se târască pe podea. Dacă cerea ajutor, însemna că 
din nou încalcă regulile, dar, de data aceasta, era sigură că va 
muri dacă nu o face. 

Bărbatul oricum venea, mai curând sau mai târziu, și o ajuta. 
Dar, de data aceasta, Jelena nu mai avea timp să îl aștepte. 
Simţea cum îi seacă puterile. 

Trebuie să ajung până la ușa de la intrare. 

Undeva, în interior, panica nu mai putea fi oprită. Ce efect va 
avea această trădare asupra relaţiei dintre ei? De fapt, ce va 
mai rămâne din ea, după ce îi va nesocoti regulile? 

Sigur, Bărbatul nu îi va accepta iniţiativa de a părăsi 
apartamentul în starea în care se afla. Va veni după ea și o va 
ucide. 

Acum, gândi Jelena, ridicându-se în genunchi, tremurând și 
apucând clanţa. Trebuie să mă hotărăsc. 

Se chinui să ridice și cealaltă mână ca să ajungă la broască. 
Descuie ușa și deschide-o. Altceva nu își amintea. 

Ușa se dădu în lături și faţa i se izbi de marmura rece când se 
prăbuși pe podea. 

o... 

Alex Recht își începu ziua de lucru trimițând-o pe Fredrika la 
Uppsala ca să stea de vorbă cu Maria Blomgren, care urmase 
același curs cu Sara în Umeå. 

Apoi se așeză la birou cu o ceașcă de cafea în mână. Liniștit și 
singur. 

Mai târziu, Alex se va întreba când anume se transformase 
acest caz într-un animal sălbatic care, prin faptul că își schimba 
mereu direcția, cu încăpățânare, îi paraliza întreaga echipă. 
Cazul părea că evoluează după reguli numai de el știute, având 
drept unic scop derutarea echipei, împingerea ei pe o pistă 
falsă. 

Nu încerca să mă controlezi, șopti ceva în interiorul lui Alex. 
Nu încerca să-mi spui încotro să merg. 

Alex stătea băţos. Deși dormise doar câteva ore, se simţea 
plin de energie. Ca și de furie, o furie oarbă. Ucigașul se 
dovedea atât de insolent. Părul fusese trimis mamei prin curier. 
Cadavrul fusese abandonat în parcarea unui spital. Cineva 
sunase la spital ca să se asigure că fetița va fi găsită. Fără ca 
ucigașul să lase vreo urmă. Cel puţin nimic de ordin personal, 
cum ar fi amprentele. 

— Dar nimeni de pe planeta asta nu e invizibil, nimeni nu e 
infailibil, de așa ceva putem fi siguri, mormăi Alex, pornit, în 
timp ce ridica receptorul și forma numărul echipei de criminaliști 
din Solna. i 

Medicul legist care răspunse părea surprinzător de tânăr. In 
lumea lui Alex, medicii cu adevărat pricepuți aveau de obicei 
peste cincizeci de ani, de aceea nu prea se simţea în largul lui 
când trebuia să colaboreze cu cineva mai tânăr. 

In ciuda prejudecăţilor, descoperi că medicul legist era o 
persoană foarte competentă, care se exprima în termeni 
accesibili chiar și unui polițist de rând. 

Ceea ce era de ajuns pentru Alex. 

Medicul legist din Umeă făcuse o evaluare preliminară 
corectă. Lilian murise otrăvită, o supradoză de insulină. Insulina 
îi fusese injectată direct în ceafă. 

Fără să vrea, Alex simţi cum furia îi este dublată de surpriză. 

— N-am mai văzut așa ceva, zise medicul, preocupat. Dar e 
un mijloc eficient și... într-un fel... clinic de a ucide pe cineva. 
Care reduce suferinţa la minimum. 

— Era conștientă la momentul injecţiei? 

— Greu de spus. Am găsit urme de morfină, deci probabil că 
cineva a încercat s-o calmeze. Dar nu pot garanta că era 
conștientă când i s-a făcut injecţia letală... E greu de spus ce-a 
vrut de fapt ucigașul prin injectarea insulinei direct în craniu sau 
în ceafă. Concentrația respectivă ar fi fost letală și dacă victima 
era injectată în braţ sau picior. 

— Ce credeţi, s-ar putea să fie medic? Ucigașul? întrebă Alex 
calm. 

— Nu cred, răspunse medicul hotărât. Aș zice că, după felul în 
care a folosit acul, avem de-a face cu un amator. Și de cea 
încercat mai întâi să o injecteze în cap? Pare mai mult ceva 
simbolic. 

Simbolic? În ce sens? se întrebă Alex. 

Cauza morții părea la fel de bizară ca și restul cazului. 

Mâncase ceva după ce fusese răpită? 

Medicul făcu o pauză, apoi răspunse: 

— Nu. Se pare că nu. Avea stomacul complet gol. Dar a stat 
drogată mai mult timp, ceea ce nu e deloc surprinzător. 

— Ne puteţi spune ceva despre ce s-a întâmplat cu cadavrul 
înainte de a fi lăsat în fața spitalului? 

— Așa cum s-a stabilit și în Umeă, cadavrul a fost spălat, cel 
puţin parțial, cu alcool. Am căutat sub unghii, dar n-am găsit 
nimic. In câteva locuri am găsit urme de talc, dovadă că 
ucigașul purta mănuși de plastic, de genul celor folosite în 
spitale. 

— Astfel de mănuși pot fi procurate și din altă parte? 

— Va trebui să facem câteva analize ca să fim siguri, dar cel 
mai probabil e vorba de mănuși de spital. Care nu sunt foarte 
greu de procurat dacă ai pe cineva care lucrează la un spital. De 
la farmacie n-ai cum să le cumperi. 

Alex înclină din cap gânditor. 

— Dar dacă ucigașul a avut acces la ace hipodermice, la 
alcool și mănuși dintr-un spital..., începu el. 

— Atunci e posibil ca unul dintre cei implicaţi să aibă legătură 
cu serviciile de asistenţă medicală, îl completă medicul. 

Alex rămase tăcut. Ce-a spus medicul...? 

— Văd că folosiţi pluralul, remarcă el, derutat. 

— Da. 

— Pe ce vă bazați? 

— Vă cer scuze, credeam că aţi fost informat despre asta în 
Umeå. 

— Despre ce anume? 

— Cadavrul este absolut intact, cu excepția leziunii de pe 
scalp. Nu s-a găsit nicio urmă de lovitură și nici de abuz sexual. 

Alex răsuflă ușurat. 

— Dar are mai multe vânătăi pe braţe și picioare. Probabil că 
cineva a încercat să o ţină nemișcată pe fetiţă, iar ea s-a zbătut. 
O parte din vânătăi au fost provocate de mâini foarte mici, 
probabil de femeie. Aproape de umeri vânătăile sunt mai late, 
provocate de mâini mult mai mari. De bărbat, probabil. 

Alex simţi un junghi în inimă. 

— Atunci să fie vorba de două persoane? Un bărbat și o 
femeie? 

Alex simţi ezitarea medicului. 

— S-ar putea, dar nu pot fi foarte sigur. Dar pot spune că 
vânătăile au fost provocate cu câteva ore înainte de moartea 
copilului. Poate atunci când o rădeau în cap. 

— Femeia o ţinea și bărbatul o rădea în cap, zise Alex aproape 
în șoaptă. lar Lilian s-a împotrivit prea mult, așa că cei doi au 
schimbat locurile. Femeia a ras-o în cap și bărbatul a ţinut-o. 

— Posibil. 

— Posibil, repetă Alex cu glasul pierit. 

o... 

Când Fredrika Bergman ajunse în Uppsala, fotografia femeii 
care o reținuse pe Sara Sebastiansson în Flemingsberg era deja 
în toată presa. Auzi știrea la radio în timp ce oprea mașina în 
faţa casei Mariei Blomgren. 

Poliția caută o femeie despre care se crede că a fost... 

Opri motorul și cobori din mașină. Presa urmărea îndeaproape 
cazul Lilianei. Încă nu știa toate detaliile dezgustătoare, dar, mai 

curând sau mai târziu, le va afla. Și atunci sigur se va dezlănţui 
iadul. 

Era mai cald în Uppsala decât în Stockholm. Fredrika își aminti 
că avea aceeași senzaţie și în vremea studenţiei. Întotdeauna 
era puţin mai cald în Uppsala vara și puţin mai frig iarna. 

Ca și cum ai fi călătorit într-o altă parte a lumii. 

Intâlnirea cu Maria Blomgren o trezi brusc din reverie. Maria 
Blomgren părea să provină din exact aceeași parte a lumii ca și 
Fredrika. 

Dacă mă uit mai bine, chiar semănăm puţin, gândi ea. 

Părul negru, ochii albaștri. Maria era parcă un pic mai 
bucălată, un pic mai înaltă și mai brunetă. Avea șoldurile mai 
late și mai rotunde. 

Poate fiindcă dăduse naștere unui copil, conchise Fredrika 
instinctiv. 

Maria părea să fie, mai mult decât Fredrika, întruchiparea 
seriozităţii, dacă așa ceva era posibil. Nu zâmbi decât atunci 
când Fredrika îi arătă legitimaţia. Dar chiar și atunci zâmbetul 
nu îi dezveli nici măcar un dinte. 

Dar, într-un fel, nu avea motiv să zâmbească. Alex Recht o 
sunase pe Maria Blomgren în prealabil ca să îi explice de ce 
urma să fie vizitată. Maria replicase că nu prea are ce să le 
spună, dar că, desigur, va coopera cu poliţia. 

Se așezară la masa din bucătărie. Pereţi gălbui, gresie 
mozaicată, mobilier modern. Masa era în formă de elipsă, iar 
scaunele erau albe și tari. In afară de pereţi, toată bucătăria era 
albă. Întregul apartament sclipea de curăţenie, nimic nu era 
nelalocul lui. 

Opusul apartamentului Sarei Sebastiansson, gândi Fredrika. 
Era greu să își imagineze că cele două femei fuseseră cândva 
prietene nedespărțţite. 

— Vreţi să mă întrebaţi despre vara aceea petrecută în 
Umeå? întrebă Maria direct. 

Fredrika scoase din poșetă pixul și carnetul. Maria demonstra 
fără echivoc că, deși nu o prea trăgea inima să discute cu 
poliţia, voia ca întrevederea să se încheie cât mai repede. 

— Poate că ar fi bine să începeţi cu momentul în care v-aţi 
împrietenit cu Sara. Cum v-aţi cunoscut? 

Fredrika sesiză șovăiala Mariei. Apoi începutul de iritare. Ochii 
i se întunecară. 

— Ne-am împrietenit în ultimele clase de liceu. Părinţii mei 
tocmai se despărțiseră și a trebuit să schimb școala. Am 
cunoscut-o pe Sara la orele de germană; trei ani am avut același 
profesor de germană. 

Maria își trecu mâna peste vaza cu flori frumoase de pe masă. 
Fredrika rămase surprinsă că femeia nu îi oferise nici măcar un 
pahar cu apă. 

— Nu prea știu ce anume vreţi să vă spun, continuă Maria. Am 
devenit prietene bune. Părinţii ei treceau printr-o criză și ei, se 
certau tot timpul. Ne-am înţeles bine încă de la început, eram în 
aceeași barcă. Eram, într-un fel, eleve model, în genul celor care 
își împrumută pixul oricui și nu agreează colegii care deranjează 
orele. 

Când Maria ridică ochii, Fredrika îi văzu lacrimile. 

Suferă, gândi ea. De asta e așa de înțepată. Suferă după 
prietenia care a legat-o cândva de Sara. 

— În ultimul an de liceu Sara s-a schimbat, continuă Maria. 
Devenise rebelă. Se machia, bea și umbla dintr-un băiat într- 
altul. 

Maria clătină din cap. 

— Până la urmă a renunţat. Destul de repede, cam atunci 
când părinţii ei s-au împăcat. Cred că s-au despărţit o vreme, nu 
sunt sigură. Oricum, în linii mari, situaţia revenise la normal. Pe 
urmă ne-am înscris la același colegiu. Hotărâserăm deja ce vrem 
să fim: interprete la ONU. 

Maria izbucni într-un râs sănătos, iar Fredrika zâmbi. 

— Eraţi bune la limbi străine? 

— Da, da, profesorii noștri de germană și engleză nu mai 
conteneau cu laudele. 

Maria redeveni serioasă. 

— Pe urmă Sara iar a avut probleme acasă. Părinţii ei își 
schimbaseră religia și Sarei nu-i conveneau noile reguli, mai 
stricte, pe care brusc trebuia să le respecte. 

— Religia? repetă Fredrika, surprinsă. 

Maria înălță din sprâncene. 

— Da, religia. Părinţii Sarei erau penticostali, ceea ce nu era 
nimic ieșit din comun. Dar dintre penticostali s-a desprins un 
grup care a întemeiat filiala suedeză a mișcării Biserica Liberă 
Americană. S-au autointitulat Copiii lui Hristos sau ceva pe 
aproape. 

Fredrika asculta din ce în ce mai interesată. 

— Și în ce a constat conflictul cu părinţii ei? 

— A fost mai mult o prostie, oftă Maria. Părinţii ei erau oameni 
cu vederi largi, deși foarte credincioși. Nu-i deranja că ieșim în 
oraș etc. Dar, după ce au aderat la grupul acela, s-au schimbat, 
au devenit mai radicali. Erau mai severi în privința 
vestimentaţiei, a muzicii, a petrecerilor... lar Sara nu suporta 
această schimbare. Refuza să ia parte la tot ceea ce ţinea de 
biserică, atitudine acceptată de părinţii ei, chiar dacă pastorul 
încerca să-i oblige să fie mai stricți cu fiica lor. Dar asta n-a fost 
de-ajuns pentru Sara; a vrut să forţeze limitele și mai mult. 

— Cu mai multă băutură și mai mulți băieți? 

— Cu mai multă băutură, mai mulți băieţi și sex, oftă Maria. 
Nu că ar fi luat-o prea devreme, cred că avea șaptesprezece ani 
când a început. Dar m-a cam îngrijorat faptul că ieșea cu o 
mulțime de băieţi doar ca să le facă în ciudă părinţilor ei. 

Fredrika se trezi punând picior peste picior sub masă. Ea 
ieșise cu un băiat de-abia după ce împlinise optsprezece ani. 

— In fine, după un an a cunoscut un băiat cumsecade. lar eu 
am început să mă întâlnesc cu prietenul lui cel mai bun. Asta 
era gașca noastră, ieșeam mereu împreună. 

— Părinţii Sarei cum au primit asta? Faptul că avea un prieten 
de suflet? 

— Sigur, la început n-au știut. lar când au aflat... Cred că li s-a 
părut ceva firesc. Sara s-a mai liniștit... Părinţii ei habar nu 
aveau de toți băieţii cu care ieșise până atunci. Dacă ar fi avut, 
cred că ar fi reacţionat altfel. 

— Și ce s-a întâmplat? întrebă Fredrika, prinsă de povestea 
Mariei. 

— Au trecut câteva luni și a venit primăvara, spuse Maria, 
care era o bună povestitoare și își dădea seama când se adresa 
unei persoane care știa să asculte. Brusc, Sara n-a mai fost atât 
de sigură pe relaţia ei. Întâlnirile lor s-au rărit, ca și cele ale 
micului nostru grup. Pe urmă eu m-am despărțit de celălalt băiat 
și, la scurt timp, nici Sara n-a mai vrut să continue cu amicul ei. 

Maria trase adânc aer în piept. 

— La început amicul Sarei s-a împotrivit. Nu voia să se 
despartă de ea. O suna mereu, nu renunţa la ea așa ușor. Dar în 
cele din urmă a găsit pe altcineva și a lăsat-o pe Sara în pace. 
Asta se întâmpla cu câteva săptămâni înainte de a termina 

colegiul, când ne înscriseserăm deja la cursul din Umeă. 
Așteptam cu nerăbdare noile provocări. Ceremonia de absolvire, 
înscrierea la universitate... 

Maria își mușcă buza. 

— Dar Sara nu era în apele ei, continuă ea aproape în șoaptă. 
La început am crezut că din cauza băiatului care n-o lăsa în 
pace, dar după puţin timp acesta s-a retras. Apoi am crezut că 
se certase din nou cu părinţii ei, dar nici acesta nu era motivul. 
Altceva era la mijloc. Și mă durea că nu voia să-mi spună. 

Fredrika își notă ceva în carnet. 

— Pe urmă aţi plecat la Umeå? o îmboldi ea calm, dându-și 
seama că Maria s-a cufundat în tăcere. 

Maria tresări. 

— Da, așa e. Am plecat la Umeå. Sara tot spunea că acolo ne 
va fi mai bine. Apoi, pe neașteptate, m-a anunţat că aranjase să 
rămână acolo toată vara, drept care nu ne vom întoarce 
împreună. Asta m-a deranjat mult; am luat-o ca pe o insultă și o 
trădare. 

— Nu știaţi că solicitase o slujbă pe durata verii acolo? 

— Nu, habar n-aveam. Și nici părinţii ei; i-a sunat peste câteva 
săptămâni ca să le dea vestea. Le-a spus că era o șansă pe care 
n-o putea rata etc. Sara știa de când am plecat că va rămâne 
acolo toată vara. 

— V-a dat vreo explicaţie? întrebă Fredrika, gânditoare. 

— Nu, răspunse Maria clătinând din cap. A spus doar că a fost 
un an foarte greu pentru ea și că avea nevoie de o evadare. M-a 
rugat să n-o iau ca pe o jignire. 

Maria se lăsă pe spătarul scaunului și își încrucișă braţele pe 
piept. Cu o privire de gheață. 

— Eu, însă, n-am putut trece peste asta, zise ea, aproape 
sfidătoare. Am urmat amândouă cursul, apoi eu am plecat 
acasă. Stabiliserăm să închiriem un apartament în Uppsala la 
începutul semestrului, dar în timpul verii eu am hotărât să stau 
singură, la cămin. Sara s-a înfuriat, mi-a reproșat că o las baltă, 
dar, până la urmă, ea a fost cea care m-a lăsat baltă. Apoi... 

Maria tăcu din nou. O mașină mare, roșie trecu pe stradă. 
Fredrika o urmări cu privirea, așteptând ca Maria să continue. 

— Apoi lucrurile s-au mai liniștit, spuse ea cu o voce joasă. Nu 
de tot, ca mai înainte. Ne-am văzut destul de des în Uppsala, am 

schimbat impresii, ne-am făcut confidenţe, dar... nu, nimic n-a 
mai fost ca înainte. 

Fredrika avu o senzaţie ciudată, de regret. De câţi oameni se 
înstrăinase ea însăși de-a lungul anilor? Suferea la fel cum Maria 
părea să sufere după pierderea Sarei? 

— Să revenim la perioada petrecută în Umeă, spuse ea 
repede. 

Maria clipi de câteva ori. 

— Cum v-aţi înţeles acolo? S-a întâmplat ceva deosebit? 

— Mda... cred că ne-am înţeles destul de bine. Am stat într-un 
centru studenţesc, unde am cunoscut mai multă lume. 

— Mai ţineţi legătura cu vreo persoană pe care ați cunoscut-o 
atunci? 

— Nu, nu, cu niciuna. Când am ajuns acasă, am simţit nevoia 
să mă desprind de atmosfera de acolo. Cursul se încheiase, iar 
eu urma să muncesc până la sfârșitul verii. Să muncesc și apoi 
să mă mut în Uppsala. 

— Dar Sara? S-a scuzat în vreun fel când s-a întors? 

Maria se încruntă. 

— Nu, mai deloc. 

— A mai fost vreo persoană la fel de apropiată de ea cum aţi 
fost dumneavoastră? 

— Nu, de asta sunt absolut sigură. Avea prieteni, desigur, dar 
nimeni nu era la fel de apropiat. Când ne-am mutat în Uppsala, 
mi s-a părut că erau multe lucruri pe care voia să le uite. Înainte 
să-l întâlnească pe Gabriel. După aceea cred că a fost mai mult 
singură. 

Fredrika se agăță imediat de ultimele cuvinte ale Mariei. 

— Vă vedeaţi des cu Sara înainte să-l întâlnească pe Gabriel? 

— Da, aveam impresia că ne redescoperim. Trecuseră câţiva 
ani de la episodul Umeå, urma să ne dăm examenele finale și să 
ne căutăm de lucru. Eram în pragul unei noi etape în viaţă, una 
mai matură. Dar s-a întâmplat ca Sara să-l întâlnească pe 
Gabriel și totul s-a schimbat din nou. Gabriel i-a acaparat viața 
cu totul. La început am încercat să păstrez legătura ca să... 

Maria se opri și Fredrika nu mai avu nicio îndoială. Femeia 
plângea. 

— Ca să ce? întrebă ea blând. 

— Ca s-o salvez, răspunse Maria printre suspine. Vedeam cum 
își pierde busola. Pe urmă a rămas gravidă. Și am întrerupt orice 

legătură. De atunci n-am mai schimbat nicio vorbă. Nu 
suportam s-o văd cu el. Și, ca să fiu sinceră, nu suportam să văd 
cum se lasă în voia sorții. Cum moare puţin câte puţin când e cu 
el, fără să încerce, cât de cât, să scape de Gabriel. 

Fredrika se îndoia că Sara Sebastiansson nu încercase să 
scape de Gabriel, dar nu spuse decât: 

— Mda, acum a scăpat de el definitiv. De fapt, se simte 
extrem de singură. 

Maria își șterse o lacrimă de pe obraz. 

— Cum arată? 

Fredrika ridică privirea surprinsă. Tocmai se pregătea de 
plecare. 

— Cine? 

— Sara. Cum arată acum? 

Fredrika schiță un zâmbet. 

— Are părul lung, de un roșu-aprins. Frumos, s-ar putea 
spune. lar unghiile de la picioare sunt date cu ojă albastră. 

Ochii Mariei se umplură din nou de lacrimi. 

— Exact ca înainte, șopti ea. Exact așa arăta și înainte. 

o... 

Peder Rydh reflecta asupra vieţii în general și asupra căsniciei 
cu Ylva în special. Se scărpină pe frunte, cum făcea întotdeauna 
când era stresat și neliniștit. Se scărpină discret și în zona 
inghinală. În dimineaţa asta simţea mâncărimi peste tot. 

Cum n-avea liniște, se repezi pe coridor pentru a doua cafea a 
dimineţii. Apoi se strecură din nou în camera lui. Ca să fie mai 
sigur, închise ușa. Avea nevoie de puţină liniște. 

Seara de ieri fusese un coșmar. 

— Du-te acasă și fă ceva ca să te relaxezi, îl îndemnase Alex. 

Cuvântul relaxare era departe de a descrie ceea ce se 
întâmplase în seara trecută. Băieţii dormeau când ajunsese 
acasă. Trecuseră câteva zile de când venea târziu, nemaiavând 
timp să se joace cu copiii. 

Apoi dăduse ochii cu Ylva. Începuseră să discute ca niște 
„oameni în toată firea”, dar, după câteva schimburi de replici, 
Ylva își pierduse cumpătul. 

— Crezi că nu știu ce faci? strigase ea. Asta crezi? 

De câte ori o văzuse urlând așa, pentru numele lui 
Dumnezeu? De câte ori? 


VP - 164 


Peder nu avea decât o singură armă cu care să se apere și 
acum aproape că îi venea să moară de rușine gândindu-se cum 
o folosise. 

— Tu nu înţelegi cât de serios e cazul ăsta? strigase și el. Nu 
înţelegi ce simt când în toată Suedia apar copii morți? Nu sunt și 
eu tată? Dumnezeule, ce e așa de ciudat dacă mai dorm la birou 
din când în când? 

Câștigase, bineînțeles. Ylva nu își putea susține bănuielile cu 
nicio dovadă, în plus era atât de răvășită de suferințele din 
ultimul an încât nu mai avea încredere în propria intuiţie. Cearta 
se sfârșise când se lăsase moale pe podea, plângând și cerând 
iertare. Peder o luase în braţe, o mângâiase pe cap și spusese 
că o iartă. Apoi se dusese în camera copiilor și se așezase între 
paturile lor, pe întuneric. A venit tăticu/ acasă, băieți. 

Scena îl făcu să se înroșească la faţă. 

Un nemernic. 

Fusese un nemernic. 

Se înfioră. Doamne, Dumnezeule! 

Sunt un om rău, gândi el. Și un tată rău. Un tată inutil. Un om 
dezgustător. Un... 

Ellen Lind îi întrerupse șirul gândurilor bătând insistent la ușă. 
Își dăduse seama că e ea fără să o vadă. Ellen avea stilul ei de a 
bate în ușă. 

— Scuză-mă că dau buzna așa, dar tocmai a sunat un detectiv 
din Jönköping, vrea să discute cu cineva din echipa lui Alex. Alex 
spune să te ocupi tu de asta, el tocmai vorbește la telefon cu 
cineva din Umeå. 

Derutat, Peder o privi lung. 

— În regulă, zise el și o așteptă să îi facă legătura. 

Auzi o voce de femeie. Avea un timbru plăcut și suna sigură 
de ea; Peder bănui că e o femeie între două vârste. 

Femeia spuse că o cheamă Anna Sandgren și că e detectiv în 
cadrul brigăzii delicte penale din Jönköping. 

— Aha, făcu Peder, doar ca să spună ceva. 

— Mă scuzaţi, n-am înţeles numele, zise Anna Sandgren. 

Peder se foi pe scaun. 

— Peder Rydh. Detectiv în cadrul poliției din Stockholm, fac 
parte din echipa de investigaţii condusă de Alex Recht. 

— A, bun, spuse Anna Sandgren, de parcă ar fi cântat. Vă sun 
în legătură cu o femeie pe care am găsit-o moartă ieri- 
dimineață. 

Peder ciuli urechile. Aceeași dimineaţă în care fusese găsită 
Lilian. 

— Bunica ei ne-a anunţat că a dispărut. Ne-a spus că nepoata 
ei o sunase miercuri seara că vine să stea la ea câteva zile. Se 
pare că identitatea ei era protejată în urma unor violenţe 
suferite într-o relaţie mai veche. Se ascundea la bunica ei ori de 
câte ori situaţia se înrăutăţea. 

— Înţeleg, zise Peder precaut, așteptând să i se explice ce 
legătură avea asta cu el. 

— Dar nepoata n-a mai apărut, motiv pentru care bătrâna a 
sunat la poliţie și ne-a rugat să ne ducem acasă la ea ca să 
vedem dacă nu i s-a întâmplat ceva. Am trimis o mașină acolo, 
dar totul părea normal. Bunica însă a insistat să intrăm în 
apartament. Și, când am intrat, am găsit-o moartă în pat. 
Strangulată. 

Peder se încruntă. Tot nu pricepea de ce doamna respectivă îl 
suna tocmai pe el. 

— Am căutat repede prin apartament și i-am găsit mobilul. Nu 
sunt multe numere în el și nici n-a fost folosit prea mult. Dar 
unul dintre numerele salvate e al dumneavoastră. 

Anna Sandgren se opri. 

— Al nostru? făcu Peder înghițind în sec, neînțelegând ce vrea 
să spună. 

— Am verificat toate numerele din telefonul ei și unul dintre 
ele e al poliţiei din Stockholm, pentru toţi cei care deţin 
informaţii despre copilul care a fost găsit în Umeå. 

Peder se îndreptă de spate. 

— Din câte ne-am putut da seama, deși numărul e salvat 
acolo, femeia nu l-a folosit niciodată. Ne-am gândit, totuși, că 
informaţia v-ar putea fi de folos. Mai ales că nici noi nu știm de 
ce să ne agăţăm. 

Peder simţi că nu mai are aer. Jönköping. Oare Jönköping 
apăruse vreodată în cursul anchetei lor? 

— Ştiţi când a murit? 

— Probabil la câteva ore după ce i-a telefonat bunicii și i-a 
spus că vine la ea. Echipa de criminaliști ne va da o oră mai 
precisă, dar din analiza preliminară reiese că a murit în jurul orei 

22, miercuri seara. Își cumpărase online biletul de tren spre 
Umeă, unde locuiește bunica ei, și trebuia să... 

— Umeå? o întrerupse Peder. 

— Da, Umeå. Trebuia să ia trenul din Jönköping în dimineaţa 
în care am găsit-o moartă. Adică ieri. 

Peder simţi cum inima i-o lua razna. 

— Bunica știe cine e bărbatul? Cel care a maltratat-o, din 
cauza căruia avea identitatea protejată? 

— E o poveste foarte complicată, oftă Anna Sandgren cu 
resemnare. Varianta scurtă e următoarea: Nora, ăsta e numele 
victimei, s-a cuplat cu un individ pe când locuia într-o mică 
localitate de lângă Umeă, acum șase-șapte ani. Nu a fost ceea 
ce s-ar putea numi o relaţie sănătoasă. La vremea aceea Nora 
nu se simţea prea bine. Se lăsase de serviciu din cauza unei 
depresii, se resimțea după ce crescuse în mai multe familii. 
Părinţii ei sunt morți. 

Peder trase adânc aer în piept. 

— Cred că ar trebui să vorbiţi direct cu bunica Norei, continuă 
Anna Sandgren. Noi am vorbit cu ea doar la telefon, era 
zguduită de moartea nepoatei. Dar a putut să ne spună că nu-l 
cunoaște pe individul respectiv și că, brusc, Nora a simţit nevoia 
să părăsească Umeå. A obţinut protejarea identităţii fără să mai 
fie confruntată cu individul, fiindcă rănile pricinuite de acesta 
erau evidente. Nu cred că poliţia a făcut prea mari eforturi ca 
să-l găsească. Același lucru s-ar fi întâmplat și aici, dacă n-am fi 
avut un nume de la care să pornim. 

— La fel și aici, zise Peder fără să se gândească. 

— Ei, acum știți ce s-a întâmplat, spuse Anna Sandgren ca să 
pună capăt discuţiei. Sigur, vă vom ţine la curent cu mersul 
anchetei noastre, dar pe moment n-avem niciun indiciu asupra 
ucigașului. 

Femeia râse strepezit. 

— Mda, exagerez puţin. Avem unul, o urmă de pantof pe care 
am găsit-o pe holul Norei. Un pantof bărbătesc, marca Ecco, 
mărimea 46. 

o... 

Fredrika Bergman reveni la cartierul general în jurul prânzului. 
Rămase surprinsă când îl văzu pe Alex singur, la biroul din 
Bârlog. Stătea încruntat și scria furios ceva pe o foaie de hârtie. 

E foarte lucid acum, gândi ea. Mai devreme părea debusolat, 
se îndrepta într-o direcție greșită, acum însă era din nou sigur 
de el. 

— Avem ședință? 

Alex tresări. 

— Nu, nu, răspunse el. Stau și mă gândesc. Cum a mers în 
Uppsala? 

Fredrika reflectă. 

— Bine. Bine. Dar cursul acela urmat de Sara... e cam ciudat. 

— Cum adică „ciudat”? 

— Ceva s-a întâmplat acolo, poate cu puţin înainte, un lucru 
care a făcut-o pe Sara să rămână acolo mai mult decât prietena 
ei. 

Alex privi înainte, cugetând la vorbele ei. 

— Aș vrea să plec la Umeă, zise Fredrika, pășind peste prag. 

— Umeå? repetă Alex, nedumerit. 

— Da, și să discut cu persoana care a organizat cursul, s-o 
întreb ce anume a influenţat decizia Sarei. 

Înainte ca Alex să apuce să spună ceva, Fredrika adăugă: 

— Și m-am gândit să vorbesc din nou cu Sara. Dacă e în stare 
și dacă s-a întors la Stockholm. 

— S-a întors. Azi-dimineaţă, împreună cu părinţii ei. 

— Știaţi că părinţii ei sunt foarte credincioși? 

— Nu. Nu știam. Are vreo relevanţă pentru cazul nostru? 

— S-ar putea. S-ar putea. 

— Mda. Atunci intră și spune-mi mai multe. 

Alex riscă un zâmbet când Fredrika intră în Bârlog. Femeia se 
așeză de partea cealaltă a mesei. 

— Unde e Peder? întrebă ea. 

— În drum spre Umeă, răspunse Peder, chiar din spatele ei. 

Intrase în sala de ședințe cu un sac de voiaj atârnat de umăr. 

Ca un adolescent, gândi Fredrika. Ca un adolescent în drum 
spre antrenament. Înălţă din sprâncene. 

— Ce s-a întâmplat? 

Peder își roti privirea, iritat. 

— Avem ședință? 

Alex chicoti. 

— Nu, nu chiar. Dar, dacă tot sunteți aici... 

Peder se lăsă să cadă pe un scaun. Pentru că deja îi spusese 
totul lui Alex, îi rezumă totul Fredrikăi într-o singură frază: 

— S-a găsit o femeie ucisă în Jönköping, care avea numărul 
nostru de telefon, iar bunica ei locuiește în Umeå. 

Fredrika tresări. 

— În Jönköping? 

— Exact. Sigur, nu știm de ce-l avea, mai ales că, din câte se 
pare, nici nu l-a folosit, dar... 

— Dar l-a folosit, îl întrerupse Fredrika. 

Alex și Peder o fixară cu privirea. 

— Aţi uitat? Ellen ne-a spus despre o femeie care voia să 
rămână anonimă, care credea că îl cunoaște pe făptaș și trăise 
cândva cu el. 

Alex se încordă brusc. 

— Ai dreptate, zise el încet. Ai dreptate. Dar cum se leagă 
asta de femeia din Jönköping? 

— Femeia a sunat de la o cabină telefonică din Jönköping, 
Mats, analistul, a verificat. 

— De când știm asta? întrebă Peder indignat. 

— Am considerat apelul femeii ca fiind lipsit de importanţă, 
replică Fredrika la fel de indignată. lar la momentul acela despre 
Jönköping încă nu se vorbea. 

Alex ridică o mână ca să îi oprească. 

— Totul e în banca de date a lui Mats, la dispoziţia oricui, 
adăugă Fredrika repede. 

Lui Peder îi căzu faţa. 

— Despre asta n-am discutat cu Mats, recunoscu el. 

Apoi privi spre Alex, care râse sec. 

— OK, OK, zise el. Să presupunem că femeia ucisă a fost cea 
care a sunat. Avem transcrierea convorbirii? 

Fredrika înclină din cap nerăbdătoare. 

— Ellen și-a notat tot; cred că e în baza de date. 

Peder sări în picioare. 

— Mă duc să vorbesc cu Mats, spuse el și dispăru din încăpere 
înainte ca Alex sau Fredrika să mai spună ceva. 

Fredrika oftă aproape imperceptibil. 

— O clipă, strigă Alex, și Peder reveni la fel de iute. Fredrika 
vrea să meargă și ea la Umeă. Dar în momentul ăsta nu văd de 
ce ar trebui să vă trimit pe amândoi acolo. 

Fredrika și Peder ascultară, amândoi stând ca pe ace. 

— Am primit deja mai multe telefoane despre tânăra cu 
câinele din Flemingsberg, continuă Alex. Am discutat cu 
analistul, cum îl... 

— Mats, îl ajută Fredrika. 

— Exact, Mats, le-am ascultat împreună cu el și am ajuns la 
concluzia că două din ele merită toată atenţia. Unul a venit din 
partea patronului unei firme care închiriază mașini. Insul crede 
că a închiriat o mașină unei tinere care seamănă un pic cu cea 
din portretul-robot. Cel de-al doilea a venit din partea unei femei 
care spune că a avut grijă de tânără, ca asistentă maternală, 
acum mai mulţi ani. Ne-a dat și o descriere de la care să pornim. 

În sala de ședințe se așternu tăcerea. Fredrika și Peder se 
uitară unul la celălalt. 

— Cred că ar fi mai bine ca Fredrika să meargă la Umeå și să 
discute cu sărmana bunică și cu profesorul, spuse Alex rar, 
accentuând fiecare silabă. lar tu, Peder, cred că ar trebui să te 
ocupi de patronul firmei și de asistenta maternală. 

Peder și Fredrika aprobară din cap. 

— Altceva poţi să-mi mai spui despre femeia moartă din 
Jönköping? întrebă Fredrika. 

Peder îi vâri o notă informativă sub nas. 

— Ai aici tot ce știm, zise el scurt. 

Fredrika începu să citească. 

— O pereche de pantofi Ecco, mărimea 46, spuse ea încet. 

— Nu trebuie să ne punem prea mari speranţe, zise Alex, care 
citise nota deja. E, totuși, o coincidenţă, nu? 

Fredrika citi mai departe, încruntându-se. 

— Deci totul e clar, conchise Alex. 

Fredrika îi privi cu scepticism în timp ce părăseau sala în 
grabă. 

Haos, gândi ea. Bărbaţii ăștia trăiesc în epicentrul haosului. 
Nu cred că ar putea să respire în altă parte. 

În clipa aceea Alex se întoarse. 

— Incă ceva, strigă el. 

Peder și Fredrika ciuliră urechile. Ellen scoase capul pe ușa 
biroului ei. 

— Am luat legătura cu brigada delicte penale în legătură cu e- 
mailurile lui Gabriel Sebastiansson, spuse Alex. Se pare că 
„Tăticu Picioare Lungi” e bine-cunoscut în cercurile alea. Brigada 
pregătește o lovitură masivă împotriva lui și a reţelei din care 

face parte și s-a bucurat aflând informațiile furnizate de noi. Am 
uitat să vă transmit mulțumiri din partea șefului. 
e 

Peder Rydh avea anumite prejudecăți despre lumea poliției 
când se hotărâse să se apuce de această meserie, în urmă cu 
zece ani. 

Prima era că în poliție nu ai timp să te plictisești. A doua, că a 
fi polițist e foarte important. lar a treia, că oamenii au un mare 
respect pentru poliție. 

Cea de a treia fusese crucială pentru Peder. Respect. Nu că, în 
general, oamenii nu i-ar fi arătat respect. Acesta, însă, era un alt 
gen de respect, unul mai profund. 

Intr-adevăr, se simțea respectat. Singura ciudățenie era că, 
de când devenise detectiv și nu mai purta uniformă, oamenii îl 
percepeau ca pe o figură mai puţin autoritară, tratându-l în 
consecinţă. 

Patronul firmei de închiriat mașini, care sunase ca să spună că 
o recunoscuse pe tânăra din gara din Flemingsberg, era un 
exemplu edificator. Il privi bănuitor până când Peder îi arătă 
legitimaţia. Apoi lăsă garda jos, dar tot nu se arătă pe deplin 
mulțumit. 

Peder privi în jur ca să își facă o părere. Era un birou mic din 
centrul insulei Södermalm. Afișele de pe geamuri anunțau 
condiţiile de închiriere și lecţii de șofat. O combinaţie deloc 
neobișnuită. Deși nimic din birou nu dovedea că aici funcţiona și 
o școală de șoferi. 

Patronul observă cum Peder se uită atent la fiecare detaliu. 

— Școala de șoferi e la parter, spuse el pe un ton arţăgos. 
Dacă acolo vreţi să ajungeţi. 

Peder zâmbi. 

— Mă uitam și eu. Sunteţi bine plasat aici. 


— Cum adică? 
Ce tupeu, gândi Peder furios, dar își păstră zâmbetul și 
adăugă: 


— Adică nu prea aveţi concurență. Majoritatea firmelor de 
închiriat sunt lângă staţiile mari de benzină, nu? Deci destul de 
departe de centrul orașului. 

Când văzu că patronul nu răspunde și că arată tot indispus, 
Peder hotărî să nu își mai irosească energia încercând să fie 
amabil. 

— Aţi telefonat în legătură cu femeia aceasta, zise el scurt, 
punând portretul-robot al femeii din Flemingsberg pe masa 
dintre el și patron. 

Omul studie desenul. 

— Da, seamănă cu ea, cea care a fost aici. 

— Când a fost aici? 

Patronul se încruntă și deschise agenda masivă pe care o 
avea în faţă. 

— Ea a omorât-o pe fetița aia? întrebă el fără nicio urmă de 
emoție. De asta o căutați? 

— Nu e bănuită de nimic, răspunse Peder repede. Vrem doar 
să stăm de vorbă cu ea; poate că a văzut ceva ce ne-ar putea fi 
de folos. 

Patronul înclină din cap și se uită pe calendar. 

— Am găsit, spuse el și împunse pagina cu degetul lui gras. 
Am găsit când a fost aici. 

Peder se aplecă peste masă. Omul întoarse calendarul spre el. 
Tinea degetul apăsat pe pagina din stânga. 7 iunie. 

Peder simţi că se dezumflă. 

— Ce vă face să credeți că atunci a fost aici? întrebă el 
descumpănit. 

— Fiindcă atunci mi-am scos o măsea de minte, răspunse 
patronul, mulțumit de sine, în timp ce arăta cu degetul o 
mâăzgălitură de pe pagină. A intrat tocmai când voiam să închid 
și să merg la dentist. 

Se aplecă și el peste masă, cu o privire care îl făcu pe Peder 
să îl înjure în gând. 

— Speriată rău, spuse el răgușit. Se uita de jur-împrejur ca un 
animal surprins de farurile unei mașini. În genul celor care 
rămân nemișcate chiar dacă moartea e aproape. Așa arăta. 

Patronul râse scurt, aspru. 

Peder îi ignoră reacția, deși intui că va trebui să reţină o parte 
din ceea ce tocmai spusese. 

— Ce mașină a închiriat și pentru cât timp? 

Omul privi uluit. 

— Poftim? făcu el, uitându-se încurcat la Peder. Cum adică ce 
mașină? N-a vrut nicio mașină. 

— Nu? întrebă Peder, și el nedumerit. Atunci ce-a vrut? 

— Voia permis de conducere. Dar asta înainte să deschid 
școala, de aia i-am spus să revină la începutul lui iulie. Dar n-a 
mai apărut. 

Creierul lui Peder lucra din plin. 

— Voia permis de conducere? 

— Exact, spuse patronul, închizând agenda cu putere. 

— Și-a dat numele? întrebă Peder, cunoscând deja răspunsul. 

— Nu, de ce să-l dea? N-o puteam înscrie. Incă nu scosesem 
actele. 

Peder oftă. 

— Vă mai amintiţi și altceva? 

— Nu, doar ce v-am spus, răspunse patronul, masându-și 
barba cu o mână și burta cu cealaltă. Era speriată rău și arăta ca 
dracu'. Cred că avea părul vopsit, era prea închis la culoare. 
Aproape negru. Și cred că cineva o cam aranjase. 

Peder deveni foarte atent. 

— Avea vânătăi pe faţă, continuă omul, arătând spre obrazul 
stâng. Nu proaspete, erau de ceva timp. Ce mai, arăta rău de 
tot. Cred că o și durea. 

Cei doi rămaseră tăcuţi. Ușa din spatele lui Peder se deschise 
lăsând să intre un client. Patronul îi făcu semn să aștepte. 

— Plec imediat, zise Peder. Altceva? 

Patronul își scărpină barba alene. 

— Nu, doar că vorbea ciudat. 

— Vorbea ciudat? 

— Mmmm. Cam poticnit. Poate fiindcă mâncase bătaie. De 
obicei, după o bătaie, femeile învaţă să-și țină gura. 

e 

După plecarea lui Peder și a Fredrikăi, Alex avu aceeași 
senzație ca atunci când copiii lui se duceau să își petreacă seara 
la un prieten. Era atâta pace și liniște. 

Deși cei doi nu erau singurii care lucrau pe același coridor cu 
el, Alex le simţea absenţa ca pe ceva palpabil, iar acum ca peo 
adevărată binecuvântare. 

Soţia lui îl sună pe mobil. 

— Cum rămâne cu excursia? Ținând cont de cazul la care 
lucrezi. Au sunat cei de la agenția de voiaj, vor confirmarea și 
banii. 

— Mergem, fii fără grijă. 

— Ești sigur? 

— Te-am minţit eu vreodată în chestii de astea? 

Alex zâmbi, știind că și Lena zâmbește. 

— Vii târziu? 

— Probabil. 

— Am putea face un grătar. 

— Am putea pleca în America de Sud. 

Alex rămase surprins de propriile cuvinte. Dar nu le retractă, 
le lăsă suspendate între ei. 

— Ce-ai spus? întrebă Lena în cele din urmă. 

Alex își simţi gura uscată. 

— Am spus că ar trebui să mergem acolo, să ne vedem fiul. 
Ca să știe și el că încă mai face parte din viaţa noastră. 

Soţia lui Alex nu răspunse imediat. 

— Da, ar trebui, zise ea încet. Poate toamna asta? 

— Poate toamna asta. 

Dragostea faţă de propriul copil nu e ceva banal, gândi Alex 
după ce închise. Dragostea faţă de propriul copil este 
fundamentală, nu poate fi negociabilă. Uneori Alex ajungea la 
concluzia că tocmai dragostea faţă de copii îi ţinuse împreună 
aproape treizeci de ani. Altfel cum se explica depășirea tuturor 
piedicilor, a rutinei, a monotoniei de zi cu zi? 

Sigur, el era șeful și, ca șef, din când în când îi mai ajungeau 
la urechi bârfele care circulau pe coridor. Ştia ce se vorbește 
despre Peder, că are o amică în poliţia din Södermalm. Alex 
niciodată nu își înșelase soţia, dar își închipuia cum s-ar ajunge 
la așa ceva. 

Dacă ai fi cu adevărat la pământ. Dacă ai fi copleșit de o mie 
și una de probleme. 

Dar nu și atunci când ai copii mici acasă, cum știa că are 
Peder. Și nu cu o colegă de serviciu, cu atâta indiscreţie încât să 
știe toată lumea. Era ceva josnic și iresponsabil. 

Alex simţi cum crește iritarea în el. Tinerii sunt atât de 
răzgâiaţi în ziua de azi. Ştia că e demodat și, pe alocuri, chiar 
reacţionar, dar avea câteva obiecţii întemeiate privind felul în 
care vedea lumea noua generaţie, care erau așteptările ei. 
Tinerii credeau că viața e ca o plimbare lungă prin parc, fără 
niciun obstacol în cale, că lumea e un loc de distracții enorm în 
care fiecare se joacă de-a ce-i place. Oare el ar fi putut face ce 
făcea acum fiul său? S-ar fi mutat în America de Sud? Nu. Ceea 


VP - 174 


ce era foarte bine fiindcă, dacă ai avea astfel de opţiuni, cum te- 
ai liniști vreodată? Sigur ai sfârși ca Peder. 

Alex începea să se simtă vinovat că stătea acolo și tăia firul în 
patru. Nu avea niciun drept să judece felul în care își trăia viața 
colegul lui. Și totuși. Trebuia să se gândească la soția și copiii lui 
Peder. Oare Peder de ce nu se gândea? 

Proasta dispoziţie îi fu atenuată de telefonul lui Peder. Avea 
un fel de îndârjire în voce care îi spunea că lui Peder îi plăcea 
meseria de poliţist. Un lucru pozitiv, fără doar și poate. 

De data aceasta, însă, colegul lui părea departe de a fi fericit. 

— Singura noutate e că a încercat să-și ia permis de 
conducere, zise el mohorât. Dacă e vorba de aceeași persoană. 

— Dar știm și că ia bătaie la intervale regulate, ceea ce 
înseamnă că ea e femeia pe care o căutăm, îl întrerupse Alex. 
lar el e bărbatul pe care îl căutăm. la gândește-te! Tânăra care a 
fost ucisă în Jönköping avea identitatea protejată de când se 
despărţise de omul care o maltrata. Când a vorbit la telefon cu 
Ellen, i-a spus despre un fel de campanie, cum că bărbatul voia 
să pedepsească anumite femei. Imaginează-ţi că nebunul și-a 
găsit o altă tânără pe post de parteneră de viaţă și asistentă. O 
altă tânără dezorientată și dezechilibrată - rău de tot - care se 
îndrăgostește de bărbatul ăsta. Dacă, subliniez, dacă acela care 
a răpit-o pe Lilian a ucis-o pe tânăra din Jönköping, atunci știm 
că a avut nevoie de ajutor ca s-o ducă pe Lilian - vie sau moartă 
- la Umeå, fiindcă nu putea fi simultan în două locuri. Ceea ce 
înseamnă că i-ar fi convenit ca asistenta lui să-și ia permisul de 
conducere în timp util. 

Peder se gândi câteva clipe, apoi întrebă: 

— Ce zici? Să trec pe la toate școlile de șoferi din Söder și să 
arăt desenul cu femeia? Poate că a încercat în altă parte, când a 
văzut că patronul de la mașini închiriate n-a putut s-o ajute cu 
nimic. 

— Bună idee, dar să n-o trecem cu vederea pe asistenta 
maternală. 

— Am să mă ocup și de asta, zise Peder repede. Ai vreo veste 
de la Fredrika? 

— Nu, spuse Alex oftând. Cred că se pregătește de discuția cu 
Sara. Spunea că mă sună înainte să ajungă la aeroport. 

— Mai e ceva, spuse Peder când Alex se pregătea să închidă. 

Alex așteptă. 

— De ce s-a dus tipul la Jönköping ca s-o omoare pe femeia 
aia tocmai atunci? Nu era ocupat cu Lilian? De ce să atragă și 
mai mult atenţia asupra lui? 

Alex înclină din cap ca pentru sine. 

— M-am gândit și eu la asta, răspunse el nesigur. Se pare că 
totul face parte dintr-un plan bine pus la punct. Mai întâi tipul 
reține trenul, și o reţine și pe Sara, în Flemingsberg; apoi trimite 
cutia cu părul și hainele. Poate că uciderea femeii din Jönköping 
face parte dintr-un ritual, cine știe? 

— S-ar putea, dar nu prea se potrivește. Mai curând crima 
asta a fost comisă sub impulsul momentului, ca o măsură de 
urgență. Tipul nici măcar n-a șters podeaua. A fost atât de 
grijuliu în toate celelalte privinţe când, deodată, lasă probe în 
urma lui. 

— Mda, dar a lăsat și în tren. 

— Fiindcă n-a avut de ales. Nu putea să șteargă podeaua 
acolo, la fel cum nu putea să se urce în tren în picioarele goale 
sau numai în șosete. Sigur ar fi atras atenţia. Și, oricum, în tren 
probabil că s-a simţit relativ în siguranţă, acolo erau urme de 
pași berechet. 

— Deci tu crezi că a ucis-o pe femeia din Jönköping ca să-i 
închidă gura pentru totdeauna? 

— Da, replică Peder după o scurtă pauză. Pare singura 
explicaţie plauzibilă. 

Alex cugetă la cuvintele lui. 

— Mda, dar cum de știa? 

— Ce să știe? 

— Cum de știa că trebuia să-i închidă gura? 

— Da, bună întrebare, zise Peder agitat. Cum naibii știa că 
femeia sunase la poliție? Sau oricum i-ar fi făcut felul? 

J 

Ellen Lind era fericită, în al nouălea cer. Se gândea la seara 
trecută, la noaptea trecută și avea senzația că plutește. 

— Poate că mă iubeşte, murmura ea. 

Era atât de bucuroasă că îl văzuse din nou în seara trecută. 
Ascultase cu atâta atenţie, într-un moment în care Ellen avea 
atâta nevoie să își ia de pe suflet întreaga povară a ultimelor 
zile, cazul acelei fetiţe nenorocite. Chiar dacă nu avea copii, Carl 
părea că înțelege cât de traumatizant era pentru toți cei 
implicaţi în anchetă. 

Apoi discutaseră despre filmele noi la care se puteau duce. 
Ellen simţea cum freamătă. Până acum nu fuseseră împreună la 
cinema. Întâlnirile lor se limitaseră, geografic, la hotelul în care 
Carl se nimerea să stea în noaptea respectivă, iar programul era 
întotdeauna același: luau cina, discutau, făceau dragoste, 
dormeau. 

Ar fi bine pentru amândoi să facem și ceva nou, gândi Ellen 
zâmbind ștrengărește. 

Dacă îl convingea să meargă la un film, poate îl convingea să 
îi vadă și copiii. Dacă o iubea cu adevărat, va înțelege că ea și 
copiii erau inseparabili. 

Ellen zâmbi din nou în timp ce își scotea mobilul. Tocmai îi 
trimisese un mesaj și acum aștepta răspunsul. Dar nu găsi 
nimic. 

Când se despărţiseră, dimineaţa, Ellen îl întrebase despre 
următoarea lor întâlnire. Carl șovăise câteva clipe și apoi 
spusese: 

— Sper să ne întâlnim cât de curând. Să văd când pot. 

„Să văd când pot”, repetă Ellen pentru sine, cu un zâmbet 
amar. De ce numai el trebuia să decidă? 

o... 

În sfârșit, soarele făcea ca Stockholmul să freamăte puţin, 
observă Fredrika Bergman, parcându-și repede mașina în faţa 
blocului. Urcă treptele în fugă, cu cheia gata pregătită, și în 
câteva clipe ajunse în răcoarea bine venită a apartamentului. Nu 
îi trebuia mult ca să își vâre câteva lucruri într-o geantă pentru 
călătoria la Umeă. 

Geanta de voiaj era pe raftul de sus al șifonierului. Fredrika 
zări cutia viorii în spatele ei. Încercă să nu o privească, să nu își 
amintească. Dar se întâmplă ceea ce se întâmpla de obicei. 
Viteza gândurilor îi dovedi voinţa de a nu își aminti. Cuvintele i 
se buluciră în minte la fel de iute și de dureros ca înainte. 

AȘ fi putut fi altcineva, astăzi aș fi putut fi altcineva. 

Mama Fredrikăi abordase subiectul cu ceva timp în urmă. 

— Medicii n-au spus niciodată că nu mai poţi cânta. Au spus 
doar că nu mai poţi face performanţă. 

Clătină din cap cu încăpățânare, lacrimile arzându-i ochii. 
Dacă nu mai putea cânta așa cum cânta odată, nu mai voia să 
cânte deloc. 

Când intră în bucătărie, văzu cum telefonul anunţă primirea 
unui mesaj. Surprinsă, ascultă mesajul: 

— Bună ziua, Karin Mellander la telefon, spuse o voce 
răgușită, de femeie în vârstă. Vă sun de la centrul de adopţii în 
legătură cu cererea dumneavoastră. Vă rog să mă sunaţi, când 
vă e la îndemână, la 08... 

Fredrika înlemni în timp ce femeia recita un număr. Cifrele 
dădură ocol încăperii și apoi îi intrară pe o ureche și îi ieșiră pe 
cealaltă. 

Ei, drăcie, își spuse ea. Ei, drăcie! 

Panica și stresul făceau din Fredrika o fiinţă foarte raţională. 
Ca și acum. 

Se întoarse repede la șifonier și începu să își împacheteze 
lucrurile. Chiloţi, sutien, bluză. Ezită dacă să își mai ia o pereche 
de pantaloni; va sta mai mult de o zi acolo? Și, la urma urmei, 
nu putea să poarte aceiași pereche două zile la rând? Era prea 
ocupată cu alte lucruri ca să își mai facă griji pentru așa ceva. În 
cele din urmă mai luă o pereche de pantaloni. 

Fredrika încercă să se concentreze în timp ce își burdușea 
geanta de voiaj. Nu înțelegea de ce se tot gândea la Spencer. 

Trebuie să-i spun. Trebuie neapărat să-i spun, își repetă ea. 

Geanta era gata. In clipa următoare trânti ușa după ea. 

Aer, gândi ea. Am nevoie de aer. 

Se opri pe trotuar, simțind cum asfaltul fierbinte îi încălzește 
picioarele. 

La naiba, ce se întâmpla cu ea? Dacă adopţia îi provoca o 
astfel de reacţie, poate că ar trebui să renunțe. 

Înghiţi în sec. 

O privire aruncată peste titlurile de pe prima pagină a ziarelor 
din chioșcul de alături o făcu să uite de-ale ei. 

„Cine a ucis-o pe Lilian?” urlau ziarele. 

La asta trebuie să se gândească, își zise Fredrika, scrâșnind 
din dinţi. La Sara Sebastiansson, care tocmai și-a pierdut copilul. 

Se întrebă, ce e mai rău? Să ai un copil și pe urmă să îl pierzi? 
Sau să nu ai niciodată un copil? 

e 

Într-un fel, Fredrika nu se așteptase ca însăși Sara să 
deschidă uşa, drept care rămase surprinsă când se trezi față în 
față cu ea. Nu o mai văzuse de la descoperirea cadavrului. Ştia 

că trebuie să spună ceva. Deschise gura, dar o închise imediat. 
Habar nu avea ce trebuie să spună. 

Sunt un monstru, gândi ea. Ar trebui să mi se interzică să am 
copii. 

Inspiră adânc. Încercă din nou să vorbească. 

— Îmi pare sincer rău. 

Sara înclină scurt din cap. 

Părul ei roșu parcă luase foc. Părea sfârșită. 

Fredrika intră cu pași șovăielnici. Recunoscu holul mic, ca și 
camera de zi, din stânga. Acolo discutase cu noul prieten al 
Sarei în prima seară. 

Parcă trecuse o veșnicie de-atunci. 

Părinţii Sarei o urmară îndeaproape. Ca o unitate de luptă, 
gata de atac. Fredrika îi salută și dădu mâna cu ei. Da, așa e, s- 
au cunoscut. Atunci când a primit cutia cu părul fetiţei... da, 
atunci. 

Arătând cu mâna, spre camera de zi. Unde să stea. Pe 
canapeaua tare. Sara se așeză într-un fotoliu masiv, iar mama ei 
se lăsă pe unul dintre brațele fotoliului. Tatăl ei luă loc pe 
canapea, puţin prea aproape de Fredrika. 

Fredrika ar fi preferat ca părinţii Sarei să nu fie de faţă. Era 
total neindicat, încălca toate regulile artei interogatoriului. 
Simţea, instinctiv, că despre unele lucruri nu putea vorbi în 
prezența lor. Dar atât Sara, cât și părinţii ei arătau clar că ori 
vorbea cu toţi trei, ori cu niciunul. 

O pendulă mare domina un colț al încăperii. Fredrika încercă 
să își aducă aminte dacă o văzuse și data trecută. Era ora două. 

Am fost foarte eficientă, se gândi ea. Am fost la Uppsala, la 
cartierul general și acasă, ca să-mi fac bagajul. 

Tatăl Sarei își drese vocea ca să îi atragă atenţia că trage de 
timp. 

Fredrika își deschise carnetul. 

— Mda, începu ea precaut. Mai am câteva întrebări privind 
timpul petrecut în Umeå. 

Văzând că Sara se arată nedumerită, Fredrika explică: 

— Când aţi urmat cursul de compoziţie literară. 

Sara înclină din cap, încet. Trase de mânecile bluzei. Tot nu 
voia să i se vadă vânătăile. Fredrika simţi un nod în gât. Înghiţi 
de câteva ori, prefăcându-se că își citește notițele. 

— În dimineaţa aceasta am vorbit cu Maria Blomgren, spuse 
ea într-un târziu, ridicând ochii spre Sara. 

Sara nu reacţionă în niciun fel. 

— Mi-a spus să vă transmit salutări. 

Sara continuă să o privească inexpresiv. 

Poate că a luat sedative, gândi Fredrika. Pare sedată până 
vârful unghiilor. 

— Sara și Maria nu mai ţin legătura de ani de zile, zise tatăl 
Sarei pe neașteptate. l-am spus asta și șefului dumneavoastră, 
în Umeå. 

— Știu, replică Fredrika repede. Dar, în cursul discuţiei cu 
Maria, am aflat niște lucruri pe care aș vrea să le lămurim. 

încercă din răsputeri să prindă privirea inexpresivă a Sarei. 

— Vă întâlneaţi cu un băiat înainte de a pleca acolo, spuse 
Fredrika. 

Sara încuviinţă din cap. 

— Ce s-a întâmplat după ce v-aţi despărțit? 

Sara se foi pe fotoliu. 

— Nimic deosebit, răspunse ea rar. Absolut nimic, de fapt. S-a 
supărat și o vreme m-a bătut la cap, dar, când și-a dat seama că 
nu ne potrivim, s-a lăsat păgubaș. 

— A mai luat legătura cu dumneavoastră? Poate după ce-a 
trecut vara... A mai apărut în Umeå? 

— Nu, niciodată. 

Fredrika se gândi câteva clipe. 

— Aţi rămas în Umeå mai mult decât Maria. De ce? 

— Mi-am găsit de lucru acolo, pe timpul verii, răspunse Sara, 
privind absentă. Oferta era de nerefuzat. Maria, însă, s-a 
supărat. Și a fost invidioasă. 

— Maria spune că știaţi înainte de a pleca la Umeå că nu vă 
întoarceţi la Göteborg imediat după terminarea cursului. Și că v- 
aţi găsit slujba din timp. 

— Minte. 

Răspunsul atât de rapid și de vehement al Sarei o 
descumpăni pe Fredrika. 

— Minte? 

— Da. 

— Dar de ce să mintă despre un lucru care s-a întâmplat cu 
atâta timp în urmă? întrebă Fredrika pe un ton precaut. 


A 

— Fiindcă mă invidia pentru o șansă de care ea n-a avut 
parte, răspunse Sara cu patimă. Niciodată n-a putut trece peste 
asta. De asta a și renunţat la intenţia de a împărți același 
apartament cu mine în Uppsala. 

Sara păru că se chircește în fotoliu. 

— Sau poate că a înţeles greșit, adăugă ea cu lehamite. 

— Maria mi-a spus că o aștepta o slujbă pe perioada verii, în 
Goteborg. Dumneavoastră nu aveaţi nimic? 

Sara privi nedumerită. 

— Nu aveaţi nimic pregătit pentru restul verii? La urma urmei, 
cursul din Umeă nu dura decât două săptămâni. 

Ochii Sarei se plimbau de colo-colo. 

— Dacă s-a ivit șansa să lucrez acolo, n-avea niciun rost să-i 
dau cu piciorul, răspunse ea calm. Asta a fost prioritatea. 

Mama Sarei se foi neliniștită pe spătarul fotoliului și interveni: 

— Tocmai mi-am amintit că m-am întâlnit cu Orjan, cel care 
ținea pensiunea la care lucrai în vacanța de vară. Mi-a spus că ai 
renunţat la slujbă în anul acela fiindcă urma să fii plecată din 
oraș toată vara. 

Sara se întunecă la față. 

— Moşul ăla poate să spună ce vrea, șuieră ea. 

— Ai dreptate, zise tatăl Sarei. Pe de altă parte, în momente 
ca acestea memoria ne mai lasă. Sper că sunteți de acord. 

Știe, gândi Fredrika. Știe că Sara încearcă să ascundă ceva. 
Dar nu știe ce anume. Știe că e vorba de ceva important, tocmai 
de aceea o ajută. 

— In fine, spuse ea, încercând să își găsească o poziţie mai 
confortabilă pe canapea. Ce s-a întâmplat când aţi ajuns acolo? 
Cum de vi s-a oferit slujba aceea? 

— Aveau nevoie de un asistent pentru profesorul care ţinea 
cursul, răspunse Sara calm. lar eu scriam atât de bine, încât cei 
de acolo s-au gândit că sunt persoana cea mai potrivită. 

— Sara întotdeauna s-a priceput la scris, adăugă tatăl ei. 

— Nu mă îndoiesc, zise Fredrika, sincer. Dar îmi închipui că 
exista destulă concurenţă în grupul respectiv. Știm cum sunt 
tinerii la vârsta asta... 

— Nimeni n-a fost deranjat de decizie, spuse Sara, trăgându- 
se de o șuviţă de păr. Când am sosit acolo, ni s-a spus că mai e 
nevoie de un asistent pe vară și că cei interesaţi se pot adresa 
organizatorilor. 

— Și v-au ales pe dumneavoastră? 

— Și m-au ales pe mine. 

Rămaseră tăcuţi. Limba ceasului marcă trecerea altui minut. 
Afară soarele se ascunse după un nor. 

e 

— Minte, zise Fredrika indignată, la telefon, când îl sună pe 
Alex, în drum spre aeroport. 

Alex îi ascultă relatarea, apoi spuse: 

— Nu zic că n-ar trebui să mergi până la capăt. Dar Sara e 
foarte sensibilă acum, iar părinții stau cu ochii pe ea ca nişte 
vulturi. Vezi ce mai poţi afla în Umeå și pe urmă hotărâm ce 
facem mai departe. 

— Nu-mi pot lua gândul de la prietenul ăla pe care l-a avut, 
continuă Fredrika. Maria Blomgren spunea că a cam luat-o razna 
după ce Sara i-a dat papucii. 

— Cred că a luat-o razna de-a binelea dacă furia l-a ținut 
cincisprezece ani și, ca să se răzbune, a ucis-o pe fetița Sarei, 
replică Alex oftând. 

— l-am aflat numele. Am rugat-o pe Ellen să-l verifice și se 
pare că, de când a terminat școala, a încălcat legea de mai 
multe ori. 

— De exemplu? făcu Alex nu foarte convins. 

— L-a bătut pe noul amic al fostei lui soţii. A tăinuit obiecte 
furate. A furat mașini. 

— Mda, corespunde tipului de infractor clasic, dar nu pare a fi 
capabil să ducă la îndeplinire un plan atât de bine pus la punct 
precum răpirea fetiţei, obiectă Alex. 

— Și totuși. 

Alex oftă. 

— Unde locuiește pungașul ăsta? 

— Se mută dintr-un loc într-altul, pe moment însă locuiește în 
Norrköping. A plecat din Göteborg după satisfacerea serviciului 
militar. 

Alex oftă din nou. 

— Jönköping, Norrköping, Umeå, remarcă el iritat. Ancheta 
asta se transformă într-un teatru al absurdului. Se ramifică prea 
mult. 

— Dar cel puţin înaintează! 

— OK. Am să iau legătura cu Peder. E în drum spre Nyköping 
ca să stea de vorbă cu femeia care susţine că tânăra din 
Flemingsberg a fost în grija ei. 

— Nyköping! E chiar în drum. 

Alex răsuflă adânc. 

— Ai dreptate. Îl sun imediat. Ellen are toate datele despre 
pungaș? 

— Da. 

— În regulă. Anunţă-mă când aterizezi. 

Apoi Alex rămase cu receptorul în mână. Pentru prima oară de 
când se alăturase echipei, Fredrika Bergman manifesta un pic 
de entuziasm față de munca ei. Până acum se mărginise să 
sfideze pe toată lumea, plină de obiecţii. Acum, judecând după 
tonul vocii, chiar îi plăcea ce face. 

Deși lui Alex îi venea greu să recunoască, Fredrika fusese 
prima care intuise direcţia în care trebuia să o ia ancheta. Sigur, 
și ceilalți ar fi putut-o găsi, dar ea fusese mai iute. Identificase 
rapid conexiunile dintre informaţii, fapt care, în general, lui îi lua 
mult mai mult timp. Pe de altă parte, dacă Gabriel 
Sebastiansson ar fi fost făptașul, Fredrika ar fi fost ultima care 
să își dea seama de așa ceva. Ceea ce nu era deloc în avantajul 
ei. 

Alex se uită la diagrama pe care o desenase folosindu-se de 
informaţiile esenţiale și simţi cum îl cuprinde disperarea. 

Indiferent de modul în care ajunseseră până în acest punct: 

Ce știau cu adevărat? 

Practic, puteau fi siguri că există doi făptași, nu doar unul. 
Femeia cu câinele din Flemingsberg și bărbatul cu pantofii Ecco. 
Se uită la însemnările Ellenei făcute în urma apelului femeii din 
Jönköping. Nora. Dacă era vorba de aceeași femeie. Alex oftă 
frustrat. La naiba, va porni de la ideea că era aceeași femeie. 

Ellen scria că femeia părea dezorientată. Era speriată, drept 
care telefonase la poliţie, interpretă Alex. 

Femeia credea că făptașul era un bărbat cu care avusese o 
relaţie. Unul care o bătea des. Alex se întoarse cu gândul la ce 
spusese Peder după vizita la firma de închiriat mașini. Femeia 
din Flemingsberg arăta și ea ca și cum ar fi fost bătută. Ellen 
notase în grabă și câteva din cuvintele femeii. Bărbatul ducea 
un fel de luptă și voia ca femeia să participe și ea. „Femeile nu 
au voie să-și păstreze copiii fiindcă nu merită așa ceva.” Hmm. 

„Femeile nu-și merită copiii fiindcă, dacă nu-ți plac toți copiii, nu 
trebuie să ai niciunul.” 

Foarte direct, gândi Alex posomorât. 

Nu înțelegea ce citește. Ce însemna: „Dacă nu-ți plac toţi 
copiii”? Se înţelege de la sine că oamenilor nu le plac în aceeași 
măsură toţi copiii. Și, în primul rând, că nu există copii care să-ți 
placă mai mult decât copiii tăi, raţionă Alex. 

Reciti notițele Ellenei. Femeile trebuie să fie pedepsite, 
femeile nu au voie să-și păstreze... Femeile? Simţi cum i se 
strânge stomacul. 

— N-ai dreptate, Fredrika, mormăi el. 

Furia bărbatului nu era îndreptată numai împotriva Sarei 
Sebastiansson. Asta dacă era adevărat ce spunea femeia din 
Jönköping. Furia bărbatului era îndreptată împotriva anumitor 
femei. A femeilor cărora nu le plăceau toţi copiii în aceeași 
măsură. lar dacă femeia din Jönköping spunea adevărul, 
bărbatul încercase să își pună planul în aplicare mai înainte, dar 
fără succes. 

Ce mai e și nebunia asta? se întrebă Alex. Și cine sunt 
celelalte femei? 

o... 

Magdalena Gregersdotter avusese nevoie de câţiva ani ca să 
se simtă ca acasă în Stockholm. Tocmai de aceea hotărâse, 
împreună cu soțul ei, să amâne conceperea unui copil - ca să 
înceapă să se simtă mai în largul ei în orașul de adopţie. 

— Vreau să am copii doar atunci când voi avea un cerc solid 
de cunoștințe la care să pot apela când am nevoie, spunea 
Magdalena cu fermitate în glas. 

Desigur, Torbjörn, soţul ei, nu avea nimic împotrivă. În primul 
rând fiindcă așa era el; în al doilea rând fiindcă știa că nu are 
niciun rost, atât timp cât ea nu era încă pregătită să devină 
mamă. 

Dar lucrurile nu au ieșit așa cum doriseră ei. Când, în sfârșit, 
s-au hotărât să facă un copil, au descoperit că nu era posibil. Au 
încercat un an întreg - o, cât de mult urau verbul „a încerca” - 
pentru ca în următorul an să se supună la tot felul de analize. 
Apoi încă un an de „încercări”. In total, au suportat unsprezece 
ședințe de fertilizare in vitro. Apoi Magdalena a avut o sarcină 
ectopică. 


VP - 184 


— La naiba cu toate, a strigat ea pe patul de spital, plângând 
în hohote. Nu mai suport. 

Nici Torbjörn nu mai suporta, motiv pentru care și-au luat 
concediu fără plată și au făcut înconjurul lumii vreme de șase 
luni. Apoi s-au hotărât să adopte o fetiță. 

— Dar nu va fi a voastră, a obiectat mama lui Torbjörn. 

Era prima dată în viața ei când Magdalena a simţit nevoia să 
lovească pe cineva. 

— Ba va fi a voastră, a șuierat Magdalena. 

Ceea ce s-a și întâmplat. Torbjörn și Magdalena s-au dus în 
Bolivia și, într-o zi de martie, s-au întors cu Natalie. De atunci 
nici măcar o zi nu trecuse fără ca Magdalena să se trezească 
dimineaţa cu zâmbetul pe buze. Suna absurd când o spunea cu 
voce tare, dar era absolut adevărat. Era adevărat și că acum nu 
se mai temea de apropierea iminentă a zilei în care împlinea 
patruzeci de ani, câtuși de puţin. 

— Eşti frumoasă, îi șoptise Torbjörn la ureche în dimineața 
aceea. 

— Bineînţeles. Doar sunt atât de tânără, răspunsese ea. 

Toţi cei care au copii mici trebuie să fie tineri, așa vedea 
Magdalena lucrurile. Cum micuța Natalie încă nu împlinise un 
an, potrivit acelui raţionament, Magdalena era și ea foarte 
tânără. 

Privind retrospectiv, nu își amintea ce anume o făcuse să dea 
fuga la Natalie. Deși Natalie creștea repede, ziua o ţinea în 
landou, unde adormea ușor. Mai întâi o scotea la plimbare cu 
landoul ca să o adoarmă, apoi lăsa landoul în bucăţica de 
grădină din fața apartamentului de la parter. Grădina era 
ascunsă vederii de un gard viu destul de înalt, pe care Torbjörn 
îl întărise cu un gard de lemn. 

Așadar, Magdalena o lăsa fără grijă pe Natalie în landoul ei. 
Tinea poarta dinspre grădină mereu deschisă, iar în landou avea 
un monitor. Cu ajutorul lui auzea chiar și atunci când o pasăre 
se oprea lângă landou, ca și cel mai mic zgomot suspect. Poate 
că tocmai un astfel de zgomot îi atrăsese atenţia și o făcuse să 
se îngrijoreze. Poate că tocmai un astfel de zgomot o făcuse să 
alerge pe distanţa dintre bucătărie și grădină atât de repede. 

Văzuse landoul prin ușa de sticlă în timp ce se apropia de el și 
își încetinea mersul. 

O mică rafală de vânt se furișase pe ușa deschisă, mișcând 
perdelele lungi, de in. O petală se desprinsese din ghiveci și 
aterizase ușor pe podea. Mai târziu își va aminti cel mai bine 
tocmai aceste două detalii, pe care nu le va uita niciodată. 

Magdalena se aplecase peste landou. Era gol. Se îndreptase 
de spate, ca în transă, și își plimbase privirea peste gardul viu și 
dincolo de el. Nu văzuse pe nimeni. 

Unde era Natalie? 

o... 

Peder Rydh dădu ocol insulei Söder trecând de la o școală de 
șoferi la alta. Găsi alte două persoane cărora femeia din 
portretul-robot li se părea cunoscută, dar niciuna nu putea pune 
mâna în foc. Peder însă era aproape sigur că o întâlniseră, 
fiindcă relatările lor erau identice. În primul rând, femeia era 
agitată. În al doilea rând, avea vânătăi pe faţă și pe braţe. lar în 
al treilea rând voia să știe cum poate obţine cât mai rapid un 
permis de conducere. Ambii patroni propuseseră un curs 
intensiv, dar, când înţelesese că un astfel de curs ţinea câteva 
zile și frecvenţa era obligatorie, femeia renunţase imediat, 
scuzându-se că nu poate lipsi de la serviciu. Apoi plecase. 

La ce naiba îi trebuia un permis de conducere? se întrebă 
Peder, frustrat. Ca să transporte cadavrul la Umeă în timp ce 
amicul ei bolnav la cap se ducea la Jönköping ca să îi facă felul 
uneia cu care trăise înainte? 

Se uită la ceas și se urcă în mașină. Acum trebuia să ajungă în 
Nyköping, la întâlnirea cu femeia care spunea că fusese 
asistenta maternală a tinerei din Flemingsberg. Și nu voia să 
întârzie. 

Ylva spusese că va duce gemenii la plaja de la Smedsudde, pe 
Kungsholmen. Lui Peder ideea nu îi surâdea, dar lăsase de la el. 
Soţiei lui întotdeauna i se părea prea mult când rămânea 
singură cu băieţii. În cazul acesta nu se gândise la toate riscurile 
pe care le implica ducerea copiilor la plajă. Pe de altă parte, nu 
Ylva putea fi acuzată că ar fi persoana cea mai iresponsabilă din 
familie. 

Peder nici nu îndrăznea să își privească mobilul. Un apel de la 
Ylva sau Pia și ar fi ieșit cu mașina de pe carosabil. Se întrebă 
dacă nu cumva e bolnav. Nu citise el un articol despre bărbaţii 
cu un apetit sexual exagerat? Părea puţin probabil ca toți 
bărbaţii să fie atât de dominați de dorinţă. Singura problemă era 

că nu avusese aceleași simptome înainte de nașterea 
gemenilor. Oare ce se întâmplase cu vechea lui viață? In ce 
anume se transformase? 

Ylva și Peder încercaseră să facă un copil aproape un an până 
să le „iasă”. Fuseseră atât de fericiţi. Speriaţi, dar fericiţi. 

— Măi să fie, exclamase el când Ylva făcuse testul de sarcină. 
Aici crește cineva. 

Apoi își pusese mâna caldă pe stomacul ei gol și încercase să 
își imagineze cum e acolo, înăuntru. Făcuseră dragoste ori de 
câte ori fusese posibil până primiseră rezultatele ecografiei. Cu 
siguranţă apetitul sexual al Ylvei se încadra în limitele 
normalului. Deși părea să nu se mai sature de el. O dată îl 
sunase în pauza de prânz, ca să îl cheme acasă. 

— Din cauza hormonilor, probabil, remarcase ea, chicotind, în 
timp ce se îmbrăcau la loc. 

Ideea ca Ylva să îl cheme acasă în pauza de prânz pentru o 
partidă de sex i se păru atât de absurdă, încât izbucni în râs. 
Până la urmă nu era vorba de sex, ci de apropiere, de senzaţia 
că cineva are nevoie de tine. Și că, la rândul tău, poţi avea și tu 
nevoile tale. Acum, când îl suna la serviciu, era vorba de alte 
nevoi, ciudate. Nevoi imposibil de împlinit fiindcă trebuia să își 
păstreze slujba. Nevoile lui Peder încetaseră să mai existe. Intr-o 
noapte ajunsese acasă după ce, împreună cu câţiva colegi, 
găsiseră doi pensionari care fuseseră tâlhăriţi și apoi omorâți. 
Împușcaţi în faţă. În noaptea aceea încercase să doarmă lipit de 
YIva, dar Ylva se trăsese departe de el. 

— Chiar trebuie să stai atât de aproape, Peder? Nu pot dormi 
când îmi respiri în față. 

Se retrăsese. Ca să o lase să doarmă. Deși strânsese tare din 
ochi, nu izbutise să adoarmă. Nici în noaptea aceea, nici în 
noaptea următoare. 

Peder plânsese atât de rar în viaţa de adult, încât avea 
impresia că își aduce aminte de fiecare ocazie. Plânsese la 
moartea bunicului. Plânsese la nașterea gemenilor. Și plânsese 
timp de două săptămâni după ce îi găsise pe cei doi pensionari 
împușcați în cap. Ca un copil plânsese, în prezenţa mamei lui. 

— Nu se mai termină, șoptise el, referindu-se la problemele 
pe care le avea cu Ylva. Nu se mai termină. 

— Situaţia se va schimba, replicase mama lui. Situaţia se va 
schimba, Peder. Suferinţa are și ea limitele ei. Vine o clipă în 

care știi sigur că situaţia nu poate fi mai proastă și că se va 
schimba în bine. 

Cuvintele aparțineau unei femei care crezuse că va crește doi 
băieţi sănătoși și apoi fusese nevoită să accepte că unul dintre 
ei nu va mai fi decât un copil mare. 

Într-un fel, Peder avea senzaţia că trecuse de limitele despre 
care vorbea mama lui. În primul rând prin reluarea legăturii cu 
Pia. Ceva se apropia de sfârșit. Simţea asta cu toată ființa. 
Căsnicia lui. Așa ceva nu fusese în intenția lui și, cu siguranță, 
nu crezuse că doar așa va scăpa de iad. Dar se putea întâmpla. 

Cel puţin dacă se întâlnea în continuare cu Pia. _ 

Drumul spre Nyköping era mai scurt decât se așteptase. Il 
străbătu în mai puţin de două ore. O luase pe scurtătură fără să 
își dea seama? 

Tocmai găsise adresa și parcase când îi sună mobilul. 
Răspunse în timp ce cobora din mașină. Era cald și acum, deși 
soarele se ascunsese din nou, cu încăpățânare, după un nor 
gros. Peder cercetă casele din jur. Clasa de mijloc. Fără mașini 
nou-nouţe, dar nici vechi și lovite. Bicicletele nu erau noi, dar 
erau bine întreținute. Câţiva copii îmbrăcați curat și rumeni în 
obraji se jucau puţin mai încolo. Siguranţa și confortul pe care și 
le doreau atâţia suedezi. 

Vocea lui Alex puse capăt acestei analize improvizate a 
cartierului. 

— Ai ajuns? 

— Da. De-abia am coborât din mașină. Ce s-a întâmplat? 

— Nimic. Credeam că ești tot pe drum. Mi-a venit o idee. Dar 
vorbim mai târziu. 

Peder văzu cu coada ochiului că ușa casei spre care se 
îndrepta tocmai se deschisese. 

— Eşti sigur că nu e ceva urgent? 

— Sigur. Am nevoie de timp ca să-mi limpezesc mica teorie. 
Te sun mai încolo. Deși ar mai fi ceva. 

Peder izbucni în râs. 

— O mică teorie? zise el. În cazul ăsta ar trebui s-o suni pe 
Fredrika, nu pe mine. 

— Bineînţeles că am s-o sun și pe ea. Dar, cum spuneam, mai 
e ceva. Sara Sebastiansson are un fost amic în Norrköping. Un 
pungaș mărunt cu care se întâlnea înainte de a pleca la Umeă 

pentru cursul ăla. Crezi că ai putea discuta puţin și cu el înainte 
să te întorci la Stockholm? 

— În Norrköping? repetă Peder, nehotărât. 

— Da, răspunse Alex prudent. E în drumul tău... 

— OK. Dar mai întâi dă-mi toate detaliile. 

Alex oftă ușurat. 

— O pun pe Fredrika să te sune mai târziu. Mult noroc! 

— Mulţumesc, spuse Peder și puse capăt convorbirii. 

li zâmbi doamnei care stătea pe treptele casei și se apropie 
de ea. 

e 

Birgitta Franke îl servi cu prăjituri cu scorțişoară și cafea. 
Peder nici nu își mai aducea aminte de când nu mai gustase 
prăjituri atât de apetisante. Luă două. 

Birgitta Franke părea o femeie blândă, dar foarte directă. 
Avea vocea aspră și privirea caldă. Părul cărunt și o față 
tinerească. Era, pe scurt, o femeie care învățase din lecțiile 
vieţii, conchise Peder. 

O întrebă, elegant, dacă poate să îi verifice cartea de 
identitate și văzu că tocmai împlinise cincizeci și cinci de ani. Îi 
ură la mulţi ani și îi lăudă din nou prăjiturile. Femeia îi mulţumi 
și zâmbi. Zâmbetul îi accentuă ridurile din jurul ochilor. Care nu 
îi stăteau rău deloc. 

— Aţi sunat la poliţie în legătură cu portretul-robot, spuse el în 
cele din urmă, după conversaţia de politeţe despre prăjituri și 
accesoriile din bucătărie. 

— Da. Am sunat. Și în primul rând aș vrea să știu de ce o 
caută poliţia. 

Peder mai luă o gură de cafea, se uită la perdelele Birgittei și 
se gândi la bunica lui, pentru prima oară după atâţia ani. 

— Poliţia nu o caută fiindcă ar fi făcut ceva rău, oficial nu e 
bănuită de nimic. Noi doar am vrea să discutăm cu ea. Credem 
că deţine informaţii de o importanţă crucială pentru cazul pe 
care îl investigăm. Mă tem că nu vă pot dezvălui natura acestor 
informații. 

Birgitta înclină din cap gânditoare. 

Fără să vrea, Peder se întoarse cu gândul la mama Sarei 
Sebastiansson. Scorpia aia ar fi avut multe de învăţat de la 
Birgitta despre comunicare. 

Birgitta se ridică brusc de la masa din bucătărie și ieși în hol. 
Peder o auzi cum deschide un sertar. Reveni cu un album de 
fotografii masiv și îl așeză în faţa lui, apoi întoarse câteva 
pagini. 

— Aici, spuse ea, arătând fotografiile. Cu astea a început 
totul. 

Peder examină fotografiile, în care apărea o Birgitta mai 
tânără, un bărbat de aceeași vârstă, pe care Peder nu îl 
cunoștea, și o fată despre care, cu puţină imaginaţie, s-ar fi 
putut spune că seamănă cu femeia din Flemingsberg. In două 
fotografii apărea și un băiat. 

— Monika a venit la noi pe când avea treisprezece ani, își 
începu povestea Birgitta. Pe vremea aceea era altceva să fii 
asistent parental. Existau mai puţini copii care aveau nevoie de 
o familie, iar opinia generală era că un pic de dragoste și 
toleranță putea rezolva majoritatea problemelor. 

Birgitta oftă ușor și trase ceașca de cafea mai aproape de ea. 

— Dar cu Monika era altceva. Monika era un copil tulburat, nu 
foarte normal, cum se exprima soţul meu. Cine se uită la 
fotografiile astea ar spune că arăta aproape ca toate fetele de 
vârsta ei. O fată blondă, cu ochi minunaţi și trăsături delicate. 
Dar în interior nu funcţiona cum trebuie. Prost programată, ar 
spune în ziua de azi informaticienii. 

— Puteţi fi mai explicită? întrebă Peder, răsfoind albumul. 

Alte fotografii cu Monika și familia Birgittei. Monika nu zâmbea 
în niciuna. Birgitta însă nu greșea. Avea ochi frumoși și o față 
delicată. 

— Povestea ei era atât de îngrozitoare, încât, privind 
retrospectiv, nu înţelegem cum de-am luat-o la noi, zise Birgitta, 
lăsându-și capul pe mâini. Deși, ca să fiu sinceră, am primit 
toate datele de-abia după ce inevitabilul s-a produs. Atunci, 
însă, era prea târziu. Mai doriţi cafea? 

Peder ridică ochii de pe album. 

— Da, vă rog, răspunse el automat. Unde e soțul 
dumneavoastră? 

— La serviciu. Dar vine și el, peste vreo două ore, dacă doriți 
să luaţi cina cu noi. 

Peder se văzu nevoit să zâmbească. 

— Sunteţi foarte amabilă, dar mă tem că nu am timp. 

Birgitta îi întoarse zâmbetul. 

— Păcat, păreţi un om atât de cumsecade. 

Se întinse după ibric și umplu din nou ceștile. 

— Unde am rămas? A, da, povestea fetei. 

Se ridică și ieși iar în hol. Se întoarse cu un dosar. 

— Aici păstrăm toate informaţiile despre copiii pe care i-am 
luat în plasament, zise ea cu mândrie, punând dosarul în faţa lui 
Peder. Fiindcă n-am putut avea copii, ne-am hotărât să avem 
grijă de ei. 

Rasfoi dosarul vădit mulţumită. 

— Aici sunt datele primite de la asistenţa socială înainte de 
venirea Monikăi. Celelalte sunt secrete, n-am primit cópii de pe 
ele. 

Peder împinse albumul de fotografii și citi documentul trimis 
de asistenţa socială. 


Monika Sander, în vârstă de treisprezece ani, 
provenită dintr-o familie dezmembrată, necesită 
plasamentul imediat într-o familie iubitoare, stabilă. 
Mama copilului a pierdut custodia când Monika avea 
trei ani și de atunci contactul dintre ele a fost limitat. 


Monika a fost preluată de asistența socială din cauza 
problemelor pe care mama ei le avea cu alcoolul și 
drogurile. Încă de la nașterea Monikăi, mama ei a avut 
mai mulți parteneri și, foarte probabil, e prostituată. 
Tatăl a dispărut din viața ei foarte repede, pierzându-și 
viața într-un accident de automobil. Problemele mamei 
au început după accidentul mortal al tatălui. 


Fata a stat cu o primă familie timp de trei ani. Apoi cei 
doi soți s-au despărțit și fata nu a mai putut rămâne cu 
ei. Monika a stat cu mai multe familii până la vârsta de 
opt ani, apoi a locuit într-un orfelinat timp de un an. A 
fost plasată într-o altă familie care promitea să fie 
soluția pe termen lung. 


Educația fetei a avut de suferit încă de la început, din 
pricina împrejurărilor nefavorabile. Există suspiciuni că 
ar fi fost abuzată, deși cercetările nu au ajuns la un 
rezultat concludent. Monika suportă greu compania 

altor copii. Din clasa a treia învățătorii lucrează 
separat cu ea și a fost plasată într-un grup special, 
alcătuit din numai șase elevi. Măsura s-a dovedit 
salutară, deși nu pe de-a-ntregul satisfăcătoare. 


Peder mai citi două pagini în care se detalia modul în care au 
dat greș măsurile luate de școală. Până să ajungă în familia 
Franke, Monika fusese arestată o dată, fiind acuzată de furt, mai 
ales din magazine. 

Gândurile îi zburară imediat la femeia din Jönköping. Nu 
fusese și ea plasată la mai multe familii? 

— Mada, făcu el după ce termină de citit. Și spuneţi că, în afară 
de informaţiile acestea, au fost și altele, la care nu aţi avut 
acces? 

Birgitta încuviinţă din cap și sorbi de câteva ori din cafea. 

— Noi am avut cele mai bune intenţii, spuse ea, privindu-l în 
ochi. Am crezut că-i putem asigura fetei sprijinul de care avea 
nevoie în viață. Numai Dumnezeu știe cât de mult am încercat. 
Dar în zadar. 

— Aţi avut și alţi copii aici, în același timp? întrebă Peder, 
gândindu-se la băiatul care apărea în mai multe fotografii. 

— Nu. Dacă vă gândiţi la băiatul din fotografii, acela e nepotul 
meu. Era de-o seamă cu Monika, de aceea ne-am gândit că se 
vor simţi bine împreună. Mai ales că urmau să meargă la 
aceeași școală. 

Birgitta schiță un zâmbet. 

— Bineînţeles că n-a avut niciun efect. Nepotul meu era foarte 
ordonat și organizat, chiar la vârsta aceea. N-o putea suferi, 
spunea că e nebună, sărită de pe fix. 

— Fiindcă fura? 

— Fiindcă se temea de tot felul de lucruri. Compania cuiva i 
se părea o corvoadă, prefera singurătatea. Când se-nfuria la 
culme, când se prăbușea pe podea și izbucnea în plâns. Avea 
coşmaruri teribile legate de trecutul ei; se trezea în toiul nopții, 
urlând. Leoarcă de sudoare. Dar niciodată nu ne spunea ce 
visase, ne lăsa să ne imaginăm noi. 

Peder era obosit. Asta era hiba meseriei de poliţist: nu apucai 
să spui și tu o vorbă cu persoanele directe, ușor abordabile. 

— Cât a stat la dumneavoastră? 

— Doi ani. Ne săturaserăm. Aproape că renunţase să mai 
meargă la școală; dispărea perioade lungi, apoi apărea ca din 
senin, fără să ne spună unde fusese. Unde mai pui și activităţile 
ei ilegale: furturile, fumatul de hașiș. 

— Băieți? 

— N-am întâlnit pe niciunul, dar bineînţeles că umbla cu 
băieţi. 

Peder se încruntă. 

— Ce anume aţi fi vrut să aflaţi înainte de a o lua la 
dumneavoastră? 

Birgitta privi dezamăgită. 

— Că a fost adoptată de la bun început, răspunse ea aproape 
în șoaptă. 

— Poftim? 

— Femeia care apare în raportul pe care tocmai l-aţi citit nu 
era mama biologică a Monikăi. Monika a fost adoptată. 

— Dar cum a putut o astfel de femeie să primească aprobarea 
de a adopta un copil? întrebă Peder uluit. 

— Simplu, fiindcă ceea ce spune raportul e adevărat: 
problemele mamei adoptive au început după moartea soţului ei. 
Sau poate mai devreme, dar până atunci dusese o viață perfect 
normală: casă, serviciu, mașină. Apoi lucrurile au luat-o repede 
la vale. Se pare că, în tinerețe, mama frecventase cercuri 
inacceptabile din punct de vedere moral. După ce a rămas 
singură cu fata și și-a pierdut slujba, a revenit la ele. 

— De unde se trage Monika? 

— Dintr-unul din statele baltice, replică Birgitta și apoi clătină 
din cap. Nu-mi aduc aminte din ce ţară, nici cum a fost 
adoptată. 

Mintea lui Peder procesa intens informaţiile. 

— Cine v-a spus? Că a fost adoptată? 

— Una dintre persoanele care au lucrat la cazul ei, spuse 
Birgitta oftând. Dar eu niciodată n-am văzut totul în alb și negru. 
Asistenţa socială a administrat cazul Monikăi complet greșit. Ar 
fi trebuit să intervină mult mai devreme în viaţa ei. S-ar putea 
spune că a fost abandonată de două ori: mai întâi de mama 
biologică, apoi de mama adoptivă. 

Femeia șovăi. 

— Și apoi poate de o altă familie, adăugă ea. Dar asta nu e 
foarte clar. 

Peder reciti raportul. Apoi răsfoi albumul la întâmplare. Mica 
familie apărea în locuri diferite. De Crăciun și de Paște. În 
vacanțe sau ieșiri la iarbă verde. 

— Am încercat, zise Birgitta Franke cu glasul întretăiat. Am 
încercat, dar n-am putut. 

— Aveţi idee ce s-a întâmplat după aceea? După ce v-a 
părăsit? 

— Timp de șase luni a fost internată într-un fel de centru de 
tratament, din care cred că a fugit de cel puțin zece ori. O dată 
a venit aici. Apoi au încercat să o plaseze în altă familie, dar nici 
asta n-a mers. Apoi a împlinit optsprezece ani, deci a devenit 
majoră, și de atunci n-am mai auzit de ea. Până când i-am văzut 
figura în ziar. 

Peder închise albumul încet. 

— Dar cum de-aţi recunoscut-o? Există, desigur, unele 
asemănări între portretul-robot și fata din fotografii, dar... Cum 
de știți că e vorba de aceeași persoană? 

Birgittei îi luciră ochii. g 

— Colierul, răspunse ea zâmbind. Incă mai poartă colierul pe 
care i l-am dat când a primit confirmarea din partea bisericii, cu 
puțin înainte de a pleca. 

Peder scoase repede desenul cu femeia de la gară. Până 
acum nu băgase de seamă, dar bineînțeles că purta un colier. 
Un leu de argint prins într-un lănţișor de argint. 

Birgitta deschise din nou albumul și dădu paginile până 
ajunse în mijloc. 

— Vedeţi? întrebă ea, arătând cu degetul. 

Peder văzu. Era același colier. Colierul și fotografia erau de 
ajuns ca să îl convingă. Da, una și aceeași persoană. 

— Era obsedată de zodiac. De asta i l-am și dat. La început n- 
a vrut să fie confirmată, dar am ademenit-o cu un curs organizat 
într-un centru extraordinar din arhipelag. Plus că i-am promis și 
un cadou pe măsură. Ne-am gândit că un astfel de grup social i- 
ar prinde bine. Dar bineînţeles că a făcut boacăne și acolo. A 
furat lucruri de la alţii, după cum am aflat mai târziu. 

Birgitta începu să strângă serviciul de cafea. 

— Atunci am hotărât că e destul. Dacă furi atunci când urmezi 
un curs de confirmare, înseamnă că nu ai niciun Dumnezeu. Dar 
i-am lăsat colierul fiindcă îi plăcea atât de mult. 

Peder se apucă să își noteze detaliile despre Monika din 
raportul serviciului de asistenţă socială. Monika Sander. Apoi îi 
veni o idee. 

— Pot să iau raportul cu mine ca să fac o copie? întrebă el, 
fluturând documentul spre Birgitta. 

— Desigur. Mi-l puteţi înapoia prin poștă. Îmi place să ţin 
evidenţa copiilor de care m-am îngrijit de-a lungul timpului. 

Peder înclină din cap. Luă hârtiile și se ridică încet de la masă. 

— Dacă mai intervine ceva, vă rog să mă sunaţi, zise el pe un 
ton prietenos, lăsându-și cartea de vizită pe masă. 

— Promit... Trebuie să recunosc că niciodată n-am crezut că 
va apărea din nou în împrejurări atât de îngrozitoare. 

Peder se opri. 

— Cum s-o fi prins în acest păienjeniș de întâmplări oribile? 

— Asta ne întrebăm și noi, răspunse Peder. Asta ne întrebăm 
și noi. 

o... 

Fredrika Bergman ajunse în Umeă spre seară. Când avionul 
ateriză, simţi că o dor toate încheieturile. Deschise mobilul și 
găsi două mesaje noi. Din nefericire, era prea târziu acum să 
mai discute cu bunica Norei și profesorul Sarei. Se uită la ceas: 
aproape cinci și jumătate. Avionul avusese întârziere. Ridică din 
umeri. Nu era nicio grabă. Atât timp cât se întâlnea cu cele două 
persoane a doua zi, totul era în regulă. 

Nu mai apucase să îl sune pe Peder în legătură cu fostul amic 
al Sarei, așa cum promisese. Dar spera că, într-un fel sau altul, 
acesta obținuse informaţiile de care avea nevoie. 

Deși obosită, Fredrika se simţea plină de optimism. În sfârșit, 
ancheta se extinsese, iar intuiţia îi spunea că e pe drumul cel 
bun. Se întrebă unde ar putea fi primul lor suspect principal, 
Gabriel. Părea foarte probabil ca mama lui să îl fi ajutat să 
părăsească ţara. Se înfioră gândindu-se la casa Teodorei 
Sebastiansson. Întreaga proprietate avea ceva înfricoșător în ea. 

Soarele de seară mângâia asfaltul când Fredrika părăsi 
clădirea aeroportului. In timp ce aștepta ca Alex să răspundă la 
telefon, își permise să închidă ochii și să se bucure un pic de 
lumina soarelui. O briză caldă stârnea frunzele copacilor. 

Vreme de primăvară, gândi ea. Asta nu-i vară, simt primăvara 
în aer. 

Nici Alex și nici Peder nu răspunseră la telefon, drept care 
Fredrika își luă geanta de voiaj și se îndreptă cu hotărâre spre 
cel mai apropiat taxi. Își rezervase o cameră la vechiul și 
elegantul Town Hotel. Poate, cât timp își schiţa programul 
pentru a doua zi dimineaţă, se delecta cu un pahar de vin pe 
terasă. Şi tot acolo poate că se putea gândi pe îndelete la 
mesajul primit de la centrul de adoptii... 

Aproape că intră în panică în clipa în care își aduse aminte de 
mesaj. Oare trebuia, în sfârșit, să ia decizia finală? Oare sosise 
momentul să își planifice viața astfel încât să crească singură un 
copil? Se trezi că începe să plângă. 

Incercă să inspire adânc de câteva ori. Nu înţelegea de ce 
mesajul o tulburase atât de mult. Nu avea niciun motiv să 
reacționeze așa. Era absurd să se gândească la asta tocmai 
acolo, pe trotuarul din faţa clădirii aeroportului Umeă. Privi în jur 
descumpănită. Mai fusese aici? Parcă nu. Nu își mai amintea. 

Telefonul sună tocmai când ajungea la taxi. Şoferul îi vârî 
geanta de voiaj în portbagaj, iar ea se așeză pe bancheta din 
spate și răspunse. 

— Alt copil a fost răpit, o fetiță care nu a împlinit încă un an, 
zise Alex cu vocea încordată. 

Fredrika se concentră brusc. Simţea că nu mai are aer. Apăsă 
pe buton și geamul se lăsă în jos. 

Șoferul protestă. 

— Nu se poate să deschideţi geamul așa! Am aer condiţionat! 

Fredrika îi făcu semn să tacă. 

— De unde știm că are legătură cu cazul nostru? îl întrebă ea 
pe Alex. 

— La vreo oră după dispariţia bebelușului, poliţia a găsit un 
pachet pe marginea stratului de flori de lângă ușa de la intrare. 
Conţinea hainele copilului și scutecul. Și o șuviţă mică de păr, 
prinsă cu un clips. 

Fredrika rămăsese fără cuvinte. 

— Ce dracu'..., începu ea și se opri, surprinsă de tăria 
cuvântului folosit. Și-acum ce facem? 

— Muncim pe rupte până punem mâna pe făptaș. Peder cred 
că e în Norrköping acum, vorbește cu fostul amic al Sarei 
Sebastiansson, pe urmă se întoarce la Stockholm. Eu sunt în 
drum spre mama copilului dispărut. 

Fredrika înghiţi în sec, de câteva ori. 

— Întreab-o și dacă are vreo legătură cu Umeå, zise ea cu 
vocea pierită. 

— Neapărat. 

Fredrika își dădu seama după zgomotele pe care le auzea prin 
telefon că Alex ajunsese la mașină. 

— Lucrurile par să se precipite acum... dacă avem de-a face 
cu același individ, remarcă ea încet. 

Alex nu răspunse imediat. 

— Cum adică? întrebă el într-un târziu. 

— Sara a primit pachetul abia la o zi de la dispariţia Lilianei. 
lar tu spui că hainele și părul le-au fost trimise părinţilor 
aproape imediat după ce le-a fost răpit copilul. 

— Ei, drăcie, știi că ai dreptate? șopti Alex. 

Fredrika închise ochii, cu telefonul lipit de ureche. Oare de ce 
se grăbea făptașul? Și de ce răpise alt copil la un interval de 
timp atât de scurt? Și... dacă hainele și părul fuseseră deja 
înapoiate părinţilor, însemna că bebelușul era deja mort? 

Oare ce-l face să se grăbească? se întrebă Fredrika. Ce naiba 
îl face să se grăbească? 

e 

Peder Rydh se întorcea la Stockholm cu viteza luminii. Alex îl 
anunţase de dispariţia celui de-al doilea copil tocmai când 
ajunsese în Norrköping. Căzuseră de acord să nu renunţe la 
discuţia cu fostul amic al Sarei Sebastiansson. Exista, totuși, o 
posibilitate infimă ca el să o fi răpit pe Lilian, iar acum să fi luat 
alt copil doar ca să creeze impresia că Lilian căzuse victimă unui 
criminal în serie, și nu fostului amic al mamei ei. 

Dar speranţele lui Peder se risipiră din prima clipă în care 
dădu ochii cu el. Pe scurt, nu exista nici cea mai mică 
posibilitate ca insul din faţa lui să fi răpit, să fi ras în cap și să fi 
ucis un copil. Ce-i drept, încălcase de câteva ori legea, și 
recunoștea că suportase neașteptat de greu despărţirea de 
Sara, dar de acolo și până la uciderea copilului ei, cincisprezece 
ani mai târziu, era o cale prea lungă. 

Peder scoase un oftat plin de obidă. Încă o zi care nu îi ieșea 
cum își dorise. Pe de altă parte, se bucura că Fredrika fusese 
trimisă la Umeå. În primul rând fiindcă se simţea prea dărâmat 
pentru o astfel de călătorie, iar în al doilea rând pentru că era 
bine ca Fredrika să stea cât mai departe acum că, după 
dispariţia altui copil, lucrurile începeau să se precipite. 

Nu era deloc mulțumit de felul în care evolua cazul. Părea să Îi 
depășească puterea de înțelegere. Atât timp cât porneau de la 
ipoteza că tatăl Lilianei fusese cel care o răpise și apoi o 
ucisese, Peder călca pe un teren cunoscut. Vinovatul în astfel de 
cazuri era aproape întotdeauna cineva apropiat victimei. 
Aproape întotdeauna. Un fapt indiscutabil care nu trebuia să 
lipsească din logica niciunui poliţist normal. Alte situaţii de luat 
în calcul nu existaseră. Nu mai dispăruse niciun copil; Sara se 
afla în conflict doar cu soţul ei. 

Fredrika fusese mai flexibilă, practic încă de la început. Pentru 
ea Sara, și nu Gabriel, era părintele legat într-un fel sau altul de 
ucigaș. Tot Fredrika încercase să îi convingă să nu se gândească 
numai la Gabriel ca posibil vinovat de răpirea Lilianei. Faptul că 
nimeni nu o ascultase făcuse ca, din nefericire, ancheta să bată 
mult timp pasul pe loc. Peder știa că acesta era adevărul, dar și 
că nu îl va recunoaște niciodată cu voce tare. Mai ales în 
prezenţa Fredrikăi. 

Peder încă se mai îndoia că avuseseră vreodată șansa de ao 
salva pe Lilian de la moarte. De fapt, nici nu credea în așa ceva. 
Nici chiar Sara Sebastiansson nu crezuse că exista cineva care 
să o urască atât de mult încât să o pedepsească ucigându-i fiica. 
Prin urmare, cum puteau să înţeleagă detectivii cursul 
evenimentelor? 

lar acum mai dispăruse un copil. Simţi cum îl ia cu rău de la 
stomac. Un bebeluș. Ce om normal putea face rău unui bebeluș? 
Firește, exista un răspuns simplu la întrebarea lui: toți cei care 
ucideau un bebeluș sau un copil mai mare nu erau normali. 

Gândul îl întristă, mai ales că părea puţin probabil ca echipa 
de anchetatori să găsească sau să salveze acest copil. 

Lovi cu putere volanul mașinii. 

Ce naiba îi tot trecea prin cap? Se înţelegea de la sine că vor 
face tot posibilul să găsească bebelușul. In clipa următoare se 
dezumflă din nou. Din nefericire, se înțelegea de la sine și că, 
dacă ucigașul voia să îl ucidă pe cel de-al doilea copil tot în mai 
puţin de douăzeci și patru de ore, echipa nu avea cum să îl 
găsească la timp. _ 

Îl vom găsi când va dori el, gândi Peder deprimat. Îl vom găsi 
acolo unde îl va lăsa, când va dori să ni-l arate. 

Poliţiștii puteau fi eroi, dar și cu mâinile legate. Se întrebă ce 
realizase el, de fapt, în ziua aceea. Aflase, probabil, identitatea 

femeii care îl ajutase pe bărbatul cu pantofii Ecco. Dar ce rol 
jucase ea în acest caz? E adevărat, se purtase ciudat, cu câinele 
ăla, în gara din Flemingsberg. Poate ca să o întârzie pe Sara. 
Încercase să își ia un permis de conducere. Poate că să o ducă 
pe Lilian, moartă, la Umeå. Prea mulţi „poate”. 

Înghiţi în sec. Dacă aceasta era femeia pe care o căutau și 
dacă jucase rolul pe care îl bănuiau ei, atunci era esenţial să o 
găsească și să o interogheze. 

Alex se hotărâse imediat să transmită presei numele și 
portretul-robot al Monikăi Sander și să o îndemne pe aceasta să 
ia legătura cu poliția. Și să îi îndemne pe toți cei care o 
cunoșteau să facă același lucru. Sau care știau unde se află. 

Colegii lui o vor întreba pe Sara dacă recunoștea numele sau 
desenul; exista șansa ca Sara să confirme că era vorba de 
aceeași femeie. Îi vor întreba și pe părinţii bebelușului dispărut. 

Dar și Alex, și Peder erau convinși că Monika Sander nu avea 
cum să pună la cale dispariţia bebelușului. Dacă portretul făcut 
de asistenta maternală nu era eronat, planul părea prea bine 
pus la punct și prea sofisticat pentru ca Monika să îl fi conceput 
și să-l fi dus la îndeplinire întocmai. Și totuși, femeia încă mai 
era un personaj important în această poveste. 

Peder clătină din cap. Ceva îi scăpase, ceva de care ar fi 
trebuit să își amintească. 

Își simţea în continuare gâtul uscat. Îi era sete, dar nu mai 
avea timp să se oprească. Prioritatea numărul unu era să se 
întoarcă la Stockholm și să înceapă noua anchetă, să vadă dacă 
nu cumva se leagă de ancheta în curs. 

Trebuie să fie o legătură. Nu putea fi o coincidență faptul că 
hainele și părul bebelușului fuseseră puse într-o cutie și lăsate în 
grădină, sau pe aproape. Detaliile privind răpirea Lilianei încă nu 
ajunseseră în presă; echipa de anchetatori le ţinuse secrete. 

Peder avea un singur gând acum, în timp ce se apropia de 
Stockholm și vedea silueta Arenei Globe departe, spre est. Să o 
găsească pe Monika Sander. Cât mai curând. 

o... 

Asistentele din secţia 4 a Spitalului Universitar Karolinska din 
Solna, aproape de Stockholm, fuseseră instruite să se poarte 
foarte atent cu pacienta din rezerva 3. Tânăra fusese adusă cu 
ambulanta la secția de urgenţă în cursul nopţii. Vecinul ei fusese 
trezit de niște zgomote ciudate pe scară și se uitase prin vizor 

ca să vadă dacă nu cumva hoţii profitau de faptul că majoritatea 
locatarilor erau plecaţi în concediu. O văzuse doar pe tânăra de 
alături, întinsă pe jos, bătută rău, cu labele picioarelor în 
apartament și restul corpului pe podeaua tare, de marmură. 

Imediat sunase după o ambulanţă și rămăsese pe loc ca săo 
vegheze pe tânăra aceea plăpândă, care rămăsese inconștientă 
aproape tot timpul pe când echipajul ambulanţei o așeza pe 
targă. 

Vecinul fusese întrebat cum se numea tânăra. 

— Jelena, cam așa ceva. Dar apartamentul nu-i al ei. 
Proprietarul nu mai locuiește aici de câţiva ani. Fata e ultima 
dintr-un lung șir de chiriași. Mai stă și un ins aici, din când în 
când, dar nu știu cum îl cheamă. 

Pe ușa apartamentului nu era trecut niciun nume. Femeia 
bătută mormăise ceva neinteligibil când un paramedic o 
atinsese ușor pe obraz și o întrebase cum se numește. 
Asistentei care însoțea ambulanţa i se păruse că spune Helena. 

Apoi femeia snopită în bătaie își pierduse cunoștința. 

La secția de urgenţă, medicul de serviciu constatase că rănile 
erau foarte grave: patru coaste rupte, contuzii ale pomeţilor 
obrajilor, maxilarul dislocat și câteva degete de la mână rupte. 
Corpul îi era tot o vânătaie și, după ce o radiografie arătase că 
avea creierul tumefiat în urma loviturilor primite în cap, femeia 
fusese internată la terapie intensivă. 

Personalul spitalului fusese surprins de numărul mare de 
vânătăi, răni și oase rupte. Dar cel mai mult fusese șocat de 
arsuri. Peste douăzeci, provocate probabil de chibrituri aprinse. 
Gândul la durerea pricinuită astfel le înfiora pe asistentele care 
o supravegheau cu rândul. 

În jurul orei zece femeia, care fusese trecută provizoriu sub 
numele de „Helena”, începuse să își revină, dar era în 
continuare ameţită de câtă morfină îi fusese injectată ca să nu 
simtă durerea. Medicul de la terapie intensivă hotărâse că 
pacienta se simţea mai bine și că putea fi mutată în altă secţie. 
Astfel ajunsese în secția 4. 

Iniţial fusese dată în grija asistentei Moa Nilsson. Deși nu avea 
prea multe de făcut, Moa o privea fără tragere de inimă pe 
femeia aceea micuță, cu faţa plină de vânătăi. Era greu de spus 
cum arăta în realitate. Nu găsiseră niciun act de identitate. Moa, 
însă, bănuia ce fel de viață dusese tânăra. Avea unghiile roase 

până în carne și tatuaje mici, neprofesionale, pe braţe. Părul ei 
era roșu, dar se vedea ușor că e vopsit. Foarte recent, probabil. 
Părul uscat, fără luciu, stătea răsfirat pe pernă. Cu părul acela 
de un roșu intens, tânăra părea că avea capul într-o baltă de 
sânge. 

Colegele lui Moa se uitau din când în când ca să vadă cum se 
mai simte, situaţia însă era neschimbată când infirmiera aduse 
căruciorul cu cina. Zgomotul o făcu pe pacientă să deschidă 
ochiul mai puţin umflat. 

Moa lăsă deoparte revista pe care o citea. 

— Helena, ești la Spitalul Universitar Karolinska, zise ea cu 
blândeţe și se așeză pe marginea patului. 

Tânăra nu spuse nimic. Arăta îngrozită. 

Moa îi mângâie ușor braţul. 

Fata murmură ceva. 

Moa se aplecă, încruntându-se. 

— Ajută-mă, șopti tânăra. Ajută-mă. 


e Sâmbătă 


Spencer Lagergren avea multe calităţi, dar, potrivit Fredrikăi 
Bergman, în relaţia lor nu se remarcase deloc prin spontaneitate 
și prin capacitatea de a o surprinde. Desigur, asta era, într-o 
oarecare măsură, din pricina faptului că era căsătorit; 
posibilitatea de a fi spontan era destul de limitată. lar absenţa 
elementului-surpriză o punea pe seama unei imaginaţii extrem 
de pragmatice. Spencer te putea surprinde doar cu ajutorul și 
inspiraţia sorții. 

Există, totuși, și excepția de la regulă. 

Fredrika schiță un zâmbet și încercă să își dea la o parte părul 
din ochi. Vizualizase deja scena în care își petrecea seara din 
Umeå singură, cu un pahar de vin și carnetul de însemnări. Într- 
adevăr, exact așa își începuse seara. Dar, în timp ce stătea pe 
terasa hotelului și sorbea din vinul care nu părea să merite 
banii, auzi o voce în spatele ei. 

— Scuzaţi-mă, e liber? 

Uimirea la auzul vocii lui Spencer fu atât de mare, încât 
rămase cu gura căscată, iar vinul roșu i se prelinse pe bărbie. 

Spencer privi descumpănit. 

— Ușurel, spuse el panicat, înșfăcând un șervețel de pe masă 
și ștergându-i bărbia. 

Luptându-se în continuare cu părul, Fredrika se înroși și 
izbucni în râs, amintindu-și gândul de adineauri. 

Mișcarea îndrăzneață a lui Spencer o impresionă. Aveau o 
înţelegere foarte clară, în principiu, prin care nu își impuneau și 
nici nu își promiteau nimic. Din acest punct de vedere, rolul lui 
Spencer în viaţa ei era departe de orice ambiguitate. Și totuși, 
iată-l lângă ea. Probabil nu doar de dragul ei, ci și de al lui. 

— Trebuie să profiţi de orice ocazie, spuse Spencer, ciocnind 
paharul cu ea, la scurt timp după sosirea lui neașteptată. N-ai în 
fiecare zi ocazia să vii la Umeå și să petreci o zi pe picior mare 
la cel mai scump hotel. 

Uluită, Fredrika încercă în același timp să îi mulțumească și să 
îi explice. Se bucura din tot sufletul că îl revede atât de curând, 
dar a doua zi trebuia să își facă treaba și apoi să se întoarcă la 
Stockholm. Ințelegea el asta? Da, înţelegea. Dar descoperise că 
îi era dor de ea. lar la telefon vocea ei sunase foarte deprimată, 
descurajată. 

Fredrika se gândi că Eva, soţia lui Spencer, știa ceva despre 
legătura dintre ei. Numai așa își explica ușurința cu care lipsea 
el de acasă o noapte pe săptămână. De-a lungul anilor, și Eva 
avusese destule aventuri. 

Spencer îi spusese cândva de ce nu voia să divorțeze. 
Căsnicia lui presupunea mai multe relații sensibile - cea dintre 
el și socrul lui, de exemplu - care excludeau ideea divorțului. Pe 
de altă parte, într-un fel foarte ciudat, între el și soţia lui existau 
legături extrem de puternice. Legături care nu puteau fi rupte, 
oricât de mult ar fi încercat. 

Ceea ce, de fapt, nu era o problemă, gândi ea, nefiind foarte 
sigură că i-ar plăcea să trăiască zi de zi alături de Spencer. 

Petrecură o seară calmă, dar memorabilă. Vin pe terasă, apoi 
cina la un restaurant din apropiere, unde un pianist tânăr 
încorona seara cu muzica lui. La un moment dat, în timp ce 
Fredrika - ușor amețită de vin și mai relaxată decât oricând - se 
uita la pianist poate prea insistent, Spencer se întinse peste 
masă și îi mângâie ușor cicatricea de pe braţ. Intrebător. 
Fredrika însă nu își dezlipi privirea de pianist, evitând să se 
întoarcă spre Spencer. Dar nu își retrase mâna. 

Expresia ei deveni gravă când își strecură peria de păr în 
poșetă și își netezi jacheta. Singurul motiv de îngrijorare 
provocat de vizita lui Spencer era că încă nu avusese curajul să 
îi spună despre telefonul primit de la centrul de adopții. 

Trebuie să-i spun, gândi ea. Indiferent de natura relaţiei 
noastre, trebuie să-i spun. Cât mai curând. 

[A] 

Fredrika părăsi hotelul după ora nouă și se îndreptă spre casa 
profesorului care ţinuse cursul urmat de Sara Sebastiansson cu 
atâţia ani în urmă. Despărțirea de Spencer era un ritual destul 
de complicat. Niciodată nu știau sigur când se vor revedea, dar 
asta nu conta; principalul era că știau că vor să se revadă. Se 
vor revedea când va fi să fie. 

Schimbă câteva cuvinte cu Alex la telefon înainte de a cobori 
din mașină ca să sune la ușa profesorului. Presa înnebunise, 
spuse el, fapt care nu îi scăpase Fredrikăi la vederea titlurilor 
care ţineau prima pagină a ziarelor din dimineaţa aceea. Nimic 
despre bebelușul mort, slavă Domnului pentru toţi cei implicați 
în anchetă, chiar dacă știau că au foarte puţin timp la dispoziţie. 

— Sună-mă de îndată ce afli ceva, zise Alex la sfârșitul 
convorbirii. Aseară am urmat câteva piste, dar, ca să fiu sincer... 

Fredrika parcă îl văzu cum clatină din cap. 

— Ca să fiu sincer, am ratat pe toate fronturile, adăugă Alex 
oftând. 

Cobori din mașină și se apropie repede de ușa căsuţei care îi 
amintea de sălașul vrăjitoarei din povestea lui Hânsel și Gretel. 
Cochetă, împodobită cu mici decoraţiuni care păreau pictate. 
Era un cartier liniștit, cu o anumită distincţie. Fără copii sau 
tineri. Cuvintele „case de pensionari” îi veniră în minte înainte 
ca ușa să se deschidă și să dea cu ochii de un bărbat cu părul 
roșcat și des. 

Clipi lipi surprinsă. 

— Magnus Söder? 

— În persoană, replică bărbatul și îi întinse mâna. 

Fredrika constată cu ușurare că recunoștea vocea din 
convorbirile telefonice anterioare și dădu mâna cu el. Îi zâmbi 
scurt și îl privi în ochii aspri. Era doar o părere sau insul părea 
chiar agresiv? 

Magnus Söder, pensionat de curând, cu pete de cafea pe 
vesta tricotată de mână, era atât de deosebit de tot ce își 

imaginase Fredrika, încât femeia era cât pe ce să roșească. Într- 
un fel, se așteptase să fie mai tânăr, mai brunet și mai 
atrăgător. Și nu atât de înalt. Nu se simţea deloc în largul ei în 
compania unor persoane mai înalte decât ea, pe deasupra și 
necunoscute. 

Magnus o luă înainte, prin casă, și ieși prin spate, unde avea o 
terasă încântătoare. Nu îi oferi nimic de băut sau de mâncat, ci 
pur și simplu se așeză în faţa ei și o privi direct. 

— Cum v-am spus și la telefon, nu-mi amintesc prea multe 
lucruri din anii aceia, zise el scurt. 

Și, înainte ca Fredrika să spună ceva, adăugă: 

— Am fost alcoolic și perioada care vă interesează n-a fost 
prea bună pentru mine. 

Fredrika înclină ușor din cap. 

— Cum am încercat să vă explic, întrebările mele au mai mult 
un caracter general. 

Magnus ridică mâinile de parcă și-ar fi recunoscut 
înfrângerea. 

— Am găsit niște lucruri din vara aceea, spuse el și oftă. 
Niciodată nu reușesc să mă debarasez de hârtiile vechi. 

Profesorul trânti un dosar verde pe masa dintre ei. Zgomotul 
o făcu să tresară. 

— O tânără pe nume Sara Lagers, zise Fredrika iute, 
felicitându-se că își amintea numele de dinainte de căsătorie al 
Sarei. 

Magnus privi lung un document din dosar. 

— Maa, făcu el într-un târziu. 

Fredrika se încruntă. 

— Mda, repetă el. O am aici. Era din Goteborg, nu? 

— Întocmai. 

— Ziceţi că și-a pierdut copilul? Cel despre care vorbea presa? 

— Da. 

Magnus scoase un sunet nedefinit. 

— Am doar câteva întrebări, zise Fredrika, aranjându-și bluza 
când observă că profesorul se uită atent la decolteul ei. 

Magnus schiță un zâmbet și își ridică ochii. Nu spuse nimic. 

— Îmi puteţi spune, din documentele dumneavoastră, dacă 
Sara a rămas ca angajată a centrului după ce s-a încheiat 
cursul? 

Profesorul răsfoi dosarul. 

— Da. Am invitat-o să rămână până la sfârșitul verii. Era o 
practică obișnuită; și eu, și celălalt profesor - care acum 
locuiește în Sydney - aveam nevoie de ajutor administrativ și 
așa mai departe. 

— Cum hotărâți cine să rămână? 

— Fie direcţiunea lua hotărârea din timp, fie eu și colegul meu 
alegeam un cursant care se dovedea mai talentat decât ceilalți. 
Adevărul e că toți voiau să rămână; bănuiesc că, într-un fel, le 
înnobila blazonul. 

— Și cum de-aţi ajuns să o alegeţi pe Sara Lagerâs? 

Magnus își consultă iar dosarul. 

— Ne-a scris din timp. Am scrisoarea aici. Spunea că vrea să 
lucreze în Umeă toată vară. Ne-a trimis și câteva texte, ca să 
vedem de ce-i în stare. Ni s-a părut talentată, drept care i-am 
dat o șansă. 

— Pot să văd scrisoarea? 

Profesorul împinse dosarul spre ea. 

Scrisoarea nu avea nimic interesant. Sara nu făcea decât să 
solicite o slujbă pe durata verii la centrul respectiv. 

— N-a menţionat niciun motiv pentru care voia să rămână 
acolo pe vară? 

— Nu-mi aduc aminte, răspunse Magnus și, văzând expresia 
Fredrikăi, adăugă: Adevărul e că, deși mi-o amintesc bine pe 
tânăra asta, a fost doar una dintre numeroșii cursanţi care au 
fost angajaţi la centru pe timpul verii. A locuit acolo, ieșea cu 
unii dintre cursanţii mai vechi. Nu mi-aduc aminte să fi vorbit 
prea des cu ea. Oricum, n-am discutat deloc chestii personale. 
Am discutat despre problemele centrului și despre compoziţia 
literară. 

Magnus întinse mâna după dosar și Fredrika i-l înapoie cu un 
gest automat. Rămase tăcută în timp ce profesorul îl frunzărea 
din nou. 

Brusc, Magnus se îndreptă de spate. 

— Aha, exclamă el încet și se uită la ea. A fost totuși ceva 
ieșit din comun: ne-am certat în legătură cu o dată. 

Fredrika privi nedumerită. 

— Tânăra, Sara, ne-a spus pe neașteptate că vrea o zi liberă. 
Din întâmplare, era chiar ziua în care planificaserăm un seminar 
pentru care aveam nevoie de ajutorul ei. Dar ea a ţinut-o una și 
bună, motivând că ne-a anunţat din timp despre asta. Memoria 

mea era slabă de pe-atunci și, chiar dacă o făcuse, eu nu-mi 
aduceam aminte. Am fost foarte furios pe ea, nu că ar fi 
schimbat lucrurile. 

Profesorul căută ceva în dosar. 

— Era în 29 iulie. 

Fredrika își notă data. 

— Și cum s-a terminat? 

— Și-a luat ziua liberă, desigur. Evident că nu putea amâna 
ce-și propusese să facă. Dar atitudinea ei ni s-a părut puţin 
ciudată. lar fără ajutorul ei seminarul a fost un eșec total. 

Magnus clătină din cap. 

— Aţi întrebat-o unde a fost în ziua aceea? 

— Nu, ne-a spus doar că trebuie să vadă pe cineva. O 
persoană care era în oraș doar în ziua aceea. Nu cred că a mai 
spus cuiva despre asta. Era cam distantă. Mi-aduc aminte că am 
notat undeva că e oarecum antisocială. Mereu părea a fi cu 
gândul în altă parte. 

Fredrika înclină ușor din cap. 

— Altceva vă mai amintiţi? 

Magnus râse scurt. 

— Mi-amintesc că în aceeași seară am dat nas în nas cu ea. 
Era albă ca varul. Am rămas trăsnit, pur și simplu. Dar m-a 
asigurat că-și va reveni dacă se odihnește puţin. Cred că era așa 
în urma întâlnirii cu persoana respectivă. 

Profesorul ridică din umeri. Și continuă: 

— Nu era minoră, deci n-o puteam sili să se ducă la poliţie sau 
la doctor. 

Fredrika zâmbi strâmb. 

— Nu, aveţi dreptate, zise ea. 

Apoi își puse cartea de vizită pe dosarul verde al lui Magnus. 

— În caz că vă mai amintiţi ceva, spuse ea și se ridică în 
picioare. 

— Sau simt nevoia unei companii plăcute, replică Magnus 
făcând cu ochiul. 

Fredrika zâmbi din nou strâmb. 

— Nu e nevoie să mă conduceţi. 

o... 

Alex Recht se simţea mizerabil. Mizerabil și furios. În 
îndelungata lui carieră de poliţist făcuse și greșeli, bineînțeles. 
Nimeni nu era perfect. Dar în cazul de față... Răpirea și uciderea 

unui copil. Așa cum ședea acolo, în biroul lui, îi venea să ia la 
pumni pe cineva - pe oricine. Nici măcar nu se gândise că și alți 
copii ar putea fi răpiți. Nici el, nici ceilalţi. Chiar și după ce 
renunțase să îl mai considere pe Gabriel Sebastiansson drept 
suspectul principal, fusese absolut sigur că toate evenimentele 
se învârteau în jurul Sarei. Nici măcar o clipă, până acum, când 
era prea târziu, nu se gândise că ar putea avea de-a face cu 
însăși personificarea răului. lar acum era prea târziu. 

Răsuflă și simţi o durere. Furia îl apăsa în coșul pieptului. 

Răsfoi agenda din faţa lui. Era sâmbătă, trecuseră cinci zile de 
la dispariţia Lilianei din trenul X2000 care venea de la Goteborg. 
Cinci zile. Puțin, într-un fel. Tocmai acest lucru, mai mult decât 
orice altceva, dăduse peste cap ancheta poliţiei: viteza cu care 
evoluase cazul. Tocmai când simțeau că situaţia se află sub 
control, evenimentele luau o întorsătură neașteptată. Se gândi 
la expresia „cu un pas în urmă”. El și echipa lui nu erau doar cu 
un pas în urmă - erau cu kilometri în urmă. 

Ascultă zgomotele de pe coridor. În general, la sfârșitul 
săptămânii nu prea călca nimeni pe acolo, acum însă era 
vânzoleală mare. Analistul de la brigada delicte penale se dădea 
de ceasul morții ca să verifice toate informațiile venite din afară. 
Alex se întrebă într-o doară dacă merită să le strângă într-o bază 
de date. Până acum nu le fuseseră de niciun ajutor. Sigur, asta 
și datorită modului în care echipa lui preferase să acţioneze. 
Peder, de exemplu, nu vorbise cu analistul după ce fusese 
anunțată moartea femeii din Jönköping. Dacă ar fi vorbit, ar fi 
făcut legătura cu cazul lor mult mai rapid. Fredrika, însă, 
furnizase informaţiile necesare destul de repede. Ceea ce 
confirma opinia lui Alex exprimată după ce computerele 
începuseră să preia din ce în ce mai multă birocraţie - 
comparativ, computerele aveau un număr limitat de aplicaţii 
fiindcă întotdeauna exista un om care păstra datele în mintea 
lui. Dacă echipa era îndeajuns de unită, informaţiile circulau la 
viteza normală, chiar și fără ajutorul computerelor. 

Scoase un oftat și privi afară, spre cerul albastru, pătat de 
nori. 

Poate că îmbătrânea și devenea tot mai ţâfnos. Poate că 
scânteia nu se mai aprindea ca înainte. Sau, mai rău - poate că 
se transforma într-un inspector reacţionar cu care nu voia să 
lucreze niciun ofițer de poliție de-abia ieșit de pe băncile școlii. 

Cât timp îţi mai puteai păstra statutul de legendă dacă nu mai 
rezolvai cazuri ca acesta? Cât timp îţi mai puteai menţine 
reputaţia? 

Mută hârtiile dintr-un loc într-altul. Fredrika tocmai sunase din 
Umeå ca să îi confirme că Sara Sebastiansson minţise în 
legătură cu momentul în care știuse că va rămâne la centru 
după plecarea prietenei. Alex se încruntă. Faptul că Sara nu 
spusese adevărul despre perioada petrecută în Umeă complica 
și mai mult lucrurile. Simţi cum crește furia în el. Se va duce 
chiar el la Sara acasă. Nici nu îi mai păsa că femeia suferea 
după copilul ei. Obstrucţiona activitatea poliţiei, așa ceva nu era 
permis. Indiferent cât de îndurerată era persoana în cauză. 

Și totuși, Sara nu minţea despre legăturile ei cu Umeă, ci 
despre un anumit deta/iu. Un detaliu pe care credea că îl putea 
ascunde de poliţie, un detaliu pe care însă poliţia îl considera a 
fi o piesă importantă în acel puzzle. Echipa lui pornea de la 
premisa că în Umeå se întâmplase ceva care influenţase decisiv 
viaţa Sarei. Ideea probabil că era cel puţin parțial greșită. Ceva 
trebuie să se fi întâmplat înainte ca Sara să plece la curs în vara 
aceea, un lucru pe care Sara a încercat să îl remedieze 
rămânând mai mult timp în Umeå. 

lar acum, ca să o pedepsească, cineva îi omorâse copilul. 
Poate chiar persoana pe care voise să o întâlnească în ziua 
aceea. 

Alex căută prin hârtii până dădu de fotografiile oribile cu 
cadavrul Lilianei. De ce făptașul îi scrisese pe frunte cuvântul 
„Nedorită”? De ce făptașul hotărâse că Lilian era un copil pe 
care nu îl dorea nimeni? Și de ce Lilian fusese abandonată în 
faţa secţiei de urgenţă a spitalului? Locul avea vreo importanţă? 
Nu putea fi abandonată în altă parte din Umeå? Sau în alt oraș 
vechi? 

Se foi pe scaun. Întrebarea evidentă era dacă următorul 
cadavru va apărea tot în faţa spitalului din Umeå. 

Incercă din răsputeri să nu se mai gândească la bebelușul 
dispărut. Spera că discuția dintre Fredrika și bunica femeii din 
Jönköping va da roade. Şi că o vor găsi cât de curând pe 
misterioasa Monika Sander. Fără ea, totul părea pierdut, din 
păcate. 

Se ridică în picioare, hotărât. O ceașcă de cafea, de asta avea 
nevoie acum. Și să se scuture de toată starea asta febrilă. Dacă 

deja se gândea unde va fi găsit următorul cadavru, sigur 
pierduse bătălia. 
e 

Peder Rydh dormise neaşteptat de bine noaptea trecută. Nu 
prea avuseseră ce să își spună, nici el, nici Ylva, când ajunsese 
acasă după ora 22. Băieţii dormeau, desigur. Rămăsese la 
marginea patului unuia dintre ei, privindu-l. Pijama albastră, 
degetul mare în gură. Un mic rictus; visa? Peder schițase un 
zâmbet și își trecuse încet mâna peste fruntea băiatului. 

Ylva îl întrebase despre cel de-al doilea copil dispărut, iar el 
răspunsese aproape monosilabic. Pe urmă băuse un pahar de 
vin, se uitase la televizor și se culcase. În clipa în care stingea 
lumina auzise vocea Ylvei. 

— Odată și-odată va trebui să discutăm ca lumea, Peder. 

La început tăcuse. Apoi, pentru prima oară, îi spusese 
adevărul: 

— Nu mai suport. Pur și simplu nu mai suport... Nu vreau ca 
viaţa mea să fie așa. În niciun caz. 

Stătea cu faţa spre ea și, în ciuda întunericului, văzuse cum se 
încruntă și respiră din ce în ce mai repede. Il aștepta să 
continue, dar el spusese tot ce avea de spus. Apoi adormise, 
ușurat, fără să îi pese că nu simte nimic. Fără regrete, fără 
panică. Doar ușurare. 

În mașină, spre serviciu, încercă să își limpezească gândurile 
despre cazul copiilor răpiți. 

La început nu izbuti să se concentreze fiindcă tocmai își 
amintise că nu îl sunase pe Jimmy ca să îl anunţe că nu mai 
poate trece pe la el, așa cum promisese. Vor mânca prăjiturile 
alea frumoase, cu marțipan, altădată, acum Peder era ocupat. 
Cât înțelegea Jimmy din ce îi spunea el era greu de stabilit. 
Fratele lui rareori pricepea nuanțele mai subtile din conversațiile 
lor, raportându-se la timp cu totul altfel decât ceilalți oameni. 

Peder simţea că îl sâcâie ceva, un amănunt pe care îl trecuse 
cu vederea. Un amănunt simplu, dar esenţial, care pur și simplu 
îi dispăruse din minte. Ziarele se conformaseră, inserând 
numele și portretul-robot al Monikăi Sander, ca și faptul că era 
căutată de poliţie. Desenul apăruse din nou, de data aceasta 
împreună cu fotografia de pașaport făcută cu zece ani în urmă. 
Alex și Peder se întrebaseră dacă era bine să publice și 
fotografia veche luată de la asistenta maternală a Monikăi. 

Semăna foarte puţin cu cea care era acum și exista riscul ca tot 
felul de oameni din trecutul ei să se repeadă la telefon ca să 
informeze poliția despre întâmplări fără nicio legătură cu viaţa ei 
din ultimii ani. Pe de altă parte, știau și că au nevoie de orice 
crâmpei de informaţie. Ancheta nu își mai putea permite niciun 
fel de eșecuri. Monika Sander trebuia să fie găsită - cu orice 
pret. 

Peder vorbise cu Alex chiar în dimineața aceea. Până acum 
nimeni nu sunase ca să ofere o informație cât de cât utilă. 
Brusc, Peder simți doar disperare și lehamite. Cât credeau ei că 
pot obţine publicând o fotografie veche, un portret-robot inutil și 
un nume pe care Monika Sander poate că nici nu îl mai folosea? 

Apoi îşi aduse aminte ce anume trecuse cu vederea când 
transmiseseră presei datele despre Monika. Parcă mașina în fața 
cartierului general și urcă în fugă treptele până la departament. 

e 

Alex tocmai revenise în biroul lui cu o ceașcă de cafea când 
Peder dădu buzna pe ușă. Abia reuși să îngaime „Bună 
dimineaţa” înainte ca Peder să spună pe nerăsuflate: 

— Trebuie să dăm publicităţii două nume. 

— La cine te referi? întrebă Alex descumpănit. 

— La Monika Sander. Trebuie să sunăm la Fisc și să întrebăm 
cum se numea când a venit în Suedia. A fost adoptată, nu? Se 
prea poate să-și fi aflat numele adevărat și să-l folosească acum 
ca să se ascundă. 

— Mda, deja am făcut public numele Monika Sander, dar... 

— Dar? 

— Voiam să spun că e o idee foarte bună, Peder. Vorbește cu 
Ellen să sune la Fisc. 

Peder ieși în grabă și alergă în direcţia biroului Ellenei. 

Alex zâmbi strâmb. Era uimitor că o ființă umană putea să 
aibă atâta energie. 

o... 

În altă parte a Stockholmului două persoane cu mult mai 
puţină energie decât Peder Rydh erau și ele ocupate. Ingeborg 
și Johannes Myrberg, în patru labe, fiecare la un alt capăt al 
grădinii, smulgeau cu sârg buruienile dintre flori și arbuști. Până 
acum ploaia îi împiedicase să se îngrijească de grădină, dar, în 
sfârșit, vara mult așteptată părea că sosise. E adevărat, pe cerul 
albastru mai rătăceau câţiva nori, dar, atâta vreme cât soarele 


VP - 210 


strălucea și își trimitea căldura spre pământ, Ingeborg și 
Johannes Myrberg erau mai mult decât fericiţi. 

Ingeborg se uită repede la ceas. Era aproape unsprezece. 
Roboteau acolo de aproape două ore. Fără pauză. Femeia își feri 
ochii cu mâna și privi spre soţul ei. În ultimii ani Johannes avea 
probleme cu prostata și dădea fuga la toaletă mai tot timpul. 
Dar nu și în dimineaţa aceasta. Nu, în dimineaţa aceasta 
munciseră amândoi fără oprire. 

Zâmbi când îl văzu cum smulge buruienile din jurul rubarbei. 
Se bucurau și acum, ca niște copii, de casa lor. In adâncul 
sufletului nu crezuseră niciodată că va fi a lor. Văzuseră mai 
multe. Fie că erau prea scumpe, fie că aveau mucegai la subsol 
sau pe tavan. 

Ingeborg privi casa masivă, văruită în alb. Era frumoasă, 
tocmai potrivită pentru ei. Avea destule camere pentru toţi 
copiii și nepoţii care veneau în vizită, dar, în același timp, era 
îndeajuns de compactă ca să-și păstreze șarmul și intimitatea 
unui cămin adevărat. Căminul /or. 

— Johannes! strigă ea tulburând liniștea grădinii. 

Johannes fu cât pe-aci să-și piardă echilibrul la strigătul lui 
Ingeborg. Femeia izbucni în râs. 

— Voiam să-ţi spun că intru în casă puţin ca să-mi potolesc 
setea. Vrei să bei și tu ceva? 

Johannes schiţă zâmbetul lui ușor asimetric, devenit atât de 
familiar în lunga lor căsnicie. De treizeci și cinci de ani, mai 
precis. 

— Un pahar de lichior de căpșuni ar fi ideal. 

Ingeborg se ridică încet în picioare, genunchii ei protestară 
puţin. În tinereţe niciodată nu se gândise că, odată și-odată, 
corpul nu o va mai asculta fără crâcnire. 

— Ce vară mai avem și noi, șopti ea în timp ce intra în casă 
dinspre terasă. 

Apoi încremeni. Ulterior nu va reuși să explice de ce se oprise 
acolo, în clipa aceea. Sau cum de simţise chiar acolo că ceva nu 
era în regulă. 

Trecu încet prin camera de oaspeţi care dădea spre terasă și 
ieși pe holul dintre cele patru dormitoare. Se uită în stânga, spre 
dormitoare, dar nu văzu nicio mișcare. Privi în dreapta, spre 
holul principal, bucătărie și camera de zi. Nici acolo nu văzu 

nimic ciudat, ieșit din comun. Și totuși, își dădea seama că 
cineva fusese acolo, că pătrunsese cineva în casa lor. 

Clătină din cap. Ce senzaţie absurdă; o lua razna acum, la 
bătrânețe? 

Redeveni stăpână pe sine și se îndreptă cu pași mari spre 
bucătărie, unde umplu două pahare mari cu lichior. 

Tocmai voia să iasă cu tava în mână când se hotări să treacă 
și pe la toaletă, dacă tot intrase în casă. Pur și simplu nu 
înţelegea cum de reușea Johannes să reziste atâta timp. 

Baia era în celălalt capăt al casei. Ulterior nu își va aminti 
prea bine cum a ajuns acolo. și va aminti doar că a pus tava jos 
și că și-a dat seama că trebuie să meargă la toaletă. Oricum, ca 
să ajungă acolo, sigur a ieșit din bucătărie pe hol. A pus mâna 
pe clanţă, a apăsat, a deschis ușa și a aprins lumina. 

Și a văzut bebelușul imediat. Gol, pe covorașul din baie, în 
poziția fătului. 

Preţ de câteva clipe Ingeborg nu a înțeles ce vede. S-a 
apropiat și s-a aplecat. instinctiv a întins mâna și a atins 
bebelușul. De-abia când degetele ei au luat contact cu corpul 
înțepenit, rece, s-a pornit să ţipe. 

o... 

Fredrika Bergman primi vestea despre bebelușul găsit în casa 
familiei Myrberg tocmai când era servită cu ceai de către 
Margareta Andersson, bunica Norei, femeia care fusese ucisă în 
Jönköping. Fredrika se scuză și ieși pe balcon. 

— Pe covorașul din baie? repetă ea. 

— Da, răspunse Alex posomorăt. Intr-o casă din Bromma. Cu 
același cuvânt scris pe frunte. Mă îndrept într-acolo. Peder se 
întâlnește cu un fel de psiholog. 

Fredrika se încruntă. 

— Crezi că l-a ajuns și pe el? 

Alex rămase surprins. 

— Nu, nu. E în legătură cu cazul nostru. A ajuns la concluzia 
că avem nevoie de ajutorul unuia din psihologii ăia specialiști în 
criminalistică. Cred că nu face rău că apelează la el. 

Alex se exprima atât de greu și de neglijent încât Fredrika se 
gândi că băuse. „Un fel de psiholog” și „unuia din psihologii 
ăia”. Astfel de specialiști erau foarte rari. 

— A aflat despre el din ziare, explică Alex. Așa i-a venit ideea. 

— Despre cine? întrebă Fredrika, ușor contrariată. 

— Despre un psiholog american care lucrează pentru FBI și 
ține mai multe prelegeri la universitate în fața unor experți în 
psihologia comportamentului, răspunse Alex, parcă mai riguros 
acum. Peder s-a gândit să stabilească o întâlnire cu el printr-un 
amic de-al lui care asistă la prelegeri. 

— Am înţeles, spuse Fredrika încet. 

— Totul e-n regulă acolo? 

— Da. Mă întorc la Stockholm de îndată ce termin aici... Dar 
cum se face că bebelușul a apărut tocmai în Bromma? 

— Adică iese din logica de până acum? 

— Nu știu dacă e vorba de o logică aici, mormăi Fredrika. 
Poate că noi doar ne-am imaginat că ar exista o legătură clară 
cu Umeå. 

— Aici te contrazic. Dar cred că trebuie să găsim un numitor 
comun mai credibil. 

— Un numitor comun pentru o baie din Bromma și un orășel 
din Norrland, spuse Fredrika oftând. 

— Da, asta e a doua provocare, zise Alex hotărât. Trebuie să 
aflăm care e legătura dintre baia din Bromma și secţia de 
urgenţă de la spitalul din Umeå. Asta dacă geografia are vreo 
relevanţă. 

Dacă situaţia nu ar fi fost atât de gravă, Fredrika și-ar fi 
permis să râdă. 

— Mai ești acolo? întrebă Alex, văzând că nu spune nimic. 

— Scuză-mă, mă gândeam. Dar care e prima provocare? Ai 
spus că legătura e cea de-a doua. 

— S-o găsim pe Monika Sander. Până nu vorbim cu ea, nu 
cred că vom înţelege ceva din tot talmeș-balmeșul ăsta. 

Fredrika nu își putu opri un zâmbet, dar imediat se simţi 
vinovată. Ce groaznic, să zâmbești când ai aflat că un bebeluș a 
fost găsit mort. 

— OK, spuse ea pe un ton sobru. Va trebui să facem 
imposibilul. 

— Cam așa ceva, replică Alex cu un oftat. 

Fredrika își vâri mobilul în poșetă și reveni în cameră. Se 
scuză: 

— Imi pare rău. A fost ceva urgent. 

Margareta înclină din cap, semn că îi acceptă scuzele. 

— Aţi găsit și bebelușul? întrebă ea spre uluirea Fredrikăi. 

— Da, răspunse ea șovăitor. Da, l-am găsit. Dar încă nu e 
oficial, de aceea v-aș rămâne recunoscătoare dacă... 

Margareta flutură scurt din mână. 

— Bineînţeles că n-am să spun nimic. Oricum nu vorbesc cu 
nimeni..., doar cu Tintin. 

— Tintin? 

— Motanul meu, spuse Margareta zâmbind larg și îi arătă 
unde să se așeze, la masa cu serviciul de ceai și platoul cu 
prăjituri. 

Margareta avea o voce plăcută. Profundă și guturală, 
misterioasă, dar feminină. Era o femeie cu umerii laţi, ca de 
luptător. Nu era grasă, nici corpolentă, doar zdravănă, în cel mai 
strict sens al cuvântului. Și demnă de încredere, un alt atribut 
care îi veni brusc în minte Fredrikăi. 

Rememoră toate informaţiile primite de la poliţia din 
Jönköping despre Nora, femeia ucisă. Copilăria petrecută în mai 
multe familii; probleme mentale; numeroase concedii medicale. 
O relaţie cu bărbatul bănuit că ar fi ucis-o, ca și pe Lilian 
Sebastiansson și pe bebelușul găsit în baie. S-a mutat de la 
Umeå la Jönköping. Angajată undeva, la un azil de bătrâni. Fără 
rude, doar cu câteva cunoștințe. 

Fredrika se hotărî să înceapă cu începutul. 

— Cum de-a ajuns să fie dată în grija unei familii? 

Bunica Norei rămase tăcută. Atât de tăcută, încât Fredrikăi i 
se păru că îl aude pe Tintin cum toarce în coșul lui. 

— Ştiţi, și eu m-am întrebat asta, răspunse ea rar. 

Apoi trase adânc aer în piept și își lăsă mâinile zbărcite în 
poală. Trase ușor de tivul rochiei dintr-un material roșu-cafeniu. 
Mai degrabă o rochie de iarnă, gândi Fredrika. 

— Mereu încerci să nu-ţi pui prea multe speranţe în copiii tăi. 
Cel puţin așa am făcut eu și soțul meu. După ce-a murit, am 
făcut la fel. Dar... Dar n-ai încotro, nu poţi renunţa la unele din 
ele. Sigur, vrei să crească și să ajungă să-și poarte singuri de 
grijă. Ceea ce, din păcate, mama Norei n-a vrut cu adevărat. lar 
alți copii n-am avut... 

Margareta se întrerupse, iar Fredrika își dădu seama că 
plângea de-abia după ce ridică ochii de pe carnetul ei. 

— Dacă simţiţi nevoia, putem lua o pauză, zise ea, nesigură. 

Margareta clătină din cap, mâhnită. 

— Mă doare atât de mult când mă gândesc că niciuna din fete 
nu mi-a mai rămas, spuse ea, suspinând. Am suferit atât de mult 
când a murit mama Norei. Dar știam ce fel de viață dusese, cât 
de greu îi fusese. Numai așa putea sfârși. Pe urmă m-am 
consolat cu Nora. lar acum s-a dus și ea. 

Tintin ieși din coș și se apropie de masă. Fredrika își trase 
repede picioarele. Nu îi plăceau pisicile. 

— Mamei Norei i-a mers rău încă de la început. Chiar de la 
început. De când era la liceu, puţin după moartea tatălui ei. A 
nimerit într-un anturaj dubios, venea acasă când cu un băiat, 
când cu altul. Nu vă spun cât de furioasă am fost când s-a lăsat 
de școală ca să se angajeze. S-a angajat la o fabrică de dulciuri, 
care s-a închis cu ani în urmă. Acolo nu a respectat programul și 
a fost dată afară. Cred că atunci s-a apucat de prostituție și de 
droguri. ` 

În familia Fredrikăi exista o vorbă foarte conservatoare: „În 
fiecare femeie, indiferent de vârstă, se ascunde o Mamă”. Se 
întrebă dacă se ascundea una și în ea. Și ce ar fi spus dacă ar fi 
fost în aceeași situaţie, dacă fiica ei s-ar fi lăsat de școală, s-ar fi 
angajat într-o fabrică și s-a fi apucat de rele. 

— Cine a fost tatăl Norei? întrebă ea cu prudenţă în glas. 

Margareta râse cu amărăciune și își șterse lacrimile. 

— Habar n-am. Putea fi oricine. Mama Norei n-a dat numele 
tatălui la nașterea ei. Am fost de față când a născut. Au trecut 
câteva zile bune până să vrea să-și vadă fetița. 

Soarele dispăru o clipă după un nor și în apartament parcă se 
întunecă puţin. Fredrikăi i se făcu frig, cum stătea acolo. 

— Nora n-a fost dorită câtuși de puţin, șopti Margareta. Mama 
ei a urât-o încă de când o avea în burtă; și a sperat mult timp că 
va face un avort spontan. Dar n-a făcut. Nora s-a născut 
împotriva voinţei ei. 

Fredrika avu senzația că podeaua i se clatină sub picioare. 

— Nedorită, spuse ea încet. 

Vizualiză imediat fotografiile cu cadavrul Lilianei 
Sebastiansson. Cineva îi scrisese pe frunte cuvântul „Nedorită”. 
„Nedorită”. 

Înghiţi în sec. 

— A aflat despre asta, că nu a fost dorită? întrebă ea, 
încercând să nu pară prea nerăbdătoare. 

— Bineînţeles, răspunse Margareta și oftă. Nora a stat cu 
mine mai tot timpul până la vârsta de doi ani, fiindcă mama ei 
n-o voia, pe urmă asistenţa socială a aflat și a hotărât că e mai 
bine să fie plasată într-o familie, „o familie adevărată”, cum au 
spus cei de acolo. 

Bătrâna se apucă strâns de marginea mesei. 

— Fetiţei i-ar fi fost mult mai bine alături de mine, zise ea cu o 
voce ascuţită. l-ar fi fost mult mai bine să stea cu mine decât să 
se mute dintr-o familie într-alta. Sigur, putea veni în vizită la 
mine ori de câte ori voia, dar ce folos? Ce putea să iasă din ea 
cu atâţia oameni care îi spuneau când una, când alta? 

— Aţi locuit amândouă în Umeă cât a durat toată tevatura 
asta? 

— Da, tot timpul. Îţi vine greu să crezi că o persoană poate 
locui la atâtea adrese în același oraș, dar așa s-a întâmplat cu 
Nora. Singurul lucru care m-a mai consolat a fost că a terminat 
liceul. A schimbat nu știu câte cursuri opţionale, ceva legat de 
științele sociale, dar școala cel puţin a ordonat-o un pic. 

— S-a angajat după școală? 

— Nu chiar. A făcut exact ca mama ei: a luat-o razna, băutură, 
petreceri, bărbaţi. Când, în sfârșit, își lua o slujbă, nu făcea prea 
mulți purici acolo. Arăta mereu nedormită, trasă la față. Pe urmă 
l-a întâlnit pe individul ăla. 

Fredrika își tinu răsuflarea. 

— Mi-aduc bine aminte fiindcă s-a întâmplat în același an în 
care fratele meu s-a însurat a treia oară. Adică acum șapte ani. 

Tintin sări agil de pe podea drept în poala Margaretei. Femeia 
începu să îi mângâie blana cu mâinile obosite. 

— La început am crezut că a găsit un bărbat cumsecade. A 
convins-o să se lase de băutură și de droguri. La început am 
crezut că e o minune, ca în basmul cu Cenușăreasa. Fata 
sărmană l-a întâlnit pe prinţ și a scăpat de viaţa oribilă pe care o 
ducea. Pe urmă, însă... totul s-a schimbat. Spre disperarea mea, 
ca s-o spun pe șleau. 

Fredrika se încruntă. 

— Nu l-am întâlnit nici măcar o dată, adăugă Margareta 
repede. Vă spun de la început ca să nu vă așteptați să vă arăt 
nu știu câte fotografii cu el. 

— Dar ceea ce-mi puteţi spune despre el e la fel de important, 
replică Fredrika, destul de dezamăgită. 


VP - 216 


O parte din ea sperase că va pleca de la Margareta cel puţin 
cu o descriere a suspectului. 

Margareta părea destul de mulţumită de sine. Fredrika își 
dădu seama că îi plăcea să fie în centrul atenţiei. 

— L-a întâlnit la începutul primăverii. Nu știu exact cum, dar 
cred că a scos-o dintr-o situaţie neplăcută, undeva, pe stradă. 

— Și Nora a fost prostituată? 

— Nu, nu, răspunse Margareta, indignată. Dar uneori te poţi 
asocia și cu astfel de femei, nu? 

Fredrika nu prea era sigură de asta, dar nu spuse nimic. 
Acum, mai mult decât orice, voia ca Margareta să continue 
povestea. Dorinţa îi fu îndeplinită. 

— Mi-a spus despre el imediat. Că era psiholog, că era foarte 
deștept, că arăta bine. Că îi spunea mereu că e „aleasă” și 
„deosebită”, că împreună vor realiza lucruri măreţe. Treptat, 
Nora s-a transformat total. O vreme am crezut că a intrat într-un 
fel de sectă. Sigur, era bine că își mai ordona viaţa, dar, în 
momentul acela, era foarte deprimată, iar mesajul amicului ei 
suna cam așa: „Adună-te, poţi ieși din faza asta numai dacă vrei 
cu adevărat!” Și, când nu și-a revenit destul de repede... 

Margareta se opri. Trase de câteva ori aer în piept. 

— Când nu și-a revenit destul de repede, amicul și-a pierdut 
răbdarea cu ea și a început s-o zvânte în bătaie. 

Lacrimi mari începură să se rostogolească din nou pe obrajii 
Margaretei. | se prelingeau de pe bărbie pe Tintin. 

— Am rugat-o să-l părăsească. Până la urmă m-a ascultat. 
După ce a umplut-o de arsuri. L-a părăsit după ce a ieșit din 
spital. 

— A umplut-o de arsuri? șopti Fredrika. 

— A ars-o cu chibrituri. A legat-o de pat și le-a aprins, unul 
după altul. 

— Dar de ce nu aţi reclamat la poliţie? întrebă Fredrika, 
înfiorată de ce auzea. 

— Dar am reclamat, amândouă. Fără folos. De asta s-a și 
mutat Nora și i s-a protejat identitatea. 

— Vreţi să spuneți că individul n-a păţit nimic, în ciuda rănilor 
pricinuite Norei? 

— Dar nu știam cine este, spuse Margareta, scrâșnind din 
dinţi. Înţelegeţi dumneavoastră? Nora nici măcar nu-i știa 

numele. Îi spusese să se gândească la el ca la „Bărbatul”. Și se 
întâlneau numai în apartamentul Norei. 

Fredrika încercă să digere cuvintele Margaretei. 

— Nu știa cum îl cheamă, unde locuiește sau unde lucrează? 

Margareta clătină din cap fără să spună nimic. 

— Dar ce anume voiau să realizeze împreună, ce-i spunea că 
vor face? 

— Voiau să pedepsească toate femeile care nu erau în stare 
să-și iubească odraslele, care le respingeau, șopti Margareta. 
Exact ceea ce făcuse și mama Norei - o respinsese și apoi 
refuzase s-o iubească. 

o... 

Se spune că Stockholmul este una dintre cele mai 
încântătoare capitale din lume. Alex însă era departe de a-l 
admira în timp ce se uita pe fereastra biroului. Pierduse șirul 
minutelor de când stătea așa, cu privirea pierdută. Asta îi plăcea 
să facă atunci când gândea. Și, de când Fredrika îi dăduse 
raportul la telefon, avea și la ce să se gândească. 

— Le pedepsește, așa cum spunea Nora când ne-a sunat, 
strigase Fredrika, încercând să se facă auzită în ciuda 
semnalului slab. Le pedepsește pentru răul pe care îl fac 
copiilor. Pentru că îi resping, în unele situaţii. lar fetele nu-i ies 
din cuvânt fiindcă și ele au fost maltratate. E vorba de 
răzbunare, Alex. 

— Dar din informaţiile noastre nu reiese că acești părinţi și-au 
maltratat copiii, zise Alex încurcat. Nici Lilian și nici bebelușul nu 
au avut de suferit acasă. 

Apoi se cutremură. 

— Asta dacă nu cumva Gabriel a abuzat de propria fiică, 
adăugă el. 

Fredrika protestă. 

— Tot nu se potrivește. Pe mame le pedepsește, nu pe tați. 
Mamele au făcut ceva greșit. 

— Dar dacă o mamă nu și-a salvat fiica de tatăl care o viola, 
asta nu e o crimă? 

Fredrika se gândi puţin, apoi răspunse: 

— Poate. Dar întrebarea rămâne: unde le găsește? 

— Unde le găsește? 

— Cum de-a știut că Lilian, de exemplu, a fost maltratată? Nu 
există reclamaţii oficiale. Dar despre bebeluș? Cum de-a știut că 
a fost maltratat, dacă a fost? 

Alex simţi cum inima începe să îi bată cu putere. 

— Cred că ne-a scăpat cineva apropiat de aceste familii. 

— Sau poate că nu. Poate că e vorba de un individ care a 
jucat doar un rol episodic în viaţa lor, de aceea ni se pare 
invizibil. 

— Să fie cineva de la școală? 

— Dar bebelușul care a murit n-a fost la școală, obiectă 
Fredrika. 

Alex bătu darabana pe birou. 

— Peder s-a întors de la psiholog? 

— Nu, răspunse Alex clătinând din cap. Cred că de-abia acum 
se întâlnesc. 

— Se pare că iar trebuie să vorbim cu Sara. Și cu mama 
bebelușului. 

Alex se uită furios pe geam. Se săturase de toate ciudățeniile 
astea. 

— Trebuie să ne agăţăm de ceva, zise el. De ceva palpabil. E 
timpul să găsim numitorul comun. 

Dar chiar atât de ușor nu era, își dădu el seama când puse 
capăt convorbirii. Ce știau cu adevărat? Ce nu știau? Puse cap la 
cap toate informaţiile pe care tocmai le primise de la Fredrika. 
Trebuia să i le transmită lui Peder înainte ca acesta să discute 
cu psihologul american. Sigur, ideile noi erau bine venite, dar 
întotdeauna se declarase sceptic în privința implicării altor 
persoane în anchetă. 

Privi materialele din faţa lui. Pe o foaie de hârtie încercase să 
deseneze un fel de diagramă, cu mai multe ipoteze. Nu îi ieșise 
prea bine, dar, atât timp cât nu trebuia să o arate altcuiva, îl 
ajuta să își urmărească raţionamentele. 

Răzbunare, spusese Fredrika. 

Răzbunare? Acesta era firul pe care îl căutau? 

— Mda, mormăi el. Mda, s-o luăm încetișor. Ce știm? Și ce 
trebuie să știm? 

Știau că doi copii de vârste diferite fuseseră uciși. Știau și că 
nu exista o legătură evidentă între ei. O fetiță, Natalie, era 
adoptată, cealaltă nu era. Părinţii fetiţei adoptate păreau să aibă 
o relație armonioasă, în timp ce părinţii Lilianei se despărţiseră 

și acum așteptau pronunțarea divorțului. Familia Nataliei făcea 
parte din clasa de mijloc, Lilian era fiica unui bărbat dintr-o 
familie înstărită și a unei femei care, în cel mai bun caz, putea fi 
considerată ca aparţinând clasei de mijloc. 

Echipa de anchetatori făcea tot posibilul ca să afle dacă 
drumurile celor două familii se intersectaseră vreodată, dar, 
până acum, eforturile fuseseră zadarnice. 

Alex scrise pe o foaie de hârtie: Făptașul pedepsește mamele. 
Probabil fiindcă, într-un fel sau altul, acestea își neglijează copiii. 
Probabil fiindcă i-au respins. 

Asupra mamelor trebuia să se concentreze, nu asupra 
copiilor. Păcatele mamelor duseseră la uciderea copiilor. Alex 
cugetă la cuvintele „fiindcă i-au respins” până simţi că îi iau 
creierii foc. Oare în ce fel o „respinsese” Sara Sebastiansson pe 
Lilian? Și dacă a respins-o, de ce să fie pedepsită fetița, și nu 
mama ei? 

Un alt element derutant era locul în care fuseseră găsite cele 
două cadavre. Unul în faţa secției de urgenţă a spitalului din 
Umeă, celălalt într-o baie din Bromma, aproape de Stockholm. 
Alegerea locului părea extrem de bizară. În primul rând fiindcă, 
și într-un caz, și în celălalt, era prea la vedere. În al doilea rând 
fiindcă părea ilogic. Niciunul dintre cei doi copii nu avea vreo 
legătură cu locul în care fusese lăsat. 

Singurul lucru, gândi Alex, singurul lucru pe care îl au în 
comun e modul de operare, atât răpirea, cât și crima în sine. Mai 
întâi copilul e răpit, apoi hainele și părul îi sunt trimise mamei și, 
la scurt timp, copilul este abandonat într-un loc ciudat, în care 
să poată fi găsit foarte ușor. 

— Nu pricep, zise el cu voce tare. Nu pricep și pace. 

Apoi auzi un ciocănit în ușă și unul dintre tinerii detectivi care 
îi fuseseră trimiși în ajutor vâri capul pe ușă. 

— Am fost la Magdalena Gregersdotter și la soţul ei, cum ați 
spus. 

Alex se văzu nevoit să scuture din cap ca să înţeleagă 
cuvintele colegului. În dimineața aceea detectivul mersese 
împreună cu Alex și Peder ca să îi anunţe pe părinţii Nataliei 
despre moartea fetiţei lor. Evident, părinţii rămăseseră șocați, 
motiv pentru care Alex hotărâse ca unul dintre ei să meargă din 
nou acolo ca să îi mai liniștească. Se pare că detectivul și un alt 
membru al echipei se conformaseră. 

— Le-am arătat fotografia casei și le-am spus unde e, zise 
detectivul vorbind atât de repede încât Alex îl urmări cu greu. 
Magdalena, mama, cunoștea casa. 

— Cum așa? 

— A crescut acolo. A locuit acolo până la terminarea liceului. 
Apoi a plecat la colegiu. Înţelegeţi? Nemernicul acela i-a lăsat 
copilul mort în fosta casă a părinţilor ei, vândută în urmă cu 
peste cincisprezece ani. 

e 

Peder Rydh şedea în mașină, clocotind de furie. Sâmbătă, ora 
prânzului, iar el se afla în plin ambuteiaj în drum spre 
Kungsholmen. Nu conta dacă e sâmbătă sau zi de lucru: un 
accident rutier de proporții bloca întreaga circulație. 

Gândindu-se la câte se întâmplaseră în ultima săptămână, 
simţi că îl apucă amețeala. Nu crezuse nici în ruptul capului că 
un caz precum cel al Lilianei Sebastiansson va căpăta 
dimensiunile monstruoase de acum. Doi copii morți în mai puţin 
de o săptămână. Mai avusese de-a face cu un caz asemănător? 

Vehiculele care umpleau aerul cu fumul lor înecăcios și care 
aproape că se ștergeau de mașina lui îl scoteau din minţi. Ca și 
faptul că realizase atât de puţine lucruri în ultima oră. Singura 
idee bună pe ziua aceea fusese atunci când o dăduse în 
urmărire pe Monika sub numele pe care îl avusese înainte de a fi 
adoptată. Care se pare că era Jelena Scortz. 

Apoi Peder vorbise puţin cu părinţii micuţei Natalie și cu 
bunicii ei din partea tatălui și a mamei. Niciunul nu știa pe 
cineva care să le dorească răul. $ 

— Mai gândiți-vă, le spusese el. Incercați să vă întoarceți în 
timp. Încercaţi să vă gândiţi chiar și la cea mai mică 
neînțelegere care nu a fost rezolvată. 

Dar nu, niciunul din ei nu își amintea absolut nimic. 

Apoi nu mai vorbise cu nimeni, fiindcă Natalie fusese 
descoperită într-o baie din Bromma. Revenise la părinţii Nataliei, 
pe urmă fusese trimis să supervizeze prima etapă a anchetei 
desfășurate în Bromma. Și acum, ca și data trecută, fără să știe 
unde era locul faptei. 

Dar cel puţin știau cum își ucidea făptașul victimele, deci 
știau cu aproximaţie ce anume caută. Medicul legist observă 
aproape imediat un mic semn pe capul Nataliei, probabil de la 
injecția letală. Autopsia o va confirma ulterior, anchetatorii însă 

porneau de la ipoteza că și acest copil fusese ucis cu o 
supradoză de insulină, injectată acum în capul copilului prin 
fontanelă. Oare același lucru îl încercase făptașul și cu Lilian, ca 
să constate că acul nu îi poate pătrunde în craniu? 

Mai erau și alte asemănări privind felul în care fusese 
abandonată Lilian. Și Natalie era goală, spălată cu un fel de 
spirt. Avea același cuvânt scris pe frunte ca și Lilian, „Nedorită”. 
Dar bebelușul stătea în poziţia fătului, nu întins pe spate, ca 
Lilian. Peder se gândi dacă amănuntul are vreo semnificaţie. 

Se gândi și la cuvântul „Nedorită”. Tocmai vorbise cu Alex 
despre asta. Cuvinte ca „Nedorită” și „Respins” apăreau mereu 
în această anchetă, deși niciunul dintre copii nu părea să fi fost 
în această situaţie. 

Mașinile prinseră încet viteză, lăsând distanţă între ele. Peder 
nu era deloc în apele lui. Ideea de a lua legătura cu psihologul 
american i se păruse bine venită. lar prietenul lui îi oferise 
ocazia ideală. La prima vedere cel puţin. Gândind retrospectiv, 
se îndoia că meritase efortul. Drumul făcut până la universitate 
și înapoi i se păruse inutil. Prietenul lui crezuse că psihologul va 
fi dispus să discute cu el după prelegere, americanul, însă, se 
arătase extrem de grăbit și distant. În ciuda complexităţii și a 
gravităţii cazului, psihologul îi dăduse imediat de înțeles că 
depășise măsura încercând să îl abordeze. Nu avea absolut nicio 
intenţie să se amestece într-un caz suedez atât de straniu, mai 
ales că era invitat să ia prânzul la Vila Kâllhagen. 

Din nefericire, tipul îi confirmase toate prejudecățile despre 
psihologi, cu precădere cei americani. Cu ochelari de cal, 
mocăiţi, lipsiţi de maniere. Departe de a fi agreabili. Peder 
aproape că îi aruncase cartea de vizită și îi întorsese spatele. 
Idiotul. 

În sfârșit, traficul reveni la normal. Peder apăsă pe acceleraţie 
și se îndreptă spre cartierul general. 

Apoi îi sună mobilul. 

Rămase surprins când constată că era psihologul. 

— Vă cer scuze că v-am refuzat atât de brutal, de față cu 
toată lumea. Ştiţi, dacă aș fi acceptat pe loc să vă ajut, pe 
dumneavoastră și colegii dumneavoastră, orice om interesat de 
psihologie de acolo ar fi crezut că mă poate întreba orice. Ca să 
fiu sincer, nu pentru asta sunt aici. 

Peder, neînţelegând dacă psihologul suna ca să își ofere 
ajutorul sau doar ca să se scuze, păstră tăcerea, întrebându-se 
cum să răspundă cât mai bine. 

— Ceea ce vreau să vă spun e că vă voi ajuta cu cea mai 
mare plăcere, continuă psihologul. Credeţi că pot veni la 
dumneavoastră mai încolo, după prânzul acesta la care trebuie 
neapărat să fiu prezent? 

Peder zâmbi. 

e 

Alex nu știu ce să spună când Peder îl anunţă că psihologul 
american era de acord să stea de vorbă cu ei în după-amiaza 
aceea. Apoi hotărî că, la urma urmei, e o idee bună. Aveau 
nevoie de orice fel de ajutor. In plus, peste câteva ore trebuia să 
vină și Fredrika de la Umeå. 

Alex întoarse micile lui diagrame, privindu-le din toate 
unghiurile. Cel puțin acum găsiseră un fir logic. Făptașul răpea și 
ucidea copii și îi lăsa în locurile de care mamele lor erau, într-un 
fel, legate. Cu o viteză nebună. 

Oare de ce trecuseră numai două zile între cele două răpiri și 
crime? se întrebă Alex. Individul își asuma un risc enorm 
comițând două crime una după alta. Trei dacă o punea la 
socoteală și pe femeia din Jönköping. Existau, desigur, anumiţi 
psihopaţi care se așteptau ca până la urmă să fie prinși. Deși 
„se așteptau” poate că nu erau cuvintele cele mai potrivite: 
voiau să fie prinși. Dar oare ucigașul acesta se încadra în același 
tip de psihopat? 

Se gândi din nou la locurile în care fuseseră găsiţi copiii. Nu 
conta că nu aflaseră exact ce făcuse sau cu cine se întâlnise 
Sara Sebastiansson în Umeă. Principalul era că Umeă însemna 
ceva pentru ea, fapt care explica de ce copilul ei fusese dus în 
acel loc și nu fusese lăsat în Stockholm. 

Adevărul era deseori mult mai simplu decât la prima vedere. 
Alex învățase asta de-a lungul anilor. Tocmai de aceea încă de 
la început i se păruse evident să se concentreze asupra lui 
Gabriel Sebastiansson. Acum însă lucrurile stăteau altfel. De 
data aceasta adevărul părea atât de departe. Răspunderea 
pentru tot ce se întâmplase nu mai cădea în seama unei rude 
apropiate, ci a unui ucigaș în serie. 

Câţi ucigași în serie ai întâlnit în toți anii de când lucrezi în 
poliție, Alex? șopti vocea misterioasă din mintea lui. 

Ellen îi întrerupse gândurile ciocănind tare în ușă. 

— Alex! strigă ea, făcându-l să tresară. 

— Ce mai e? mormăi el. 

— Am primit un telefona de la Spitalul Karolinska, răspunse 
Ellen emoţionată. 

Alex privi întrebător. 

— Au acolo o femeie care s-ar putea să fie Jelena Scortz. 

o... 

Preţ de o clipă Alex Recht se gândi să meargă singur la 
Spitalul Universitar Karolinska și să stea de vorbă cu femeia 
despre care se credea că ar fi Jelena Scortz, dar până la urmă 
ajunse la concluzia că nu ar fi corect faţă de Peder. La urma 
urmei, datorită lui o identificaseră pe femeie. Drept care hotări 
să plece împreună. Se simţea plin de energie. Tocmai fusese 
informat că Sara Sebastiansson credea că o recunoscuse pe 
Jelena drept femeia care o reţinuse în gara din Flemingsberg. Nu 
era foarte sigură, dat fiind că fotografia pe care i-o arătaseră era 
atât de veche, dar credea că ea ar putea fi. 

Lui Peder îi veni să sară în sus de bucurie când, de-abia sosit 
la cartierul general, i se spuse să plece imediat la Karolinska 
pentru o primă discuţie, dacă așa ceva era posibil, cu Jelena 
Scortz, alias Monika Sander, cum apărea ea la Evidenţa 
Populaţiei. Dădu fuga la mașină, urmat îndeaproape de Alex, și 
demară în trombă spre Solna, depășind limita de viteză de mai 
multe ori. 

Peder nu ascunsese niciodată ce îi plăcea cel mai mult la 
meseria lui. Trăia pentru acele puseuri unice de adrenalină 
provocate de descoperirile care împingeau ancheta înainte. 
Văzu că Alex se simte la fel, chiar dacă lucra în poliție de-atâta 
timp. 

Pe de altă parte, îl irita faptul că Fredrika părea imună la 
astfel de emoţii. În timp ce toată lumea se entuziasma, Fredrika 
se retrăgea în carapacea ei, rezumându-se la savanta întrebare 
„Asta să fie soluţia?” sau „Nu s-ar putea să fie și altfel?” E 
adevărat, de data aceasta ajunseseră aici în mare parte datorită 
ei, motiv pentru care putea să își permită și ea un zâmbet la 
auzul știrii. Lui Peder îi plăcea să fie înconjurat de oameni 
zâmbitori. 

Alex și Peder nu știau la ce să se aștepte, odată ajunși la 
spital. Li se spusese, desigur, că femeia presupusă a fi Monika 
Sander fusese bătută rău și încă mai era în stare de șoc. Dar 
nimic din ceea ce li se spusese nu se potrivea cu ceea ce văzură 
în rezerva pacientei. 

Femeia avea fața plină de răni și vânătăi. La fel și gâtul. 
Braţul drept era pus în ghips până mai sus de cot, iar antebraţul 
stâng era bandajat. Fruntea îi era acoperită de pansamente. 

„Sărmana”, gândi Peder. „Sărmana de ea.” 

O asistentă tânără ședea lângă patul ei. Cu o figură foarte 
serioasă. Peder își dădu seama că nu era singurul îngrozit de 
rănile femeii. 

Cineva își drese glasul discret, făcându-i să se întoarcă brusc. 

Un bărbat în halat alb, cu părul des, cărunt, și o mustață 
neagră, se oprise în pragul ușii. Se prezentă drept Morgan 
Thulin, medicul care se îngrijea de Monika. 

— Peder Rydh, spuse Peder, strângându-i mâna. 

O strângere de mână hotărâtă. Fermă. Bănui că Alex îi 
împărtășea opinia. 

— Nu știu cât vi s-a spus despre rănile ei, zise medicul. 

— Nu prea multe, recunoscu Alex, aruncând o privire pe furiș 
către ce mai rămăsese din femeia din pat. 

— În cazul acesta, cred că e de datoria mea să vă informez, 
spuse Morgan Thulin cu blândeţe. După cum puteţi vedea, e tot 
în stare gravă. Când își pierde cunoștința, când și-o recapătă, și 
vorbește cu greu. Are maxilarul inferior rupt, iar azi-dimineaţă 
limba îi era atât de umflată încât aproape că-i umplea întreaga 
cavitate bucală. 

Peder înghiţi în sec. 

— Colegii dumneavoastră de la poliţie, care cercetează cazul, 
au întrebat-o mai devreme cine a bătut-o, dar femeia nu a putut 
spune nimic coerent și comprehensibil. Eu cred că e în 
continuare în stare de șoc, la care se adaugă și efectul 
calmantelor. În afară de rănile pe care le vedeţi, mai are și 
câteva coaste rupte. Se pare că nu a fost abuzată sexual, dar a 
suferit mai multe arsuri grave. 

— Arsuri? repetă Peder. 

Morgan Thulin încuviinţă din cap. 

— Arsuri provocate de chibrituri, vreo douăzeci, pe tot corpul, 
inclusiv pe coapse și pe gât. 

Peder avu senzaţia că încăperea se face brusc mică și că nu 
mai are aer. Își dori să plece acasă. Tot entuziasmul lui se 
evaporase. Privi absent frunzele unei plante de pe pervazul 
ferestrei. 

— Cicatricele vor rămâne sigur, dar, din punct de vedere 
clinic, nu va fi afectată cu nimic. În privinţa cicatricelor mentale 
e prea devreme ca să mă pronunţ, dar sunt sigur că-i va trebui 
mult timp să-și revină. Foarte mult timp. 

Ciudat, planta părea să se miște. Oare din cauza curentului de 
la fereastra deschisă? Peder urmări cum se leagănă planta de 
câteva ori, apoi reveni la realitate când își dădu seama că se 
făcuse liniște. De ce nu mai vorbea medicul? Alex tuși scurt. 

— Mă scuzaţi, șopti Peder. Mă scuzaţi, au fost niște zile 
groaznice, asta e tot... 

Nici nu îi venea să creadă că își aude vocea. Ce spunea? 

Morgan Thulin îl bătu ușor pe umăr. Alex înălţă o sprânceană, 
dar nu spuse nimic. 

— Mai sunt câteva lucruri, nu știu dacă le puteţi suporta... 

Peder se simţi atât de stingher, încât îi veni să se ascundă 
după planta aia afurisită. 

— Bineînțeles că am să ascult tot ce ne spuneți, zise el, 
încercând să arate că e stăpân pe situaţie. 

Morgan Thulin îl privi cu îndoială, dar fu îndeajuns de 
înţelegător ca să nu spună nimic. Alex îi urmă exemplul. 

— Există semne ale unor răni mai vechi, continuă medicul. 
Ceea ce înseamnă că a mai luat bătaie. 

— Deci n-a fost prima dată? 

— Nu. Radiografiile la degete arată fracturi care s-au vindecat 
de la sine. Ambele braţe au fost rupte, iar pe coaste există urme 
ale unor răni mai vechi. Are și urme ale unor arsuri mai vechi. 
Am numărat vreo zece, prin urmare bătaia și tortura au fost 
mult mai crunte. 

Când Morgan Thulin termină, toţi trei înclinară din cap. 
Morgan Thulin ca să dea de înţeles că nu mai e nimic de spus, 
Peder ca să dea de înţeles că pricepuse tot, iar Alex doar fiindcă 
așa făceau ceilalți doi. 

Apoi femeia din pat făcu o mișcare bruscă. 

Scânci ușor și încercă să se ridice în capul oaselor. Asistenta 
se apropie de ea imediat și o împinse ușor la loc. Orice mișcare 
îi făcea rău, îi va ridica ea capătul patului ca să stea mai sus. 

Peder se repezi să o ajute pe asistentă. În parte voia să dea o 
mână de ajutor, în parte ca să fie mai aproape de femeie. Văzu 
că de-abia deschide ochii, dar și că îi urmărea mișcările cu 
atenţie, mai întâi cum se apropiase de ea, iar pe urmă cum îi 
ajusta patul. 

Morgan Thulin ieși din încăpere spunând: 

— Mă găsiţi în cabinet dacă mai doriţi să știți ceva. 

Peder se întrebă unde să se așeze. | se părea prea intim și 
prea inoportun să stea pe marginea patului. lar scaunul din 
capătul celălalt al rezervei i se părea prea departe. Aduse 
scaunul mai aproape de pat, la o distanţă rezonabilă de femeie. 
Alex rămase lângă ușă. 

Peder făcu prezentările, cu nume și prenume, și spuse că sunt 
de la poliție. Văzu cum femeii i se întunecă privirea. Și ridică 
mâinile de parcă ar fi vrut să se apere de ei. 

— Nu vrem decât să stăm de vorbă, zise el prudent. Dacă nu 
poţi răspunde, sau nu vrei, nu face nimic. Plecăm și gata. 

Se abţinu să adauge „Și venim altădată”. 

— Poţi să dai din cap dacă înţelegi ce-ţi spun? 

Femeia îl privi în tăcere, apoi înclină din cap. 

— Mai întâi poţi să ne spui cum te numești? 

Peder așteptă, dar femeia nu vorbi. Asistenta o ajută să bea 
puţină apă. Peder continuă să aștepte. 

— Jelena, zise femeia în șoaptă. 

— Jelena? repetă Peder. 

Femeia înclină din cap. 

— Și numele de familie? 

Altă pauză. Încă o gură de apă. 

— Scortz. 

O boare de vânt venită prin fereastra întredeschisă mângâie 
fața lui Peder. Încercă să nu zâmbească și nici să arate cât de 
mulțumit e. Era chiar ea. În sfârșit, o găsiseră pe Monika Sander. 

Brusc nu mai știu cum să procedeze. Nici măcar nu erau siguri 
că această femeie - Monika Sander - era cea care o reţinuse pe 
Sara Sebastiansson în gara din Flemingsberg. Dar trebuia să 
afle. Încercă să găsească o soluţie. Oare de ce nu se gândiseră 
la asta înainte să ajungă la spital? 

Se hotări să înceapă de la celălalt capăt. 

— Cine ţi-a făcut asta? întrebă el calm. 

Femeia din pat își frecă ghipsul de cearșaf. Poate că deja nu îl 
mai putea suporta. 

— Bărbatul, șopti ea. 

Peder se aplecă spre ea. 

— Scuzaţi-mă, n-am auzit... 

Asistenta era vizibil iritată, dar nu făcu niciun comentariu. 

— Bărbatul, repetă femeia, străduindu-se să pronunţe 
cuvintele cât mai clar. Așa... așa... îi zic eu. 

Peder o privi lung. 

— Bărbatul? repetă el. 

Jelena încuviinţă încet din cap. 

— OK. Dar știi unde locuiește? 

— Ne... vedem... doar... la mi... bolborosi ea. 

— Vă întâlniți numai la tine? o ajută Peder. 

Femeia înclină din cap. 

— Deci nu știi unde locuiește? 

Femeia clătină din cap. 

— Știi unde lucrează? 

Femeia clătină din cap. 

— Psi... ho... 

— Psiholog? Ţi-a spus că e psiholog? 

Femeia păru ușurată că polițistul înţelegea ce îi spune. 

— Dar nu știi unde lucrează? 

Jelena clătină din cap, arătând foarte dezamăgită. 

Peder își frământă creierii. 

— Ştii ce fel de mașină conduce? 

Femeia se gândi. Părea că vrea să se încrunte, dar mușchii 
feței refuzau să o asculte. Cred că are dureri groaznice, își spuse 
Peder. 

— Alt... fel, șopti ea în cele din urmă. 

Peder așteptă. 

— Aproa... pe... nicio... dată... aceeași... 

Peder rămase surprins. Tipul se deplasa în mașini furate sau 
doar închiria una ori de câte ori avea nevoie? 

— Mași... nă... servi... ciu. 

— Adică folosește mai multe mașini de la serviciu? 

— Așa... spunea... 

Așa cum minţise în toate privințele, de ce n-ar minţi și în 
privinţa mașinilor lui? se gândi Peder frustrat. 

— Unde l-ai întâlnit? întrebă el curios. Prima dată. 

Întrebarea lui provocă o reacţie imediată. Femeia întoarse 
capul, cu o privire care părea a fi plină de furie. Peder așteptă 
câteva momente și decise să nu forţeze lucrurile. 

— Poate că nu vrei să vorbeşti despre asta, zise el încercând o 
altă pistă. 

Femeia clătină din cap. 

Alex își schimbă greutatea de pe un picior pe celălalt, dar nu 
spuse nimic. 

Peder se hotărî să se concentreze asupra femeii din Jönköping 
și a ceea ce spusese ea când telefonase la poliţie fără să își dea 
numele. Ar fi trebuit să își dea seama de la bun început că așa 
trebuia să înceapă. 

Incepu un pic șovăitor. 

— Noi credem că individul care te-a bătut a făcut același lucru 
și cu alte femei. 

Epuizată, Jelena Scortz își lăsă capul pe pernă, dar îl urmări cu 
privirea la fel de curioasă. 

— Noi credem că, atunci când le abordează, le cere să i se 
alăture într-un fel de bătălie sau de campanie. 

Femeia lăsă ochii în jos, dar Peder, chiar și fără să aibă 
cunoștințe medicale, văzu cum culoarea îi dispare din obraji. 
Asistenta făcu un gest impacientat, încercând să-i atragă atenţia 
lui Peder. Acesta îi evită privirea. 

— Este extrem de important să-l găsim, zise el, străduindu-se 
ca vocea să nu îi sune prea aspru. 

După o pauză, continuă: 

— E absolut vital înainte ca alți copii să fie răpiți și uciși. 

Femeia scoase un scâncet și începu să se foiască în pat. 

— Cred că..., începu asistenta, mângâind ușor părul Jelenei. 

Delicat, delicat, ca să nu o doară. 

Peder, însă, era foarte mulțumit de reacția Jelenei. Acum știa 
că era și ea implicată. Cel puţin în dispariţia Lilianei. 

Se apropie și se așeză pe marginea patului. Jelena refuză să îl 
privească. 

— Jelena, spuse el cu blândeţe, știm că ai fost silită să 
participi la toate astea. 

Nici asta nu era adevărat, dar pe moment nu mai conta. 
Esenţial era să o liniștească pe Jelena. Ceea ce se și întâmplă. 

— Am nevoie de orice fel de informaţie, zise Peder pe un ton 
rugător. Cum găsește copiii? Cum îi alege? 

Jelena respira ciudat, precipitat. Nu se uita nici la el, nici la 
asistentă. 

— Cum îi alege? 

— Mamele... lor. 

Răspunsul veni atât de încet, încât Peder abia îl desluși. Dar 
înțelese prea bine ce voia să spună. 

— Așa, zise el, sperând că Jelena va adăuga ceva. 

Dar Jelena nu adăugă nimic, drept care Peder întrebă: 

— Sunt femei pe care le știe deja? Cum le găsește? 

Jelena întoarse capul încet, până când ajunse să îl privească 
în ochi. Peder simţi cum îl ia cu frig când văzu cât de întunecați 
îi erau ochii. 

— Nu... alegi, șuieră ea. Îi iubești... pe toţi cei... pe care... îi ai. 
Sau... pe nici... unul. 

Peder înghiţi în sec de câteva ori. 

— Ce nu alegi? Nu înțeleg, ce nu alegi? 

— Copiii, răspunse Jelena abia auzit și își lăsă din nou capul pe 
pernă. Trebuie... să-i... iubeşti... pe toţi. 

Apoi Jelena nu mai scoase nicio vorbă și Peder își dădu seama 
că discuţia luase sfârșit. 

o... 

Când se întoarse la cartierul general, Fredrika constată cu 
surprindere că lumea se vânzolea pe coridor precum albinele în 
stup. Îi găsi pe Alex și Peder în Bârlog. Mats, analistul de la 
brigada delicte penale, era și el acolo - nu se săturase? - 
împreună cu un alt ins pe care Fredrika nu îl cunoștea. Dădu 
bună ziua și se prezentă: 

— Fredrika Bergman. 

— Poftim? 

Nedumerită, Fredrika se prezentă din nou într-o manieră, 
spera ea, mai puțin suedeză. De data aceasta insul înțelese și 
spuse că îl cheamă Stuart Rowland. Apoi se așeză pe scaunul 
cel mai puțin vizibil, din colţul încăperii. 

Peder sări în picioare când văzu că Fredrika se prezintă 
singură misteriosului Stuart Rowland. Și explică în engleză de ce 
musafirul lor se afla acolo. 

— Dr. Rowland este psiholog, specialist în criminologie, zise el 
cu o voce care aproape că tremura de respect. A promis să ne 
împărtășească din cunoștințele dumnealui în cadrul ședinței 
noastre. 

De parcă i-ar vizita Papa în persoană, se gândi Fredrika. 

Peder se întoarse spre ea și îi spuse discret, în suedeză: 

— Sper că nu te deranjează dacă prima parte a ședinței o 
ținem în engleză. 

Când își dădu seama că Peder vorbește serios, Fredrika simţi 
cum se îmbujorează la față. 

— N-am nimic împotrivă, atât timp cât ședința se desfășoară 
în engleză, germană, franceză sau spaniolă, replică ea zâmbind 
strâmb. 

Peder clipi de câteva ori, fără să înțeleagă implicaţiile 
cuvintelor ei. 

— Excelent, făcu el și se așeză la loc. 

Alex, observându-i pe Peder și Fredrika de la distanţă, își 
permise un mic zâmbet. 

— Fredrika, mă bucur că te-ai întors la timp. la loc, ca să 
putem începe. 

Ințelegând de-abia acum că era singura persoană pe care o 
așteptau, Fredrika se așeză. Ellen îi adresă un zâmbet și închise 
ușa Bârlogului cu piciorul. 

e 

Orice anchetă are un moment critic. Alex avea senzaţia bine 
definită că ancheta violentă în care era implicat tocmai ajunsese 
în acest punct. Nu prea mai erau multe fapte de adunat, se 
convinse el. Le aveau aproape pe toate în faţa lor. 

II privi pe furiș pe profesorul de psihologie pe care Peder 
practic îl răpise de la universitate. In haina aceea maro, cu 
cotiere de velur și un buzunar la piept din același material, cu 
mustata aceea enormă care i se zbârlea sub nas ca o coadă de 
veveriţă, părea coborât direct dintr-un film britanic. 

Alex, însă, știa că nu își putea permite să fie prea mofturos. 
Orice formă de ajutor era binevenită în acest moment. 

— OK, zise el, privindu-i pe cei prezenţi. 

Atmosfera era atât de încordată, încât o puteai tăia cu cuțitul. 
Alex înghiţi în sec. De la niște oameni atât de tensionați rareori 
te puteai aștepta la idei geniale. Se uită la Fredrika. Sigur, ea 
putea fi excepţia. Fredrika părea capabilă să se concentreze 
asupra oricărui lucru, în orice clipă, atât timp cât i se spunea că 
e vorba de ceva foarte important. lar acum ceva mai important 
decât ancheta asta nu exista. 

— Mai întâi să-i urăm bun venit profesorului Rowland, 
continuă el în engleză, sperând că folosește tonul corect. Ne 
bucură foarte mult participarea dumneavoastră la această 
ședință. 

Profesorul înclină din cap politicos și zâmbi pe sub mustață. 

Alex avusese nevoie de aprobarea eșalonului superior pentru 
ca profesorul Rowland să participe la ședință. Oricât de 
disperată ar fi fost situaţia, regulile și confidenţialitatea trebuiau 
respectate. 

Deschise retroproiectorul, sperând că prezentarea lui va fi 
clară pentru toată lumea. Cu ajutorul analistului, al cărui nume 
știa acum că e Mats, alcătuise un rezumat al tuturor 
informaţiilor obţinute în cursul anchetei, incluzându-le și pe cele 
mai recente, transmise de Fredrika prin telefon. 

Alex prezentă cazul și constatările lor cu o concizie 
exemplară. Evitând să se uite la invitatul din străinătate. 
Probabil era mult mai palpitant să lucrezi pentru FBI decât 
pentru poliţia din Stockholm. 

Ca și cum i-ar fi citit gândurile, profesorul spuse pe 
neașteptate: 

— Este, trebuie să recunosc, un caz extrem de interesant. 

— Chiar credeţi? întrebă Alex, simțindu-se, fără să vrea, flatat. 

— Absolut. Dar mă tem că din diagrama dumneavoastră nu 
prea înţeleg cum v-aș putea ajuta. Ce anume nu vă este clar? 

Alex se uită la propria schiţă. Multe lucruri nu erau clare... 

— Mie mi se pare clar - dincolo de orice dubiu - că același 
individ le-a răpit și le-a ucis pe ambele fetițe, începu profesorul. 
Dar, dacă femeia pe care aţi identificat-o la spital e într-adevăr 
complicea lui, ceea ce putem bănui, dacă e să ne luăm după 
discuția pe care aţi avut-o cu ea, atunci individul a comis cea 
de-a doua crimă de unul singur, fără ea. Intrebarea e: nu i-a 
convenit ceva la prima crimă? Ucigașii în serie foarte rar își 
încep cariera cu două crime majore comise în doar câteva zile, 
crime care să atragă atenţia atâtor oameni. 

Profesorul se opri de parcă ar fi vrut să verifice dacă toată 
lumea a înţeles ce a spus și dacă nu cumva vorbea prea mult. 

Alex își lăsă capul pe o parte. 

— Cu alte cuvinte, domnule profesor, faptul că femeia a reușit 
să iasă din apartament după bătaia primită și să ajungă la spital 
l-a făcut să acţioneze mai rapid? 

— Sunt convins de asta, răspunse profesorul hotărât. Probabil 
că femeia a fost pedepsită fiindcă, la prima crimă, nu și-a 
îndeplinit întocmai rolul pe care trebuia să-l joace. Rănile ei 
demonstrează că individul era furios la culme când a atacat-o, 
își ieșise din minţi, își pierduse orice control. Ceea ce din nou 
demonstrează că femeia a tratat cu neglijență un lucru despre 
care nu știa că are o importanţă crucială pentru ucigaș, /a nivel 
simbolic. 

Alex se așeză, lăsându-i toată scena profesorului. 

— Imaginea acestui cuplu trebuie să ne fie foarte clară, 
continuă Rowland. Ambele femei cu care a încercat să 
colaboreze individul erau caractere slabe, în sensul că erau 
vulnerabile și trecuseră prin momente grele, deși erau tinere. Se 
simțeau atrase de el probabil fiindcă niciun alt bărbat nu-și 
manifestase astfel interesul faţă de ele. 

Fredrika se întoarse cu gândul la cuvintele bunicii Norei, 
Margareta: când Nora îl întâlnise pe bărbatul care mai târziu 
avea să îi distrugă viața parcă retrăise povestea Cenușăresei. 

— Aproape în mod sigur avem de-a face cu o persoană foarte 
hotărâtă, charismatică, adăugă profesorul. S-ar putea să aibă 
pregătire militară, oricum are o educaţie solidă. E arătos. Așa 
atrage tinerele abandonate și le face să-l venereze până le 
aduce în situația de a se sacrifica pentru el. Dacă e psiholog, 
cum susţin ambele tinere că le-ar fi spus, e o ameninţare și mai 
mare pentru noi. 

— Dar prima femeie l-a părăsit, obiectă Fredrika, gândindu-se 
din nou la Nora din Jönköping. 

Care reușise să se elibereze și să înceapă o nouă viaţă. 

— Adevărat, dar nu era cu totul singură, replică profesorul. 
Avea o bunică puternică în spatele ei. Ucigaşul sigur a învăţat 
ceva din acea primă greșeală - dacă a fost prima. Femeile pe 
care le caută trebuie să fie lipsite de voinţă și absolut singure. 
Nu trebuie să fie nimeni în viaţa lor care să le influenţeze într-un 
fel sau altul. Numai el trebuie să le domine și să le dicteze cum 
trebuie să trăiască. 

Profesorul Rowland se foi pe scaunul tare. Se vedea că îi place 
să vorbească și că va continua până îl va întrerupe cineva. 

— A crezut că deţine controlul absolut asupra ultimei femei, 
Jelena, dar până și ea a reacţionat surprinzător și l-a părăsit. 

Femeia lui e importantă pentru el, atât practic, cât și mental. Ea 
îi confirmă valoarea, îi întărește convingerea că e un geniu. Și... 

Profesorul Rowland privi serios și ridică un deget, ca un 
avertisment. 

— Și, dragii mei prieteni, chiar este un geniu. Niciuna dintre 
cele două femei nu știe cum îl cheamă, unde lucrează, nici ce fel 
de mașină conduce. Nu-i spun decât „Bărbatul”. Ar putea fi 
oriunde. Singura speranţă ar fi să-i găsiţi amprentele în 
apartamentul femeii, dar mă cam îndoiesc că veţi avea succes. 
Ținând cont de modul strategic în care operează, nu m-ar mira 
să-și fi ars buricele degetelor. 

Ultimele lui cuvinte provocară murmurele celor din încăpere. 
Impacientat, Alex le făcu semn să tacă. 

— Cum adică? întrebă el. 

— A, nu-i greu, răspunse profesorul Rowland zâmbind. Și nici 
ceva ieșit din comun. Mulți dintre cei care cer azil politic recurg 
la așa ceva, ca să nu poată fi urmăriţi după amprente. Așa pot 
căuta azil și în alte ţări, dacă cererea le este respinsă în prima în 
care ajung. 

In Bârlog nu se auzea nici musca. Alex sperase că, dacă 
descopereau amprentele sau ADN-ul individului în apartament, 
cazul era ca și rezolvat, presupunând că ucigașul mai avusese 
de-a face cu poliţia. Se îndreptă de spate. 

— O clipă. Credeţi că omul nostru a mai avut de-a face cu 
poliția? 

— Dacă n-a avut, atunci aveţi mai multe șanse să-i găsiţi 
amprentele în apartament. Dacă a avut, și cred că așa stau 
lucrurile, atunci aș fi foarte surprins să fi lăsat vreo urmă. 

Fredrika se gândi la ceea ce spusese profesorul despre iuțeala 
cu care acţionase făptașul după ce femeia fugise din 
apartament. 

— Putem deduce că și alţi copii vor dispărea de acum încolo? 
întrebă ea, încruntându-se. 

— Cu siguranţă. In opinia mea are deja o listă cu copiii pe care 
urmează să-i răpească. Nu ia decizii pe moment - are totul 
calculat. 

— Dar cum îi găsește? izbucni Peder, frustrat. Cum îi alege? 

— Nu alege copiii. Alege mamele. Pe mame le pedepsește; 
copiii sunt doar mijlocul prin care își atinge scopul. Răzbună pe 
altcineva. Îndreaptă niște lucruri. 

— Dar tot nu mi-aţi răspuns la întrebare, spuse Peder 
disperat. Care e mobilul lui? 

— Nu, nu pe de-a-ntregul, recunoscu profesorul. Ambele 
femei au fost pedepsite în același fel: le-a răpit și le-a ucis copiii 
și i-a lăsat într-un loc de care mamele sunt legate într-un fel sau 
altul. Deci o concluzie posibilă ar fi că ambele femei au făcut 
aceeași greșeală. lar scopul e, cum am mai spus, răzbunarea. 

Profesorul Rowland își așeză mai bine ochelarii pe nas și privi 
atent diagrama lui Alex. 

— Pedepsește femeile fiindcă nu iubesc toţi copiii în mod egal. 
Le pedepsește fiindcă, dacă nu-i iubeşti pe toţi copiii, nu vei 
avea parte de niciunul. 

Se încruntă. 

— E greu să-ţi dai seama ce vrea să spună, oftă profesorul. Se 
pare că aceste femei, fără să-și dea seama, sau dându-și seama 
prea puţin, și-au nedreptăţit fie propriii copii, fie au nedreptăţit 
copiii altora. Nu cred că femeile acestea își aduc aminte cu ce 
ocazie. Dar aproape sigur nu au încălcat nicio lege. Deși omul 
nostru e de altă părere. 

— Ca și femeia din spital, interveni Fredrika. 

Ceilalţi o priviră și o aprobară din cap. 

Profesorul flutură din mână. 

— Cuvântul pe care îl scrie pe fruntea copiilor, „Nedorită”, 
identifică victima cu toată claritatea, mai ales că acum știm care 
e situaţia celor două partenere ale lui, dar ceea ce nu știm încă 
e mobilul și, prin extensie, cum le-a întâlnit pe femeile acestea 
care și-au pierdut copiii. Dar știm, cu siguranţă, că le cunoaște 
trecutul, din moment ce ambele cadavre au fost lăsate într-un 
oraș sau un loc în care femeile respective n-au mai fost de mult 
timp. 

Profesorul Rowland sorbi puţin din cafeaua rece acum. 

— Locurile în care au fost găsiţi copiii ar putea avea vreo 
legătură cu presupusele greșeli ale femeilor? întrebă Fredrika 
precaută. 

— Poate, răspunse profesorul. Pe de altă parte, s-ar putea ca 
primul cadavru să nu fi fost lăsat așa cum a intenţionat omul 
nostru. Porniţi de la premisa, probabil, că femeia din spital a 
condus mașina, în timp ce individul a plecat la Jönköping ca să o 
reducă la tăcere pe Nora. Această ipoteză e, probabil, corectă, 
deci nu putem spune că Lilian a fost găsită exact cum a vrut 

omul nostru. A pus-o pe femeie să se ocupe de ultima parte a 
planului, prin urmare a renunţat, pentru o scurtă perioadă, la a 
mai controla situaţia. 

Alex şi Peder schimbară o privire. La naiba cu 
confidențialitatea, gândi Alex. 

— Fetiţa stătea întinsă pe spate, zise el. Bebelușul a fost găsit 
în poziţia fătului. 

— Zău? Foarte interesant. Acesta poate fi detaliul omis de 
femeie și motivul pentru care a fost bătută. 

— Dar cum se poate ca un detaliu atât de mic să fie atât de 
important în contextul general? întrebă Fredrika. 

— Nu trebuie să uităm că, deși adversarul nostru e foarte 
ager, foarte inteligent, e departe de a fi raţional. Pentru mine 
sau dumneavoastră n-ar conta dacă victima ar sta întinsă pe 
spate sau ar fi ghemuită, interesul nostru ar fi să scăpăm de 
cadavru în cel mai discret mod cu putinţă. Omul acesta însă se 
concentrează pe altceva. El aranjează copiii morţi într-un anumit 
fel; vrea să ne spună ceva. 

Se așternu din nou tăcerea. Singurul zgomot era zumzetul 
ventilatorului din colţ. Nimeni nu se aventură să spună ceva. 

— Există două lacune în teoria dumneavoastră, rezumă 
Rowland. Nu știți ce fel de legătură a avut omul cu femeile, dar 
puteţi spune aproape sigur că acest lucru s-a întâmplat cu mult 
timp în urmă. Rolul concret jucat de locurile alese de făptaș 
rămâne neclar, dar încercaţi să aflaţi dacă femeile au avut o 
legătură deosebită cu locurile respective. Celălalt lucru pe care 
nu-l știți este motivul pentru care au fost pedepsite femeile, 
care are de-a face cu incapacitatea lor de a-i iubi pe toţi copiii în 
mod egal. Scormoniţi-le trecutul. Poate au lucrat cu copii, poate 
au fost implicate în vreun accident. 

Alex privi pe fereastră. Norii se adunau deasupra capitalei. 

— Păreţi descurajaţi, spuse profesorul Rowland zâmbind. Dar 
eu cred că veți rezolva cazul cât de curând. Nu trebuie să uităm 
că trebuie să găsim motivul pentru care omul acesta s-a 
îmbolnăvit atât de grav. Când îl veţi găsi, s-ar putea să aflați că 
el însuși a avut o copilărie zbuciumată, probabil fără un părinte 
sau ambii părinţii. 

Alex schiță un zâmbet. 

— Încă ceva, interveni Peder repede, înainte ca ședința să ia 
sfârșit. Femeia aceea, Nora, l-a întâlnit acum... ăăă... șapte ani. 

Asta înseamnă că individul a comis crime și înainte? De ce i-au 
trebuit aproape zece ani ca să-și găsească o nouă parteneră? 

Profesorul Rowland se uită la Peder. 

— O întrebare excelentă, zise el rar. Vă recomand să porniţi 
de la ea. Unde a fost omul nostru în toţi anii care au trecut de la 
prima la cea de-a doua femeie complice? 

o... 

Ședinţa nu mai dură mult după plecarea profesorului 
Rowland, condus până la ieșire de Ellen. Toţi membrii echipei, 
vechi, noi sau de împrumut, stăteau ca pe ghimpi în jurul mesei. 

Fredrika avea aceeași senzaţia ca atunci când urmărea un 
thriller și anticipa cu toată fiinţa că se apropie deznodământul, 
neștiind, totuși, care va fi acesta. Invitarea profesorului Rowland 
fusese o mișcare genială. Fredrika își propuse să îi spună lui 
Peder cât de inspirat fusese. 

Observă cu satisfacţie că și ceilalţi erau la fel de emoţionați. 
Ceea ce demonstra cât de important era acest caz, câtă energie 
consuma chiar și într-o zi de sâmbătă. 

Alex schiţă cele două direcţii pe care trebuia să le urmeze 
ancheta. Prioritatea numărul unu era alcătuirea unei liste cu 
deţinuţii care fuseseră eliberați în anul acela sau la sfârșitul 
anului precedent. Alex recunoscu faptul că nu știe ce caută, dar 
că au unele indicii privind vârsta ucigașului și nivelul său de 
educaţie. Putea fi chiar psiholog, după cum le spusese chiar el 
Norei și Jelenei. Ca să aibă o mai bună cronologie a 
evenimentelor, se impunea o nouă discuţie cu Jelena Scortz 
despre momentul în care îl întâlnise pe ucigaș. O putea întreba 
și dacă observase cicatrice la mâinile sau degetele lui. 

Cealaltă prioritate o constituia cercetarea trecutului Sarei 
Sebastiansson și al Magdalenei Gregersdotter. În ce etapă a 
vieții lor avuseseră de-a face cu locurile în care fuseseră găsite 
cadavrele copiilor? 

Diviziunea muncii fu rezolvată în două fraze: Peder va 
răspunde de identificarea deținuților care corespundeau 
criteriilor stabilite. Fredrika va încerca să afle cât mai multe 
amănunte despre trecutul celor două femei. Alex își lăsă mâna 
grea pe umărul Fredrikăi. 

— Ti-ar fi mult mai ușor, dacă tot îţi place atât de mult 
legătura dintre cauză și efect, să stabilești legătura dintre o baie 
din Bromma și un copil ucis. 

Apoi îi făcu semn cu ochiul, obosit. 
e 

Fredrika nu avea motive să se plângă de misiunea primită. 
Dimpotrivă: era foarte mulțumită. Surâse melancolic gândindu- 
se la cuvintele lui Alex: „Dacă tot îţi place atât de mult legătura 
dintre cauză și efect...” In momente ca acestea nu prea avea 
multe de spus, constatase ea mai demult. Cel mai bine era să se 
supună. 

Închise ochii și își lăsă capul în mâini. 

O secție de urgență dintr-un orășel în care Sara 
Sebastiansson a mers acum mai bine de cincisprezece ani. 

O baie dintr-o casă în care Magdalena Gregersadotter a locuit 
acum mai bine de douăzeci de ani. 

Işi repetă cuvintele de mai multe ori. O secţie de urgență 
dintr-un orășel... 

Incercă să se lase pe spătarul scaunului. Avea o stare de 
tensiune febrilă. Le scăpa ceva. Ceva fundamental. 

Cuvintele lui Alex îi răsunară din nou în minte. Ti-ar fi mult 
mai ușor, dacă tot îţi place atât de mult legătura dintre cauză și 
efect, să stabilești legătura dintre o baie din Bromma și un copil 
UCIS. 

Apoi auzi vocea profesorului Rowland. Probabil că ambele 
femei sunt pedepsite pentru aceeași greșeală. 

Un gând începu să îi prindă contur în minte. De teamă să nu îl 
piardă, căută o bucată de hârtie și un pix fără să își schimbe 
poziţia de pe scaun. 

Simţi cum pulsul ei își întețește cadenţa când, în sfârșit, 
gândul se limpezi. 

Bineînţeles. 

Trebuie doar să te joci puţin cu cuvintele și fiecare își ocupă 
locul care i se cuvine. 

Numitorul comun al băii din Bromma și al orașului din 
Norrland. Asta spusese Fredrika, râzând amar, când o sunase 
Alex, iar ea ieșise pe balconul Margaretei Andersson din Umeă 
ca să îi răspundă. Alex, însă, spusese altceva. Să găsească 
legătura dintre o baie din Bromma și o secție de urgență din 
Umeă. 

Bineînţeles. De-abia acum își dădu seama ce anume trecuseră 
cu vederea, pista pe care nu o urmaseră în ancheta lor. Nu 
Umeå era relevantă aici, ci secţia de urgenţă. 

Întrebările greșite duceau inevitabil la răspunsuri greșite. 
Ținând cont că celălalt copil fusese găsit într-o baie, părea 
ciudat ca primul, să zacă în faţa unui spital. Normal era ca 
bebelușul să fie lăsat pe trotuarul din fața casei, nu în baie. Prin 
urmare, persoana care o lăsase pe Lilian în Umeå făcuse mai 
multe greșeli. Pentru care plătise scump. 

Adăugând ultima piesă la puzzle, Fredrika respiră ușurată. Nu 
copiii aveau legătură cu locurile în care fuseseră găsiţi, ci 
mamele lor. Deci Alex greșise, gândise greșit când îi ceruse să 
afle care era legătura dintre baia din Bromma și copilul ucis. 
Prima dată însă avusese dreptate. Legătura era între baia din 
Bromma și femeia care locuise cândva în casa aceea. Prin 
analogie, trebuia să fie o legătură și între Spitalul Universitar din 
Umeå și... 

Fredrika se întinse după telefon imediat cum ajunse la 
concluzia logică. Cu o singură persoană mai trebuia să discute 
înainte de a cunoaște motivul care o făcuse pe Sara 
Sebastiansson să rămână în Umeå vara aceea, cu atâta vreme 
în urmă. 

o... 

Deși era sâmbătă seara, Peder încă nu plecase de la serviciu. 
Era vară, cerul se înnorase. Aerul se mai răcise, dar tot umed 
părea. Nimic nu era cum ar fi trebuit să fie. 

Peder se simţea din nou prins într-un clește emoţional. Nu 
vorbise cu Ylva deloc, iar acum îl mustra conștiința. Incepuse 
ziua de lucru simțindu-se fără chef și inutil pentru ca acum să 
aibă senzaţia că a ajuns la apogeul carierei. lInvitarea 
profesorului american fusese extrem de inspirată. In primul rând 
pentru anchetă, în al doilea rând pentru el. Era în al nouălea cer. 
Debordând de energie, gata de orice. 

Mașina aproape că își găsi singură drumul spre Karolinska. De 
data aceasta nu mai sunase ca să își anunţe sosirea. Dacă pica 
prost, putea reveni în ziua următoare. 

încercă să empatizeze cu Jelena Scortz, care trecuse prin 
atâtea în viața ei relativ scurtă. Dar, în același timp, credea cu 
toată tăria în ceea ce era cunoscut sub numele de Liberul 
Arbitru. Indiferent cât de nedreaptă fusese viaţa cu Jelena 
Scortz, femeia ar fi trebuit totuși să nu lase ca o copilărie 
nefericită să îi afecteze tot restul vieţii. Dacă mergeai până 
acolo încât să iei viaţa unor copii, nu valorai nimic în ochii lui 

Peder. Ceea ce era valabil și pentru Jelena Scortz. Mai ales 
pentru Jelena Scortz; expresia aceea întunecată, furioasă, pe 
care o văzuse pe fața ei mutilată când spunea de ce trebuie să 
fie pedepsite femeile, i se incrustase în memorie. 

Ştia ce face când a reţinut-o pe Sara în gara din 
Flemingsberg, gândi Peder cu amărăciune. Ştia foarte bine. 

Și totuși, Peder se mai îmblânzi când intră în rezervă și o văzu 
pe Jelena. Nu îi suporta nici pe cei care puteau mutila în halul 
acela o altă fiinţă omenească. 

La patul Jelenei era o asistentă care o ajuta să bea apă cu un 
pai. Asistenta tresări când îl auzi pe Peder în spatele ei. 

— M-aţi speriat, spuse ea și izbucni în râs când îi văzu 
legitimaţia. 

Nu era aceeași asistentă ca mai înainte. 

Peder îi zâmbi. Jelena nu se clinti. 

— AŞ vrea să vorbesc puţin cu Jelena, dacă poate așa ceva. 
Am fost aici și azi-dimineaţă. 

Asistenta se încruntă. 

— Mda, nu sunt sigură că... 

— Termin repede, dacă vrea și Jelena. 

Asistenta se întoarse spre Jelena. 

— Crezi că poţi vorbi cu domnul poliţist câteva minute? 
întrebă ea stânjenită. 

Jelena nu spuse nimic. 

Peder se apropie încet de pat. 

— Am doar câteva întrebări, zise el blând. Numai dacă te 
simţi în stare să răspunzi. 

Jelena rămase tăcută, dar nu își dezlipi ochii de pe el și nici nu 
clătină din cap a protest. Peder luă asta drept un consimţământ 
tacit. 

— Îmi poţi spune de când îl cunoști? 

Jelena întoarse puţin capul pe pernă. Oare începea să regrete 
că a fugit de el? Simţea că, renunțând la luptă, îl trădase? Atunci 
aproape sigur nu va mai vorbi deloc cu echipa de anchetatori. 

— De la... Anul Nou... 

Jelena vorbi atât de încet, încât Peder de-abia îi desluși 
cuvintele. 

— De la Anul Nou, interpretă asistenta, mult mai rar decât ar 
fi trebuit. 

Peder dădu repede din cap. 

— Cum v-aţi întâlnit? Te rog să-mi spui... 

O ruga. Un lucru pe care nu îl făcea prea des. 

Lacrimi mici, solitare, începură să se rostogolească pe obrajii 
vineți, tumefiaţi ai Jelenei. Peder înghiţi în sec. În meseria asta 
nu îţi puteai permite să gândești cu inima, dar nici nu te puteai 
detașa atât de mult încât să îţi pierzi omenia. 

— Pe stradă, răspunse Jelena, încet, dar atât de clar încât 
auziră și Peder, și asistenta. 

Asistenta, însă, dădu să îi repete cuvintele. Peder îi făcu semn 
să tacă. 

— Pe stradă, repetă el rar. Lucrai ca prostituată când l-ai 
întâlnit? 

Erau mai ușoare întrebările la care se putea răspunde prin da 
sau nu. Atunci putea înclina sau clătina din cap. De data aceasta 
Jelena înclină din cap. 

Oare individul ăsta agaţă femeile pe stradă? se întrebă Peder. 
Așa vom da de el? 

Jelena păru că își pierde brusc orice urmă de vlagă. Asistenta 
o privi îngrijorată. Peder se ridică să plece. Obţinuse informaţiile 
de care avea nevoie. 

Mulţumi și spuse la revedere, dar se opri brusc în pragul ușii. 

— Încă o întrebare, Jelena. 

Femeia întoarse capul spre el. 

— Ai văzut ceva ciudat la mâinile lui? Avea cicatrice? 

Jelena înghiţi de câteva ori. Peder văzu cât de mult suferă. 

— Arse. 

Peder se încruntă. 

— Arse, repetă Jelena. Spunea că... erau... arse. 

Era istovită. Peder o privi lung, până simţi că îi ies ochii din 
orbite. Nu putea fi adevărat. 

— Ţi-a spus că erau arse? 

Jelena înclină din cap. 

— Și chiar arătau așa? 

Jelena înclină iar din cap. 

Peder încercă să gândească, deși gândurile i-o luaseră razna. 

— Unde? întrebă el. Cum...? își drese glasul. 

— Cicatricele erau pe dosul mâinilor sau pe palme? 

— Pe palme. 

— Păreau vechi? Cicatricele? 

Jelena clătină încet din cap strimbându-se de durere. 

— Noi, șopti ea. Noi... când... ne-am... întâlnit. 

La naiba. Oare omul ăsta se gândise la absolut totul? 

Peder înghiţi din nou în sec. 

— Jelena, dacă mai ai să ne spui ceva, orice, o poţi face 
oricând - oricând - dorești. Mulţumesc. 

Peder dădu să plece, dar Jelena scoase un sunet. 

Se uită la el întrebător. p 

— Păpușa, șopti Jelena, care nu mai plângea acum. Imi... 
spune... Păpușa. 

Lui Peder i se păru că femeia încearcă să zâmbească. 

o... 

Fredrika primi un telefon de la cineva care se recomandă dr. 
Sonja Lundin. 

Preţ de o clipă rămase nedumerită. Nu recunoștea nici 
numele, nici vocea. 

— Sunt medic legist în Umeă, o lămuri femeia. Eu am fost 
prima care am examinat-o pe fetița care a fost găsită moartă 
aici. 

Fredrika se simţi stânjenită că nu o recunoscuse. Dar, la urma 
urmei, Alex se ocupase de episodul acela. 

— Cred că am mai discutat cu dumneavoastră, continuă Sonja 
Lundin ca răspuns la întrebarea ei nerostită, dar am sunat ca să- 
i spun ceva colegului dumneavoastră, Alex Recht. Doamna cu 
care am vorbit s-a oferit să-mi facă legătura cu dumneavoastră. 
Domnul Recht tocmai primise un telefon important. Cineva din 
echipa dumneavoastră mi-a lăsat un mesaj în care se interesa 
de fișa unei paciente. 

Fredrika simţi că îi stă inima în loc. 

— Știu despre ce e vorba, spuse ea. Eu am sunat. 

Era mai mult decât mulțumită că Alex se ocupa de altele 
fiindcă această conversaţie nu era pentru urechile lui. 

— Strict vorbind, acest gen de informaţii este confidenţial, 
zise Sonja Lundin cu îndoială în glas. 

— Desigur, se grăbi Fredrika să răspundă. 

— Dar, date fiind natura infracţiunii și faptul că ancheta 
dumneavoastră își are specificul ei, nu văd de ce n-aș răspunde 
la întrebare, spuse Sonja Lundin pe un ton aspru. 

Fredrika își tinu respiraţia. 

— Există o fişă a persoanei despre care v-aţi interesat. 

Fredrika clipi de câteva ori. lată, i se  adevereau 
presupunerile. 

— Imi puteţi furniza o dată? întrebă ea calm, de teamă să nu 
întreacă măsura, solicitând prea multe informaţii. 

Sonja Lundin rămase tăcută câteva clipe. 

— 29 iulie 1989. Pacienta s-a externat în aceeași zi. Dar mă 
tem că nu vă pot spune pentru ce a fost aici. Doar dacă... 

Fredrika o întrerupse: 

— Pe moment e tot ce vreau să știu. Mulţumesc foarte mult 
pentru ajutor. 

a 

Se lăsa seara. Cerul arăta aproape autumnal în timp ce 
soarele se ascundea după un nor. Ce se întâmplase cu vara 
aceasta? Alex își lăsă ochii să se odihnească pe priveliștea din 
faţa ferestrei. Parcă era altfel de seară. Una mai incitantă. 

Starea meditativă a lui Alex fu întreruptă de Peder, care dădu 
buzna în birou. Alex zâmbi. În timp ce Fredrika pleca discret în 
micile ei misiuni și își prezenta teatral descoperirile în cadrul 
ședințelor, lui Peder îi plăcea să își raporteze direct realizările și 
concluziile. 

— Se cunosc de la Anul Nou, anunţă el, afundându-se 
neinvitat în fotoliul pe care Alex îl păstra pentru musafiri. 

— Cine? 

— Jelena și așa-zisul Bărbat. 

— Cum de-ai aflat? 

Peder se îndreptă de spate. 

— Ti-am spus că mă duc la Karolinska, replică el, un pic 
sfidător. 

Când văzu că Alex nu spune nimic, continuă: 

— A agăţat-o pe stradă; era prostituată. 

Alex oftă și își sprijini bărbia în palmă. 

— Cealaltă nu era la fel? întrebă Peder. Cea ucisă în 
Jönköping? 

Alex se încruntă. 

— Nu cred. Oricum, întreab-o pe Fredrika. Eu parcă știu că nu. 
Chiar dacă cercul în care se învârtea avea și din astea... Mda, 
dacă stau să mă gândesc, se prea poate să-l fi întâlnit tot pe 
stradă. 

Peder făcu un gest impacientat. 

— Haida de, făcu el. Ce să caute pe stradă dacă nu era 
prostituată? 

— De unde dracu’ să știu eu? întrebă Alex ţâfnos. Așa a spus 
bunică-sa. lar dacă bunică-sa vrea să poleiască adevărul puţin, 
n-are decât. Pe de altă parte, s-ar putea să aibă dreptate. Nora 
nu apare în niciunul dintre dosarele noastre privind reţelele de 
prostituție. 

— Atunci care e locul ei aici? Nu înțeleg cum, într-o situaţie 
critică, tipul dă fuga la Jönköping ca să-i facă felul unei foste 
amice. 

— O fostă amică pe care a inclus-o în planurile lui, îi aminti 
Alex. 

— Desigur. Desigur. Dar... în ce scop? 

— Mă-ntreb și eu același lucru, dar, pe moment, aș zice să ne 
axăm pe altceva. Am vorbit cu poliţia din Jönköping. Cei de 
acolo n-au reușit să afle nimic despre identitatea ucigașului. Au 
rămas tot la urma de pantof Ecco. Pista Jönköping nu ne duce 
nicăieri. 

— Dar o vreme am crezut că individul știe unde am ajuns cu 
ancheta. 

— Trebuie să fi fost o coincidenţă. La momentul ăla de-abia 
aflaserăm că femeia ne-a sunat ca să ne spună despre el. 

Peder rămase tăcut. Într-un târziu spuse: 

— Motivul pentru care cei de acolo nu găsesc nimic e că 
individul și-a ars degetele. 

Alex îl privi lung. 

— Glumești? 

Peder clătină din cap. 

— Dumnezeule mare! gemu Alex. Cu ce fel de pervers avem 
de-a face? 

Peder îi dădu informaţia imediat. 

— Crezi că le culege de pe stradă? 

— De pe stradă? repetă Alex. 

— Așa le agaţă. 

Alex își lăsă capul pe o parte. 

— S-ar putea, zise el calm. De ce nu? Tipi ca ăștia provin din 
toate clasele sociale. 

— În regulă. Am să caut și acolo, zise Peder hotărât. 

— Neapărat, spuse Alex la fel de hotărât. Și verifică-i în primul 
rând pe cei reţinuţi pentru vătămare gravă sau orice altă 
violenţă comisă asupra femeilor. Tipul ar putea fi recidivist. 

Peder înclină repede din cap. 

Apoi rămaseră amândoi tăcuţi, încercând să își adune puterile 
ca să treacă la treabă. 

— Îi spune „Păpușa”, zise Peder, rupând tăcerea. 

— Păpușa? 

e 

Orice pierdere e greu de suportat. 

Durerea pricinuită de pierderea unui copil nu numai că e greu 
de suportat: e întunecată ca noaptea. 

Fredrika încercă să păstreze acest gând în timp ce cobora din 
mașină în fața apartamentului Sarei Sebastiansson. După 
telefonul primit din Umeå, nu mai avea rost să își amâne drumul 
până aici. Se întrebă dacă nu cumva exagera venind să o vadă 
într-o seară de sâmbătă. Răspunsul fu un nu hotărât. Nu, în 
împrejurările de faţă, nu greșea deloc. Absolut deloc. 

Se strădui să își controleze furia. Incercă să înţeleagă, mai 
mult de-atât, încercă să se convingă de faptul că exista un 
motiv foarte serios pentru care Sara se comportase în felul 
acesta. 

Simţea însă cum frustrarea punea stăpânire pe ea. O piesă 
din puzzle lipsise tot timpul, iar Sara, calmă, stătuse tot timpul 
cu ea în mână. Nu numai că obstrucţionase ancheta privind 
moartea propriei fiice; obstrucționase și ancheta privind 
moartea bebelușului. 

Când sună la ușă, Fredrika își dori instinctiv și din tot sufletul 
ca Sara să fie singură acasă. Altfel trebuia să le ceară părinţilor 
să plece. 

Sara deschise ușa după ce Fredrika sună a doua oară. Arăta 
palidă, cu ochii duși în fundul capului și cu niște cearcăne atât 
de mari sub ochii injectaţi, încât Fredrika simţi cum i se topesc 
toată furia și frustrarea. Realitatea o privea direct în faţă: iată o 
femeie care avusese parte de cel mai groaznic coșmar. 
Reproșurile nu își mai aveau locul. 

— Vă cer scuze că vin neanunţată, zise ea cu o voce joasă, 
dar hotărâtă. Trebuie să stăm de vorbă. 

Sara îi făcu loc să treacă și o conduse în camera de zi. Care 
părea să aibă și rolul de dormitor; pe podea erau întinse două 

saltele. Probabil că părinţii încă nu plecaseră acasă, deși, spre 
ușurarea Fredrikăi, nu se vedeau nicăieri. 

— Sunteţi singură? 

Sara înclină din cap. 

— Ai mei au ieșit la cumpărături, răspunse ea cu o voce 
firavă. Se întorc repede. 

Fredrika își scoase carnetul cu un gest firesc. 

— L-aţi găsit? întrebă Sara repede. 

— Vă referiţi la...? spuse Fredrika, puţin derutată. 

— Mă refer la Gabriel, replică Sara și, văzându-i privirea, 
Fredrika simţi cum se înfioară. 

Ochii Sarei pur și simplu ardeau de ură. 

— Nu, nu l-am găsit. Dar l-am dat în căutare generală. Avem 
un mandat de arestare pe numele lui. 

Fredrika înghiţi în sec și făcu o pauză. 

— Dar nu-l mai bănuim de răpirea și uciderea Lilianei. Practic, 
nu putea face așa ceva. 

Sara o privi lung. 

— Nici eu nu cred că a ucis-o pe fiica noastră. Dar acum, 
știind că avea computerul plin de fotografii dezgustătoare, de- 
abia aştept să-l prindeţi și să-l închideţi pentru tot restul vieţii. 

Fredrikăi nici măcar nu îi trecuse prin minte să discute 
sentinţa care l-ar putea aștepta pe Gabriel Sebastiansson după 
prinderea lui, dacă avea să fie prins vreodată. Drept care se 
mărgini să spună ceva care să o mai liniștească pe Sara: 

— Nu există niciun indiciu că ar fi abuzat-o pe Lilian. 

Sara privi drept înainte cu ochi inexpresivi și continuă, 
ridicând tonul: 

— Mi s-a mai spus asta. Dar n-am nicio garanţie că nu s-a 
atins de ea, ticălosul dracului. 

Sara ţipă ultimele cuvinte, făcând-o pe Fredrika să se întrebe 
dacă nu cumva greșise că venise aici singură și neanunţată. Dar 
reuși să nu se lase copleșită de teamă. Discuţia pe care urma să 
o aibă cu Sara avea o însemnătate esenţială pentru anchetă. 

— Trebuie să vorbim despre Umeă, spuse ea hotărâtă. 

Sara își șterse cele câteva lacrimi care i se prelinseseră pe 
obraji. 

— V-am povestit deja despre Umeå. 

— Da, dar aș vrea să-mi spuneţi dacă aveţi idee de ce Lilian a 
fost lăsată în faţa spitalului. 

— Habar n-am, zise Sara, evitând să o privească pe Fredrika. 

— Noi, poliţia, credem că a fost lăsată acolo dinadins, 
continuă Fredrika implacabil. Și mai credem că dumneavoastră 
aveţi, într-un fel sau altul, legătură cu locul acela, o legătură 
despre care ucigașul știa, motiv pentru care l-a și ales. 

Sara se uită nedumerită la Fredrika. 

— Aţi omis ceva? Un lucru pe care nu l-aţi crezut important, 
care n-avea nicio legătură cu cazul? Ceva personal, despre care 
ați preferat să nu vorbiţi? 

Sara își lăsă ochii în jos și clătină din cap. Fredrika își înăbuși 
un oftat. 

— Noi știm că aveţi o fişă medicală la Spitalul Universitar din 
Umeå și suntem convinși că există o legătură între ceea ce vi s- 
a întâmplat acolo și faptul că Lilian a fost lăsată în acest loc. 

— Am făcut un avort, șopti Sara, după o lungă ezitare. 

Fredrika nu își desprinse privirea de pe faţa Sarei. Exact ce 
bănuise ea, dar avea nevoie de confirmare. 

— Am rămas gravidă cam atunci când m-am despărţit de 
prietenul meu, în primăvara aceea, și bineînțeles că n-am putut 
să le spun nimic celor de acasă. Așa că m-am hotărât să fac 
avortul cât stăteam în Umeă, la curs. N-a fost greu să aranjez 
lucrurile. l-am spus profesorului că am nevoie de o zi liberă ca 
să mă întâlnesc cu un cunoscut și m-am dus la spital. 

Când simte femeia că este cea mai singură fiinţă din lume? 
Poate că atunci când face un avort pe ascuns. Oare acesta era 
motivul pentru care Sara era pedepsită cu atâta cruzime? 

— Îmi pare rău că a trebuit să aduc vorba despre asta, dar, în 
interesul anchetei, trebuie să știm mai multe amănunte. 

Sara înclină din cap și începu să plângă din nou. 

— Ştia cineva ce-aţi făcut în Umeå? 

Sara clătină din cap foarte convinsă. 

— Nimeni, răspunse ea și suspină. Nici măcar Maria, care a 
venit la curs cu mine. N-am spus nimănui. Și nici n-am vorbit 
despre asta până acum. 

Fredrika simţi brusc o durere nedefinită în tot corpul. Pereţii 
camerei de zi păreau că se apropie ameninţător de ea. 

— De asta aţi rămas în Umeå mai mult decât Maria? 

— Da, nu puteam s-o fac atât timp cât Maria era cu mine, 
răspunse Sara, obosită. 

Apoi scutură din cap. 

— Pentru nimic în lume n-aș vrea ca părinţii să afle despre 
asta, adăugă ea cu o voce tremurată. 

— Vă asigur că discuţia aceasta rămâne între noi, spuse 
Fredrika repede, sperând că așa avea să fie. Sunteţi absolut 
sigură că n-aţi spus nimănui? Nici măcar prietenului 
dumneavoastră? Nu era nimeni care să știe sau să bănuiască 
măcar? 

Sara clătină din cap. 

— N-am spus absolut nimănui, răspunse ea cu încăpățânare. 
Absolut nimănui. 

Dar cineva știa, gândi Fredrika. Cineva care îţi voia răul. 

Apoi, fără să se gândească ce face, se aplecă și puse o mână 
caldă pe umărul Sarei. Aproape ca îndrumătorul spiritual care se 
jurase că nu va fi. 

o... 

Ellen Lind nu se simțea deloc vinovată că pleacă acasă mai 
devreme decât ceilalți membri ai echipei. La urma urmei, rolul ei 
nu era cel mai important. 

În copilărie, Ellen fusese tipul clasic al odraslei eclipsate. 
Trăise în umbra fraţilor și a surorii ei, mai mari și mai norocoși 
decât ea. Trăise și în umbra părinţilor ei, frumoși, plini de 
succes. Conștientă că venise pe lume din întâmplare, spre 
deosebire de ceilalți copii, care fuseseră doriţi. Ellen nici măcar 
nu era un nume comun în familia lor, precum numele date 
surorii ei și celor doi fraţi mai mari. 

Senzaţia de excludere luase proporţii și îi devenise a doua 
natură. Ellen era altfel. Arăta altfel. Era altfel proporţionată, cu 
trăsături mai aspre. Sora și fraţii ei erau înalți, arătoși și siguri 
pe ei încă de la început. Nu și Ellen. 

Ellen, însă, dăduse totul la spate, cu mult timp în urmă. Acum 
era o femeie matură, cu propria ei familie, privindu-și părinții, 
fraţii și sora aproape ca pe niște rude îndepărtate. 

Experienţa de viaţă o făcea să accepte cu resemnare senzația 
de excludere pe care o încerca la serviciu. Era obișnuită să fie 
lăsată deoparte. Chiar discutase, discret, despre asta cu 
Fredrika - femeia asta era discretă în toate privinţele - când 
Fredrika se alăturase echipei, dar nu deveniseră prietene 
apropiate. Ceea ce, într-un fel, era păcat fiindcă, după părerea 
ei, ar fi devenit prietenele ideale. 

Dar, în timp ce se îndrepta spre casă, în seara aceea de 
sâmbătă, mintea nu îi era nici la Fredrika, nici la serviciu. Se 
gândea la Carl și la copiii ei. Cel mai mult se gândea la Carl. 

Era îngrijorată că nu îi răspunsese la SMS, nici ieri, nici azi. Nu 
îi răspunsese nici când îl sunase. Nici măcar nu ajunsese la 
căsuţa vocală; auzise doar robotul spunând apăsat că „pe 
moment abonatul nu este disponibil. Vă rugăm să încercaţi din 
nou mai târziu”. 

De parcă ar fi intrat în pământ. 

Ellen încercă să se liniștească. Totul mersese perfect la ultima 
lor întâlnire. Știa că, de când divorțase, privea cu precauţie orice 
relaţie. Devenea rapid ușor paranoică, defectul cel mai detestat 
la femeile care voiau să se mărite. Simţea cum i se strânge 
inima, cum o apasă o greutate pe piept. Dar respira profund de 
câteva ori și se simţea mai bine. Pentru ca puţin mai târziu să o 
apuce durerea de stomac. 

Știa că e absurd. Tăcerea lui Carl sigur avea o explicaţie cât 
se poate de firească. Omul doar nu era tot timpul la dispoziţia 
ei. 

Ellen încercă să râdă de propriile ei temeri. 

O încurcase rău de tot. lubea nebunește, pentru prima oară în 
viaţă. 

o... 

Medicul legist care făcu autopsia bebelușului reuși, în sfârșit, 
să dea de Alex. Îi spuse pe scurt că micuța Natalie fusese ucisă 
la fel ca Lilian Sebastiansson. Insulină injectată în fontanelă. 
Nicio amprentă și nicio urmă de ADN ale altei persoane nu 
fusese găsită pe cadavru. 

Dar nici de talc, așa cum se găsise în cazul Lilianei. 

— Ceea ce e destul de ciudat, remarcă medicul. Înseamnă că 
ucigașul a hotărât ca, pentru crima aceasta, să nu poarte 
mănuși. 

— Nu văd nimic ciudat în asta, replică Alex fără menajamente. 
Omul nostru nu trebuie să-și facă griji în privinţa amprentelor; 
numai femeia, ca și prima lui complice, avea nevoie de mănuși. 
Nu femeia s-a ocupat de cel de-al doilea copil. 

— De ce nu are nevoie de mănuși? întrebă medicul, surprins. 

— Și-a ars degetele ca să fie sigur că nu lasă amprente. 

— Incredibil, șopti medicul mai mult pentru sine. 

Alex întrebă dacă îi mai poate spune ceva. 

Medicul se gândi câteva clipe. 

— Nu. Nimic altceva... A, ba da. 

Alex așteptă. 

— În bebeluș n-am găsit nicio urmă de sedativ, spre deosebire 
de Lilian. 

— Bebelușul dormea când a fost luat din landou, gândi Alex 
cu voce tare. Probabil că ucigașul n-a simţit nevoia să-l sedeze. 

— Cu siguranţă, spuse medicul. Cu siguranţă... Altceva n-am 
ce să vă mai spun despre bebeluș. N-a fost abuzat în niciun fel, 
în afară de injecţia letală. Pe corp nu s-au găsit urme de 
violenţă, nici noi, nici vechi. 

— Vechi? repetă Alex, încruntându-se. 

Aproape că simţi stânjeneala medicului în timp ce spunea: 

— Sunt atâţia părinţi bolnavi la cap pe lumea asta. M-am 
gândit că e bine să verific... 

Alex zâmbi trist. 

— Da, aveţi dreptate. 

La început Alex rămăsese surprins să constate în cât de multe 
cazuri ucigașul era din anturajul victimei. Avusese nevoie de ani 
buni ca să își dea seama cum era posibil așa ceva. Inţelegea că 
unii își mai pierd capul de furie și îi lovesc pe alţii. Dar de acolo 
și până la a ucide cu sânge rece o altă ființă umană, adesea în 
cunoștință de cauză, era prea mult. Pe de altă parte, oamenii 
păreau dispuși să se ucidă unii pe alţii din cele mai bizare 
motive. 

— E o lume nebună, îi șoptise Alex soției lui într-o seară, la 
scurt timp după ce se căsătoriseră, înainte să adoarmă. 

Soţia alesese tocmai acel moment ca să îi spună că rămăsese 
gravidă. Momentul ales pentru vestea cea mare nu reușise să îi 
schimbe convingerea despre lume: era, într-adevăr, nebună. 

Dar, oricât de mult s-ar fi străduit să găsească punctele 
comune dintre cazul Lilianei și celelalte cazuri de copii dispăruți 
la care lucrase de-a lungul carierei, oricât de mult și-ar fi dorit să 
se încheie astfel încât, mai târziu, să uite de el, știa că răpirea și 
moartea Lilianei Sebastiansson constituiau un caz aparte, pe 
care nu îl va uita niciodată. 

Se uită la ceas. Oare cât va mai dura? Merita să lucreze toată 
noaptea la el? Cum se vor simţi toți a doua zi? Echipa trebuia să 
reziste. 

Medicul legist tuși ușor. Zgomotul întrerupse gândurile lui 
Alex și îl făcu să se simtă stingher. 

— Mă scuzaţi, se grăbi el să spună. N-am prins ultima parte. 

Medicul păru să șovăie. 

— Faptul că ucigașul injectează substanţa toxică în capul 
copilului. 

— Aha, făcu Alex. 

Medicul șovăi din nou. 

— Nu știu, s-ar putea să greșesc, n-are nicio legătură cu cazul 
acesta, dar... în unele ţări era o metodă absolut legală de a 
provoca un avort târziu. 

— Poftim? întrebă Alex ridicând din sprâncene. 

— Aţi auzit bine, zise medicul, cu mai multă siguranţă acum. 

Când văzu că Alex nu comentează, continuă: 

— S-a practicat în ţările în care erau permise avorturile târzii. 
Semăna mai mult cu o naștere decât cu un avort. Când apărea 
capul copilului, i se injecta substanţa letală direct în craniu, 
astfel încât, practic, copilul se năștea mort. 

— Dumnezeule mare! exclamă Alex. 

— Da, așa se făcea, conchise medicul. Dar, cum vă spuneam, 
s-ar putea să nu aibă nicio legătură cu cazul de față. 

Gândurile se învălmășeau în mintea lui Alex. 

— N-aș fi chiar atât de sigur, zise el. N-aș fi chiar atât de 
sigur. 

e 

Alex reveni cu o energie renăscută la materialul de pe birou. 

Atmosfera din Bârlog se umpluse de magie la vorbele 
psihologului american. De mult timp nu mai întâlnise pe cineva 
care să se exprime atât de logic. Practic, profesorul le arătase 
cu claritate direcţia pe care trebuia să o urmeze ancheta. 

Luă raportul pe care tocmai îl primise de la cei care 
percheziţionaseră apartamentul Jelenei Scortz. Făcuse mari 
eforturi ca să obţină un mandat de percheziţie de la judecător, 
care considera că Jelena recunoscuse prea puţine lucruri care să 
probeze implicarea ei în uciderea Lilianei. Argumentul hotărâtor 
fusese că, indiferent de măsura în care puteau dovedi că femeia 
fusese complice la crimă, aceasta măcar recunoscuse că 
principalul suspect locuise în apartamentul ei. Indeajuns ca să 
justifice emiterea unui mandat de percheziţie. 

Dar, așa cum anticipase psihologul, percheziţia nu furnizase 
niciun indiciu care să îi ajute la identificarea criminalului. 
Desigur, găsiseră un număr uriaș de amprente. lar când le 
confruntaseră cu baza de date a poliţiei, ajunseseră la concluzia 
că aproape toate îi aparţineau Jelenei. Amprentele ei erau 
stocate acolo fiindcă, în urmă cu câţiva ani, femeia fusese 
arestată și acuzată de furt și tăinuire de bunuri furate. 

Niciuna dintre celelalte amprente nu exista în baza de date a 
poliției. Cât despre amprentele făptașului, nici pomeneală. 

Lui Alex îi veni rău când se uită la fotografiile făcute în 
dormitorul în care fusese lăsată Jelena după bătaie. Sânge pe 
cearșafuri, sânge pe pereţi, sânge pe podea. 

Echipa trimisă acolo nu găsise nici măcar un obiect care să fi 
aparţinut unui bărbat. În baie era o singură periuţă de dinţi, 
luată și ea pentru analize. Alex era absolut sigur că cei de la 
laborator vor detecta doar ADN-ul Jelenei pe ea. Nu se găsiseră 
nici haine bărbătești. 

Poliţiștii dăduseră, totuși, de câteva lucruri care puteau 
însemna ceva. Mai multe șuviţe de păr, găsite pe podeaua din 
baie. Cu puţin noroc poate stabileau că sunt ale Lilianei 
Sebastiansson, caz în care legătura dintre Jelena și uciderea 
Lilianei devenea evidentă. Apoi o pereche de pantofi negri, 
marca Ecco, mărimea 46. Stăteau aliniaţi frumos pe hol. 

Alex era pur și simplu uluit. Cum era posibil ca un om atât de 
calculat și de inteligent, pe cât se dovedea a fi ucigașul, să facă 
o gafă atât de mare? 

Apoi își dădu seama că exista un singur răspuns și pulsul i se 
acceleră până la limita de avarie. 

Era evident - evident - că ucigașul revenise în apartament 
după bătaia administrată Jelenei. Revenise și descoperise că 
femeia plecase. Probabil își dăduse seama destul de ușor că, 
mai curând sau mai târziu, poliţia va face legătura între Jelena și 
crimă, mai ales dacă văzuse apelul lansat de poliţie în presa 
naţională privind identificarea ei. 

— La naiba, strigă Alex, bătând cu pumnul în masă. 

Privi lung fotografia cu pantofii Ecco, care păreau să rânjească 
la el. | se înmuiau genunchii numai gândindu-se la tupeul 
individului. 

Ştia că, mai curând sau mai târziu, o vom identifica pe Jelena, 
că vom ajunge și la apartament, gândi Alex. De aia a și lăsat 
pantofii, în semn de bun venit. 

e 

Era aproape șapte și jumătate, iar Fredrika Bergman se 
întreba dacă să treacă pe la Magdalena Gregersdotter înainte de 
căderea nopţii sau să o lase pe a doua zi. Hotări ca mai întâi să 
se întoarcă la birou și să discute cu Alex. 

Era atât de emoţionată încât nu își mai găsea locul în mașină. 
Dăduse muzica la maximum. Lacu/ lebedelor. Preţ de o clipă, 
Fredrika reveni la viața de dinainte de Accident. Muzica, cea 
care o făcea să simtă că trăiește, o ocupaţie căreia i se dedicase 
cu toată pasiunea. 

Și apoi vocea mamei: 

Cântă în așa fel încât cineva să poată dansa după muzica ta; 
adu-ți mereu aminte de Dansatorul Invizibil. 

Fredrika aproape că îl vedea pe Dansatorul Invizibil în Lacu/ 
lebedelor, pe capota mașinii. Pentru prima oară după atâţia ani, 
simțea că trăiește. Nici nu avea cuvinte ca să descrie cât de 
bine se simţea. 

In plină euforie îi trimise un mesaj lui Spencer de îndată ce 
parcă în faţa cartierului general, mulțumindu-i pentru acea 
noapte minunată. Degetele ei voiau să scrie ceva mai pasional. 
Dar, ca de obicei, raţiunea triumfa, drept care vâri telefonul în 
poșetă fără să mai trimită declaraţiile de dragoste. Nu mai conta 
acum. Importantă era trăirea, senzaţia că ceva era altfel, că 
ceva se schimbase. 

In ultima vreme am încercat să ne depășim limitele, se gândi 
ea. Ne vedem mai des și am început să exprimăm în cuvinte cât 
de mult însemnăm unul pentru celălalt. 

Fredrika constată că nu toată lumea plecase acasă. Își lăsă 
poșeta și jacheta și se așeză cât mai confortabil în micul ei 
birou. In lumea poliţiei, succesul era recompensat cu un anumit 
număr de metri pătraţi de birou. Acum se zvonea că serviciile de 
securitate intenționau să se mute într-o clădire nouă, fără 
birouri mici. Fredrika zâmbi gândindu-se la reacţia colegilor dacă 
s-ar pune aceeași problemă și în departamentul lor. Parcă îl și 
auzea pe Håkan protestând: 

„Vreţi să lucrez într-un birou cât clădirea asta de mare? Când 
aștept de douăzeci și doi de ani ca să mă mut în biroul de 
alături!” 

Fredrika avea o bună dispoziţie molipsitoare, ca să nu spunem 
mai mult. Dar când, peste câteva clipe, ajunse în pragul biroului 
lui Alex, simţi cum îi dispar toată energia și pofta de viaţă. 

— S-a întâmplat ceva? întrebă ea automat, când văzu 
expresia posomorâtă a lui Alex. 

Își regretă imediat cuvintele. Două fetițe fuseseră ucise în mai 
puţin de o săptămână - contextul însuși făcea ca întrebarea să 
sune absurd. 

Alex, însă, nu prea dădea atenţie felului în care se exprimau 
cei din jurul lui. În privinţa aceasta Fredrika nu avea ce să îi 
reproșeze. 

— Ei, te-ai ales cu ceva în urma vizitei tale neașteptate? 
întrebă el. 

În ultimele zile Fredrika îl surprinsese în mod plăcut de mai 
multe ori. Acum avea mari așteptări de la ea. 

— Cred că știu ce greșeală au făcut femeile și motivul pentru 
care sunt pedepsite. 

Alex înălţă din sprâncene. 

— Și eu am o teorie, zise el zâmbind. Să vedem dacă se 
potrivește cu a ta. 

(J 

Peder începu cu cei care fuseseră condamnați pentru violențe 
comise asupra femeilor și fuseseră eliberați începând cu luna 
noiembrie. Erau extrem de mulţi. Își reduse căutarea la un 
singur grup de vârstă, bărbaţii între patruzeci și cincizeci de ani. 

Observă că majoritatea bărbaţilor primiseră condamnări 
foarte scurte. Trecuseră șapte ani de când Nora îl părăsise pe 
ucigaș; ce făcuse individul până acum? Erau și alte femei care 
trecuseră prin aceeași experienţă, dar pe care nu le găsiseră 
încă? Mai rău, erau și alţi copii care muriseră în împrejurări 
asemănătoare? Peder simţi cum intră în panică. De ce nu se 
gândise la asta până acum? De ce crezuseră toţi că cele două 
fetițe erau primele lui victime? 

Apoi se mai calmă. Dacă alţi polițiști din ţară ar fi lucrat la 
cazuri similare în ultimii douăzeci de ani, cu siguranță ar fi luat 
legătura cu colegii lor din Stockholm. Doar dacă ucigașul 

încercase și dăduse greș... Poate răpise un copil, dar nu își 
dusese planul până la capăt... 

Clătină din cap, plin de frustrare. Trebuia să își asume riscul 
de a-și concentra eforturile, trebuia să aleagă o singură pistă. Își 
notă opţiunile la care renunţase. „Mă bucur că îţi stabilești 
priorităţile!” ar fi spus Fredrika dacă l-ar fi văzut acum. 

Hotări să îl roage pe Alex să încredinţeze altcuiva sarcina de a 
urmări alte piste, importante și ele, dar mai puţin presante. 

Se uită la lista pe care o întocmise. Prea mulţi bărbaţi cu 
condamnări prea scurte. Dacă ţinea cont de concluziile la care 
ajunsese împreună cu colegii lui: 


- că ucigașul, dintr-un motiv sau altul, nu mai acţionase în 
niciun fel de când pierduse controlul asupra Norei și în locul ei o 
„recrutase” pe Jelena; 

- că se afla probabil în dosarele lor și fusese condamnat 
pentru o infracțiune gravă, petrecându-și în închisoare aproape 
tot timpul de când îl părăsise Nora; 

- că, după toate probabilitățile, era bolnav mintal; 

- că probabil frecventa prostituate atunci nu ar mai trebui să 
rămână prea multe nume pe lista aceea. Dar cum să cearnă 
atâtea informaţii? 


Peder începu să bată tastatura cu frenezie. 

Dosarele poliției nu erau concepute pentru acest tip de 
investigaţie, gândi el cu furie. 

Primul set de date nu îl culesese singur, ci cu ajutor. Dar 
ajutorul, Ellen mai precis, își terminase ziua de lucru și se 
întorcea de-abia a doua zi. Poate că era momentul să pună și el 
punct, să plece acasă și să doarmă ca lumea. 

Gândul, însă, îl umplu de neliniște. Nu avea deloc chef să 
plece acasă și să se confrunte cu căsnicia lui pe butuci. Îi era 
dor de copii. Dar se săturase până în gât de mama lor. 

— Ce naiba să fac? mormăi el. Ce dracu' să fac? 

De la Pia Nordh nu mai primise niciun semn de viaţă de când 
o lăsase singură în apartamentul ei. Și îi era recunoscător. Îi era 
pur și simplu rușine pentru felul în care se purtase în dimineaţa 
aceea. Și îl îngrijora că, deși se întâmplase cu doar câteva zile în 
urmă, lui i se părea că trecuseră câţiva ani de atunci. 

Își privi notițele, luate cu atâta conștiinciozitate. Le citi pe 
toate. Le citi din nou. 

Deschise fișetul și scoase diagrama pe care, împreună cu 
Fredrika, trecuse mișcările lui Gabriel Sebastiansson în ziua în 
care fiica lui fusese răpită. Scoase o foaie de hârtie dintr-un 
sertar și începu să deseneze o nouă cronologie. 

Prea le facem pe toate în viteză, gândi el în timp ce desena. 
Suntem prea puţini cu prea multe pe cap; de asta ne scapă 
micile amănunte. 

Părinţii Magdalenei Gregersdotter își vânduseră casa din 
Bromma cu mai bine de cincisprezece ani în urmă. Dacă 
uciderea Nataliei avea vreo legătură cu casa familiei 
Magdalenei, atunci ucigașul trebuie să o fi cunoscut pe 
Magdalena - cum, habar nu avea - înainte ca părinţii ei să 
vândă casa. 

Să vedem. Mai întâi ucigașul a stat o vreme în Stockholm. A 
cunoscut-o pe Magdalena, probabil că atunci când a comis 
„crima” pentru care era pedepsită acum. Apoi s-a mutat - 
temporar sau permanent - în Umeå. Acolo le-a întâlnit pe Sara 
Sebastiansson și pe Nora din Jönköping, moartă acum. 

Peder se opri, apoi decise să își limiteze și mai mult căutarea. 
Omul pe care voiau să îl prindă comisese probabil infracțiunea 
pentru care fusese închis în Umeå sau undeva, prin apropiere. 

Revăzu lista. Apoi adăugă un ultim punct. 

Omul nu stătuse neapărat în închisoare timp de șapte ani. 
Poate fusese internat într-un spital de psihiatrie. 

Auzi un ciocănit în ușă. 

— Poţi să vii în Bârlog pentru o ședință-fulger? Pe urmă 
mergem cu toţii acasă. 

— Bineînţeles, răspunse Peder în timp ce îi trimitea un e-mail 
Ellenei. 

De care trebuia să se ocupe a doua zi dimineaţă. 

e 

— Avort? repetă Peder uluit. 

— Da, replică Fredrika. 

Peder făcu ochii mari, deși simțea că îi pică de somn. 

— Și Magdalena Gregersdotter a făcut un avort? Nu uita ce-a 
spus psihologul, că femeile au comis probabil aceeași „crimă”... 

Fredrika înclină repede din cap. 

— Nu uit. Dar încă n-am avut ocazia să vorbesc cu 
Magdalena. Mă duc la ea mâine dimineaţă. 

— Să fi fost medicul care a făcut acele avorturi? se întrebă 
Peder. 

— Să nu ne pripim, îl avertiză Alex, ridicând o mână. Mai întâi 
trebuie să vedem dacă Magdalena a făcut un avort. Dacă da, 
trebuie să ne lămurim de ce individul a lăsat copilul mort pe 
podeaua băii din fosta casă a părinţilor ei, și nu la spitalul unde 
a făcut avortul. 

— Pe vremuri femeile își provocau singure avortul, începu 
Peder, dar fu redus la tăcere și de Fredrika, și de Alex. 

— Și mai trebuie să aflăm de ce ne-a fost ascuns amănuntul 
ăsta, continuă Alex metodic. 

— Mda, gândești exact cum ai vorbit, zise Fredrika fără 
menajamente. 

Peder și Alex priviră nedumeriţi. 

— Păi, tocmai ai spus „de ce ne-a fost ascuns amănuntul 
ăsta”. „De ce ne-a fost ascuns” și nu „de ce n-am aflat”. Dacă 
am privi faptele ca pe niște lucruri pe care trebuie să le 
descoperim - punând întrebările potrivite, de exemplu - atunci 
n-am mai fi atât de vulnerabili și nu ne-am mai baza atât de 
mult pe informaţiile pe care oamenii au sau n-au chef să ni le 
dea. 

Alex schimbă o privire cu Peder. Amândoi zâmbeau ușor. 

— N-am dreptate? întrebă Fredrika, brusc nesigură. 

Alex izbucni în râs pentru prima oară în ultimele zile. 

— S-ar putea să ai, răspunse el zâmbind larg. 

Fredrika se înroși. 

— Sara n-a vrut să spună nimic de avort, dar noi am 
considerat că, dacă ar fi avut vreo legătură cu spitalul, și nu 
doar cu Umeå, ne-ar fi spus de bunăvoie, zise Alex gânditor, din 
nou serios. A fost o greșeală. Ar fi trebuit să ne impunem 
punctul de vedere, s-o presăm, în ciuda împrejurărilor. 

Își adună hârtiile. 

— Continuăm mâine dimineaţă. E târziu și am realizat destul 
de mult azi. Chiar foarte mult. 

— Tocmai de aia nu prea cred că e momentul să mergem 
acasă, remarcă Peder morocănos. 

— Așa e, dar cu toţii avem nevoie de puţină odihnă, insistă 
Alex. Ne întâlnim mâine dimineaţă. l-am sunat deja pe toţi ca 

să-i previn că mâine va fi o zi de lucru obișnuită. Ne luăm liber 
altă dată. 

Fredrika se uită pe geam la cerul de vară, înnorat, de un 
cenușiu trist. 

— Ne luăm liber când vine vara, zise ea sec. 


e Ultima zi 


Ellen Lind sosi prima duminică dimineaţă. Întotdeauna era 
prima care venea și ultima care pleca. Așa îi plăcea ei să 
muncească. | 

Îi trimise un SMS fiicei ei în timp ce deschidea computerul. Își 
întrebase copiii de vreo sută de ori dacă se vor descurca singuri, 
fără babysitter. Aceștia o asiguraseră de cel puţin tot atâtea ori 
că se vor descurca de minune. 

Solicitarea lui Peder era prima din inbox-ul Ellenei. O 
deschise. Doamne Dumnezeule, cum crede el că pot găsi toate 
datele astea în dosarele poliţiei? Incă nu-și dă seama că face 
parte din poliția adevărată, nu din cea dintr-un serial american. 

Ellen se hotărî să încerce, totuși. Işi sună cunoștința de la 
arhivele poliţiei. Femeia părea supărată și se lamentă că o pune 
la treabă. 

— E duminică, ce naiba, mormăi ea. 

Ellen nu comentă în niciun fel. Pentru ea, acestea erau niște 
împrejurări ieșite din comun. Și, cu toate că erau absolut 
grotești, recunoștea că, în același timp, erau și foarte incitante. 

Mai puţin incitant și mai frustrant era faptul că nu primise 
niciun semn de la Carl. Își ţinuse mobilul deschis toată noaptea 
în speranţa că o va contacta într-un fel sau altul, dar nu îi 
scrisese nici măcar un rând. Desigur, nu avea niciun motiv să se 
îndoiască de dragostea lui; mai degrabă i se întâmplase ceva. 
Dacă nu dădea niciun semn de viaţă până seara, va trebui să 
sune la spitale. 

Și totuși. 

Și totuși, ceva nu era în regulă. Simţi cum, treptat, o cuprinde 
o senzaţie de neliniște. Încercă din răsputeri, dar nu reuși să 
scape de ea. 

Agitată, se apucă să golească faxul de mesajele sosite în 
cursul nopţii. Fredrika primise câteva de la Spitalul Universitar 
din Urnea. Ellen se încruntă în timp ce le răsfoia. Era fișa 
medicală a unei femei numite Sara Lagerăs. Erau și câteva 
cuvinte adresate Fredrikăi: 

„lată fișa pacientei. Cu permisiunea Sarei Sebastiansson dată 
prin telefon. Salutări, Sonja Lundin”. 

Ellen deveni imediat curioasă. 

Ce anume pierduse plecând prima acasă, ieri? 

(J 

Fredrika Bergman își simţea capul ca de plumb când se trezi 
duminică dimineață. Se întinse anevoie după ceasul 
deșteptător. Mai erau zece minute până să sune. Işi vâri capul în 
pernă, cât mai adânc. Trebuie să se odihnească, trebuie să se 
odihnească. 

Părăsind apartamentul o oră mai târziu, își aminti că nu 
acordase prea mare atenţie mesajului telefonic primit de la 
Centrul de Adopţii. Suficientă atenţie. Fredrika își găsi o scuză: 
era o decizie prea importantă, nu o putea lua tocmai când era 
prinsă într-o anchetă atât de grea și complexă. 

Se concentră asupra a ceea ce avea de făcut. Sună ca să își 
anunţe vizita și merse direct acasă la Magdalena Gregersdotter. 
Insistă să vorbească numai cu Magdalena. 

Îi deschise ușa o femeie înaltă, cu părul negru. 

— Magdalena  Gregersdotter? întrebă Fredrika, dându-și 
seama că habar nu are cum arată mama Nataliei. 

— Nu, răspunse femeia întinzând o mână rece. Sunt Esther, 
sora ei. 

Esther o conduse în camera de zi. 

Curată și ordonată, gândi Fredrika. Familia aceasta nu suportă 
murdăria și dezordinea. O calitate extraordinară în lumea 
Fredrikăi. 

Rămase în mijlocul încăperii. Atât de multe case ți se 
deschideau când sunai la ușa lor în interes de serviciu. De câtă 
încredere se bucura poliţia în aceste interioare de familie! De 
neînchipuit. 

Apoi Magdalena Gregersdotter păși în cameră și Fredrika 
reveni la realitate. 

Imediat o frapă faptul că Magdalena nu avea nimic în comun 
cu Sara Sebastiansson. O femeie care niciodată nu și-ar fi vopsit 

unghiile cu ojă albastră; îți dădeai seama după ţinuta ei, după 
aerul de integritate pe care îl degaja că experienţele ei de viaţă 
erau mult diferite de experienţele mult mai exuberantei Sara. 
Dacă recunoaște că a făcut un avort în baia părinţilor, nu o va 
crede așa de ușor. 

— Să luăm loc, propuse Fredrika cu blândețţe în glas. 

Cel puţin spera că vocea îi sunase blândă cât de cât. Știa prea 
bine cât de aspră putea fi în anumite situaţii. 

Se așezară. Magdalena pe marginea canapelei, Fredrika într- 
un fotoliu uriaș. Tapiţat cu un material multicolor care contrasta 
violent cu pereţii albi. Fredrika nu se hotărî dacă îi place sau o 
dezgustă. 

— Aţi dat... de ceva? 

Privirea din ochii Magdalenei era mai mult decât imploratoare. 

— În anchetă... Aţi găsit pe cineva? 

Pe cineva. Cuvântul magic care îl obseda pe orice poliţist. Să 
găsești pe cineva. Să-l prinzi. Să-l tragi la răspundere. 

— N-am identificat pe nimeni, dar avem o teorie care s-ar 
putea dovedi extrem de utilă în ancheta noastră. 

Magdalena înclină de câte ori din cap. Bine, bine, bine. 

— Și tocmai teoria aceasta m-a adus aici, continuă Fredrika, 
dacă tot i se sugerase de unde să înceapă. De fapt, amo 
singură întrebare pentru dumneavoastră. 

Fredrika surprinse privirea mohorâtă a Magdalenei și făcu o 
pauză, ca să se asigure că i-a captat atenţia. 

— E o întrebare extrem de intimă, mi se pare grotesc să o 
pun, dar... 

— Răspund la orice întrebare, o întrerupse Magdalena. 
Absolut la orice întrebare. _ 

În regulă, zise Fredrika, surprinzându-se că răsuflă ușurată. În 
regulă. 

Trase adânc aer în piept. 

— Aţi făcut vreodată un avort? 

Magdalena o privi lung. 

— Un avort? repetă ea. 

Fredrika încuviinţă din cap. 

Magdalena nu lăsă ochii jos. 

— Da, răspunse ea scurt. Dar cu mult timp în urmă. Aproape 
douăzeci de ani. 

Fredrika aşteptă ţinându-și răsuflarea. 

— Chiar după ce-am plecat de acasă. Eram prietenă cu un 
bărbat cu cincisprezece ani mai mare decât mine. Însurat, dar 
promisese că-și va lăsa soţia pentru mine. 

Magdalena râse trist. 

— Ceea ce n-a făcut, desigur. Când i-am spus că am rămas 
însărcinată, am crezut că înnebunește. A ţipat la mine, mi-a 
spus să scap de copil imediat. 

Magdalena clătină din cap. 

— N-am avut ce face, continuă ea, tăios. Am scăpat de copil. 
lar pe amicul meu nu l-am mai văzut. 

— Unde aţi făcut avortul? 

— Aici, în Stockholm, la spitalul Söder. Dar eram de-abia la 
început și a trebuit să aștept câteva săptămâni până să-l fac. 

Fredrika observă cum ochii femeii se întunecă din nou. 

— A fost ceva foarte ciudat. Avortul n-a reușit, dar doctorii nu 
și-au dat seama. M-am întors acasă crezând că am scăpat de 
copil când, de fapt, era tot în mine. Câteva zile mai târziu m-am 
simţit rău și am avortat spontan. Cum s-ar spune, corpul meu a 
dus la bun sfârșit avortul, a respins fătul. Cred că de asta n-am 
mai rămas gravidă nici măcar o dată. Am devenit sterilă din 
cauza infecţiei. 

Magdalena rămase tăcută. Fredrika înghiţi în sec și căută 
cuvintele potrivite pentru întrebarea esențială: 

— Unde s-a sfârșit avortul? 

Magdalena privi tulburată, de parcă nu ar fi înțeles întrebarea. 

— Unde aţi pierdut copilul? șopti Fredrika. 

Fața Magdalenei păru că se dizolvă când își duse mâna la 
gură ca să își înăbușe un țipăt. 

— In baia din casa părinţilor mei, răspunse ea izbucnind în 
lacrimi. Am pierdut copilul acolo unde ucigașul a lăsat-o pe 
Natalie. 

e 

Peder Rydh era în toane rele când ajunse la serviciu duminică 
dimineaţă. Singura satisfacție era că reușise să îl facă fericit pe 
Jimmy când îl sunase pe drum. 

— O prăjitură mare-mare, Pedda? se bucurase Jimmy la 
telefon. 

— O prăjitură mare-mare foarte curând. Poate chiar mâine. 

Presupunând că am pentru ce să sărbătoresc, își spuse Peder 
în sinea lui. 

Proasta dispoziţie matinală i se accentuă în momentul în care 
Ellen îi spuse că încă nu obținuse informaţiile solicitate de el. 

— Am nevoie de mai mult timp pentru așa ceva, Peder. Te rog 
să ai răbdare. 

Peder nu suporta scuzele de genul acesta, dar cu Ellen se 
înțelesese întotdeauna bine și nici acum nu voia să se certe cu 
ea. Drept care se întoarse în biroul lui înainte să spună ceva ce 
avea să regrete mai târziu. 

Noaptea trecută nu îi adusese aceeași pace sufletească 
precum cea dinainte. Dormise pe canapea, ceea ce nu se mai 
întâmplase până acum. Mai întâi se gândise să meargă până la 
căminul în care locuia Jimmy și să doarmă acolo, dar își dăduse 
seama cât de derutat și neliniștit ar fi fratele lui să îl vadă acolo. 

Lipsa somnului îi știrbea din luciditate - Peder știa asta prea 
bine. Tocmai de aceea nu schimbase nici măcar un cuvânt cu 
Ylva înainte de plecare și își începuse ziua de lucru cu două căni 
mari de cafea. 

Se așeză la computer și căută câteva informaţii în mai multe 
fișiere, dar foarte curând descoperi că era peste puterile lui. Nu 
avea acces total la fișiere, mai mult de-atât, unele fișiere nu le 
putea accesa deloc. 

Deschise fișetul și scoase toate materialele pe care le 
strânsese până acum. Repetă întrebările care îi frământaseră pe 
toţi în ultimele zile. Ce știm? Ce nu știm? Și ce trebuie să știm ca 
să rezolvăm cazul ăsta? 

Știau de ce: femeile erau pedepsite fiindcă făcuseră un avort. 
Ceea ce se potrivea cu „femeile care nu iubesc toți copiii în mod 
egal nu merită să aibă niciun copil”. La început Peder crezuse că 
ucigașul voia să pedepsească toate femeile care nu iubeau ad 
litteram toţi copiii în mod egal, acum însă știa că se înșelase. 

Dar ceea ce nu știa echipa era cum alegea ucigașul femeile 
dintre toate cele care făcuseră avort și care apoi aveau copii. 
Oare era tatăl copiilor „respinși”? Puțin probabil. Ucigaşul era, 
sau fusese, în preajma femeilor care făcuseră avort. Deci putea 
fi medic, de exemplu. Sau poate că dăduse de numele lor mai 
târziu, în fișe medicale sau ceva asemănător. Caz în care nu le 
cunoștea la momentul avorturilor. 

Peder oftă. Aproape un număr infinit de variante. 

Reveni, încăpățânat, la însemnările lui. 

Existau câteva indicii potrivit cărora ucigașul pe care îl căutau 
era legat într-un fel sau altul de lumea medicală. Poate de un 
spital. Urmele de talc de pe mănușile de spital; medicamentele 
la care părea să aibă acces. Sedative, dar și substanțe mai 
periculoase. 

Medicamentele nu erau chiar atât de neobișnuite, reflectă el. 
Fără doar și poate se găseau în orice spital din Suedia. Dar nu 
toate spitalele aveau angajaţi care să fi fost condamnați pentru 
violenţă excesivă. Oare chestia asta fusese verificată? Și dacă 
fusese verificată, era posibil ca ucigașul să fi lucrat sub un nume 
fals într-un spital? 

Peder nu era foarte sigur. Poate că spitalele aveau o astfel de 
situaţie... Dacă nu cumva schimbarea numelui fusese făcută 
legal. 

Întoarse faptele pe toate părţile. Auzind mereu în minte 
cuvintele „Trebuie să existe o modalitate de a verifica asta”. Ca 
o mantra, ca un colac de salvare de care să te agăţi. Omul pe 
care îl căutau stătea undeva, ascuns. Datoria lor era să îl 
găsească... 

Peder habar nu avea de când stătea acolo, adâncit în gânduri, 
când Fredrika sună ca să confirme bănuiala, anume că 
Magdalena Gregersdotter făcuse și ea un avort cu ani în urmă. 
Pentru Peder, legătura cu baia din Bromma era și tragică, și 
fascinantă. 

După o jumătate de oră, Fredrika intră în biroul lui. Arăta 
altfel. În blugi și o jachetă din catifea reiată, cu un tricou fără 
mâneci pe dedesubt. Avea părul strâns la spate, în coadă de cal, 
și nu se fardase prea vizibil. Peder rămase surprins cât de mult îi 
plăcea așa. 

— Ai puţin timp? întrebă Fredrika. 

— Desigur. 

Fredrika se așeză de cealaltă parte a mesei de scris. Tinea un 
teanc de hârtii în mână. 

— Am primit prin fax fișele medicale ale femeilor, zise ea 
fluturând foile. De când au făcut avortul. 

Peder se învioră brusc. 

— Și tu crezi că ucigașul lucrează la un spital? 

— Eu cred că ucigașul lucrează, sau a lucrat, în sistemul de 
sănătate, răspunse Fredrika precaut. Și mai cred că acolo l-au 
întâlnit femeile. Nu neapărat în persoană, deși tind să cred că 

așa s-a întâmplat. Și mai cred că motivul pentru care nu și-l 
amintesc e că rolul jucat de el în tratarea lor a fost minor. 

— Cineva din preajma lor, mormăi Peder. 

— Exact. 

Fredrika aruncă jumătate din teanc pe masă. 

— Le citim împreună cât o aștepți pe Ellen să-ți aducă 
informaţiile? Cine știe, poate e scurtătura pe care o căutăm de- 
atâta timp. 

e 

Era din ce în ce mai cald în biroul Ellenei. Simţea cum se 
evaporă deodorantul și cum o mănâncă pielea de transpirație. 
Ştia că e un semn de nervozitate. In momente ca acestea 
întotdeauna transpira. 

Oare de ce Carl nu dădea niciun semn de viață? Și de ce se 
hotărâse să aștepte până seara ca să înceapă să sune pe la 
spitale? | se părea o eternitate până atunci. 

Era atât de îngrijorată încât îi venea să plângă. Ce se 
întâmplase? Atinse buchetul de flori trimis de Carl cu câteva zile 
în urmă. Ellen îi putea dărui atâta dragoste... De ce trebuia el să 
complice lucrurile atât de mult? 

Mă las copleșită de emoţii, gândi Ellen, zâmbind la gândul a 
ceea ce i se părea din ce în ce mai puţin o coincidență. 

Apoi simţi cum neliniștea și disperarea i se transformă în 
frustrare. Înţelegea, până la un punct, de ce nu o suna Carl, dar 
de ce nu îi răspundeau copiii la mesaje? Nu pricepeau că e 
îngrijorată? 

Era aproape de prânz, deci nu aveau cum să mai doarmă. 
Ridică receptorul și îi sună pe fix. Lăsă telefonul să sune de vreo 
douăzeci de ori, dar niciun răspuns. 

Simţea cum o roade neliniștea pe dinăuntru. Era imposibil să 
doarmă și, acum, era trecut de unsprezece, dar probabil că nici 
afară nu erau. Sau era ea atât de stresată că le uitase 
programul? Trebuia să meargă la sala de sport, la antrenament 
cu echipa de fotbal? 

Incercă să lucreze ca să mai uite. Aștepta și acum informaţiile 
cerute de Peder. După câteva minute sună acasă din nou. Fără 
răspuns. Sună pe mobilele copiilor. Nu răspunse niciunul. 

Rămase nemișcată. Era îngrijorată de tăcerea copiilor. Era 
îngrijorată de tăcerea lui Carl. Se uită la florile de pe masă. Se 
gândi la toate confidențele pe care și le făcuseră, ea și Carl. Işi 

aminti cum îi spunea cât de importantă e pentru el. Că îi oferea 
„tot ce-și dorea el”. 

Apoi Ellen își dădu seama că lucrurile se legau. Acum nu mai 

era îngrijorată sau iritată. Era îngrozită. 
(J 

Alex Recht de-abia avu timp să pună capăt convorbirii 
telefonice când Peder și Fredrika intrară valvârtej în birou și se 
aliniară în faţa lui. Ca doi școlari. Alex zâmbi în sinea lui. 

— Bănuiesc că aţi auzit și voi vestea bună. 

Peder și Fredrika se priviră întrebător. 

— Că l-am prins, îi lămuri Alex. 

Fredrika și Peder îl priviră lung. 

— Cum așa? întrebă Fredrika. 

— Simplu, răspunse Alex încântat. A încercat să ia avionul de 
la Copenhaga spre Thailanda și a fost oprit la controlul 
pașapoartelor. Noroc că am anunţat Interpolul la timp ca să-i 
blocheze pașaportul. 

— Scuze, despre cine vorbim? întrebă Peder, derutat. 

Alex se încruntă. 

— Despre Gabriel Sebastiansson, bineînţeles. 

Fredrika oftă din toţi rărunchii și se lăsă să cadă în fotoliul 
pentru vizitatori. 

— Am crezut că te referi la ucigaș, zise ea aproape șoptit. 

— Nu, nu, făcu Alex iritat. Pe ăsta nici măcar nu l-am 
identificat. 

Peder și Fredrika schimbară din nou o privire. 

— Poate că, totuși, l-am identificat, spuse Peder. 

Alex îi făcu semn să se așeze pe celălalt scaun. 

Fredrika dădu să spună ceva, dar Ellen intră fără să bată la 
ușă. 

— Vă rog să mă scuzati, zise ea cu o voce gâtuită. Trebuie să 
mă reped până acasă. Mă întorc imediat. 

— Ce s-a întâmplat? întrebă Alex, îngrijorat. Avem nevoie de 
tine aici... 

— Știu, oftă Ellen. Dar copiii nu răspund la telefon și nu sunt 
obișnuiți să fie lăsaţi singuri acasă. L-am sunat și pe tatăl lor, i- 
am sunat și pe prietenii la care se duc de obicei. Nimeni nu i-a 
văzut. Vreau doar să dau o fugă și să văd dacă nu cumva s-a 
întâmplat ceva. Și să le trag un perdaf fiindcă n-au răspuns la 
telefoanele sărmanei lor mame. 

— OK, dar întoarce-te repede, spuse Alex. 

Alex crescuse și el copii. Și ar fi făcut exact același lucru. Și 
mai mult decât sigur că i-ar fi certat zdravăn. În termenii cei mai 
duri. 

— Spune-le că data viitoare mă trimiţi pe mine să stau de 
vorbă cu ei, adăugă el. 

Apoi își întoarse atenţia asupra Fredrikăi și a lui Peder. 

— Noi credem că e psiholog, așa cum le-a spus Norei și 
Jelenei, începu Fredrika pe un ton precipitat, cu ochii strălucind 
de emoție. 

— Și mai credem că activitatea lui de psiholog a fost cea care 
l-a pus în legătură cu femeile ai căror copii au fost uciși, adăugă 
Peder. 

Alex spera că cei doi nu vor continua cu schimbul acesta de 
replici care mai mult îl deruta. 

— Procedura standard prevede ca femeile care vor să facă 
avort să fie consiliate, explică Fredrika. 

— lar noi am descoperit în fişele celor două femei că au 
acceptat procedura, completă Peder, răsfoind teancul de hârtii 
pe care îl ţinea în mână. Din fișa Magdalenei Gregersdotter 
reiese că a avut o discuţie cu un student la psihologie care, la 
vremea respectivă, făcea practică la spitalul Söder. Ulterior, din 
cauza traumei provocate de complicațiile de după avort, a 
discutat și cu un psiholog calificat. Dar iniţial, când toată lumea 
credea că avortul decursese fără probleme, a vorbit cu un tânăr 
care încă nu terminase facultatea. Din fișă rezultă că se numea 
David Stenman. 

Alex se încruntă. David? 

— Sara Sebastiansson a făcut avortul câţiva ani mai târziu, în 
Umeå, interveni Fredrika. A fost consiliată și ea. Potrivit fișei, a 
discutat cu un psiholog, dar, din păcate, aici apar doar inițialele 
acestuia: DS. Am sunat la spitalul din Umeå și mi s-a confirmat 
că e vorba de aceeași persoană. 

Alex îi privi pe rând. 

— Ellen a avut timp să-ţi dea lista cu inșii care ne-ar putea 
interesa? îl întrebă el pe Peder. 

— Nu. Dar l-am căutat pe David Stenman la Evidenţa 
Populaţiei și nu l-am găsit. 

— Dar i-am găsit cazierul, zise Fredrika. A fost condamnat 
pentru incendiere premeditată și internat într-un spital de 

psihiatrie la începutul anilor 2000. A fost eliberat toamna 
trecută. A beneficiat de circumstanțe atenuante: persoana care 
a murit în incendiu a fost bunica lui, care se pare că l-a terorizat 
în copilărie, ea fiind cea care l-a crescut. De exemplu îl ardea cu 
chibrituri ca să-l pedepsească dacă făcea vreo prostie. 

— Și acum îi pedepsește pe alţii la fel, conchise Alex calm. 

— Da, zise Peder. Mai sunt și alte detalii interesante. Cum ar fi 
că nu trebuia să se nască. Mama lui era dependentă de droguri 
și a încercat să-l avorteze singură, cu o andrea. 

— De aici și ura lui față de femeile care își permit luxul de a 
face un avort și astfel - în ochii ucigașului nostru - de a comite 
un păcat, zise Alex pe un ton firesc și se aplecă peste masă. Dar 
dacă i-aţi găsit cazierul, poate că i-aţi găsit și codul numeric 
personal? L-aţi verificat? Nu cumva și-a schimbat numele? 

— Asta a și făcut după ce a fost eliberat, răspunse Fredrika, 
punând o foaie printată în faţa lui Alex. 

— Și-a schimbat numele în Aron Steen. La Evidenţa Populaţiei 
am aflat că stă în Midsommarkransen. Uite o fotografie tip 
pașaport, mai veche. 

Fredrika mai puse o foaie de hârtie pe masă. 

Alex simţi cum inima începe să îi bată cu putere în timp ce 
privea figura unui bărbat cu un aer distins. 

— Ce părere ai, Alex? întrebă Peder, nerăbdător. 

— Cred că am dat de ucigaș, replică Alex cu înverșunare și 
bătu din palme. OK. lată ce propun eu. Peder, ia legătura cu 
echipa de intervenție rapidă. Să meargă imediat acasă la el și 
să-l aducă aici. Cu puţin noroc, poate că nu și-a dat seama cât 
de aproape suntem de el și n-a avut timp să dispară. 

Alex își drese glasul și continuă: 

— Adunați toate informaţiile despre individul ăsta, cât se 
poate într-o zi de duminică. Dacă e nevoie, vorbiţi din nou cu 
Magdalena și Sara. Întrebaţi-le dacă își amintesc de el. E 
esenţial să nu ne scape nimic. Trebuie să verificăm absolut 
totul. Trebuie să stabilim tot ce-a făcut de când a fost eliberat. 
Și nu uitaţi să-l informaţi cât mai curând pe judecător. Vorbiţi cu 
cel care e de serviciu azi. Va avea mult de lucru. Și verificați 
lista pe care o veți primi de la Ellen. Nu vreau să excludem 
posibilitatea ca altcineva să fie ucigașul. 

Fredrika și Peder încuviinţară repede din cap, de-abia 
așteptând să o ia din loc. Până și Fredrika se lăsa purtată de val. 

— L-am găsit pe cel care se ocupă de eliberarea lui 
condiţionată, zise ea. Amicul nostru Aron Steen se poartă 
impecabil și chiar s-a angajat. La o firmă de salubritate. Nu m-ar 
surprinde dacă firma respectivă a avut un contract cu un spital 
în ultimele șase luni. Asta ar explica de unde și-a procurat 
medicamentele și mănușile. 

Fredrika zâmbea. Vorbea cu fermitate, limbajul ei corporal era 
plin de o energie de-abia ţinută în frâu. 

Are chemare, ce mai, gândi Alex. Am judecat-o greșit. Și ea s- 
a înșelat. Se amăgește singură când spune că îi lipsește 
entuziasmul. 

Auziră pași repezi pe coridor. Ellen intră în birou roșie la faţă. 

— Data viitoare am să-mi uit capul, zise ea, evident 
tensionată. Mi-am uitat cheile de la mașină. 

Se opri când îi văzu cât de optimiști arată. 

— Ce s-a întâmplat? 

Întrebarea îi făcu să izbucnească în râs. Li se luase o piatră de 
pe inimă, gândi Alex. 

— Cred că l-am găsit, Ellen, zise el zâmbind larg. 

— Sunteţi siguri? întrebă Ellen albindu-se la față. 

— Mda. Sută-n sută nu putem fi, dar, la momentul acesta, 
suntem aproape siguri. 

Alex împinse spre ea foaia printată cu fotografia tip pașaport. 

— ȚI-l prezint pe... Cum ziceaţi că-l cheamă pe istețul ăsta? 
întrebă el iritat. 

Fredrika și Peder zâmbiră. 

— Păi, dacă nu asculţi ce-ţi spunem noi, mai bine ne adresăm 
altui șef, oftă Peder, fluturând din mâini. 

Niciunul dintre ei nu observă reacţia Ellenei după ce femeia 
făcu doi pași spre masă și privi bărbatul din fotografie. Niciunul 
dintre ei nu observă cum se înroșește la faţă și cum lacrimile îi 
împăienjenesc ochii. Dar cu toții îi auziră cuvintele murmurate: 

— Slavă Domnului. 

Se lăsă tăcerea. 

Ellen arătă cu un deget tremurat spre fotografie. 

— O clipă am crezut că e... Am crezut că e bărbatul cu care... 

Izbucni în râs. 

— Ce gânduri nebunești avem uneori, spuse ea cu un suspin, 
zâmbind printre lacrimi. 

Apoi îi sună mobilul. Era fiul ei, cu o voce încordată: 

— Mamă, trebuie să vii acasă numaidecâăt. 

— Ce s-a întâmplat, scumpul meu? întrebă Ellen, cu același 
zâmbet pe buze. 

— Mamă, vino imediat, repetă fiul ei agitat. El spune că 
trebuie să vii imediat. Vino cât de repede poţi. Nu se simte deloc 
bine. 

o... 

Vestea că un alt copil dispăruse se abătu asupra lor ca un 
trăsnet. O primiră tocmai când se pregăteau să îl prindă pe Aron 
Steen. 

Alex ieși în goană pe coridor și îi găsi pe Fredrika și Peder în 
Bârlog, ultimul prinzându-și o vestă antiglonţ. Fredrika studia 
niște documente, încruntată. 

— A mai răpit un copil, anunță Alex. Un băieţel de patru ani a 
dispărut de pe un teren de joacă din Midsommarkransen, 
aproape de casa în care locuiește Steen, acum o jumătate de 
oră. Părinţii au sunat și au spus că i-au găsit hainele și ceea ce 
par a fi niște smocuri din părul lui în dosul unui copac de la 
marginea terenului. 

— Dar zona e ţinută sub supraveghere, exclamă Peder. Ni s-a 
spus că a fost văzut pe fereastra apartamentului și că nu a ieșit 
deloc. 

— Trebuie să fi ieșit, zise Alex tăios. A mai dispărut un copil! 

— Nu poate să fi ajuns prea departe, interveni Fredrika, 
jucându-se cu o bucăţică de hârtie. 

— Nu, nu poate, repetă Alex grăbit. De data asta trebuie să se 
fi grăbit al naibii de mult. Hainele au fost lăsate de-a valma și n- 
a mai avut timp să-l radă în cap pe băiat, i-a smuls câteva 
smocuri de păr la întâmplare. 

— Ştie că suntem pe urmele lui, spuse Peder hotărât, 
prinzându-și pistolul la cingătoare. 

Fredrika privi pieziș la pistol, dar nu spuse nimic. 

— Și acum ce facem? întrebă ea. 

— Ducem la îndeplinire operaţiunea așa cum ne-am propus, 
răspunse Alex. Trebuie să intrăm în apartament și să vedem 
dacă dăm de ceva care să ne spună unde l-ar fi putut duce pe 
băiat. Dar, cum spuneam, sigur nu va ajunge prea departe. Am 
blocat toate drumurile care ies din oraș și am alertat toate 
secțiile de poliție din ţară. 

Fredrika privi preocupată. 

— Presupun că trebuie să stăm de vorbă cu părinții băiatului, 
spuse ea. Ca să ne lămurim cum s-a ajuns aici. 

— Desigur, zise Alex. Am trimis deja doi detectivi acolo. De 
data asta știm ce căutăm. Mama va trebui să ne spună unde a 
făcut avortul, iar noi va trebui să ajungem repede acolo, înainte 
ca ucigașul să apară cu copilul. 

Fredrika încuviinţă din cap, dar rămase la fel de încruntată. 

— Dacă nu e deja prea târziu. Dacă se grăbeşte la fel de mult 
ca pe terenul de joacă, băiatul ar putea fi deja mort. Nu putem 
exclude această posibilitate. 

Alex înghiţi în sec. 

— Nu, zise el. Bineînţeles că nu putem. Dar cel puţin putem 
acţiona cât mai rapid cu putinţă ca să împiedicăm crima. 

— Dar dacă știe că suntem pe urmele lui? întrebă Peder 
gânditor. 

— Da? 

— Ori și-a pierdut capul, cum credem noi, caz în care termină 
repede cu copilul, chiar dacă face o treabă de mântuială. Ori i-a 
mai rămas puţină rațiune, caz în care nu se va debarasa de 
băiat încă de la început. 

— Ca să-l folosească drept monedă de schimb pentru 
libertatea lui, adăugă Alex. 

— Exact, spuse Peder. 

În Bârlog se așternu liniștea. 

— Mai știți ceva de Ellen? întrebă Fredrika. 

Alex clătină din cap. 

— A ţinut să plece singură acasă, spunea că se descurcă, dar 
tot am trimis o mașină acolo. Mi s-a părut că ceva nu e în 
regulă. 

Razele vesele ale soarelui pătrundeau în Bârlog, radiind 
căldură. Mici ghemuri de puf se rostogoleau pe podea. Instalaţia 
de aer condiţionat se trezi la viață. 

Auziră pași repezi pe coridor. Un detectiv tânăr dădu buzna 
pe ușă. 

— Tocmai au sunat cei din echipa de supraveghere, spuse el 
grăbit. S-a întors acasă. 

— Cine s-a întors acasă? întrebă Alex enervat. 

— Aron Steen. Tocmai s-a întors în apartament. 

— Dar băiatul? întrebă Peder. 

— ÎI ducea în brațe, era în pielea goală. Steen părea să știe că 

suntem cu ochii pe el, dar nu-i păsa. 
e 

Preţ de câteva ore Ellen crezuse că motivul pentru care Carl 
nu mai dăduse niciun semn de viață fusese că el era ucigașul de 
copii pe care îl vâna poliţia. Și că motivul pentru care copiii ei nu 
răspundeau la telefon fusese că îi răpise tocmai bărbatul pe 
care îl iubea atât de mult. 

Dar nu era adevărat. 

Ellen pur și simplu nu înţelegea cum de reușise să își 
amestece atât de mult viața profesională cu cea particulară. 
Oare când își pierduse controlul imaginaţiei? Oare când 
devenise munca atât de importantă în viaţa ei încât să nu o mai 
poată deosebi de alte lucruri, poate la fel de importante? 

Trebuie să mă gândesc bine la asta, hotărî ea. Trebuie să 
stabilesc ce anume e mai important pentru mine. 

Copiii nu răspunseseră la telefon fiindcă fuseseră în vecini, 
unde luaseră un mic dejun copios. Și uitaseră să o anunțe. Atât 
și nimic mai mult. 

In ceea ce îl privește pe Carl... 

Ellen îl privi pieziș; stătea pe podea, în camera de zi. Imediat 
ce sosise acasă, copiii se retrăseseră în camera lor. 

— Ședea pe trepte, afară, când ne-am întors din vecini, îi 
spusese fiica ei, arătând cu capul spre Carl, care stătea pe 
ultima treaptă cu picioarele întinse. Vorbește cu el. Nu se simte 
deloc bine. 

La început, nu știuse ce să facă. 

Să îl lase în casă? 

O mașină a poliţiei trecuse încet pe lângă casa ei și oprise. 

Ellen îl invitase pe Carl înăuntru, dar lăsase ușa deschisă. 
Mașina poliției aștepta. 

In clipa următoare, Carl se prăbușise pe canapeaua veche a 
Ellenei și izbucnise în plâns. Ellen hotărâse să se așeze pe 
podea, puţin mai departe de el. Și acolo rămăsese. 

Viaţa era atât de imprevizibilă. Cine ar fi putut anticipa ca 
acestui bărbat rigid, atât de stăpân pe el, care își alegea 
cuvintele cu grijă și părea atât de puternic, să îi cedeze nervii în 
halul acesta? Cum nu știa ce cuvinte să folosească în astfel de 
împrejurări, Ellen rămase tăcută. Prin ușa închisă a dormitorului 
își auzi fiul vorbind la telefon și fiica zdrăngănind la chitară. 


VP - 271 


— Sunt însurat. 

Ellen tresări. 

— Sun însurat, repetă Carl. 

— Dar... 

— Ti-am spus că sunt singur. Te-am minţit. Sunt însurat cu 
aceeași femeie de peste cincisprezece ani și avem împreună doi 
copii. Și o casă în Borâs. 

Ellen clătină încet din cap. 

Au fost întrerupţi de un ciocănit în ușa de la intrare. 

În camera de zi își făcu apariţia un poliţist. 

— Totul e în regulă? întrebă el. 

Ellen înclină din cap. 

— Atunci, dacă totul e în regulă, noi plecăm, zise polițistul, 
șovăitor. 

— Totul e în ordine, spuse ea cu o voce monotonă. Absolut 
totul e în ordine. 

Polițistul plecă închizând ușa după el. Fiica Ellenei cântă 
începutul melodiei „Layla”; fiul ei scoase un hohot de râs la 
telefon. 

Ce bine e că totul a decurs de parcă nu s-ar fi întâmplat nimic. 

— De asta n-am vrut să mă întâlnesc cu familia ta, Ellen, zise 
Carl mai mult șoptit. 

Își suflă nasul într-o batistă brodată cu inițialele lui. Oare era 
opera soţiei? Atât de pricepută era? 

— Pur și simplu nu știam ce să fac, continuă el oftând. Cu 
relația noastră. Cu ceea ce avem împreună. Cu ceea ce ar putea 
fi. Și dacă am destul curaj. 

Ellen încercă să respire fără ca aerul să i se oprească undeva, 
în piept. 

— Destul curaj pentru ce? întrebă ea cu voce joasă. Destul 
curaj pentru ce? 

— Ca să fac ce-am făcut. Să-mi părăsesc familia. 

Ulterior Ellen își va aminti că nu îl slăbise din ochi. 

Carl începu să vorbească mai repede. 

— Știu că am făcut numai greșeli; știu că nu m-am purtat cum 
trebuie. Și îmi dau seama că te-ai întrebat unde eram când nu-ţi 
răspundeam la telefon. Dar tot trebuie să te întreb... 

Din nou tăcere. Tăcere dincolo de cântecul lui Eric Clapton și 
de hohotele de râs la telefon. 

— Tot trebuie să te întreb dacă... Dacă putem fi împreună. 

Ellen îl privi în ochii atât de negri. Doar pentru o clipă îl văzu 
așa cum îl văzuse prima oară. Demn de încredere și integru. 

Dar asta fusese atunci. Ce se putea alege din ceea ce o 
aștepta acum? 

— Nu știu, Carl, șopti ea. Pur și simplu nu știu. 

o... 

Când ajunse la apartamentul lui Aron Steen, echipa de 
intervenţie rapidă găsi ușa întredeschisă. Alex și Peder 
rămaseră în urmă, cu pistoalele pregătite. O convinseseră pe 
Fredrika să rămână la cartierul general. Alex nu voia să pună în 
pericol viaţa personalului civil, neînarmat, într-o situaţie critică. 

— Aron Steen, strigă Alex autoritar. 

Niciun răspuns. 

Poliţiștii izbiră ușa cu piciorul și pătrunseră în apartament. 

Nimeni, nici în dreapta, nici în stânga. 

Echipa înaintă cu precauţie. 

Un hol întunecat. Pereţi întunecați, lipsiți de decorațiuni. 

Alex simţi un miros înțepător. 

Benzină. Apartamentul putea a benzină. 

ÎI găsiră în bucătărie. Ședea pe un scaun cu copilul drogat, 
inconștient, în braţe, cu hainele îmbibate de benzină și cu o 
brichetă în mână. 

Poliţiștii spuseră încet, care mai de care: „Calm”, „Stai acolo”, 
„Nu înaintați; podeaua e udată cu benzină”. 

Nu intrară în bucătărie. 

Nici Alex nu intră. 

Își vâri pistolul în toc și rămase acolo, în pragul care 
despărţea holul de bucătărie. Unde se termina câmpul de bătaie 
al lui Alex și începea cel al lui Aron Steen. 

Se uitară unul la celălalt. Aron Steen zâmbi placid. 

— În sfârșit ne întâlnim, Alexander, zise el, rupând tăcerea 
încordată. 

— Da, răspunse Alex calm. 

Aron schimbă poziţia copilului de pe genunchiul lui. Echipa îi 
supraveghea orice mișcare. Aron zâmbi din nou. 

— Cred că ar trebui să rezolvăm problema fără prea multă 
violenţă, continuă el, lăsând capul pe o parte. Ești bun să le spui 
însoţitorilor tăi să aștepte pe hol? Ca să putem discuta în voie. 

Vorbea ca un profesor. | se adresa lui Alex ca unui copil, ca 
unui elev. Alex simţi cum îl apucă furia. Aron Steen nu avea ce 
să îl înveţe. Asta va trebui să i-o spună neapărat. 

Peder apăru brusc lângă Alex. Cu pistolul în mână. Alex îi făcu 
semn să se îndepărteze, iar celorlalţi să rămână pe hol. La 
nevoie puteau trage și de acolo, dar ieșeau mai puţin în 
evidență. 

Aron îi privi cu atenţie. Zâmbea, dar ochii îi ardeau de ură. 

— Focul are ceva aparte, nu crezi? șopti el, jucându-se cu 
bricheta. Am aflat asta încă de mic. 

Alex rămase nemișcat. Mai târziu se va întreba de ce. 

Aron se uită la Alex, apoi la cei din spatele lui. 

— Va dau băiatul dacă mă lăsaţi să plec din ţară. 

Alex înclină încet din cap. 

— OK. 

— Uite cum facem, continuă Aron Steen cu o voce insinuantă. 
Eu ies împreună cu băiatul, mă urc în mașină și plec. Voi nu mă 
urmăriţi. Când ajung destul de departe, te sun și îţi spun unde 
găsești băiatul. 

Razele de soare dansau pe pervazul ferestrei din spatele lui 
Aron și al băiatului. Alex le privi câteva clipe, apoi reveni la 
Aron. 

— Nu, spuse el. 

Aron se uită surprins. 

— Nu? repetă el. 

— Nu. Băiatul nu pleacă de aici. 

— Atunci va muri, zise Aron calm. 

— Va muri și dacă îl iei cu tine, replică Alex la fel de calm. De 
asta nu te putem lăsa să-l iei. 

Aron părea exasperat. 

— Dar de ce să-l omor? Ti-am spus doar, vi-l dau dacă mă 
lăsaţi să plec. 

— lar eu am spus că sunt de acord. Dar schimbul are loc aici. 
Îmi dai băiatul și noi plecăm. 

Aron izbucni în râs, apoi se ridică atât de brusc încât, fără să 
vrea, Alex făcu un pas înapoi. Membrii echipei se apropiară, apoi 
se opriră și așteptară. Energia cinetică din spatele lui îi 
transmise lui Alex o senzaţie de siguranţă complet absurdă. Ca 
și cum prezenţa lor ar fi putut schimba în vreun fel situația. 

— Ți-am demonstrat cum lucrez eu, nu? spuse Aron, ridicând 
vocea. Ti-am demonstrat precizia cu care îmi îndeplinesc 
misiunea, nu? 

Alex sesiză schimbarea din vocea lui Aron și se întunecă la 
faţă. Era crucial ca lucrurile să nu degenereze. 

— Ne-am lămurit cum lucrezi, spuse el molcom. Și suntem 
impresionați, desigur. 

— Nu încerca să mă flatezi, șuieră Aron. 

Dar cuvintele lui Alex avuseră efectul scontat. 

Aron se așeză la loc. Copilul era inert și greu, iar degetele lui 
Aron alunecau pe el din cauza benzinei. Alex observă că îi 
sângera nasul. Aron își schimbă poziţia ca să îl ţină mai bine. 

Alex simțea cum îl ia cu ametțeală din cauza mirosului 
puternic de benzină. 

Dădu să spună ceva, dar Aron i-o luă înainte: 

— Dacă nu plec împreună cu copilul, înțelegerea noastră 
cade. 

— Putem negocia, zise Alex, lăsându-se pe vine. Fiecare 
dintre noi știe precis ce vrea; eu vreau băiatul, tu vrei să fii liber. 

Alex ridică mâinile, apelând la raţiunea lui. 

— Cred că putem ajunge la o înţelegere... ce zici? 

— Și eu cred că putem, răspunse Aron placid. 

Urmară câteva clipe de tăcere. Un nor acoperi soarele. 
Lumina scăzu în apartament. 

— Deci băiatul nu poate părăsi apartamentul? întrebă Aron 
într-un târziu. 

Alex clătină din cap. 

— Nu, nu poate. 

Alex privi de jur împrejur. Singura ieșire era ușa în pragul 
căreia stătea el. Îngrijorarea își făcu loc printre aburii de benzină 
și îl prinse în ghearele ei. Oare de ce Aron nu stătea în camera 
de zi cu băiatul? Acolo era ușa spre balcon, nesupravegheată, 
pe unde putea fugi. De ce venise aici, unde nu avea Nicio 
scăpare? 

Aron dădu răspunsul la întrebarea nerostită a lui Alex. 

— La asta m-am gândit și eu, zise el cu un zâmbet. N-ai avut 
nicio intenţie să mă lași liber. 

Până să zică Alex ceva, bricheta se aprinse și, în clipa 
următoare, flăcările cuprinseră bucătăria. 

PARTEA A TREIA 


SEMNE DE RENAȘTERE 
e Sfârșitul lui septembrie 


Toamna sosi pe furiș înainte ca vara să își intre cu adevărat în 
drepturi. De-abia atunci încetă să mai plouă. Cerul senin era 
parcă mai înalt, serile deveneau din ce în ce mai reci, iar nopțile, 
din ce în ce mai lungi. 

Alex Recht se întoarse la lucru în a treia săptămână din 
septembrie. Se opri în pragul biroului și zâmbi. Ce bine era. 

In sala de ședințe lumea îi sărbători revenirea cu cafea și 
prăjituri. Șeful ţinu un mic speech. Alex se înclină și îi mulțumi, 
primi un buchet de flori și mulţumi din nou. 

Mai târziu, singur în birou, vărsă o lacrimă. Se simţea 
extraordinar de bine fiindcă se întorsese la birou. 

Mâinile i se vindecaseră mai repede decât se anticipase, 
spuneau medicii, asigurându-l că le va putea folosi la 
capacitatea maximă. 

Poate pentru a mia oară, își examină cicatricele din palme și 
de pe dosul mâinilor. O pieliță subţire, în diverse nuanţe de roz, 
îi acoperea mâinile, întinzându-se dincolo de încheieturi. 

Paradoxal, nu își amintea să îl fi durut când mâinile îi fuseseră 
atinse de foc. Succesiunea evenimentelor și-o amintea însă cu 
precizie: bucătăria lui Aron Steen, transformată în infern; Aron, 
așezat pe scaun, înghiţit de flăcări, copilul, ca o torță vie. Alex 
se văzu cu ochii minţii aruncându-se în foc și smulgând copilul 
din braţele lui Aron. Işi auzi propriile strigăte: „La o parte. Arde 
băiatul!” 

Și băiatul chiar ardea. Cu atâta intensitate, încât Alex nu își 
dăduse seama că ardea și el. Lăsase băiatul pe podea și îl 
acoperise cu propriul corp ca să înăbușe flăcările. Apoi Peder 
aruncase un prosop mare peste Alex și încercase să îi 
imobilizeze braţele. Focul trosnea și scuipa, ardea și înjura. 


VP - 276 


Echipa de intervenţie rapidă intrase în bucătărie, înarmată cu 
un covor de pe hol, un preș de baie și prosoape ca să se apere 
de foc. Nimeni nu reușise să se apropie de masă, unde Aron 
Steen ardea ca un rug. Nu scosese niciun sunet în timp ce focul 
îi lua viaţa. Mai târziu tocmai această scenă le va bântui visele 
celor mai mulţi dintre martori. Omul care ardea, nemișcat, la 
masa din bucătărie. 

Un vecin alertat de zgomot adusese în fugă un extinctor cu 
care reușiseră să ţină focul sub control până la venirea 
pompierilor și a ambulanţei; victimele incendiului: un bărbat 
mort și un copil cu arsuri grave. Echipajul ambulanţei îl găsise 
pe Alex în baie, ţinându-și mâinile arse sub jetul de apă rece. 

Alex își amintea cu greu ce se întâmplase după aceea. Știa că 
fusese sedat mai multe zile. Știa că, în momentul în care își 
revenise, simţise o durere atroce. Dar, urmând întocmai 
programul de recuperare, starea lui se îmbunătăţise mai repede 
decât sperase. 

Cât fusese în concediu medical, ziarele scriseseră întruna 
despre caz. Nenumărate articole ofereau amănunte despre 
moartea violentă a copiilor și a femeii din Jönköping. 
Comentariile erau însoţite de cronologii, hărți cu săgeți și puncte 
roșii. 

Alex le citise pe toate. Mai ales fiindcă nu avea altceva de 
făcut, cel puţin așa susținea el. 

Povestea celor două femei, Nora și Jelena, era prezentată în 
mai multe versiuni. Presa descoperise așa-zisele rude ale 
tinerelor, rude care de fapt niciodată nu intraseră în legătură cu 
ele, dar ţineau foarte mult să apară în ziare. Foști colegi de clasă 
povesteau tot felul de întâmplări ciudate din anii de școală, iar 
autorii își împănau articolele cu citate din foști profesori și chiar 
șefi pe care îi intervievaseră. 

Ancheta poliției era și ea întoarsă pe toate fețele. Oare poliția 
nu putuse interveni mai devreme? Oare făptașul nu putuse fi 
identificat mai repede? Mai mulţi specialiști erau solicitaţi să își 
exprime opinia. Unii declarau sus și tare că poliţia complicase 
prea mult o „anchetă foarte simplă”, în timp ce alţii susțineau 
pe drept cuvânt că poliţia procedase corect considerându-l, într- 
o primă fază, pe tatăl Lilianei Sebastiansson drept suspectul 
principal. Chiar dacă, pornind de la această ipoteză, anchetatorii 
pierduseră un timp preţios. 

Dar toţi specialiștii acuzau în unanimitate descinderea în 
apartamentul lui Aron Steen din Midsommarkransen. Unii 
credeau că poliţia ar fi trebuit să se retragă de îndată ce simţise 
mirosul de benzină și să revină cu pături ignifuge și extinctoare. 
Alţii credeau că poliţia nu ar fi trebuit să se angajeze în niciun 
fel de dialog cu Aron Steen, ci doar să îl ucidă cu un glonţ tras 
prin geam, dacă tot stătea la vedere. 

Niciunul dintre specialiştii citați nu fusese prezent la 
descindere. Alex însă fusese. Și va susține până în ziua morţii că 
descinderea nu s-ar fi putut desfășura altfel. Dacă și-ar fi făcut 
simțită prezenţa la ușă și apoi s-ar fi retras ca să aducă 
materialele respective, soarta copilului ar fi fost pecetluită. In 
clipa în care poliţia intrase în bloc, nu mai fusese cale de 
întoarcere. 

Articolele pe care Alex le găsea mai puţin enervante și mai 
interesante erau cele despre ucigaș. Aici ziariștii își făcuseră 
treaba cu mai multă meticulozitate, se documentaseră mai bine, 
rezultatul fiind mai convingător. Lui Alex articolele îi demonstrau 
că ziariștii nu găseau calea de mijloc. Era imposibil să relatezi 
povestea tragică a lui Aron Steen fără să manifești un pic de 
înțelegere și compătimire. Nu iertare, subliniau ei, ci înţelegere. 

Aron fusese unul dintre cei lipsiţi complet de șanse, gândea 
Alex cu amărăciune. Încă din fașă fusese maltratat cu sălbăticie 
de bunica lui dezechilibrată mintal, care ani în șir îl făcuse să se 
disprețuiască, denaturându-i percepţia despre bine și rău, 
împiedicându-l să dezvolte până și cea mai simplă formă de 
empatie. La școală se ducea în haine soioase, cu privirea 
rătăcită, mereu furios. Duhnea de mirosul ţigărilor fumate de 
bunica lui. Ceilalţi copii îl luau în râs, îi spuneau fetița bunicii. 
Era atât de slab și purta părul atât de lung, încât nu știai dacă e 
băiat sau fată, strigau ei. Cei care îl chinuiau mai mult erau 
stârniţi de mirosul de ţigară și de murdăria lui. II porecleau 
Cenușăreasa. 

Asistenţa socială intervenise de-abia când băiatul împlinise 
cincisprezece ani, plasându-l într-o familie. Bunica lui nu ezitase 
în a-l învinovăţi de moartea mamei lui, adică a fiicei ei, 
declarând că, după ea, băiatul ăsta nu avea cum să ajungă o 
persoană normală. 

La început, bunica lui Aron Steen părea că se înșelase. Aron 
terminase liceul, se înscrisese la universitate, ajunsese psiholog 

și plecase de acasă. Dar primele semne apăruseră deja. 
Educatoarea de la grădiniță spusese că, încă de mic, simţea o 
mare plăcere în a chinui animalele. Își făcea greu prieteni și îi 
păstra și mai greu. Pe de altă parte, era o fire deschisă și se 
exprima ușor. Ca bărbat era considerat atrăgător, ceea ce îl 
ajuta din punct de vedere social. 

Se adapta greu la locul de muncă, motiv pentru care Îl 
schimba frecvent. Era mereu agitat, cei din jur considerându-l 
un tip care nu își găsea liniștea. 

În momentul în care o întâlnise pe Nora era din nou în Umeå, 
unde crescuse, și lucra la spital. Potrivit ziarelor, despărțirea de 
Nora declanșase un fel de psihoză, fiindcă exact atunci se 
dusese la casa bunicii, în miez de noapte, și îi dăduse foc, 
bunica pierzându-și viața în incendiu. 

Restul era, cum se spune, istorie. Alex vorbise recent cu 
părinţii băieţelului pe care Aron Steen îl luase ostatic. Băieţelul 
își revenea încet. Arsurile lui erau mult mai grave decât ale lui 
Alex, dar cel puţin supravieţuise. Părinţii îi erau extrem de 
recunoscători. Numai timpul avea să dovedească dacă și băiatul 
va fi la fel. 

Deși prin acţiunile ei hotărâte poliția descoperise identitatea 
făptașului, multe alte întrebări rămâneau fără răspuns. Era 
imposibil de stabilit unde îi ucisese Aron pe copii. După toate 
probabilitățile, Lilian fusese ucisă în apartamentul Jelenei, iar 
Natalie, în cel al lui Aron, dar nu aveau cum să dovedească. 
Ancheta nu stabilise nici motivul pentru care Nora fusese ucisă 
exact atunci, și nu mai târziu. Jelena Scortz susţinea că nu știa 
nimic despre asta. 

Jelena fusese externată și acum era cercetată în stare de 
arest la închisoarea Kronoberg, așteptând procesul. Respingea 
orice acuzație, în ciuda probelor care confirmau prezenţa Lilianei 
în apartamentul ei. Chiloţeii Lilianei fuseseră găsiţi într-o pungă 
aruncată la tomberon, în subsolul blocului. Jelena refuza să 
spună cum de ajunseseră acolo. Alex nu știa dacă să i se facă 
milă de ea sau nu. 

Deschise computerul și răsfoi agenda de pe birou. Mai erau 
două săptămâni până pleca, împreună cu Lena, spre America de 
Sud, ca să își viziteze fiul. Va fi o călătorie extraordinară, Alex nu 
avea niciun dubiu în privinţa asta. 

Auzi un mic ciocănit în ușă. 

Fredrika rămase în prag, nehotărâtă. 

— Intră, zise Alex cu o căldură nedisimulată în glas. 

Fredrika zâmbi și se așeză în fotoliul musafirului. 

— Am vrut să văd cum te simţi. Totul e în ordine? 

Alex înclină din cap și îi întoarse zâmbetul. 

— Aproape totul. Dar la tine? 

Veni rândul Fredrikăi să încline din cap. Da, totul era în 
ordine. 

— Te-i distrat bine în concediu? întrebă Alex, chiar curios. 

Întrebarea o luă prin surprindere pe Fredrika. Vara și 
concediul ei păreau atât de departe. 

Dar întrebarea lui Alex îi redeșteptă amintirile frumoase din 
săptămâna petrecută cu Spencer la o mică pensiune din 
Skagen. 

Zâmbi, ochii însă i se întunecară. 

— Am avut un concediu minunat, replică ea apăsat. 

În clipa aceea îi veni în minte imaginea lui Spencer, pe nisip, 
privind spre mare. Vântul care îi sufla în faţă, ochii ca niște fante 
înguste, apărându-se de soare. 

— Mai bine de-atât nu se poate, Fredrika, spusese el. 

— Știu. 

— Ca să nu crezi că vreau să te amăgesc. 

— Nu trebuie să-ţi faci griji în privinţa asta. Lângă tine 
întotdeauna m-am simţit în siguranţă. 

Apoi rămăseseră acolo, pe nisip, privind apa unde valurile 
înalte se urmăreau când înainte, când înapoi, până când 
Fredrika, nemaiavând stare, rupsese tăcerea. 

— Fiindcă veni vorba de amăgire, cred că mai trebuie să 
vorbim despre ceva... 

Alex își drese glasul văzând că Fredrika e cu mintea în altă 
parte. _ 

— Mulţumesc pentru CD, zise el. l-a placut și Lenei. Il 
ascultăm aproape în fiecare zi. 

— A, mă bucur. Și mie îmi place foarte mult. 

Apoi se așternu tăcerea. 

Alex se foi pe scaun și se hotărî să pună o întrebare mult mai 
la obiect, dar Fredrika i-o luă înainte: 

— Peder când se întoarce? 

Alex se gândi puţin. 

— Pe 1 noiembrie. Asta dacă nu cumva se hotărăşte să devină 
casnic. 

Fredrika schiță un zâmbet. 

Peder și Fredrika își uniseră forțele ca să încheie ancheta ce 
începuse cu dispariţia Lilianei Sebastiansson din trenul sosit în 
Gara Centrală din Stockholm. Fusese o colaborare fructuoasă 
care îi făcuse să se respecte reciproc, motiv pentru care se 
despărțiseră în termenii cei mai buni când Peder se hotărâse să 
intre în concediu de paternitate la începutul lunii august. 

Atunci vorbiseră ultima oară. Fredrika se întrebase de câteva 
ori dacă să îi telefoneze, dar până acum nu o făcuse. Poate 
fiindcă vedea în el mai curând un coleg decât un prieten. lar 
acum trecuse prea mult timp ca să i se pară firesc să îl sune. In 
plus, pe coridor se vorbea în șoaptă că Peder și soţia lui s-ar fi 
„despărţit de probă”, deși despre Peder se spunea și că ar fi 
rugat un avocat, amic de-al lui, să demareze procedurile de 
divorț și de împărțire a bunurilor. 

Tragic, gândi Fredrika. 

Alex era de aceeași părere. 

Dar niciunul dintre ei nu o exprimă în cuvinte, ci o lăsă 
suspendată în aer. 

În tăcerea care urmă, Alex încercă din nou să pună întrebarea 
la care aștepta un răspuns urgent. 

— Tu ce intenţii ai, Fredrika? Rămâi aici, cu noi? 

Fredrika se îndreptă de spate și îl privi drept în ochi. 

— Da, răspunse ea calm. Rămân. 

Alex îi zâmbi. 

— Mă bucur, spuse el sincer. 

Un alt acord care nu avea nevoie de cuvinte. Fredrika se 
gândi dacă era momentul potrivit să îi spună că, deși voia să 
rămână, unele lucruri trebuiau să se schimbe. Anumite lucruri 
legate de ce anume credea el despre competenţa și pregătirea 
ei. Presa sublimase implicarea ei în acest caz, fapt care atrăsese 
atenția asupra tensiunilor dintre polițiști și personalul civil. 
Fredrika refuzase două invitaţii la talk-show-uri. Nu simţea deloc 
nevoia să își exprima opiniile la televizor. 

Fredrika se hotări să amâne subiectul pe altă dată. Era prima 
zi de lucru a lui Alex după incendiu; nu i se părea corect să Îl 
provoace la o discuţie atât de importantă. 

Și, oricum, mai era un subiect pe care voia să îl abordeze. 

— Te anunţ că anul viitor voi fi în concediu de maternitate, de 
la sfârșitul lui aprilie. 

Alex tresări. Fredrika își mușcă buza de jos ca să nu 
izbucnească în râs. 

— Concediu de maternitate? repetă Alex uluit. 

— Voi fi mămică, zise Fredrika, simțind cum se îmbujorează 
de mândrie. 

— Felicitări! spuse Alex automat. 

Și o privi lung. 

— Încă nu se vede, adăugă el, fără să vrea. 

Fredrika zâmbi doar, lăsându-l pe Alex să mai facă o gafă. 

— Să ne așteptăm la o nuntă-fulger? 

Fu rândul Fredrikăi să tresară, motiv pentru care Alex își ridică 
imediat mâinile rănite, semn că își retrage cuvintele. Fredrika se 
trezi chicotind. O nuntă-fulger. Ce expresie. 

La asta trebuie să-i răspund, își spuse ea, și răspunse: 

— Mă tem că nu. Tatăl e deja căsătorit. 

Alex o privi cu un zâmbet prostesc, așteptând ca și ea să 
retracteze. Dar Fredrika rămase tăcută. 

Alex se întoarse și se uită pe geam. 

O să-mi prindă bine călătoria în America de Sud, gândi el. 

În semn de mulțumire 


Aceasta e prima mea carte și, prin urmare, necesită lista cea 
mai lungă de mulţumiri pe care o voi scrie vreodată. 

Această carte nu ar fi apărut dacă nu aș fi petrecut douăzeci 
de ani scriind, spre amuzamentul meu, nenumărate povești și 
povestiri. La urma urmei, trebuie să pornești de undeva. Eu, 
una, am pornit la vârsta de unsprezece ani, când am scris 
primele așa-zise culegeri de povești. De aceea le sunt profund 
recunoscătoare minunaţilor învăţători și profesori de la școala 
primară și gimnaziu care m-au îndemnat, încă de mică, să 
iubesc lectura și scrisul, și apoi m-au încurajat mereu să scriu 
când au văzut cât de mult îmi place: Kristina Göransson, Kristina 
Permer și Olle Holmberg. 

Nu-mi dau seama cum de mi-a venit ideea acestei cărți. Mi-a 
venit ca toate celelalte idei: a apărut ca din senin, implorându- 
mă să o transform într-o poveste. Era luna august, 2007, și mai 
aveam opt zile de concediu. Până în ianuarie 2008 am terminat 
prima versiune. A fost un moment emotionant. Niciodată nu mai 
scrisesem o carte. De data aceasta a fost altceva, din mai multe 
motive; pentru unul dintre ele vreau să îi mulţumesc colegului 
meu, scriitorul Staffan Malmberg. Cuvintele lui „Când scrii, 
trebuie să treci neapărat de pagina 90! După aceea vei putea 
continua cât vrei!” m-au convins că nu toate textele mele 
trebuie să sfârșească în sertarul biroului ca fragmente de 
roman. 

Această carte e un roman poliţist, pe de-a-ntregul produsul 
imaginaţiei mele. Cel puţin în ceea ce privește intriga. Lucrez în 
cadrul unei organizații polițienești din toamna anului 2005. Ceea 
ce nu înseamnă că sunt un poliţist cu acte în regulă, deși am 
învăţat multe în toți acești ani. Prin urmare trebuie să le 
mulțumesc lui Sven-Åke și lui Patrik, care au făcut comentarii 
utile și amuzante pe marginea manuscrisului pornind de la 
propria experienţă de polițiști și m-au învăţat ce trebuia să știu 
despre asperităţile activităţii de detectiv. Amândoi, fiecare în 
felul vostru, aţi adus o contribuţie importantă la creșterea 
prestigiului poliţiei suedeze. Eventualele greșeli (sau derapajele 
conștiente de la procedurile standard) îmi aparțin în totalitate. 

Scrisul în sine, contrar așteptărilor, reprezintă, de fapt, o 
parte relativ mică din procesul de creaţie a unei cărți. Eu scriu 
foarte repede. Dar toate celelalte se întâmplă cu o viteză mult 
mai mică. Orice scriitor își dă seama, mai curând sau mai târziu, 
că Stephen King, genial cum îl știm, avea dreptate când spunea: 
„A Scrie e ceva omenesc. A redacta e ceva divin”. In cazul 
redactării aproape întotdeauna e nevoie de ajutor. De ajutor am 
beneficiat din plin, și încă de foarte mare valoare. 

În primul rând: un uriaș mulţumesc adresat editurii mele, 
Piratförlaget, și minunaţilor ei angajaţi care au avut încredere în 
mine și au hotărât să îmi publice cartea. Din prima clipă în care 
v-am pășit pragul am știut că voi fi fericită acolo. Mulţumiri 
speciale Sofiei Brattselius Thunfors și Annei Hirvi Sigurdsson. 
Sofia m-a familiarizat cu activitatea editorială dând dovadă de 
mult entuziasm și multă răbdare, conducându-mă pas cu pas 
prin toate etapele procesului care se termină cu publicarea unei 
cărţi și, în același timp, făcând comentarii constructive pe 
marginea manuscrisului meu. Anna, cu un simț incredibil al 
cuvântului scris și cu o stăpânire de invidiat a pixului ei magic, a 
avut o influenţă covârșitoare în redactarea textului. 

Mulţumiri și nepreţțuitei mele cumnate, Caroline Ohlsson, care 
nu numai că m-a rugat să îi fiu nașă primului ei născut, Thelma, 
ci, deși se afla în ultimele luni de sarcină, și-a făcut timp să 
citească și să comenteze prima versiune care, la acea dată, era 
departe de a fi acceptabilă. 

Multumiri din suflet și He/enei Carrick, care a citit cartea într-o 
altă versiune, împărtășindu-mi opiniile și comentariile. Un cititor 
extraordinar, un critic incisiv și, mai presus de toate, un prieten 
minunat. E un mare dar să beneficiezi de ajutorul unei persoane 
care îţi insuflă atâta energie și care te inspiră atât de mult. 

În sfârșit, mulţumiri Sofiei Ekholm, care nu numai că a 
manifestat o loialitate fără compromisuri și fără limite, dar nu m- 
a dezamăgit niciodată și m-a făcut să cred, prin cuvintele și 
faptele ei, că pot scrie această carte și o pot scrie bine. Aparţii 
acestei cărţi în multe privinţe - fără tine o mare parte din 
farmecul ei nu ar mai exista. 

Multumesc încă o dată. 


La biroul meu, Stockholm, primăvara, 2009 

